
Petdeset milijuna. 

Nedavno je hrvatsko-slavonski ministar u Pešti, Geza Jo- 
sipović, u razgovoru s jednim magjarskim novinarom kazao, da 
bi za uvedenje reda i zadovoljstva u banskoj Hrvatskoj tre- 
balo medju ostalim i novaca, pa bi te novce Ugarska Hrvat- 
skoj uzajmila. Sad se u zagrebačkim novinama počelo pisati, 
u što bi se ti novci imali potrošiti. »Jutarnji List«, koji pristaje 
uz vladu, piše, da bi trebalo bolje urediti škole, upravu (ko- 
tarske i druge oblasti) i sudstvo, a onda pomoći i seljačkomu 
gospodarstvu. »Hrvatska«, novine stranke prava, pišući o tom 
najprije sasvim pravo opaža, da »Jut. List« ne kaže, kako i 
čim bi se imalo pomoći seljačkomu gospodarstvu, a onda raz- 
laže, da taj zajam ne bi Hrvatskoj ništa pomogao, jer se tim 
zajmom ne bi dohodci hrvatskoga proračuna povećali, premda 
bi se narodno gospodarstvo poboljšalo. A ne će se proračun 
povećati zato, što Hrvatska po nagodbi s Ugarskom dobiva 
samo manji dio svojih dohodaka, a veći dio dobiva zajednica, 
t. j. zajednička ugarsko-hrvatska blagajna. I tako bi Hrvatska 
sama plaćala kamate za taj zajam, a dohodke bi dielila s Ugar- 
skom. Takvo gospodarstvo, piše »Hrv.«, mora dovesti do pro- 
pasti, do bankrota. 

Nema sumnje, da u ovom razlaganju ima istine, ali o tom 
sada ne ćemo razpravljati, jer smo o tom svi uvjereni, pa se 
o tom i nastoji, da se naši računi s Ugarskom drugačije urede. 
Za narod je ovaj čas glavno to, kamo će se taj novac potrošiti, 
ako do toga zajma dodje, jer nije šala petdeset milijuna — to 
su veliki novci, od kojih će se plaćati svake godine najmanje 
dva do tri milijuna samo kamata. Ali ako i ne dodje do toga 
zajma, ostaje tu naš redoviti domaći godišnji proračun, koji iz- 
naša do trideset milijuna, pa je i za razpravu o tom proračunu 
vriedno i potrebno razložiti i dokazati, komu bi i u čem bi naj- 

nuždnije i najpotrebnije bilo pomoći. Mi ćemo ovdje u kratko 
kazati svoje mišljenje, a čitaoce naše molimo, da nam i oni 
jave, što misle, da bi bilo najnuždnije. 

Prije svega treba da budemo na čistu o tom, u što se ne 
bi mogli uzajmljeni novci potrošiti. Spomenuti »Jut. List« piše, 
da bi se tim novcem imala poboljšati i uprava i sudstvo. Mi 
toga pravo ne razumijemo. Ako se naime hoće da poboljša 
uprava i sudstvo, onda se obično misli, da se mora povećati 
broj činovnika i sudaca, pa i njihove plaće. No na to se u 
ovom slučaju ne može pomišljati. Poveća li se naime broj či- 
novnika i povise li im se plaće, to bi se ti činovnici i njihove 
plaće mogle izplaćivati samo dotle, dok bi bilo uzajmljenih 
novaca. A što bi bilo iza toga, kad bi se ti novci potrošili? Mo- 
rali bi se plaćati iz redovitoga proračuna, a ako redoviti pro- 
račun ne bi bio veći, morali bi se ti činovnici odpustiti, ili bi 
im se morale plaće sniziti, ili bi se napokon manje trošilo na 
druge potrebe, samo da se uzmognu platiti činovnici. A kako 
se na to ne može ni misliti, da bi se činovnici odpustili, ili da 
bi im se plaće snizile, moralo bi se dogoditi ono posljednje, 
naime: Manje bi se trošilo na druge potrebe. 

Zato bi se novcem od ovoga zajma u upravi i sudstvu 
moglo i moralo učiniti samo ovo: 1) provesti zadružne diobe, 
koje se vuku već godine i godine, te smetaju urednomu go- 
spodarstvu; 2) urediti zemljištne zajednice; 3} provesti naj- 
nuždnije komasacije zemljišta; 4) svršiti sve imovinske parnice. 
Razumije se, da se ni za ove poslove ne bi smio povećati broj 
stalno namještenih činovnika i sudaca, nego bi se novcem od 
zajma podmirili troškovi komisija na licu mjesta, za tim mjer- 
nički nacrti i ostale radnje, osobito kod komasacija, i napo- 
kon platili vještaci (mjernici i drugo osoblje). 

Slično je i sa školstvom. Ni tu se ne može misliti na to, 
da bi se iz ovoga zajma mogle povisiti plaće učiteljima ili na- 
mjestilo više učitelja. Ali se može misliti na ovo: 1) mogle bi 
se posagraditi škole, kojih sada nema dosta, a narod ih ne 
može ni težkom mukom na svoj trošak graditi; 2) mogle bi se 
kojih pet šest godina plaćati nagrade učiteljima i drugim vje- 
štim pismenim osobama, koje bi učile odraslije nepismene 
(analfabete) i onu djecu, koja nemaju škole. Osobito bi se imalo 
nastojati, da se sagradi veći broj (barem 1000) jednostavnih 
seoskih škola za 20 do 30 djece (bez stana za učitelja), za tim 



da se na posebnim tečajevima uputi oko 1000 mladića (pa i 
seoskih) koji bi u ovim seoskim školama učili djecu samo naj- 
nuždnije, samo da se broj nepismenih što prije snizi. Za uzdr- 
žavanje ovih škola, za tim za školske knjige i za druge škol- 
ske potrebštine, pa i za odielo i obuću siromašnoj djeci trebalo 
bi od ovoga novca stvoriti posebnu zakladu. 

No u prvom bi se redu imalo nastojati, da se uzajmljeni 
novac upotriebi tako, da od njega bude što prije i što veća 
gotova korist. Za to bi trebalo: 

1. Dobaviti narodu vode, gdje je nema, a ima još dosta 
krajeva, osobito u Lici i Primorju, gdje narod »sanja o vodi«, 
kako ono reče u saboru pop Pajo Obradović. 

2. Dati narodu sjemenja svake vrsti sasvim bezplatno. 

3. Dati narodu poljodjelskoga orudja: plugova, sijalica, ko- 
silica, mlatila i t. d., i to ili pojedincima uz znatno manju cienu, 
a selima (zemljišt. zajednicama), ili seljačkim zadrugama sa- 
svim bezplatno, a svima na uporabu. 

4. Dati narodu voznoga blaga, volova, i konja, i to opet 
ili pojedincima uz manju cienu, ili selima bezplatno. 

5. Dati narodu razplodnih životinja: krava, kobila, krmača, 
ovaca, bikova, pastuha i t. d. pak razne peradi, i to opet poje- 
dincima uz sniženu cienu, a selima bezplatno. 

6. Provesti najnuždnije melioracije (poboljšanje) zemljišta 
kopanjem kanala, i to tako, da težačke radnje obave intere- 
senti uz malu nadnicu, a sve ostalo da se podmiri iz zajma. 

7. Posagraditi najnuždnije mjestne ceste, za kojima narod 
uzdiše od pamtivieka, nego se radi tih mjestnih cesta doga- 
djaju poznate nepodopštine prije svakih izbora. 

8. Urediti mljekarne i sirarne po mogućnosti u svakoj ob- 
ćini, gdje ima dosta krava. Da im se osigura uspjeh, trebalo bi 
izučiti dovoljno mljekara i sirara, kojima bi se sirarne dale u 
najam, a mogle bi biti vlasničtvo obćina. Svi oni gospodari, 
koji bi iz ovoga zajma dobili krave, bikove i t. d., morali bi 
davati mlieko u ove mljekarne. 

9. Za promet prirodom i robom na veliko, t. j. za kupo- 
vanje i prodavanje žita, šljiva, vina i nabavljanje sjemena, ga- 
lice, predje (pamuka), petroleja i t, d. trebalo bi seljačkim za- 
drugama ili, gdje njih nema, zemlj. zajednicama predujmiti po- 
trebnu glavnicu, da se na taj način u jednu ruku olakša i po- 
boljša unovčenje priroda, a u drugu nabavljanje spomenutih 

potrebština. Zemljištnim zajednicama, koje jmadu svoju glav- 
nicu, bilo bi dovoljno dozvoliti, da se u tu svrhu mogu služiti 
dielom svoje glavnice. 

10. Za oduženje zaduženih seljaka imala bi se seljačkim 
zadrugama uz nizke kamate (najviše IV 2 do 2°/«>) uzajmiti po- 
trebna svota, koju bi zadruge opet uz nizke kamate (najviše 
3%) izplatile zaduženicima, da izplate svoje dugove. U ovu 
svrhu imalo bi se upotriebiti barem dvadeset milijuna i ova 
bi svota doniela seljačtvu najviše koristi. Zaduženo bi selja- 
čtvo odahnulo i veselije se i mirnije primilo svakoga posla, što 
bi već bio veliki dobitak. A koliko bi se prištedilo na kama- 
tama, koliko na troškovima! A što je glavno, ova svota ne bi 
bila potrošena, nego bi još rasla (svake godine za 600.000), pa 
bi se samo kamatama te svote mogla za kojih deset godina 
osnovati seljačka banka, o kojoj smo govorili i pisali. 

Reći će tko možda, da bi se po ovom našem razlaganju 
skoro sav ovaj novac (kojega još nema!) imao upotriebiti samo 
za seljačtvo. Na to nam je odgovoriti ovo: Mi doduše držimo, 
da ne bi bilo ni zlo, ni krivo, kad bi se baš sav ovaj novac, 
50 milijuna, potrošilo na seljačtvo, i to tako, da seljačtvo ne bi 
moralo vratiti ni filira. Mi to držimo zato, što je do sada naj- 
više seljačtvo svojim radom stvorilo i uzdržalo sve, što imamo: 
sve od vladinih palača do zadnje pučke škole i stražarnice i 
omogućilo život, školovanje i napredak tolikoj gospodi činov- 
nicima, odvjetnicima, trgovcima i t. d„ a dobilo je vrlo malo 
ili ništa. 

Pa nije samo to, nego je glavno ovo: štogod se dade se- 
Ijactvu, to će za koju godinu donesti dvostruku i trostruku 
korist. Prosudimo samo, koliko će se priraditi priroda i odhra- 
niti blaga, ako se seljačtvu dade 5000 pari voznoga blaga, 
10.000 plugova, pa koja tisuća razplodnoga blaga! A kad bi se 
još seljački narod na spomenuti način riešio duga, bio bi to 
pravi preokret ne samo u gospodarstvu, nego i u cielom životu. 

Napokon treba držati na umu, da mi tražimo za seljačtvo 
dvadeset milijuna, koje bi seljačtvo povratilo. Kad bi se i od 
drugih staleža moglo očekivati, da će povratiti barem polovicu 
onoga, što se na njih potroši, neka bi se i njima dalo, koliko im 
treba. Ali tko će povratiti ono, što se potroši na činovničke 
plaće? 



Ali mi ne zahtievamo, da se baš ciela ova svota od pet- 
deset milijuna upotriebi za seljačtvo. Za onih prvih devet po- 
treba bilo bi dosta dvadeset milijuna, pa i od toga bi seljačtvo 
više milijuna (za razplodno blago, strojeve i t. d.) povratilo. 
Drugih 20 milijuna, za oduženje seljačtva imalo bi seljačtvo 
vratiti. U svem bi dakle seljačtvo od ove svote dobilo u nepo- 
vrat oko 15 do 18 milijuna, a 12 do 15 milijuna bi se upotriebilo 
za male i velike škole (medicinski fakultet i tehniku), za osni- 
vanje tvornica i za pomoć obrtu. 

Mi preporučamo našim čitaocima, da sve ovo prosude, a 
mi ćemo se na ovu stvar još povratiti. 


(»Dom«, God. 191 3. Broj i.) 


Šuma i pasa. 

Stotinu smo puta rekli već i napisali, da seljak danas nije 
svoj gospodar ni u šumi, ni u polju, ni u svojem dvorištu, ni u 
svojoj štali, pače ni u svojoj kući. U šumu ne smije, kako se 
ono, kaže, »ni Boga molit«, u polju se ne smije pokazati ni s pa- 
licom, da protjera zeca, u dvorištu ne smije svinjca (kotca) 
napraviti ni zdenca izkopati, dok ne dodje komisija, u štalu 
mu mogu doći i tudji ljudi, da ju okreče (obiele), u kuću može 
doći dimnjačar, da očisti dimnjak, a seljak neka plati, pače 
neka plati, ako dimnjačar i ne očisti dimnjaka. 

Sve je ovo seljaku 1 previše poznato, a sve je to od onda, 
od kad su stvoreni zakoni za šume, pa lovski zakon, veterinar- 
ski zakon, zakon o zemljištnim zajednicama itd. i odkad su 
postavljeni šumari, lugari, lovopazitelji, veterinari, livadari, 
pazitelji kanala, dimnjačari itd., svi dakako s plaćom, s pristoj- 
bama i s globama. 

Seljačkomu je narodu postalo težko, nesnosno — tako 
težko, da se to ne može ni izkazati. Što mislite! Jedva se selja- 
čtvo oslobodilo tlake i rabote, stisnuli ga sa svih strana: zatvo- 
rena šuma, zatvorena paša, zatvoreno polje, zabranjena voda, 
pače nemaš mira ni u dvorištu, ni u kući! Tko bi izbrojio sve 
neprilike i muke, što ih je seljak prepatio! Dosta je sjetiti se 
nesrećnoga dogadjaja prije poldrugu godinu dana, kad su ono, 

oružnici u Svibovcu (u varaždinskoj županiji) ustrielili nekoliko 
seljaka, koji su konoplju kvasili (namakali), u svom potoku, a 
to je zabranjeno. A sve druge nesreće, zatvore, globe — tko bi 
izbrojio! 

Zašto je sve to bilo? Kažu radi napredka, radi obćega 
narodnoga dobra. Narod je nerazumno šume uništavao, treba 
šume čuvati po zakonu, koji je stvoren za to, kako uči zna- 
nost. Narod ne mari sam za se, ne zna dobro gospodariti, blago 
mu je kržljavo, jer na paši samo gladuje, — treba zabraniti 
pašu, pa blago u štali hraniti. Namakanjem (kvašenjem) ko- 
noplje i lana u vodi tekućici truje se riba u vodi i sve živo u 
zraku — treba kopati, posebne jame za taj posao. I tako dalje. 

I stvoreni su novi zakoni i izdane mnogobrojne naredbe, 
a stvorili su te zakone i naredbe školani ljudi, po učenim knji- 
gama, sabor je zakone prihvatio, vlada naredbe izdala, ne pita- 
jući dakako, nikoga od seljaka (ta u saboru nije nijednoga bilo), 
može li to biti. A što bi i pitali, kad knjige tako kažu i kad 
je tako u drugom svietu? Nitko nije pitao, ne će li sve to biti 
na propast, ili barem na štetu narodu, mjesto da mu bude na 
spas i na korist. Naš je jauk bio uzalud. 

Ne čini se, da su sve te stvari počeli drugačije prosudjivati 
i školani ljudi. Sudimo to po tom, što netko u »Obzoru« od 
21. siječnja 1913. piše o šumama i pašnjacima tako razborito, 
kako još nismo čitali. Tu se medju ostalim kaže i ovo: 

Što vriede pašnjaci, o tom još ni danas nisu složni ni uče- 
njaci, ni praktični gospodari, jer jedni su za pašnjake, drugi 
proti njima. Odlučno je za pašnjačko gospodarenje profesor 
dr. Falke u Leipzigu. On je držao sijaset predavanja, napisao 
mnogo razpravica, pa njegovo djelovanje nije ostalo bez us- 
pjeha, jer se njegovim nastojanjem uvadjaju pašnjaci i tamo, 
gdje ih prije nije bilo. Još više imade pašnjaka i na zadružnom 
temelju. Ja ću upozoriti, kaže pisac, naše gospodare na vried- 
nost i važnost šumskih pašnjaka, jer ovi pašnjaci u našoj domo- 
vini imadu dosta veliku važnost, a gotovo nitko o njima ozbiljno 
računa ne vodi, osobito tamo, gdje imade većih površina šuma, 
a nema dovoljno tla za uredjenje pašnjaka za uzgoj stoke. 

Još prije uredjenja naših zemljištnih zajednica vodilo se kod 
nas šumsko gospodarenje onako, kako je to potrebi pravoužit- 
nika odgovaralo. Tamo, gdje nije bilo razvijeno živinogojstvo, 

t j. gdje se narod nije bavio uzgojem blaga, nalazimo šume u 
boljem stanju, negoli u krajevima, gdje se narod bavio uzgojem 
blaga, te je u prvom redu išao za tim, da svoje blago uzgoji, a 
tek u drugom redu je pazio na uzgoj šume. Taj način šumskoga 
gospodarenja nalazimo gotovo kod svih naroda do konca 18. 
stoljeća, pa u nekim krajevima još i danas. Tek kasnije zapo- 
čelo se uzgojem visokih šuma po novoj osnovi šumarske nauke. 
Put kako se došlo postepeno do današnjega šumskoga gospo- 
darenja, imade svoju zanimivu povjest. Koliko krvi, borbe, žr- 
tava je to iziskivalo, govore nam čitave knjižurine, a pokazalo 
se i to, da se sa mjestnim okolnostima i potrebama moralo 
računati, pa je tu i tamo bezuspješno bilo nastojanje, da se ne- 
što silom provede. Narod, koji je uživao svoju slobodu, neve- 
zan na red i poslušnost, nije se dao od mrtvih zakonskih pro- 
pisa o uredjenju šumskih gospodarstva skučivati, ako je time 
on štetovao. Zato je znanost tražila načina i puteva, kako će 
polagano koracati cilju, pa je postepeno priučavala ljude na 
propise i zahtjeve koje je znanost i praksa smatrala nužnima. 
Tu treba postupati sigurno i polagano, prilagodjujući se potrebi 
i običaju, jer prenagli prevrat bio bi ruin (propast) naroda. 
Svaka nagla promjena onoga, što je uvrieženo u narodu, šteto- 
nosna je i sa narodno-gospodarstvenoga gledišta opasna. Na- 
rod na pr., koji živi od stočarstva i imade veliki broj stoke, 
tjerao je svoje blago na šumske pašnjake, jer drugih nije imao, 
pa da mu se radi uredjenja šume na jednom zabrani tjerati 
blago u šume, morao bi svoje blago napustiti, a za drugu pri- 
vredu ne bi bio pripravljen, morao bi propasti. 

Sad se dalje razlaže, kako u Draganiću (nedaleko Zagreba) 
narod živi od stočarstva. Pašnjaka nema dovoljno, jer oranice 
ostavlja na ugaru (cjelini), samo da imade što više paše. Li- 
vade, koje bi davale dosta dobre krme, kose se samo jedanput, 
a prva košnja se popase, jer nema dosta paše. Tko znade, ka- 
kova je to šteta, zamjeravao bi ljudima, ali zna opet, da blago 
treba hraniti, a nema ga odkuda, onda će uvidjeti, da ga je na 
to natjerala nužda. Zato oteti onomu narodu šumu i zabraniti 
mu pašu značilo bi uništiti ga. Sad se tamo zato i provadja 
šumsko-gospodarstvena osnova, koja će uzeti u obzir sve mje- 
stne potrebe i običaje naroda, a da se ipak sve više približava 
zdravom šumskom uredjenju. — »To je pravi put«, kaže pisac. 
Narod treba proučavati i prama potrebi ga podupirati, bez ob- 


14 


15 


žira, radi li se to po kojem znanstvenom sistemu ove ili one 
škole ili knjige. Narodne potrebe su posebne za svaki kraj i 
okoliš pa se tima potrebama mora znanost prilagoditi. Ovo 
ističem radi toga, jer se u Hrvatskoj još niesu sve zemljištne 
zajednice uredile, a sada se baš razpravlja o tome, da će se 
kod toga uredjenja morati uzeti u obzir prilike i potrebe na- 
roda. Nije glavno imati sistem, po kojem se mora raditi, već 
se taj mora naći iz potreba naroda. Gdje se tako ne će raditi, 
bit će uviek smutnja, pravde i krvi. Narod je doduše previše 
konzervativan (za stari način), pa se buni protiv svega, što je 
novo, ali on će krv proliti, ako vidi, da mu se brani nešto, što 
bi ga moglo ruinirati (upropastiti). Ovo će se morati uzeti u 
obzir kod uredjenja šumsko-gospodarstvenih osnova i gospo- 
darskih programa za pašnjake kod zemljištnih zajednica, jer će 
se ovim uredjenjem naš narod morati priučiti na posve novi 
život, a taj ga mora ojačati, t. j. mora mu na korist biti, a ne 
da ga uništi. Nije glavno, da se provede najracionalnija (naj- 
razboritija) i najmodernija (najnovija) tečevina znanosti i prak- 
se, ako bi ove ipak oslabile narodne sile, već se mora naći 
onakva forma, koja će služiti znanosti i narodu, pa makar se 
takova forma i ne nalazi u knjigama, jer život je knjiga. Tako 
je i sa šumskim pašnjacima. Tamo, gdje narod nema pašnjaka, 
mora se, ako je za to potreba, naći takav šumski sistem (način), 
koji ne će narodu uzeti paše. Ne može li se to učiniti, neka 
se prije uredjenja stvore uredjeni pašnjaci izvan šume, a u šu- 
mama se može slobodno provadjati osnova onako, kako to 
znanost i praksa želi. Ali ne samo kod uredjenja šumskih pa- 
šnjaka moramo ići za ojačanjem naroda, već se to mora pro- 
vadjati na svim linijama narodne potrebe, na svakom koraku, 
u svakom času. Reforme (nove uredbe), koje se u narodu pro- 
' vadjaju, moraju biti uviek plod potrebe naroda i stup za nje- 
govo ojačanje, a takove uredbe ne može propisati niti knjiga, 
niti se može tudje prenašati, već se to može proučavanjem 
narodnih potreba, želja, poznavanjem svih njegovih prilika pro- 
naći. Tako »Obz.«. 

Vidite, ovo je jednom pametna rieč, pa je pravo čudo, da 
je na nju trebalo tako dugo čekati, inače i školani ljudi znadu 
mnogo o tom govoriti, da je život najbolja škola i najučenija 
knjiga, pa ipak i ovaj pisac mora priznati, da je seljački naš 
narod morao i krv prolievati braneći se od odredaba i pro- 


pisa, koji su pobrani po knjigama, a išli su za tim, da ga unište! 
Kakva mi je to pomoć i napredak, ako ja zato moram poginuti! 

Mnogo bi se dalo još kazati o ovoj stvari, ali neka ostane 
za drugi put. No sad već svakako treba izpraviti krivo mi- 
šljenje ovoga pisca, naime, da su naši zakoni i naredbe samo 
plod znanosti i knjiga. To nisu. Mi smo barem uvjereni, da 
nema na svietu tako lude i opake knjige, a još manje znanosti, 
koja bi tražila ovakove muke i neprilike našega naroda. Tu su 
drugi uzroci i razlozi. 

Medjutim, kako bilo, dobro je, da se je javio ovaj glas, pa 
makar to bilo, kako nam se čini, samo radi Draganića. Ako se 
zbilja radi o novoj šumsko-gospodarstvenoj osnovi za zemlji- 
štne zajednice, možda ta osnova ipak ne će biti novi križni 
put i nova mišolovka i mreža za seljačtvo. Kolike su samo 
zemlj. zajednice morale po tim blaženim osnovama na silu 
kupovati njekakve sadjenice, samo da ih se šumari rieše, jer 
bi se inače vidjelo, da su suvišna skupocjena sadilišta (gdje se 
siju i gaje te sadjenice), koja su takodjer po toj osnovi ure 
djena. Ali bolje je prestati, jer se o tim nepodobštinama ne 
može bez jada ni misliti, kamo li pisati. 

(»Dom«, God. M13. Broj 4.) 


Naši novčani računi s Ugarskom. 

Može se mirne duše reći, da smo Hrvati bogci prema 
drugim narodima. Toga ne treba ni dokazivati, ni potanko 
razlagati, ali zato treba tim više svakom zgodom nastojati, da 
ne postanemo još veći bogci, ako se već ne možemo nadati, da 
postanemo bogati. To je dužnost svakom našemu čovjeku, koji i 
koliko bilo porezom, bilo drugim načinom mora tako rekući 
od usta odkidati, da podmiri ono, što država od njega traži. A 
tu su u prvom redu naši novčani računi s Ugarskom, jer je oče- 
vidno, da je za našu bogčiju vrlo važno, kako mi u tim računima 
prolazimo. 

Čudni su naši računi s Ugarskom. Ima ih, koji kažu, da 
ti računi nisu »čisti«! Mi smo o tom lani pisali i priobćili, kako 
• e poznati vještak u »Nar. Novinama« razložio, da je banska 
Hrvatska jednom zgodom jednu svotu dva puta platila — a radi 

se o milijunima! Naravski, da nije čudo, ako se čuju rieči, da ti 
računi nisu čisti. 

Sad se opet piše po novinama o tim računima. Počele su 
opet »Nar. Novine« nastavio »Hrv. Pokret« i »Hrvatska«, pa 
opet prihvatile razlagati »Nar. Nov.« Pri tom je vriedno spo- 
menuti, kako »Nar. Nov.« pišu, da se kuša »pobrkati pojmove«, 
da . »Hrvatska« nedozvoljenim načinom različne stvari u tim 
računima nastoji »strpati pod jednu kapu«. A vriedno je to 
spomenuti zato, što je kod svakoga računa pogibeljno »pobrkati 
(pomiešati) pojmove« i trpati pod istu kapu, što zajedno ne 
spada. A kad prosudimo, da je pisac u »Hrvatskoj«, kojega se 
to tiče (dr. VI. Sachs), takodjer vještak, a ne samo obični 
novinar, orada se doista čovjek mora dosta bojažljivo pitati: Pa 
kako to, da se u tim računima može i vještak tako zabuniti i 
smesti, da pobrkava pojmove, te pod jednu kapu trpa, što 
zajedno ne spada? Videći to, svatko se od na s običnih mora 
bojati tih računa, kad se eto i stručnjaci u njima pletu Tu je 
svakomu na misli rieč: A Bog (ili vrag) zna, kako je s Pm 
računima, kad eto ni vještaci ne znadu, kako se ima računati! 

1 to je orao, što se većinom misli, kad se čuje rieč, da ti 
računi nisu čisti, t. j. ti su računi vješto udešeni. 

Kolikogod bilo komu težko, nema druge, u te račune treba 
zagledati, jer inače ne preostaje drugo, nego se primiriti i reći: 
Neka bude, kako mu drago. A gdje se radi o novcima, o mojem 
i tvojem, tu takve rieči nisu na mjestu. Zato molimo malo 
strpljivosti. Ta radi se opet o našim milijunima. 

Kako se to dakle računa izmedju nas i Ugarske, a da je 
lako pobrkati pojmove i različne stvari trpati pod jednu kapu? 
Koje su to različne stvari, koje se ne smiju miešati, a ipak ih 
neki miešaju? 


Premda je mnogomu poznato, kako se to vode računi 
izmedju nas i Ugarske, ipak je to potrebno ponoviti, da se vidi, 
da stvar ipak nije svagdje tako očevidna, kako bi čovjek mislio. 

Kako je poznato, banska je Hrvatska u zajednici s Ugar- 
skom, i to tako, da samo njekoje poslove vodi i na nje troši tako 
zvana zajednička vlada u Pešti. Ti zajednički poslovi i troškovi 
jesu: vanjski poslovi (uzdržavanje ministarstva za te poslove, 
poslanika kod stranih dvorova i t. d.), 2. vojska, 3. troškovi za 
kraljevski dvor; 4. dozvoljavanje novaka (rekruta), 5. financije 

(dozvoljavanje i utjerivanje poreza, sklapanja dugova, prodaja 
državnih dobara uz privolu hrv. sabora), 6. novčarstvo, trgo- 
vina i obćila (kovanje i izdavanje novca, trgovački ugovori, 
odredbe za banke, trgov. mjenbeno i rudarsko pravo, pošte, 
brzojavi, željeznice, brodarstvo, državne ceste i rieke). 

Sve ostalo, što nije spomenuto poimence: polit, uprava 
(oblasti), sudstvo, školstvo i bogoštovlje spada medju domaće 
(autonimne) poslove, u koje se ni ugarski, ni zajednički sabor 
ni vlada nema miešati. Sve to odredjuje nagodba od god. 1868. 

Kad su dvoji poslovi, dvoji su i troškovi, pa u tom odre- 
djuje nagodba, ovo: 

Prvo: Hrv. Slav. dužna je za zajedničke troškove doprina- 
šati svoj dio. Taj dio (po posljednjoj financijalnoj nagodbi od 
29. srp. 1906.) iznaša 8.127% (t. j. za svakih 100 K. zajedn. troš- 
kova doprinaša Hrv. Slav. 8 K 12 7/10 fil., za 1000 K 8l K 70 f., 
za 10.000 K 812 K 70 f., za 100.000 K 8127 K i t. d.) Ovaj se 
postotak zove kvota (kolikoća). 

Drugo . . . Ali, mislio bi čovjek, što treba dalje? Hrv. Slav. 
ima platiti svoj dio, pa Bog! Mirna Bosna, čist račun! — Da, ali 
što onda, ako ona to ne bi mogla platiti? — »Stisnula bi se, 
pa bi za domaće poslove manje trošila«, mogao bi tko odgovo- 
riti i sasvim bi pravo imao. Drugi bi pak rekao ovako: Ako 
Hrv. Slav. ne bi mogla plaćati svoga diela za dvor, za vojsku, 
i t. d. mogla bi reći Ugarskoj: To su za nas preveliki troškovi, 
mi smo bogci, mi rae možemo toliko davati za dvor, ni za vojsku, 
nama napokon mnogo toga ne treba, što mi plaćamo: mi ne 
ćemo s nikim rata, mi ne trebamo sjajnih palača, koje vi u Pešti 
gradite (na pr, sabornica), — pustite vi nas bogce same, mi 
s vama ne možemo. 

Ali da do ovoga drugoga ne dodje, privoljela je Ugarska — 
i to je u zakon, u nagodbu metnuto, sigurno jedini takav primjer 
na svietu, — »obzirom na obnovljenje onoga bratskoga odnošaja, 
koji je medju njom (t. j. Ugarskom) i medju kralj. Hrv. i Slav. 
od stoljeća postojan«, — privoljela je Ugarska, da se najprije 
podmire domaće potrebe. 

Drugo: Iz dohodaka kralj. Hrv.-Slav. ima se najprije povući 
stanovita svota, koja se od vremena do vremena za domaće 
troškove po nagodbi ustanovi, a preostatak ima se obratiti za 
zajedničke troškove. Po posljednjoj nagodbi iznaša ova svota 
(za domaće troškove) 44% svih dohodaka Hrv.-Slav. — Ovaj 

se postotak zove tangenta, a ustanovljuje se nagodbom svake 
desete godine. To je takozvana financijalna nagodba s Ugarskom, 

Sad bi tko mogao pitati: Ako Hrv.-SJav., imade za zajed- 
ničke troškove davati samo onoliko, koliko joj ostane, pošto 
podmiri svoje domaće potrebe, zašto je odredjena ona svota, 
koja kaže, koliko bi Hrv.-Slav. imala davati? Kakvu svrhu im a 
odredba, da Hrv.-Slav. ima platiti toliko i toliko, dok se u isti 
čas ustanovljuje, da ona toliko ne može platiti, pa da joj se to 
s obzirom na stoljetno bratstvo oprašta? Čovjek bi mislio, da to 
ima tu svrhu, da budu čisti računi, t. j. da se zna, koliko je 
jedna strana drugoj dužna. Ali kad pogodba kaže, da Hrv.-Slav. 
ima pravo dobiti, koliko treba za domaće potrebe, a samo 
ostatak dohodaka da ide na zajedničke troškove, onda ona ne 
može biti nikada ništa dužna, jer je takva pogodba. A da bi 
Ugarska mogla biti dužna Hrv.-Slavoniji, to nije moguće, kad 
sama nagodba kaže, da Hrv.-Slav. ne može podmiriti ni svoj 
dio, a kamo li više, pa joj se zato u ime bratstva i dopušta, da 
najprije podmiri svoje domaće troškove, a tek što ostane, ide 
zajednici. 

Zato kvota ne može imati drugu, nego političku, a ne finan- 
cijalnu svrhu. Svotu je trebalo iz političkih razloga odrediti 
zato, da se dokaže, da Hrv.-Slav, ne može zadovoljavati svojoj 
dužnosti, već da to mjesto nje čini Ugarska, i to s obzirom na 
bratstvo. To jasno i otvoreno kaže i priznaje sam zakon, 
nagodba. A nijedan račun, gdje se ne gleda samo na brojke, 
nego na bratstvo, prijateljstvo i t. d., ne može biti, štono rieč, 
čist, već mora prije ili kasnije dovesti do razpre. 

(»Dom«, god 1913. Broj 5.) 

Nedavno smo (u 5. br. »Doma«) pod ovim naslovom razlo- 
žili, kako stoje naši računi s Ugarskom. Razložili smo naime, 
da u kratko ponovimo: da je banska Hrvatska dužna dopri- 
našati za zajedničke troškove (za vojsku itd.), t. j. da je dužna 
davati svoju kvotu za te troškove, ali prije nego podmiri tu 
svoju dužnost, ima joj se dati od njezinih dohodaka toliko, 
koliko treba za domaće poslove (za upravu, sudstvo, škole i 
crkve), t. j. ima joj se dati jedan dotični dio ili tangenta, pa 
makar baš i ne podmirila one kvote, što je dužna dati za za- 

jedničke troškove. Koliko iznaša kvota, a koliko tangenta, to 
se odredjuje od vremena do vremena, obično svakih 10 godina 
posebnom financijalnom nagodbom izmedju Ugarske i banske 
Hrvatske. Posljednja financijalna nagodba sklopljena je god. 
1906. i traje do konca 1913., a odredjuje, da na svaku stotinu 
zajedničkih troškova ima banska Hrvatska davati 8.127 (na 
100 K 8 K 12 7 /io f), a za domaće potrebe dobiva od svake sto- 
tine svojih dohodataka 44. Drugim riečima: Kvota sada iznaša 
8.127 po sto, a tangenta 44 po sto. Ta tangenta ili 44 po sto 
naših prihoda — to je skoro sve, što banska Hrvatska ima za 
domaći potrošak, a dobivali smo posljednjih godina na taj ra- 
čun poprieko oko 25 milijuna na godinu. Svi prihodi banske 
Hrvatske iznašali bi razmjerno prema Ugarskoj doduše oko 200 
milijuna, tako da bi 44 po sto iznašalo blizu 90 milijuna, ali 
nitko pravo ne zna, kako se ti dohodci sračunavaju i koliko 
upravo iznašaju. 


Ove 1913. godine prestaje financijalna nagodba s Ugar- 
skom, pa bi se imala sklopiti nova, u kojoj bi se odredila nova 
ona kvota i tangenta. Tu nagodbu sklapaju takozvani »kra- 
Ijevinski odbori«, hrvatski i ugarski, i to 12-orica od svake 
strane, a bira ih i hrvatski i ugarski sabor, koji onda sklopljenu 
nagodbu imadu odobriti. Ali kako hrvatskoga sabora nema, a 
i ne zna se, kada će se sastati, pita se: Što će sada biti? 

O tom se sada piše. Piše neki dr. Andres u »Jutarnjem 
Listu« (koji pristaje uz današnju vladu), te dokazuje, da će 
dosadašnja nagodba i dalje trajati, baš ako se hrvatski sabor 
i ne sastane. Tako je, piše, već i bilo, kad se nagodba nije na 
vrieme produljila. Takva je, kaže, praksa (postupak). 


vaiaiva« (o, ua 

se financijalna nagodba ne može bez privole hrvatskoga sa- 
bora produljiti. A ako se je to već dogodilo, t. j. ako je već 
bila takova praksa, ta praksa nije postala zakon i pravo, kad 
se protivi zakonu (nagodbi), kako je to dokazao pristaša na- 
godbe i nagodbene vlade pokojni sveučilišni profesor Pliverić. 
Hrvatska« dalje dokazuje (a piše to jedan bivši zastupnik, ali 
se ne imenuje), da niti ne treba, da banska Hrvatska produ- 
bi 6 financij. nagodbu, nego čim sadašnja nagodba izteče, ima 
od svojih dohodataka banska Hrvatska doprinašati svoj dio za 
zajedničke troškove, a ostatak može upotriebiti za domaće tro- 

škove. To bi bila financijalna samostalnost, o kojoj se toliko 
govorilo, razpravljalo i pisalo. 

»Hrvatska« ima doduše pravo, samo je pitanje, kako će 
se i to urediti, ako se hrvatski sabor ne sastane. »Hrvatska« 
naime sama piše, da ne treba ništa drugo, nego ustanoviti, 
koliki su zajednički troškovi, koliki dohodci banske Hrvatske, 
pa onda izračunati, koliko bi Hrvatska za te zajedničke tro- 
škove imala plaćati. Treba dakle ustanoviti i izračunati i to 
sve u zakon metnuti, — a tko će to, ako nema sabora, koji bi 
to ustanovio i izračunao, ili barem vladu ovlastio, da to usta- 
novi? Sada je naime sve u rukama zajedničkoj (zapravo ugar- 
skoj) vladi, t. j. ona pobire poreze itd-, pa Hrvatska ne će moći 
doći do svojih dohodaka, ako se prije ne odredi, da se svi 
dohodci Hrvatske imadu izručivati u hrvatsku blagajnu. Tre- 
bat će dakle svakako nekakva financijalna nagodba. 

Ovakva financijalna nagodba, ili pravilnije rečeno, novo 
financijalno uredjenje (jer nagadjanja ne bi bilo) razlikovalo bi 
se od dosadašnje nagodbe u tom, što bi u buduće Hrvatska na 
svoje domaće potrebe trošila toliko, koliko bi joj ostalo, po- 
što bi podmirila kvotu za zajedničke troškove, dok je do sada 
za domaće potrebe dobivala toliko, za koliko se nagodila 
s Ugarskom (t. j. zapravo toliko, na koliko je privoljela Ugar- 
ska). Bi li po tom novom uredjenju Hrvatska dobivala od svojih 
dohodaka više ili manje nego do sada, to se ne zna, ali — kaže 
se — Hrvatska bi imala samostalne financije. 

Radi novih »samostalnih financija« bilo je pred godinu 
dana mnogo razprave i prepirke u novinama, i to radi toga, što 
su »Nar. Nov.« dokazivale, da Hrvatska ne može imati samo- 
stalnih financija, ako se ne promieni čitava nagodba. A na- 
godba se ne može mienjati (pisale su »Nar. Nov.«), jer toga ne 
će ni Ugarska, a ni carevina. Takvim se je razlaganjem nasto- 
jalo dokazati, da oni hrvatski političari ili stranke, koje traže 
financijalnu samostalnost, idu za promjenom ili pače za ruše- 
njem nagodbe, pa da im se ne može dati vlada u ruke. Protiv 
toga dokazivala je osječka »Nar. Obrana«, da se radi financ. 
samostalnosti ne mora čitava nagodba mienjati. 

Sad se ovo pitanje opet javlja, i to, čini se, ozbiljno. Po- 
znato je naime, da su se hrv. srb. koalicija i stranka prava 
pred godinu dana sporazumjele ne samo za izbore, nego i za 
rad u saboru. Radi toga sporazuma dobila je banska Hrvatska 

kr. povjerenika. To je izjavio ministar-predsjednik Lukač ve- 
leći, da je sporazum sklopljen u svrhu, da se sruši nagodba, a 
to kaže, treba zapriečiti. Je li to u sporazumu, to se ne zna 
(kao što se u obće malo zna o tom sporazumu) ali se zna (kako 
piše »Hrvatska« dne 7. ožujka o. g.) da je »stranka prava . . . 
našla jednu dodirnu točku s hrv. srp. koalicijom ... Ta dodirna 
točka jesu financijalni odnošaji«. 

No čini se, da se sada i koaliciji i stranci prava prigovara 
ono isto, što su »Nar. Nov.« lani prigovarale »Nar. Obrani«, 
naime: da taj sporazum traži financijalnu samostalnost, a to 
znači — rušenje nagodbe. Zato se »Hrvatska« (u istom broju 
od 7. ožujka o. g.) brani ovako: »Nije hrv. srb. koalicija prona- 
šla mogućnost provedenja financijalne i gospodarske samostal- 
nosti na temelju postojeće nagodbe, nego su to izvodili prije 
nje stari unionisti« (t. j. obično govoreći magjaroni): Pliverić, 
Tomašić, i Khuen, koji su više puta izjavili u saboru, da će i 
oni biti za financ. samostalnost, kad za to dodje vrieme. 

Za čudo nam je, što »Hrvatska« drži, da se treba ovako 
braniti. Ne čudimo se radi toga, što se stranka prava, po svo- 
jem programu, ne bi smjela braniti ni onda, kad bi tražila pod- 
punu samostalnost Hrvatske, nego se čudimo, što se brani i 
radi ovoga novoga financijalnoga uredjenja, u kojem nitko ne 
može naći financijalne samostalnosti. 

Očevidno je naime, da to još ne bi bila financijalna samo- 
stalnost, ako bi Hrvatska dobivala sve svoje dohodke i podmi- 
rivala svoj dio za zajedničke poslove, a ostatak trošila za do- 
maće potrebe, jer bi zajednički (zapravo ugarski) sabor i dalje 
ne samo odredjivao poreze i izdatke za investicije (za gradnju 
željeznica itd.), a zajednička (ugarska) vlada i dalje bi ne same 
pobirala poreze i daće, nego i cielim gospodarstvom (željezni- 
cama, poštama, šumama itd.) upravljala i sve račune vodila. 
Promienilo bi se samo to, da Hrvatska ne bi za domaće po- 
trebe trošila toliko, za koliko bi se s Ugarskom nagodila (kako 
je to sada), nego toliko, koliko bi ostalo, pošto bi podmirila 
svoj dio za zajedničke troškove. Bi li za domaće potrebe ostalo 
više ili manje, nego što sada po nagodbi (55 po sto) dobiva, to 
zavisi o kvoti (t. j. o tom, koliko bi Hrvatska morala davati za 
zajedničke potrebe) i o tom, što bi se u dohodke Hrvatske ra- 
čunalo. A to je dvoje i danas najveća neprilika, koja bi se 
novim uredjenjem imala ukloniti. (»Dom«, God. 1913. Broj 10 .) 

»Seljak je kriv!« 

v . Na nase P isan i e i nastojanje da se seljačkomu narodu olakša 
Život, a da dobije i više slobode i prava u družtvenom i jav- 
nom životu, protivnici nam često odgovaraju: »i mi smo za to, 
i mi smo za seljaka!« Pa onda znadu spomenuti, što su njihovi 
istomišljenici ili vodje kušali i predlagali u korist seljačtva. Ali 
za malo, kao da su zaboravili, što su pisali, stanu pisati i do- 
azivati, da mi zlo radimo, što pokazujemo krivce, jer da je. 
pišu i seljak kriv. 

Tako opet čitamo u »Hrvatskoj« od 8. veljače 1913, br. 
380, medju ostalim i ovo: 

»Gospodarsko propadanje naroda doista je došlo do one 
skrajnje granice, preko koje ne smije proći, a da sam narod 
ne pokroči u propast. Prezaduženost seljačkoga posjeda, sud- 
bene transferacije, deposediranje (tjeranje s posjeda) i izrablji- 
vanje našega seljaka, selenje u tudji sviet; pojave su grozne. 
Ali uzrok svemu tomu zlu gdje leži? Gdje je korien zlu? Vi- 
čemo, opravdano, na gulionice, na lihvarstvo, na izrabljivanje 
seljaka, ali nitko ne osjeća hrabrosti, da pita: nije li i sam 
seljak kriv svomu zlu? Ako želimo doskočiti velikoj gospo- 
garskoj nevolji našega seljaka, trebamo najprije njega samoga 
odgojiti, ojačati duševno, odstraniti njegove poroke. Ako narod 
ostane ovakav, kakav je, nikakve seljačke banke, nikakvi mi- 
lijuni zajma ne će mu pomoći. Mi smo uvjereni, kad bi se sutra 
lzplatio savkolik dug našega seljaka, prekosutra bi opet po- 
čelo zaduživanje i za par godina bismo bili, na čemu smo i 
danas. Treba dobro izpitati, kako dolazi do toga, da se zadu- 
žuje i konačno prezaduženi seljak, koji imade 5 do 10 rali po- 
sjeda, a tek oko 3 do 5 djece u kući. Treba izpitati, jeli on taj 
dug baštinio s imutkom, ili ga je sam načinio, da poboljša svoje 
gospodarstvo, ili je morao sklapati zajam, da namiri trošak u 
krčmi, kod trgovca, kod pajdaša i t. d. Mi vidimo da imade 
seljaka s jednom rali grunta bez duga, dapače sa par stotina 
u štedionici; a vidimo u istom selu njegova susjeda sa 10 rali 
grunta, sa manje djece, prezadužena. Tu treba dobro promi- 
sliti, prije nego čovjek baci krivnju na koga. Zato velimo, da 
treba narod duševno preporoditi, izkorieniti iz njega njegove 
mane, držati daleko od krčme, od igranke, od luksusa (razsip- 

nosti). »Treba seljaku dobro utuviti u glavu, da su radnja i 
štednja prvi čimbenici blagostanja. Bacati krivnju za seljačke 
nevolje samo na izrabljivače, na sustav, na prilike, na »go- 
spodu«, znači kvariti narod i rivati ga u još veću propast.« 

Dalje piše, da je pravdanje izvor velikih gospodarskih ne- 
volja, ali da je i tu kriv i seljak. Prigovara novinama, koje pišu 

0 seljačkim nevoljama, što ne opominju naroda, da se čuva 
krčme, da se ne pravda, da se ne skiće po vašarima i t. d. i t. d. 
Zagovara za tim, da se velika imanja odkupe i porazdiele se- 
ljačtvu, ali bi to trebalo »promozgati i osigurati, da taj posjed 
ne dodje u ruke tudjincu. Moglo bi se dogoditi, da razparceli- 
ranjem spahiluka jednoga liepoga dana hrvatski narod ostane 
u svojoj kući bez pedlja vlastite zemlje. Neka dakle svatko, 
komu je u istinu do naroda, poučava ga, da treba ovu zemlju 
ljubiti, obradjivati ju i čuvati kao zjenicu oka. Tko to čini i 
tako narod podučava, taj je pravi prijatelj naroda.« 

Tako, kako rekosmo, čitamo u »Hrvatskoj«. 

Naši su čitaoci zacielo opazili, da ovo pisanje prigovara u 
prvom redu nama, što seljaka ne opominjemo, ne podučavamo, 
ne korimo, te mu ne predočujemo, da je i on, seljak, kriv. 

Na te prigovore mi ćemo za sada odgovoriti ovo: 

Istina je, onako, kako to hoće ovaj pisac, onako mi naroda 
ne poučavamo. Mi ne razumijemo, kako bi čovjek, koji ne živi 
na zemlji, mogao učiti seljaka, neka ljubi svoju zemlju, i neka 
ju čuva. Ta kako seljak ljubi i čuva svoju zemlju, o tom grad- 
ski ljudi, štono rieč, ni pojma nemaju. Ta seljak je i sačuvao 
našu zemlju! Velikaši su svoju zemlju porazprodali tudjincima 

1 seljacima, a ovaj se boji, da bi seljaci prodali svoju zemlju 
tudjincima, te bi »jednoga liepoga dana« hrvatski narod ostao 
bez pedlja zemlje, a poznato je, da se seljaci otimaju za svaki 
komadić vlastelinske zemlje i krvavo ga plaćaju! Mi nemamo 
rieči, kojom bi okrstili ovako nepromišljeno pisanje. 

Isto tako mislimo, da nismo pozvani opominjati seljaka, 
da se čuva krčme i luksusa, i to ne samo zato, što mi ne znamo, 
da bi krčme i luksus seljačtvo uništavale, nego poglavito zato, 
što gradski sviet kud i kamo više rasipa na piće i na luksus, 
i to od tudje muke pa mi pitamo ovoga prijatelja seljačkoga 
luksusa: Kad su činovnici tražili povišicu plaće, je li se onda 
javio ovaj pisac i je li zahtievao, da se najprije iztraži, kako 
činovnici živu i kako troše narodni novac? Ne troše li možda 

i oni svoju plaću na krčme, na luksus, na trgovce, na pajdaše 
(i pajdašice)? Ne bi li se u toj iztrazi našlo, da šešir za gospoju 
stoji i po 40 — 50 posto i više kruna, za gospoju, koja čitave 
godine ne privredi toliko, dok seljanka, koja drži kuću, ako već 
kupi maramu (rubac), dade za nju najviše 8 do 10 K, te ju nosi 
više godina, dok će gospojin šešir za koji mjesec na smetište? 
Pa ipak se za to ne pita, nego: Daj povišicu, »jer se ne da ži- 
vjeti!« Zašto ciela iztraga o svakom zalogaju i koraku seljač- 
kom, kad bi njemu trebalo pomoći? Zašto se ne traži takova 
iztraga, kad se daje činovnicima? 

To je, vidite, ono, što nas dieli od vas, i što dokazuje, da 
ste vi, koji onako pišete, proti seljaku, premda toga možda i 
ne opažate. Vi niste pravedni. 

A za ono, da bi mi imali poučavati seljaka, da ima raditi, 
za to ne znamo, što bismo rekli, jer to prosto nije ničemu 
spodobno. Gospoda koja imadu neke ruke, možda i u rukavi- 
cama, oni će učiti seljaka, da bez rada nema ništa! To je ta- 
kova rugoba, koja od seljačke strane zaslužuje grubijanštinu. 

I tu se dakle razlikujemo, to priznajemo. 

Ali mi se razlikujemo u temelju. Vi naime, koji onako pi- 
šete, vi mislite, da možete i da vam je dužnost narod odgajati, 
pa i onaj članak nosi naslov »Treba odgajati narod«. Što vi 
time mislite, očevidno je: treba seljaka učiti na rad, na šted- 
nju, na trieznost (da ne ide u krčmu), da se ne pravda, da ljubi 
i čuva svoju zemlju. Iz cieloga se pisanja vidi još i to, da vi mi- 
slite, da imate i pravo narod odgajati, pa dakako i koriti. Mi 
pak držimo, da je seljački narod u tom odgojen kud i kamo 
bolje, nego što bismo ga mi svi skupa s našim školskim zna- 
njem mogli odgojiti. Po našem sudu bilo bi žalostno, kad bi hr- 
vatska školana gospoda sa svojom mršavom inteligencijom, a 
osobito sa svojim shvaćanjem čovječjih i narodnih dužnosti 
imala u hrvatskom seljačkom narodu tek odgojiti prave se- 
ljačke krieposti. Ako tih krieposti nema u seljačkom narodu, 
onda ih barem današnja naša školana gospoda (a kamo li da- 
našnji naši novinari!) ne će nikakvim odgojem stvoriti. Ovo bi 
se dalo mnogo obširnije i temeljitije dokazati. 

Time mi, naravski, nismo rekli i ne ćemo reći, da i u se- 
ljaka nema mana. Ima mana i u seljaka. A što mi tih mana ne 
iznašamo, to je sasvim naravno s ovoga razloga: 

Državi nije dužnost, da pomogne pojedincu, koji je sam 
kriv svojemu zlu, pa za tim ne idu političke stranke. Državi i 
svakomu političkomu nastojanju naprotiv je svrha, da odstrani 
obće ili zajedničke uzroke zla i nevolje. A da se pojedinci ne 
upropašćuju sami, za to se ima brinuti obitelj i rod, škola, 
Crkva, knjiga, prijatelji, družtvo. Tako i mi. Premda vidimo, 
da ima seljaka, koji su i sami krivi svojemu zlu, mi to puštamo 
s vida, pak nastojimo, da se odstrane oni uzroci, koji seljake 
upropašćuju bez njihove krivnje. 

Ako pak tko kaže, da su svi naši zakoni i uredbe dobre, 
te da bi svakomu seljaku moglo biti dobro, da nema mana, 
poroka, onda taj nezna što je politika, pa bi bolje bilo, da ide 
medju misionare ili proroke, da navješta skoru propast svieta 
od tolikih mana i poroka. P olitičar bi naprotiv i u tom slučaju, 
kad bi mane i poroci toliko prevladali, opet tražio obće 
(zajedničke) uzroke tolikoj pokvarenosti, pa bi ih nastojao 
odstraniti političkim (t. j. zajedničkim) uredbama, 

Ali skoro šteta ovoliko rieči, kad je u pisanju »Hrvatske« 
očevidna čudna upravo protivnost seljačtvu. Sjetimo se samo, 
što piše, da ima seljaka, koji imaju samo jednu ral zemlje, p» 
su bez duga i još imaju koju stotinu u štedionici. Ne ćemo reći 
da bi trebalo iztražiti, kako je taj seljak do toga došao, nego 
radje vjerujemo, da ima negdje i takav seljak, pa nam je to i 
drago. Ali ako po tom naš protivnik sudi, da bi tako mogli svi 
seljaci, te da bi oni, koji imadu i 10 rali zemlje, da bi mogli 
imati u štedionici i koju tisuću, onda dajemo tomu našemu pro- 
tivniku ovo na razmišljanje: 

Ima činovnika, koji imadu oko 1000 K plaće, imadu ženu 
i dvoje troje djece, plaćaju stan, šalju djecu u školu i živu za- 
dovoljno. A kako to, da činovnici, koji imaju po pet, šest, pače 
i po deset tisuća plaće, a nemaju ni dva trbuha, ni dvie žene 
(a gdjekoji nema ni djece), pa kako to, da nisu zadovoljni i 
traže povišicu plaće, pa ju i dobiju, a naš protivnik nije tomu 
prigovorio? Kako to? Ne bi li svim činovnicima bilo dosta po 
1000 ili 1200 K plaće, kad ih ima, koji s takvom plaćom sasvim 

liepo živu? 

O tom neka razmišlja naš protivnik, dok se opet na ovu 
stvar povratimo. Možda jednom ipak izadjemo na čistinu. 


(»Dom«, God. 1913. Broj .7.) 

»Seljačko nasljedno pravo.« 

Od kada se je seljačtvo počelo okupljati u svoju seljačku 
stranku i zahtievati pravo i za sebe, pa od kada pristaše 
seljačke stranke znadu i u skupštinama i u novinama i protivni- 
cima prigovarati i pisati: A gdje je naše pravo? - a osobito od 
kad je prošireno izborno pravo tako, da bi seljaci, kad bi bili 
složni, mogli na izboru odlučiti i izabrati zastupnika po svojoj 
volji, — od onda i zastupnici drugih stranaka znadu u saboru 
prigovarati i o seljačkim potrebama, biedi i nevolji. Tako su i u 
sadanjem saboru neki zastupnici govoreći o seljačkim potre- 
bama spomenuli, da bi trebalo urediti »seljačko pravo«, za 

kojim seljački narod vapi i o kojem govore i pišu osnivači 
seljačke stranke. 

Današnje seljačko nasljedno pravo doista je velika neprilika 
seljactvu, i to poglavito zato: 1., što sinovi, koji s ocem živu u 
istoj kući, rade i skrbe na istoj zemlji, nemaju za života očeva 
nikakvoga prava; 2., što po smrti očevoj braća i sestre diele 
očevinu na jednake dielove, pa se zemljište previše komada; 
3., što i udate sestre imadu pravo na očevinu, a tomu se braća 
znadu protiviti, pa dolazi do uzaludnih parnica, jer koliko 
bratu setra uzme, toliko mu žena donese. »Seljačkim nasljed- 
mm pravom« imalo bi se to urediti tako, da samo jedan 
(najstariji) sin ostane na očevini, a ostalu braću da izplati. 

0 toj stvari pisao je ovih dana u »Hrv. Pokretu« Dr. Milan 
Krištof dokazujući, da bi i to zlo bilo, jer mladja braća nemaju 
kamo (kad u nas nema tvornica), a najstariji brat bi se izplaću- 
jući mladju braću zadužio, pa ni on ne bi napredovao. A dobro 
bi bilo, piše dr. Krištof, kad udate sestre ne bi dobivale diela u 
zemljištu. 

Mi ćemo se na ovu stvar još povratiti. 


(»Dom«, god. 1913. Broj 7.) 


27 


Ipak se pomaknulo! 

Hvala Bogu, nešto radostno možemo oglasiti seljačkomu, 
ali i svemu ostalomu narodu hrvatskomu. Evo, što je to: 

Već duže vremena opažamo, da glavne dvoje novine, osim 
ovoga našega »Doma« dolaze u ruke seljačtvu, a to je »Gospo- 
darski list« i »Hrvatski Udrugar«, dišu nekim drugim duhom. Od 
vremena do vremena vidimo sad u jednima, sad u drugima, da 
u njima pišu živi ljudi, jer što pišu, ide im i od srca i od duše, te 
čovjek čitajući osjeća, kako se ti ljudi upravo bore za jednu 
veliku stvar: za dobro, napredak i sreću naroda. Čovjek čitajući 
osjeća njihovu borbu i muku, da što razložnije, što uvjerljivije 
rastumače i preporuče ono, što bi narodu moglo pomoći: 
čovjek osjeća i to, kako se boje, kako upravo strepe, da ih 
čitaoci ne će razumjeti, ili da za njihov nauk ne će mariti. A 
dakako, svaki put se to piše za seljaka: njemu hoće da pomognu, 
za njega se boje, da ih ne će razumjeti, ili da ih ne će poslušati. 
A i samo to pisanje u istinu je za seljaka, i to po onom, sto piše 
i kako piše. Nisu to naime više samo prodike i ukori, nisu to ni 
prazne rieči, a nije to ni bezposleno naklapanje o »našem 
dobrom seljaku«, nego su to sasvim ozbiljne stvari, koje se 
mogu rukom uhvatiti, a tiču se seljačkoga života, njegova 
dobra i napredka. 

A to je kod nas nešto sasvim novo. Još pred 10 godina bilo 
je vrlo malo ljudi, koji su i htjeli pisati za »prosti narod«, za 
seljaka. Bio je to po gdjekoji svećenik, pa koji učitelj i još ma o 
tko. A često i prečesto bili su to ljudi, koji su slabo ili nisu 
nikako ni sami razumili, o čem pišu, pa su dakako često istom 
štogod sasuli, »ta za seljaka je i to dobro«, a često je glavno 
bilo samo, to, da se na molbu urednikovu »nešto napiše«. 
Najviše se je naravski pisalo, kako seljak treba da bude marljiv, 
umjeren, skroman, poslušan i još stotinu drugih nauka, A dosta 
je bilo i vike i grmljavine na narodne »mane i poroke«, koje 
bi imalo ovakovo pisanje izkorieniti. Premda se je za narod 
dosta malo pisalo, ipak je u mnogo godina napisana ciela 
gomila ovakovih pustih i praznih prodika »našemu« seljaku, 
ali je sve to malo hasnilo. 

Danas je, kako smo spomenuli, ponešto drugačije. Već je 
prošlo 13 godina, što je počeo izlaziti onaj prvi mali »Dom«, a 

već teče deveta godina, što se osnovala seljačka stranka, koja 
je od početka udarila u pisanju novim putem. Medjutim se je 
dosta promienilo. Pred kojih deset godina osnovana je u 
Zagrebu poticanjem velikoga katoličkoga sastanka (kongresa) 
»Hrvatska Poljodjelska Banka«, a za malo je preustrojeno i 
staro Gospodarsko Družtvo u Zagrebu. I Poljod. Banka i Gospod. 
Družtvo počelo je osnivati Seljačke i gospodarske zadruge, 
kojima su članovi skoro sami seljaci, koji su kratko vrieme u 
mnogim zadrugama sami uzeli u ruke i sve poslove u zadruzi, 
dok su do sada, koliko je toga bilo, vodili te poslove župnici, 
učitelji ili obćinski službenici. Za kratko vrieme osnovao se i 
Savez hrvatskih seljačkih zadruga. I tako u ovih deset godina 
seljačtvo je sve malo po malo ne samo dolazilo sve to više u 
doticaj sa školanim ljudima, s tako zvanom »gospodom«, nego 
se bez sudjelovanja seljačtva nije moglo misliti ni na uspjeh tih 
zadruga. Zato je trebalo, da se ne samo sasvim drugačije piše 
za seljake, nego da se sa seljacima drugačije i postupa. Spoznaje 
se sve to više, da same prodike, opomene, a osobito oštri prikori, 
da to samo po sebi ne koristi, nego da treba razloga, razložnoga 
pisanja i zajedničke razprave i dogovora. Do sada se nije čulo ni 
vidjelo, da bi seljak s gospodom sudjelovao kod kakve razprave 
o svojem dobru, nego je tek imao slušati i primati, što mu se 
savjetovalo i podavalo, a od sada i seljaci sve to više pri tom 
sudjeluju. Sve je to pomalo dovelo do toga, da su gospoda 
počela drugačije gledati na seljaka. A kad se još spomene, da 
je godine 1910., prošireno izborno pravo, te svaki seljak, koji 
plaća 15 K poreza, ima pravo glasa, tako da su velika većina 
izbornika seljaci, onda će se lako razumjeti, zašto je nastala ta 
velika promjena, o kojoj govorimo. 

Ova se promjena najbolje vidi u Bosni. Bosanski Hrvati 
počeli su od početka ove godine izdavati u Sarajevu novine, 
zapravo knjižice, pod naslovom »Hrvatska Zajednica«. I to je 
nešto sasvim novo. Nisu to velike novine za gospodu, koje bi 
izlazile svaki dan i progutale stotinu tisuća, pa onda prestale, 
kao što do sada mnoge gospodske novine, nego su to novine za 
seljake: izlaze samo dva puta na mjesec i stoje na godinu 3 K 
(a za članove »Nar. Hrv. Zajedn.« samo 2 K), a i piše se u njima 
tako, da bi to imao razumjeti i malo školani čovjek. I baš poradi 
ovih novina, poradi ove naše bosanske »Hrv. Zajednice«, latili 
smo se ovaj put pera, jer bi bila upravo grehota, kad tisuće 

probudjenih seljaka s ovu stranu Save ne bi saznale, kako se je 
ozbiljno, žarko, razborito i pošteno počelo za narod raditi i u 
tužnoj do sada Bosni-Hercegovini. 

Premda i u ovu »Hrv. Zajednicu« zaluta još po koja prazna 
i nerazborita rieč i misao (na pr. o Starčeviću, pak o pijanim 
seljacima) po starom gospodskom načinu, ipak je čitav duh i 
način u ovim novinama seljačkim novinama u samom temelju 
drugi i drugačiji. »Do sada smo ponajviše pravili krov kući na- 
rodnoj, temelji su ostali nedirnuti«, piše »Hrv. Zaj.« u prvom 
broju i to ju odvaja od svega dosadašnjega pisanja. Taj temelj, 
za koji se do sada nije marilo, to je seljačtvo. Ne kaže to »Hrv. 
Zaj.« baš tim riečima, ali kaže isto veleći: »Snaga naroda leži 
u najširim redovima njegovim. Naša će prva dužnost biti, da se 
prosvietle najširi redovi naši, da se osvieste i ojačaju«. Ono, 
što su nam stari ostavili, to je mrtva baština, ako nemamo u 
sebi sile i snage, da to branimo i obranimo. Prazne rieči, pa 
makar kako zlatne i zamamljive bile, vjetar nosi i ne ostaje iza 
njih do šum i pustoš«. A koliko još i sada ima svadje i mržnje 
radi tih praznih rieči, koje su na jeziku ponajviše spekulantima! 
Hvala Bogu, da se eto našlo ljudi, koji su smogli kuraže i po- 
štenja, da narodu kažu istinu, da mu se ne javljaju ni kao proroci 
ni kao spasitelji, već mu glasno i bistro kažu: Mi ti, narode, ne 
možemo sami ništa ni dati ni stvoriti, nego treba da se sam 
digneš i primiš posla zajedno s nama. 

I sad se razlaže, kako se danas na svietu radi. S radošću i 
užitkom pročitali smo sve članke i bilježke u ovo pet svežčića, 
što je do sada napisano, napisano s poštenom voljom, sa živom 
željom, dobrom spremom i tvrdom vjerom u dobro i sreću 
naroda. Mi ovdje dosta već toga znamo, što su tamo preko 
Save novosti: i o koristi zadrugarstva, i o gospodarstvu, i o 
zdravlju, i o ustavu i saboru, i o advokatima, i o nepismenosti. 
A u svem se, u svakom skoro članku i bilježci, vidi, čuje i osjeća 
živi, snažni i uvjereni troglas: sloga, rad, prosvjeta! 

I sve ovo troje nisu samo, kao do sada, puste rieči, nego 
se iz čitavoga pisanja vidi, da sve to izlazi iz srca i duše, da je 
za tim riečima ne samo živa želja, nego i odlučna volja i sprem- 
nost. Bez toga i nema ništa, bez toga su rieči tek rieči. 

Što na pr. hasni govoriti o slozi, a razpirivati glupu mržnju 
(kako je to bilo do sada)? Zato »Hrv. Zaj.« s radošću na pr. 

javlja, kako se za svoj napredak slaže i muslimanski i pravo- 
slavni narod, te time odmah u početku izbija iz ruku oružje 
kojekakvim špekulantima, kojima je do sada sav rad i sva poli- 
tika bila u razpirivanju mržnje i sijanju razdora medju narodom 
jednoga plemena i jezika. 

A da se tu ni o radu ne prodiče, dokaz su već do sada 
brojni pisci, koji se sami primiše posla, dobrim dielom visoko 
školani ljudi, kao što je sam odgovorni urednik dr. S. Perišić, 
Vjekoslav Jelavić, (oba zastupnici u bos.-herc. saboru), dr. 
Kukrić, dr. Ivan Pavičić, dr. Tugomir Alaupović, pa Jos. 
Šebečić, Stj. Janković, Pav. Kubović, I. Sitarić, M. Palandžić, 
J. Andrić. Neka nitko ne kaže, da to nije ništa, ili da je to malo. 
Sjetimo se samo, kako kod nas rodoljubi izdaju novine: 
namjeste dva, tri ili više plaćenika (dobrim dielom djaka- 
nedouka), pa ovi sada neka drljaju i lupaju, dakako bez podpisa, 
a rodoljubi-prvaci neka plaćaju i njih i tiskaru, dok im ne 
dodija, pa sve bace do biesa. Plaćeni novinari, za koje ni bies 
ne zna, tko' su i što su, drljaju tako i lupaju, okaljaju i zavade 
sve i svakoga, a onda, kada voda dodje do grla, onda se stane 
vapiti za »slogom«, onda se na buljuke, na tucete štampaju 
izjave: da ovaj ili onaj odgovorni urednik žali, što je bez njegova 
znanja ovaj ili onaj pogrdjen, opsovan i popljuvan. A sve je 
to zato, što rodoljubi-prvaci misle, da su sve učinili, kad sa 
zlovoljom bace koju tisuću od dohodaka svoje odvjetničke kan- 
celarije ili župe, da se naplate novinari i tiskara. To je naša 
velika nevolja, proti kojoj ne pomaže nikakva prodika, nego 
treba ne doduše zasukati rukave, nego skupiti pamet, pomisliti 
na dušu, ne žaliti sat, dva sjesti te izlijati iz srca i duše dobru 
i pametnu misao, neka je narod prosudi i prihvati, jer samo 
takva se prima, samo takva djeluje, koja ide od srca k srcu, 
od razuma k razumu. A plaćeni nas i nenadgledani bezimeni 
novinari osramotiše, zavadiše, upropastiše. Zato čast dokto- 
rima Perišiću, Pavičiću, Kukriću, Alaupoviću, diplomircu visoke 
pariške političke škole Jelaviću i svima drugima, koji ne držaše 
izpod svoje učene časti, kao mnogi do sada, da zamoče pero i 
za seljaka. Ovo više nego išta dokazuje, da su to ljudi, kojima 
rad za narod nije prazna rieč. Pa neka im tko kaže, da će im 
to i pomoći, kad budu i ako budu htjeli, da ih narod izabere u 
sabor. Ta bit će poznati narodu, oni će to i zaslužiti, da ih 
narod bira. 

Osobito treba iztaknuti, da je »Hrv. Zaj.« i u prosvjeti 
udarila, čini se, pravim putem. To treba tim više, što je pišući 
za bosanskoga seljaka neizmjerno težko da pogodiš taj pravi 
put, jer ne znaš, gdje bi i kako bi i počeo i kako bi se ugnuo 
tolikim prigovorima, kojima vrebaju na sve nas, što idemo, za 
prosvjetom naroda. Tu će još doći, bez sumnje, do okršaja, jer 
prosvjeta ili je slobodna, ili nije prosvjeta. Za sada je dosta, da 
je »Hrv. Zaj.« odlučno i uvjereno naglasila (u članku Jos. 
Šebečića) misao sveudiljnog napredka. Ta je misao za naš 
narod, koji se još čvrsto, kao i svaki neprosviećen narod drži 
misli, da je »svaki dan sve to gore« i da »nikad dobro biti ne će« 
tako važna, da se nikada ne bi smjela pustiti s vida. 

I tako se mi radu ovih doista novih radnika u Bosni radu- 
jemo ne samo iz ljubavi za cieli naš hrvatski narod, nego i 
poradi toga, što će i nama u našem radu ovdje bez sumnje biti 
od sada mnogo lakše. Koliko bi za naše ovdje prilike i nepri- 
like mogla vriediti samo ona Alaupovićeva pjesma! (Priobćujemo 
ju na drugome mjestu, a još ćemo posebice o njoj progovoriti). 

Ovima će u Bosni doduše, mislimo, biti takodjer lakše, 
nego nama, koji smo pred desetak godina udarili trnovitim 
putem. Bit će im lakše već zato, što smo mi u našoj javnosti 
gdjekoju zapreku već razbili, a onda i zato, što će se znati 
čuvati pogrešaka, koje smo mi počinili. Ali zato su kod njih 
veće druge neprilike: razlika naroda po vjeri, pa velika zao- 
stalost, osobito nepismenost. No bile neprilike, kolike im drago, 
za poštene i pravedne ljude drugoga puta osim toga nema. Tim 
putem treba nastaviti, pa bilo, ne bilo uspjeha. Mi vjerujemo, 
da će ga biti. 

A novim radnicima, koje spomenusmo, osobito onima oko 
»Hrv. Zaj.« u Bosni, dovikujemo iz duše: Samo tako napried, 
to je pravi put! 


{»Dom«, god. 1913. Broj 12.) 

Briga za narodnu prosvjetu i napredak. 

Nedavno smo razložili u posebnom članku, kako se medju 
školanim ljudima opaža ne samo veća briga, nego i sasvim drugi 
duh u nastojanju za prosvjetu i napredak naroda, pa smo s po- 
sebnom radošću spomenuli nastojanje ljudi oko »Hrv. Zajednice« 
u Sarajevu. Sad imamo da opet zabilježimo nešto u toj stvari. 

U »Nar. Novinama« od 4. travnja o. g. piše, kako kažu 
»Nar. Novine«, »ugledan rodoljub« o tome, kako bi trebalo 
organizirati naš prosvjetni rad. Taj rodoljub piše, da imamo 
doduše dosta prosvjetnih družtava, ali da svako to družtvo radi 
za sebe, pa nema pravoga uspjeha. Zato bi trebalo, piše, od svih 
tih družtava stvoriti Savez, koji bi imao više odjela (odsjeka, 
sekcija): za nepismene, za knjižnice, za predavanja, za gospo- 
darski nauk i za književno-umjetnički odgoj. 0 cielom radu 
imao bi se za školane ljude izdavati pregled, a za narod dobar 
list (časopis). U svakom kotaru imalo bi se osnovati prosvjetno 
družtvo, koje bi bilo u svezi sa Savezom u Zagrebu, a u svakom 
selu bi imalo biti povjerenika. Politika bi se imala sasvim 
izključiti iz te organizacije. — Tako, u kratko, piše taj rodoljub 
u »Nar. Nov.« 

Iz ovoga se pisanja vidi doista briga za prosvjetu i napredak 
naroda, a i ta briga diše ponešto barem drugim duhom, nego 
što se do sada opažalo u takvom pisanju. No po našem sudu ima 
ovaj rodoljub u koječem krivo. 

I drugima se čini, i to već odavna, da u našem prosvjetnom 
nastojanju nema reda (sistema), pa se mnogi tuže osobito na to, 
što se sa svih strana sabire i prosjači sad za ovo, sad za ono 
družtvo. Zato je, što se tiče sabiranja, već god. 1907. u kole- 
daru »Strosmajeru« predložio g. dr. Juraj Vrbanić, da se od 
svih prosvjetnih družtava i zavoda složi odbor, koji bi prinose 
primao i dielio. 

I doista, red ili sistem liepa je i koristna stvar, osobito, kad 
se takav red vidi po cielom narodu, t. j. kad iz reda nastane 
velika organizacija, koja može i velike stvari stvoriti, a ne mora 
istom krpati i prtljati, kao što krpa i prtlja i gdjekoje naše 
družtvo. To je sve istina. Ali je istina i ovo: Svako družtvo 
ima svoj postanak zahvaliti tek njekolicini ljudi, ili baš samo 
jednomu čovjeku. Prvi ovi osnivači osnivaju družtvo za čitav 



narod i pozivaju i primaju za člana svakoga, ali napokon ne 
nalazeći odziva družtvo se dalje ne širi, nego zahiri. Medjutim 
potrebu takvoga ili sličnoga družtva osjećaju i drugi, pa 
mjesto da pristupe k obstojećemu družtvu, osnivaju novo 
družtvo. Zašto? 

To je pitanje, na koje treba odgovoriti, pa će biti sve jasno. 
A odgovor nije težak. Glavni je razlog za ovakav postupak to, 
što svaki začetnik misli, da je njegov plan bolji. Drugi je razlog 
to, što se ljudi i u družtvu okupljuju po poznanstvu i prija- 
teljstvu, po srodnome mišljenju, po simpatiji. 

Uzalud bi sad bilo pitati, jesu li ovi razlozi opravdani. 
Dosta je upozoriti, da ti razlozi odlučuju, pa treba s njima raču- 
nati: Dobro je ipak, da te razloge malo i prosudimo. 

Proti onomu, glavnomu razlogu obični je prigovor, da svatko 
hoće da bude vodja, da se iztakne, da obnaša čast. Na to je 
samo grubi prigovor, istina je ipak ovo: Gdje ima mnogo ljudi, 
koji misle, da je njihov plan bolji, te da bi oni mogli nešto bolje 
početi i provesti, tu je očevidno, da nema ljudi većih sposob- 
nosti, da nema ljudi, koji bi nešto veće zamislili i počeli, tako 
da se tomu ne bi usudio svatko prigovoriti. A to i jest naša 
neprilika, naime ovo: Prvo, mi nemamo tako sposobnih ljudi, 
koji bi se očito uzdizali nad druge; drugo, ako ima takovih ljudi, 
oni se za ovu stvar ne miču. I tako u prve redove naših družtava, 
o kojima je govor, dolaze recimo, mali ljudi, kojima se lako 
nadje takmac. Bilo je dapače kod nas družtava, za koja se nije 
u javnosti znalo, koji i kakvi su im ljudi na čelu. 

Što se tiče drugoga razloga, naime, da se ljudi okupljaju 
u družtvu po poznanstvu, po srodnom mišljenju i t. d., to je ta 
stvar tako naravska, da je proti njoj uzaludna svaka rieč. Tu je 
uzalud govoriti i prodikati, da svakomu ima pred očima biti 
cilj i ništa drugo, jer ljudi su ljudi. A držimo li na umu, da je 
cilj svakomu javnomu (narodnomu) nastojanju čast, slava i sreća 
naroda i domovine, onda tek vidimo, kako je upravo nemoguće 
u jedno družtvo okupiti ljude, koji k tomu cilju idu različnim, 
pa i protivnim putem. Zato je sasvim uzaludno zahtjevati, da se 
u nastojanju oko narodne prosvjete i napredka ne smije na pr. 
gledati na politiku. 

No, po našem sudu, nije to najveća neprilika, što u našem 
nastojanju oko narodne prosvjete i napredka nema reda 
(sistema), nego je neprilika i upravo nevolja to, što se kod nas 

ne radi. Zato držimo, da je nepotrebno, dapače štetno, da tako 
kažemo, sanjati, o nekakvoj velikoj organizaciji, dok još nemamo 
šta da organizujemo. Nastojmo radje svaki u svojem krugu i 
okolišu, da počnemo bilo što i bilo kako i koliko raditi, pa će 
se već stvoriti i organizacija. Gledajmo, što je eno u Karlovcu 
uradio dr. Dragan Šašel. Od tih »velikih« organizacija sa bezpo- 
slenim odborima, uzaludnim sjednicama i mrtvim povjerenicima 
nije bez radnika očekivati ništa. 

A sada, kako se bavimo pisanjem »Narodnih Novina«, da 
kažemo još nekoliko rieči. 

Mi smo nedavno napisali u »Domu«, da je prosvjeta slo- 
bodna, ili i nije prosvjeta. Pisac u »Nar. Nov.« kao da se s tim 
ne slaže, kad iz nastojanja oko narodne prosvjete sasvim izklju- 
čuje politiku. Ne mislimo sada na to, što politika čini znatni 
dio prosvjete, tako da se čovjek, koji ništa ne zna o politici, ne 
može smatrati prosviećenim nego mislimo na ovo: Kako se 
može govoriti o slobodnom prosvjećivanju, ako vazda moraš 
imati na pameti, da se o tom i o tom ne smije ni pisnuti, štono 
rieč? — Dakako, da mi ne mislimo, govoreći o politici, ne mi- 
slimo na obične zadjevice pa i svadje medju pojedinim osobama 
i strankama, nego mislimo na velike i važne stvari na tako 
zvana velika politička pitanja, koja se tiču obstanka i napredka 
našega naroda, a u savezu su s politikom. Sam pisac u »Nar. 
Nov.« sasvim dobro kaže (i to je ono novo u tom pisanju), da 
narodna prosvjeta ne stoji u tom, da seljak ili obrtnik čuje nje- 
koliko predavanja iz povjesti, književnosti ili prirodnih nauka, 
nego da narodu treba dati po mogućnosti cieli niz (sistem) ili 
podpunu sliku (ideju) svieta i života, tako da prosviećeni 
članovi naroda ne budu znali tek o koječem koješta, a o svem 
ništa, nego da i o svem znadu barem nešto, t. j. glavno, o čem 
zavisi njihov život i napredak. A kako se takova slika može 
dati bez politike, to mi ne znamo. 

Ovaj strah pred »politikom« — to je strah pred razmiš- 
ljanjem o uzrocima narodne nesreće, strah pred razumievanjem 
tih uzroka, strah pred voljom, da narod iz svoje nevolje izadje. 
Uz takav strah svaki je razgovor o narodnoj prosvjeti i napredku 
tek pusto naklapanje. 

Zato je sasvim naravski, što isti pisac piše, da propadanju 
našega naroda nisu krivi ni Magjari, ni Niemci, ni »Julian« 
(magjarsko družtvo, koje osniva škole). 



A da je uz ovakav strah razgovor o narodnoj prosvjeti 
doista samo naklapanje, očevidno dokazuje to, što nam je 
poznat 0 , da su se seljaci u više mjesta složili, da osnuju 
knjižnicu, pa im pravila nisu bila potvrdjena. A doživjeli smo 
nedavno i to, da su i prosvjetna predavanja bila zabranjena. 

Najljepša je rieč u pisanju uglednoga toga rodoljuba u 
»Nar. Nov.«, da će biti žalostno, ako se ne nadje četica ljudi, 
koji će kao pioniri prosvjetnoga rada probuditi savjest hrvatske 
inteligencije. No o tom možda drugi put. 

(»Dom«, god. 1913. Broj 16.) 


Odvjetnici se organizuju. 

Dne 4. svibnja sastali su se u Zagrebu svi odvjetnici iz 
banske Hrvatske i tu odobrili pravila za udruženje svojega 
staleža. Iz pisanja u »Hrv. Pokretu« od 30, travnja 1913., raza- 
biremo, da odvjetnici u tom svom poslu očekuju dobrohotnost 
(simpatije) čitave javnosti, t. j. svih ostalih staleža, pa će biti 
dobro, da se o tom čuje rieč i u »Domu«, 

Kako naši čitaoci znadu »Dom« je češće oštro pisao proti 
pojedinim odvjetnicima, i to radi nekih njihovih čina, a znao 
se koji put oboriti i na sve njih poprieko, osobito pobijajući 
politiku naših gospodskih stranaka, koju vode većinom odvjet- 
nici. Tomu se našemu pisanju prigovaralo, pa je bilo razloga 
misliti, da samo mi nepovoljno sudimo o odvjetnicima. A sad 
evo i »Hrv. Pokret« piše doslovce ovo: 

Naša je javnost »vična u odvjetničtvu gledati pustu sebič- 
nost, a u njegovom nastojanju — opasnost guljenja«. 

Mi ne znamo, po čem pisac »Hrv. Pokreta« sudi, da naša 
javnost ovako misli o odvjetnicima i o njihovom nastojanju. 
Naše novine naime (a one su obično najglasniji tumač javnosti) 
naše novine ne napisaše, što mi znamo, nikad ni rieči, ni 
proti pojedinom odvjetniku (kao odvjetniku), a kamo li u obće 
proti odvjetnicima. A to je i sasvim naravski, jer ni jedne naše 
novine ne bi bez odvjetnika ni izlazile, a uza to su odvjetnici, 
kako smo spomenuli, glavni prvaci naših političkih stranaka, 
»Hrv. Pokret« dakle nije po novinama našim mogao suditi, da je 

naša javnost proti odvjetnicima, već mora zato imati drugih 
dokaza, i to iz samoga naroda, s kojim odvjetnici u svom poslu 
i inače dolaze u dodir. Koliko nam je drago da se je i to usta- 
novilo, a tim ujedno i dokazalo, da naše pisanje proti odvjetni- 
cima nije bilo bez razloga i temelja — toliko se mora požaliti, 
što glavni glasnici naše javnosti t. j. velike naše novine, o toj 
providnosti šute. 

Što se tiče samih odvjetnika, dobro nam dolazi ova prilika, 
da o njima u obće kažemo, što mislimo. 

Odvjetnici su zakonoznanci, poznavaoci zakona. A zakona 
ima mnogo, težko je svakomu do njih i doći, a još je teže, pače 
i nemoguće i školanom čovjeku sve zakone razumjeti i to danas, 
kad su pisani narodnim jezikom. A kako je tek bilo, kad su bili 
pisani latinski! Uz takove prilike, t. j. uz mnoštvo zakona, uz 
nepristupnost i težko razumievanje zakona, koliko se puta 
može dogoditi, da čovjek ima po zakonu pravo, a ne zna svoga 
prava braniti! Istina je, tomu se može prigovoriti, da sud (sudac) 
znade zakon, pa on neka sudi po zakonu. Ali tu treba držati 
na pameti, da onaj, tko ne pozna zakona, ne zna ni tužiti, ne 
zna kazati, što hoće, nego bi ga sudac imao učiti. Ali tu opet 
treba misliti na to, da pred sudca dolazi i protivna stranka, pa 
bi sad nju morao učiti, kako će se braniti. A u tom poslu težko 
da ne bi mnogi sudac posrnuo, osim ako bi bio adjeo. Osim 
toga takav bi postupak bio vrlo mučan, pa bi trebalo mnogo 
više sudaca. Kušalo se doduše, da se za uputu stranaka pred 
sudom namjste posebni savjetnici, ali nije pomoglo. Zato je 
najnaravnije, da se svatko brani, kako se sam zna, a ako ne zna, 
neka si uzme branitelja ili zastupnika, ■ odvjetnika. 

Branitelja i zastupnika pred sudom bilo je od starine, ali 
u početku nisu morali biti školani, niti su imali kakvu posebnu 
dozvolu ili imenovanje za svoj posao, a stvorila ih je potreba 
i nužda. Istom u najnovije vrieme odredjeno je u raznim drža- 
vama zakonom, da odvjetnici moraju imati propisane škole i 
izpite i da se moraju držati nekih propisa. No tu treba iztak- 
nuti, da državna vlast nije nigdje odvjetnika rado gledala. Treba 
naime znati, da su ti »slobodni« odvjetnici, poznavajući više ili 
manje zakone, bili jedini pazitelji (kontrola) sudcima i oblastima, 
osobito u ono vrieme, dok je sud i oblast bila u jednoj ruci 
(kako je to i kod nas bilo do god. 1870). Uz to treba držati na 
umu, da se do nedavna nije sudilo javno, kao danas, pa je zato 

oblastima znalo biti neprilično, da kod sudjenja bude nazočan 
čovjek, koji poznaje zakone kao i sudac. 

Sve je to bilo uzrokom, da su odvjetnici u raznim drža- 
vama, osobito u burnijim vremenima, bili smatrani zapravo bori- 
ocima za zakon, za pravo i za slobodu. A to su odvjetnici doista 
mnogo puta bili, kao što je i naravski, jer su oni jedini imali 
oružje za borbu, naime: znanje, a osobito poznavanje zakona. 
Ima pače primjera, da su odvjetnici ostali jedini nepopustljivi 
proti mogućnicima (na pr. za Napoleona III. u Francezkoj). 

Držimo li samo ovo na umu, što smo u kratko spomenuli o 
znamenovanju odvjetnika, doista se moramo pitati: Pa kako je 

onda došlo do toga, da se sviet toliko tuži na odvjetnike 
(fiškale)? 

Na to možemo u kratko odgovoriti ovo: 

I. Svaki je čovjek u borbi, ili što je isto, u pravdi, nepo- 
pustljiv, nepomirljiv, nemilosrdan. Sjetimo se samo, s kakvom se 
nepomirljivošću, nepopustljivošću i nemilosrdnošću pravda često 
susjed sa susjedom, brat s bratom, pače otac sa sinom. Koliko 
ima primjera, gdje se jedan protivnik u parnici veseli i uživa, 
što će drugi protivnik ne samo izgubiti, nego platiti i troškove! 
Pa kad ne žali susjed susjeda, brat brata, sin otca, je li čudo, što 
odvjetnik ne žali protivnika svoje stranke, nego ga gleda na sve 
moguće načine pritisnuti? 

II. Zakoni su bili svagda, a osobito su danas, vrlo zaku- 
časti, imadu na stotine i tisuće paragrafa i propisa, i to ne samo 
o tom, što je pravo, a što krivo, nego još i više o tom, kako se 
ima to pravo ustanoviti, t. j. kako se ima parnica voditi. Tu i 
opet ljudi ostaju ljudi, pa se onaj, koji se bolje razumije u sve te 
paragrafe, tim bolje i vještije služi, dakako na svoju korist. 
A tu je osobito važno to, što se po našem postupniku t. zv. 
gradjanske (nekaznene) parnice vode tako rekući potajno, 
pismeno, tako da stranka i ne zna, što odvjetnik radi. Tu je 
vještomu, a nesavjestmomu i sebičnomu odvjetniku otvoreno 
široko polje za oštećivanje ne samo protivne, nego i svoje 
stranke. 

III. Ljudi, koji ne oru i ne kopaju, niti kako drugačije 
rukama ne privredjuju, ti ljudi živu od svoje pameti, a često i 
od tudje bedastoće. Ovi ljudi dolaze u priliku, da ne pitaju, je 
li ovo ili ono dobro, ili, kako bi rekli stari, pošteno, nego gledaju, 
može li se pri tom što dobiti, profitirati, zaslužiti. Pa što je 

zapravo, po običnom sudu današnjega svieta, dobro i pošteno? 
Tko to može reći? Rečemo li, da nije dobro ni pošteno, što nije 
po zakonu, tko će suditi, što je po zakonu! Tu se može pravdati 
bez kraja i konca. A rečemo li, da nije dobro ni pošteno, što 
nije po duši, — propali smo, jer se danas za dušu malo pita, a 
ako se i pita, pita svatko svoju dušu. Ako se sad ovakvih ljudi, 
koji idu za dobitkom ili zaslužbom, a ne pitaju, kakvim putem 
i načinom, — ako se takvih ljudi nadje i medju odvjetnicima, bi 
li to bilo čudo? 

Osim obćih uzroka, iz kojih se radjaju tužbe na odvjetnike, 
ima i posebnih naših, o kojima bi se dalo mnogo reći, ali mi 
ćemo spomenuti samo glavne, i to u kratko: 

1. Naš je narod do nedavna živio u zadrugama, a onda se 
počeo dieliti. Diobom su nastale ne samo silne, do sada neure- 
djene promjene u posjedu i vlastništvu, nego su se pri tom 
porodile i protivštine i mržnje, koje često prelaze iz koljena 
na koljeno, te su uzrok novim i bezkonačnim parnicama. Tu 
veliku nesreću našega naroda izrabiše i izrabljuju do zla boga 
malone svi ostali staleži (mjernici, trgovci, novčari, obć. činov- 
nici), pa i odvjetnici. 

2. Velika većina naših zakona nije primjerena ni životu, ni 
prosvjeti većine našega naroda, a posebice to vriedi za gra- 
djanski zakon i današnji sudbeni postupnik. A sad bi nas mogao 
koji naš čovjek upitati: 

Čuj, čuj, zar tolikim prigovorima protiv odvjetnika nisu 
nimalo krivi odvjetnici, nego jedina ljudska narav i današnji 
zakoni? Pa to je onda najbolja obrana odvjetnika! Zar nemate 
ni rieči proti njihovomu guljenju?! 

No o tom guljenju, pak o tom, na što se odvjetnici tuže i što 
bi si htjeli poboljšati, o tom drugi put. 

(» Dom « god. 1913. Broj 18.) 


Umro zagrebački nadbiskup Juraj Posilović. 

To je bio seljački sin iz zadruge Posilović na Železni, u 
kotaru sisačkom. Iz te iste zadruge bila je majka braće Radića. 
Otac Posilovićev preselio se doskora u susjedni Ivanićgrad kao 
postolar (šuster). Njegova tri sina (Juraj, Stjepan i Mijo) učila 

su za svećenika, ali je na tom putu ostao samo Juraj, koji je 
kasnije i postao najprije biskupom senjskim, a onda (1894) i 
nadbiskupom zagrebačkim. Kao senjskii biskup živo je branio 
staro hrvatsko (slovensko) bogoslužje, ali kao nadbiskup zagre- 
bački baš nije ni malo opravdao velikih nada, s kojima je sav 
hrvatski narod pozdravio njegovo imenovanje. Proti madža- 
ronstvu nije ustao ni onda, kad je radi Khuenovih bezzakonja 
1903. protekla hrvatska seljačka krv njegova stada. Ali se je 
za to proti seljačkoj stranci digao posebnom okružnicom na 
svećenstvo, te u toj okružnici baš poimence žigoše braću Radiće, 
kao bezvjerce. — Bog mu bio milostiv! 

(•»Dom« god. 1913. Broj 18.) 


Pjesnici -proroci. 

Kod njekojih naroda zovu se pjesnici prorocima, a najgla- 
sovitije pjesnike izraelske zovu svi i danas prorocima. A pita 
li se, zašto se pjesnici zovu prorocima, može se na to ovo 
odgovoriti: 

Pjesnici su ljudi, koji ne misle samo na kruh svakidašnji, 
nego tako rekući lete mišlju i duhom u budućnost i kazuju, što 
bi imalo i moralo biti, a često se u svojoj živoj želji i vjeri tako 
zalete, te ravno kažu, da će to i to biti. I doista se često već 
dogodilo ono, što su pjesnici samo pjevali. A to nije čudo, nego 
i to ima uzroke. Prije svega treba naime držati na pameti, da 
svaki pravi pjesnik osjeća u srcu svaku veliku želju svojega 
naroda, a znade ju tako živo i vješto izreći, da ju sav narod ne 
samo razumije, nego da mu i srce dira i diže, pa se može dogo- 
diti, da složan narod u zgodan čas svoju želju i postigne — i 
tako se pjesnikova rieč, baš zato, što je izvadjena iz srca i duše 
narodu, lako probudi i druge, koji još drdemaju, a potiče i hrabri 
one, koji sumnjaju i kolebaju, a nada sve: pjesnici čuvaju i podr- 
žavaju veliku narodnu misao od koljena do koljena. 

Za sve ovo nema valjda na cielom svietu ljepšega primjera, 
nego što je davna želja cieloga našega naroda, da se oslobodi 
gospodstva i jarna turskoga, koja se je želja evo ovih dana 
oživotvorila. 

Koga da ne dime duboko u srce, kad na pr. čita pjesmu 
pjesnika Vojslava Ilica (starijega, koji je umro 1894. god.), što 
ju je pjevao »Na Vardaru«, na rieci u Macedoniji i u kojoj kaže, 
kako stoljeća i stoljeća već valovi Vardarovi tonu u more vje- 
čnosti u krajevima, gdje stoje spomenici narodne prošlosti 
slavne, a onda završuje: 

Ali će ko feniks ptica sinuti sloboda mila 
I ja ću stajati vedar, gdje sada pogružen stojim 
I naš će oro bielli široko razviti krila 
Nad uzvisinama tvojim. 

I tako se doista dogodilo, — samo što pjesnik-prorok nije 
toga doživio. 

(»Fenike«, »feniks« ili »fenič« zvala se je sveta egipatska 
ptica, koja se je svakih 500 godina s gniezdom sažgala, a onda 
se opet pomladila). 

A koga da ne dirne u srce i liepa ona pjesma mladoga 
kneza, a sada staroga kralja Nikole crnogorskoga, u kojoj ono 
hlepi i čezne: 

Onamo, ’namo, za brda ona: 

Govore, da je razoren dvor 
Mojega sara; onamo vele 
Bio je negda junački zbor. 

Onamo ’namo, da vidju Prizren! 

Ta to je moje, doma ću doć! 

Starina mila tamo me zove, 

Tu moram jednom oružan poć. 

Onamo, ’namo — sa razvalina 
Dvorova carskih vragu ću reć: 

»S ognjišta milog bježi mi, kugo, 

Zajam ti moram vraćati već«. 

I pošao je starac kralj oružan onamo, kamo ga je zvala 
mila starina, i mogao je s cielim narodom našim reći staromu 
vragu dušmaninu: S ognjišta milog bježi mi, kugo! 

A Petar Preradović — cieli je svoj viek tužno sanjao o 
Kosovu i Kraljeviću Marku, o borbi proti polumjesecu. Pjeva- 
jući tužno o Kosovu (već pred 67 god.!) uči i opominje narod, 
kojemu svuda pelin niče i kukolj se crni, neka bude jednoga 
duha, kad jednim glasom slavuj pjeva i kad je udo jednoga tiela, 
jednoga naroda. 

Preradović već god. 1867. pjeva: 

»Polumjesec tamni smirom, skoro će potamnjet, konac kraju 
svieta širom skoro će mu zamnjet! Već mrtvacem leži ono, što 
života nema, smrtno već mu zvoni zvono, sprovod mu se sprema. 
Već gavrani, tudji jali, iznad njeg’ se viju.« Ali Preradović do- 
vikuje tim gavranima: »Oj vi strani, oj gavrani! Ne budi vam 
žao! Na našoj je svieta strani ovaj mrtvac pao. Mi ćemo ga 
zakopati, ali i nasliedit!« — I izpunilo se, hvala Bogu! 

Ali pravi svoj pjesnik i prorok, to je narod sam. Punih pet 
stotina i još više godina pjevao je pjevač uz gusle bezbrojne 
boje i mejdane tako, da je ciela vojska junaka bila pred našim 
očima kao živa, pa ju je trebalo povesti u boj. Izgiboše doduše 
junaci, opustošeni i popaljeni ostadoše mnogi dvori, ali je pjevač 
tješio udovice i sirote pjevajući: 

Hranit ćemo ptiće ždraloviće, 

Naši dvori pusti ostat ne će! 

I ne će, ako Bog da! 

(»Dom«, god. 1913. Broj 19.) 


Koliko se smije trošiti? 

Sav razboriti sviet zna, da svatko smije trošiti samo toli- 
ko, koliko ima. I ako se gdje troši više, nego se ima, svatko 
razborit tomu prigovara. A evo ovih dana čitamo u dvojim 
zagrebačkim novinama, da se negdje i negdje ima trošiti toliko, 
koliko treba, t. j. da se trošak nema ravnati po prihodu! Jedan 
naime novoizabrani zagrebački gradski zastupnik piše o novom 
uredjenju prihoda ili dohodaka grada Zagreba, pa u poučnom 
inače svojem pisanju kaže, da se potrošak ima doduše ravnati 
po prihodu, ali kaže, ne vriedi u javnom gospodarstvu, na pr. 
kod obćine. »Svrha obćine, kaže, zahtieva obrnuto pravilo 
naime, da se prihodi imaju ravnati prema potrebi obćine«. To 
je, kaže, temeljno pravilo narodnoga gospodarstva, a iz toga 
pravila sliedi, da je najvažniji zadatak obćine, da stvara iz- 
dašna vrela prihoda. 

Zaustavimo se na čas kod ovoga obrnutoga pravila: Kod 
privatnoga gospodarstva to ne vriedi, nego baš obratno. Dakle: 

ako privatni gospodar smije trošiti samo toliko, koliko ima, 
koliko po tom smije trošiti obćina (ili država)? Čovjek je u 
napasti, da po »obrnutom« pravilu odgovori na to pitanje tako, 
da obćina smije trošiti i ono, čega nema. Naš pisac doduše ne 
kaže tako, nego veli, da obćina ima najprije odrediti, koliko 
još treba, a onda se ima pobrinuti za prihod, kojim će potrebe 
podmiriti, t. j. ima obćinarima nametnuti nove terete. To bi 
bilo to »temeljno pravilo narodnoga gospodarstva«. 

I doista mnogi će čovjek, čim čuje, da je to »temeljno pra- 
vilo narodnoga gospodarstva«, a osobito ako se to kaže još 
učenije, naime: »Temeljni princip nacionalne ekonomije« — 
mnogi će se ustrašiti i primiriti, pa će platiti i šutjeti. Čudit će 
se doduše mnogi, kako eto učenjaci nisu u neprilici, kad treba 
na narod tovariti namete, jer odmah zovu u pomoć »principe«, 
pa ako im ti »principi« nikako ne idu u prilog, oni prosto pro- 
glase, da najedanput ti principi ne vriede, nego vriede baš 
obrnuti principi. 

Ali svaki čovjek zdrava razuma odmah vidi, da tu ne može 
biti govora o nikakvom obrnutom principu. Nikakvim se naime 
obraćanjem ne može dokazati, da bi itko pa i obćina, smjela 
trošiti više, nego što ima, t. j. više nego što može smoći. A iz 
toga sliedi i to, da nitko, pa ni obćina, ni država ne može, 
razborito radeći, odrediti, koliko će potrošiti, dok ne zna, hoće 
li toliko moći smoći. To u ostalom priznaje i spomenuti pisac, 
kad veli, da ono tobože obrnuto pravilo vriedi samo »u okviru 
dopustive ekspanzivnosti financijalne snage obćine«. Htio je 
naime (dakako učeno, a zapravo bez smisla) reći, da obćina 
odredjujući potrebe (potrošak) mora paziti, koliko je dopu- 
šteno pritisnuti obćinare, da uzmognu terete podmiriti. A to 
ne znači drugo, nego gledati, da se troši toliko, koliko može 
biti prihoda. 

A zašto se mi osvrćemo na ovo pisanje? 

Osvrćemo se zato, što u ovom pisanju diše onaj isti ne 
samo negospodarski, nego nemilosrdni duh, po kojem bi morao 
s oka s boka smagati za tolike potrebe, kojih njemu ne treba. 
A svi oni, koji te potrebe i troškove za nje odredjuju, misle i 
dokazuju ovako, kao i ovaj pisac: najprije se odredi, koliko 
treba, a onda se nimalo ne pita za »dopustivu« financijalnu eks- 
panzivnost, mjesto da se prije svega pita, koliko narod može 



podnesti i što narodu uistinu treba. I to su onda narodni brani- 
telji, koji narod nikada ne pitaju, što mu treba i jesu li mu već 
dosadašnji tereti pretežki! 


(■>'■ Dom «, god. 1913. Broj 19.) 


Rat. 

Za sada ga, možda ipak, hvala Bogu, ne će biti. Petdeset 
tisuća (50.000) naših mladića, koji su bili pozvani k svojim če- 
tama, povratit će se za koji dan svojim kućama na posao, koji 
ih jedva čeka. Pa kad nam je tako barem malo odlanulo, samo 
po sebi nam dolazi pitanje: A čemu ratovi? I hoće li kada 
doći vrieme, kad ne će biti ratova? 

Neuki ljudi misle o toj stvari obično ovako: Ako vladari, 
cesari i kraljevi, imadu što jedan proti drugomu, neka izadju 
na mejdan, neka se pobiju, pa koji nadvlada, neka bude na 
njegovu, on neka vlada! A zašto da toliki narod gubi glavu? 
Po tomu mišljenju rat vodi samo jedan »car« s drugim carem. 

Mnogi školani ljudi misle, da je ovakovo mišljenje neukih 
ljudi djetinasto. Oni kažu, da ne vodi rata »car« nego država, 
narod. I doista, danas se ne može reći, da rat vodi car proti 
caru, pa kad bi jedan car drugoga na mejdanu pogubio, bio bi 
ratu kraj. Ali nije tako bilo svagda. Bilo je vrieme, kad je rat 
vodio zbilja samo »car« s »carem«. Kako je bilo u staro' vrie- 
me, prije dvie hiljade i više godina, kad su velike ratove vo- 
dili Persi ili Persijanci s Grcima, pak Rimljani s afričkim Kar- 
tažanima i s cielim svietom, o tom ne ćemo govoriti. Ali prije 
200 do 300 godina po prilici bilo je u cieloj Evropi onako, kako 
to misli neuki narod, t. j. rat se je vodio samo za volju vladaru, 
caru, kralju, knezu. 

Treba naime znati, da još prije 200 godina nijedna država 
u Evropi nije imala onolike i onakve vojske, kakvu imadu da- 
nas sve države. Prije 200 do 300 godina svaki je vladar uzdr- 
žavao vojsku na svoj račun, iz svoga žepa. I zato je ta vojska 
bila malena. A bili su u toj vojsci sve sami dobrovoljci, i to 
kojekakovi skitalice, dangube, pa i lopovi i razbojnici, skupljeni 
12 svieta. Vladar, kojemu je trebala vojska pogodio bi 


44 


se s kakvim, lukavim, izkusnim i kuražnim vojskovodjom, neka 
mu skupi vojsku, a taj bi onda skupljao po pogodbi kojekakove 
ljude. Osobito je u Italiji bilo mnogo knezova, koji su držali 
ovakve vojskovodje ili »kondotijere«. A znalo se dogoditi, da 
je ovakav vojskovodja s cielom vojskom prešao u službu dru- 
gomu gospodaru — za bolju plaću. A bolje nije bilo ni u ostaloj 
Evropi. Još je pruski kralj Fridrik II. (umro 1786.) rekao, da 
narod ne smije ni znati, da se rat vodi. Dakako, da je to moglo 
biti samo dotle, dok je bila ovakva vojska. 

Kad ovo sve držimo na pameti, onda ćemo lako razumjeti, 
zašto su Turci-Osmanlije tako lako osvojili cieli Balkan, malne 
cielu Ugarsku, a dobrano nagrizli i Poljsku i Rusiju: to je moglo 
i moralo biti zato, što Evropa nije imala vojske. U Evropi je 
onda bio sam seljački narod uz nešto gradjanstva, a sve su to 
mirni ljudi, koji nisu za rat. A ni takozvani »ritteri« (konjanici, 
vitezovi) njemački slabo su se u rat razumjeli, premda su se 
neprestano tukli medju sobom. I tako se može reći, da je 
istom pogibelj od Turčina prisilila bliže evropske države, oso- 
bito Austriju, da se pobrinu za kakvu-takvu vojsku. No sve 
je to bilo slabo sve do francezke revolucije, kad je nova na- 
rodna skupština odredila, da svaki Francez mora biti vojnik, 
t. j, uvela obću vojnu dužnost. Ovakvoj narodnoj vojski našao 
se i vojvoda, Napoleon, koji zato i jest za malo vremena osvo- 
jio gotovo cielu Evropu i šetajući se po njoj s vojskom kao po 
svojoj bašći skidao vladarske krune kao glave kupusa. Od onda 
je i u ostaloj Evropi drugačije. Proti Napoleonu digoše se na-, 
rodi: Španjolci, Niemci, Rusi. No ipak je prošlo još više od 500 
godina, dok su sve države u Evropi uvele obću vojnu dužnost, 
Prva ju je uvela Pruska (baš pred 99 god., 1814.), a ostale drža- 
ve istom poslie 1870., kad su Prusi potukli Franceze. Od onda 
je vojska u Evropi sasvim drugačija: na nju se svake godine 
troše stotine milijuna, a broji na stotine tisuća (dok su prije 
Napoleona vojske brojile obično 20 do 40 tisuća, a najviše 
100,000). I što se više naoružava jedna država, druga ne će, 
da za njom zaostane, pa tako troškovi za vojsku rastu u svim 
državama sve to više, tako da se na sve strane pita: A kamo 
to vodi? 

Tkogod prosudi i ovo malo, što je do sada rečeno, vidjet 
će, da se danas ne može reći, neka car cara pozove na mejdan, 
ako ima što jedan proti drugomu, a da rata ne treba. Tako se 

nije moglo reći već pred 500 god., kad su Turci počeli navalji- 
vati na našu domovinu, jer je tu sam narod branio svoje ognjište. 
Nije se tako moglo reći ni onda, kad je francezka narodna skup- 
ština dizala narod na oružje, a niti onda, kad su Prusi potu- 
kavši i zarobivši cara Napoleona III. kod Sedana (2. rujna 
1870.) vojskom poplavili Francezku. To su sasvim drugačiji ra- 
tovi, nego što su bili pred 200 i 300, pa još i pred 100 godina: 
to su narodni ratovi, te ratove vodi narod. 

Pa zar zbilja koji narod hoće rat? 

To ne treba pitati. Ne pita se tu je li komu njegova glava 
draga, kad znamo, da se i u običnom životu dogadja, da čovjek 
proti čovjeku upotrebi silu, pa ostao — propao. Dapače, od 
kada ratove vode narodi, t. j. odkad svatko mora biti vojnik, 
a sabori dozvoljavaju novake i troškove za vojsku od onda ne 
samo, da ratovi nisu prestali, nego su još i žešći, gotovo do iz- 
trage, razumije se, samo ondje, gdje je zbilja narodni rat, t. j. 
kad vojska ide na neprijatelja, kojega narod mrzi, drugim rie- 
čima, kad narod brani svoju slobodu, čast ili korist. 

Zato i kažu svi, koji o toj stvari razpravljaju, da ratovi ne 
će nikada prestati, pa da je uzalud svako nastojanje proti ratu. 
I doista, uzalud su i neki sveti otci bili proti ratu i uzalud su 
ne samo proti ratu, nego i proti oružju i nekoje vjerske stran- 
ke (na pr. ruski razkolnici i naši nazarenci), uzalud obstoji i 
posebno družtvo za svjetski mir: rata je bilo, ima ga i bit će 
ga uviek, i to prosto zato, što razum, razlog i pravo još nije 
jače od strasti, samovolje i sile. Takovi su ljudi. 

No ipak se mora priznati, da razum, razlog i pravo dolazi 
sve to više do rieči. Ta što bi bilo zaboga, da se ove silne voj- 
ske, što ih pojedine države drže na okupu, da se zarate. Ta 
to bi bila strahota! A od te strahote, od velikoga svjetskoga 
rata — od toga nas čuva razbor državnika (diplomata) koji vode 
veliku politiku. Evo i nedavno o vlasu je visjelo, da dodje do 
velikoga rata, a nije došlo stoga, što su diplomati velikih drža- 
va okupljeni još i sada na sastanku (reuniji) u Londonu mudro 
i vješto znali izgladjivati i uklanjati sporove izmedju pojedinih 
država. Mnogi su črčkari, koji bi, da ih tko pozove pod pušku, 
imali srce lakat niže, prigovarali doduše ovim diplomatima, što 
tako otežu, te ne odluče ovamo ili onamo, pa makar došlo i do 
rata — ali se sav razborit sviet raduje, što je barem za sada 
prošlo bez rata. 

A nema sumnje, da će u buduće biti i bolje. Istina je, ne 
može se reći, da će rata sasvim nestati, ali je istina i to, da 
razum i zgodne uredbe sve to više čine rat suvišnim, pa nema 
sumnje, da će medju državama i narodima biti jednom onako, 
kako je već sada medju pojedincima. Bilo je naime vrieme, kad 
je jači krojio pravicu sebi i drugomu silom, a danas ju, ako već 
mora biti, kroji sud. Takav je svjetski sud za države i narode 
nastojanjem ruskoga cara već i postavljen (u Hagu u Holan- 
diji), pa ako i nema još potpune vriednosti i jakosti, ipak je tu 
dokaz, da je takav sud potreban, a i moguć. Ovaj sud je ujedno 
najočevidniji dokaz, da se prosviećeni sviet ipak na koncu 
konca klanja razumu, razlogu i pravu, a ne sili, pa pokazivala 
se ona i u ratu. 


(»Dom«, God. 1913. Broj 20.) 


Kralj Matijaš. 

»Kralj Matijaš« — to je jedini kralj, kojemu je hrvatski 
narod barem ime zapamtio. Može se naime čuti i od sasvim 
neukih ljudi rieč, da je to i to bilo još »za kralja Matijaša«, 

Sveje to doduše malo, što narod pamti o tom kralju Ma- 
tijašu, ali kad znamo, da od tolikih kraljeva nije narod nijed- 
nom ni imena zapamtio, onda je vriedno kazati koju rieč o 
tom, zašto je baš od toga kralja ostala u narodu kakva-takva 
uspomena. 

Jest, zbilja je bio jedan kralj Matijaš i to kralj zajedno 
ugarski, hrvatski a jedno vrieme, barem po imenu i češki. A 
bilo je to davno, prije 450 godina. Taj kralj naime vladao je 
od godine 1458, do 1490. Ali taj kralj Matijaš nije bio kraljev- 
ski sin, nego je bio od prostoga i nizkoga roda. Otac mu je 
naime bio Sibinjanin Janko, koji se takodjer spominje u narod- 
noj pjesmi. Kakvoga je roda i plemena bio Sibinjanin Janko, 
to se pravo ne zna, ali sudeći po imenu otčevom, valjda je bio 
našega roda i plemena: otac naime Jankov, a djed Matijašev, 
zvao se Vojko, t. j. Vojislav, a to je naše hrvatsko i srbsko ime. 
A da je Janko znao hrvatski, o tom nema sumnje, jer je za 
mladosti bio na dvoru srbskoga despota ili kneza, Gjorgja Bra- 



njovića u Smederevu. Drugi misle, da je Janko bio rodom Vlah 
t. j. Rumun. Što bio da bio, bio je junak, te je kao kraljev voj- 
voda gonio i tukao Turke, a baš na sam badnjak god. 1443. 
dopro s vojskom ća na podnožje Balkana. No za godinu dana 
osvete se Turci i potuku kraljevu vojsku kod Varne (na 
Crnom moru u Bugarskoj), te tu pogibe i sam kralj ugarsko- 
hrvatski-poljski Vladislav, a Hrvatska i Ugarska ostade bez 
kralja, pa velikaši izaberu Janka upraviteljem ili gubernatorom 
kraljevine. Janko je umro 1456. u Zemunu, pošto je silnu tursku 
vojsku (150.000) sultana Mehmeda strašno potukao kod Beo- 
grada. 

Sibinjanin Janko ostavio je dva sina, Ladislava i Matijaša, 
Ladislava je postavio banom u Hrvatskoj, ali on svoje bano- 
vine nije nikad vidio, jerbo se novi kralj, koji je Sibinjanina 
Janka imenovao svojim glavnim vojskovodjom, čim je Janko 
zaklopio oči, oborio na njegove sinove: Ladislava smakne, a 
Matijaša zasužnji i odvede u Zlatni Prag. Ali iznenada umre 
taj novi kralj (23. stud. 1457.) a velikaši izaberu kraljem suž- 
nja Matijaša, mladjega sina Sibinjanin-Janka, kojemu je bilo 
tek 15 godina! 

Nije li sve ovo čudno? Dakako da je sve ovo čudno. Čudno 
je nama danas već to, što sabor kralja izabire, a još čudnije, 
što izabire momka, ili čak diete, a ne ciela čovjeka, koji bi se 
odmah mogao ogledati s Turcima. Čudno je i to, kako se eto 
velikaši ubijaju i što sužnji postaju kraljevi. Ali o svem tom 
dalo bi se mnogo pripoviedati što bi bilo vriedno znati, no pu- 
stimo to za sada, pa da vidimo, kakav je Matijaš bio kralj. 

Matijaš je bio kralj, kakovih je malo, pa ga povjest zove 
Matijaš Veliki. A bio je i velik. On je Turcima oteo velik dio 
Bosne, koju su oni g. 1463. bili osvojili, od češke kraljevine, 
kojoj su ga neki velikaši (g. 1469.) bili izabrali kraljem, dobije 
na uživanje do svoje smrti Moravsku, Šlezku i Lužicu; a god. 
1485. osvoji i Beč, gdje je i stolovao do svoje smrti. Još prije 
bijaše osvojio Vlašku i Moldavsku, a ratovao je proti Turcima 
1 čak u Italiji. Uza to je kralj Matija nastojao oko nauke i zna- 
nosti: dao je po Grčkoj tražiti a u Italiji prepisivati knjige (da- 
kako rukopise) te je skupio bogatu knjižnicu (koju su Turci 
osvojivši Peštu raztepli); u Pešti osnovao je sveučilište i zvjez- 
darnicu, a u svom dvoru tiskaru. God. 1486. stvorio je na sa- 

boru i izdao veliki zbornik zakona. No vladao je samovoljno 
i nasilno, živio razkošno i razsipao, osobito pošto se (po drugi 
put) oženio s talijansko-napuljskom princesom Beatricom. Po- 
rezi su za njegove vlade bili težki. 

Tako o kralju Matijašu piše povjest, pa se čovjek pita: Pa 
čemu je naš narod sačuvao spomen samo na toga kralja Mati- 
jaša? Pa i drugi su kraljevi ratovali, marili za knjige i davali 
zakone! A ako bi tko spomenuo, što povjest još piše za kralja 
Matijaša, naime da je volio seljake i gradjane, a da je ljuto 
potiskivao velikaše, tako da su se proti njemu bunili i oružjem 
dizali (na pr. naši Frankopani, kojima je oteo Senj) — odgo- 
vorili bismo, da su i drugi kraljevi i te kako znali velikaše po- 
tiskivati, pa je to narod zaboravio. Što dakle može biti razlog, 
da je taj Matijaš ostao narodu u uspomeni? 

Nema sumnje, da je kralj Matijaš morao velikaše ipak 
malo drugačije pritisnuti, nego drugi kraljevi. To je lako vje- 
rovati zato, što on sam nije bio starinskoga velikaškoga roda, 
pa ga velikaši nisu trpjeli. Po svoj prilici je on gdjekojega ve- 
likaša tako pritisnuo, da se je daleko čulo, pripoviedalo, pa i 
zapamtilo. Treba samo držati na pameti, da je Matijašev brat 
dao smaknuti zloglasnoga silnika Ulrika grofa Celjskoga, koji 
je tlačio velik dio Hrvatske. 

Ali glavno je, čini se, ovo: Malo poslie smrti kralja Mati- 
jaša počelo je zbilja zalaziti sunce cielomu našemu narodu. 
Evo redom, što je sve došlo po njegovoj smrti: Turci napre- 
duju, robe i pale sve dalje, seljački narod izdiše pod teretima 
rabote i rata, pa nastaju seljačke bune (1514. velika buna u 
Ugarskoj), a iza njih grozni progoni, mrcvarenja i podpuno 
robstvo seljačtva: dolaze lutorani i dugotrajni ratovi radi 
vjere, a onda proganjanje pristaša nove vjere. Nad Ugarskom 
i Hrvatskom zavladaše Niemci i Španjolci (jer je habsburška 
kuća, koja je 1526. došla na ugarsko i hrvatsko priestolje, vla- 
dala i u Španjolskoj). Narod je dobro upamtio, kako je kralj 
Matijaš podpisivao i hrvatske listine (diplome) i kako se na 
primjer kraljevski princ oženio s hrvatskom velikašicom i sto- 
lovao u Hrvatskoj, kako je još vojvoda (herceg) Ivaniš, sin 
kralja Matijaša, oženjen s Beatricom Frankopanskom, stolovao 
u Bihaću i Krajini. Za 50 godina sav se sviet kao promienio: 
nas ovdje poklopila turska tama i robija, a na zapadu zavla- 

daše Španjolci čak i cielom Italijom, dapače, odkad im je Ko- 
lumbo (1492.) odkrio novi sviet, zavladaše i preko Oceana . , . 

Nije sve ovo tako brzo došlo, ali je moglo biti ljudi, koji 
su se čudom čudili, što se sve to dogadja, a još pamtili, kako 
je bilo »za kralja Matijaša«, ako on i nije bio baš svetac. Zato 
se narod ogledao samo na ono vrieme, kad još nisu vladali 
tudjinci; zato je u pjesmi uz Marka spominjao i Sibinjanin- 
Janka, Svilojevića, vojvodu Sekulu, Skenderbega (i on im je 
bio vršnjak), pače i neznatnije bane: Dojčin-Petra, Derenčina 
i Blaža Madjara. 

Sa svršetkom 15. stoljeća zapade naše sunce, a da nam 
preko 300 godina ne izadje! S jedne strane Turci, s druge vuci. 
Kralj Matijaš i njegovi junaci bili su posljednji, koji se nisu ni 
jednih ni drugih bojali, koji su i jednih i drugih do junačke 
volje namlatili. Zato ga je narod zapamtio, jer je s njime držao 
u pameti junačku svoju snagu, slobodu i pravicu. 

(»Dom«, God. 1913. Broj 21.) 


Za nevine osudjene. 

Čujmo, najprije što se dogodilo: 

Dne 27. lipnja 1908. izgorila su dva štaglja i staja Doke 
Oštranić u Ladislavu (kotar Garešnica). Doka Oštranić tužila 
je na to Matu Banića iz Ladislava, da je on podmetnuo upa- 
ljenu šib cu u slamnati krov na izgorjelom štaglju te time po- 
činio zločinstvo paleža. Svjedočio joj je (sada već pokojni) Jan- 
o Zunac iz Ladislava i Mato Banić, pošto je bio godinu dana 
u lztražnom zatvoru, osudjen je na deset godina težke tamnice, 
e već četiri godine odsjedio u Mitrovici, kadno se Janko Žu- 
nac, g avni i jedini svjedok razboli, te na smrtnoj postelji iz- 
ze, a je krivo svjedočio proti Mati Baniću, kojemu je me- 

Dn na ,. d ! aŽbi pro ^ an posjed, a kupila ga Doka Oštranić. 

■ ve jače 1913. obdržavala se je ponovna glavna razprava, 
na ojoj je Mato Banić (29. god. star, rkt., otac jednoga dje- 
teta) nesen od obtužbe. 

sa( ta? Da nema ništa drugo, tko će i čime nevino 
jenomu Mati Baniću naplatiti pet godina tamnovanja, stra- 

danja, neizkazane boli i sramote? Ali Mato Banic za to 1 ne 
pita nego bi bio sretan, da ima kamo sklonuti glavu. Ah nje- 
gova je kuća i sav posjed prodan na dražbi, a bila ,u ,e kupila 
najprije Doka Oštranić, za tim od nje njezin dr. D. Novosel u 
Garešnici, a od njega Franjo Grbavac u Ladislavu (na kojega 
je temeljem kupoprodajnoga ugovora od 2. svibnja 1913 sve 
to uknjiženo). Nesretni Mato Banić, kojemu je srce pucalo od 
žalosti, što mu je drugi u kući, bio je jednoć vrativši se iz ta- 
mnice - neimajući stana - pošao u svoju kuću, da prespava, 
ali je dr. Novosel odmah poslao po oružmke, koji Banica od- 
vedoše, a Novosel ga popratio, da grunt ni kuća nikad vise 
njegova biti ne će. Isto mu napija i Doka Oštranić veleci: Dok 
su u mene dvie hiljade i dok je meni advokata Novosela, koji 

je bog svima advokatima, — ja se ne bojim! _ . ■, 

Koliko nesretni Mato Banić (koji je uz to jos i bolestan) 
i njegova žena pravi zdravi pate, to može svatko sam pomisliti, 
a osobito tko prosudi, kako je seljaku težko isto izposlovati 
kod gospode, jer ne znadu, komu bi se i kamo okrenuli, a a vo 
kati pomažu samo za plaću! On je težkom svojom i malo pis- 
menom rukom pisao molbe i tužbe na bana i na stol sedmorice, 
ali pomoći ni od kuda. Pisao je i našemu »Domu« ali sto mi. 
možemo? Pišemo ovo, ne bi li se možda ganula koja božja 
duša te učinila nešto, da se ova strašna krivica koliko-toliko 
popravi. Čekajmo, što će učiniti kr. vlada i sud, a mi prosu- 
Nevino osudjenih bilo je svagdje i bit ce ih valjda do- 
vieka, jer ljudski sud nije božji sud. Da ne govorimo o tom, 
što se i sud može prevariti, prosudimo samo, koliko ima zloće 
u ljudi, pa kako je uviek bilo krivih svjedoka, kao i onaj po- 
kojni Janko Žunac, koji se je barem u oči smrti za svoju zloću 
pokajao. Kad ovakovi svjedoci zavedu sud, tko može i smije: 
kriviti sud radi krive osude? 

Ali ima nešto drugo, što se mora požaliti i pokuditi, a to 

' Kad se već dogodi ovakva nesreća, te netko nevin bude 
osudjen, onda bi svi oni, koji su toj nesreći krivi, imali nasto- 
jati, da se krivica što prije i što podpumje popravi, a sud i 
oblasti imale bi im u tom pomagati. A ovdje vidimo, ako smo. 
dobro upućeni, da jedan odvjetnik kr. javni bilježnik držeći se 
samo svoga prava, a nemajući srca za nevinoga nesretnika,. 

koji je izpaćeno i trudno svoje tielo sklonuo pod rodjeni svoj 
krov, zove proti njemu oružnike i još mu proriče, da to nikad 
više njegovo biti ne će i on će doista, taj odvjetnik, sve uči- 
niti, da tako i bude. A težko li je danas odvjetniku proti jed- 
nomu siromahu! 

Ali ne govorimo samo o srcu i milosrdju, nego pitajmo: 
A gdje je osjećaj krivice? Ta ako je ikad išto bilo pravedno, 
nije li čista božja pravica, da se svakomu vrati, što mu je kri- 
vicom uzeto? Tko će se pod suncem usuditi i pomisliti, da bi 
bilo pravo, ako Mato Banić ne dobije svoje kuće i posjeda, 
koji mu je zločinstvom otet? Je li moguće, da tako misli i jedan 
odvjetnik i kr, javni bilježnik, jedan pravnik? Zamjeriti se 
mora svakako i Doki Oštranić, što nije odmah, čim je doka- 
zano, da je Mato Banić nevin, kuću mu i posjed vratila, — ako 
je već nije bila (po svojoj namisli?) prodala svomu odvjetniku. 
A zamjeriti se mora i Franji Grbavcu, što se je upustio u ova- 
ko grbave poslove te tu nesrećnu kuću kupio i u nju se na- 
selio. Ali sto i trista puta više mora se zamjeriti jednomu od- 
vjetniku i kr, jav. bilježniku, što u ovoj stvari nije stao na sta- 
jalište pravice, te još pomogao Baniću, da do svoje sirotinje 
dodje, mjesto da mu odmaže. 

Ali ovo je, čini se, smrtna bolest naša. Kod nas, čini se, 
može najpravedniji čovjek ne samo stradati, nego i propasti, 
a da nitkoi ni ramenom ne strese. A osobito seljak. Oh, koliki 
stradaju, koliki sa svojom tugom, jadom i bolom propanu i iz- 
dahnu, a da nitko za to ni ne zna! Za pravicu, za živu pravicu 
~, na ^J( uc ^ n emaju srca, nemaju osjećaja. Nema kod nas 
ju i, koji bi se digli kao bura i planuli kao vatra, kad opaze, 
a nevini strada. Takve dužnosti naši ljudi ne osjećaju, takve 
uraže oni nemaju. Zato kod nas pravica spava. 

e t a ko svuda po svietu. Drugdje u svietu znadu se 
l_ ći prvi T i na jglasovitiji ljudi, kad se dogodi kakova očevidna 
nvica. ako se je već prije 150 godina najglasovitiji francezki 
^ S f C °noga vremena, Volter (Voltaire), zauzeo za lutorana 
asa, oji je bio obtužen, da je umorio rodjenoga sina, te na 
k V * na kotaču raztrgan. Volteru je uspjelo kod 

I a, a je parnica obnovljena i Kalaš proglašen nevinim a 
I ovoj porodici zaplienjeni imetak povraćen. Prije par go- 
no a Su _ ne k* učenjački prvaci u Češkoj (medju njima i 

na i asarik) na obranu Židova, koji je bio obtužen, da je 

ubio jednu kršćansku djevojku i krv joj izciedio. A cieli se je 
malone sviet digao pred desetak godina na obranu francezkoga 
kapetana Drajfusa, jer se sumnjalo, da je krivo osudjen ra i 

SPli Tstina je, ovi su se prvaci zauzimali za lutorane i Židove, 
koji su bili u mnogim zemljama omraženi i proganjani radi vjere 
i plemena, pa je množtvo lako vjerovalo, da je tko kriv, samo 
ako je bio lutoran ili Židov, a takvo su mišljenje ovi prvaci 
držali nedostojnim prosviećenoga svieta, pa su se proti tomu 
borili Nešto je tomu slično i ono, kad gdje tko kod nas misli, 
da je netko odmah i lopov, ako je seljak pa zato nitko kod nas 
mnogo ne mari, kad se seljak tuži, da je krivo sudjen. A radi na- 
šega parbenoga postupka, radi naših posebnih prilika i radi po- 
stupka naših odvjetnika bilo bi na žalost potrebno, da se radi 
gdjekoje osude digne javni glas uglednika. Mi smo već u ovom 
našem »Domu« iznesli strašnih primjera, koji u nebo vape za 
osvetom, pa ne ćemo prestati, dok ne uspijemo. 

Ovo, o čem pišemo, posebni je slučaj: tu je sam sud usta- 
novio, da je učinjena krivica, ali krivica svejedno nije poprav- 
ljena ni toliko, koliko se popraviti dade. Nekriv čovjek ostao 
bez svoga — i nikomu ništa! 

A to je zato, što nemamo zakona za odštetu nevino osu- 
djenih. 

(»Dom«, God. 1913- Broj 22.) 


Špekulant. 

Još sam bio mali, ali već pri razumu, slušao sam jednom 
razgovor starijih ljudi i čuo rieči: »on je špekulant«. Ja dakako 
nisam razumio, što je to »špekulant« ali sam iz razgovora raža 
brao, da je »špekulant« nekakav posebni i pogibeljni čovjek. 
Razabrao sam to po tom, što je one rieči: »on je špekulant« 
rekao jedan čovjek, koji se nije nikoga bojao i malo je sto do 
koga držao, a sve mi se činilo, da se onoga »špekulanta« boji 

i da mu je on jedini dorasao. 

Prošle su godine i godine, i ja sam već davno znao, što 
znači rieč »špekulant«, ali što je zapravo špekulant — toga 

nisam dugo znao, a da pravo kažem, možda ni danas ne znam, 
a sve mi se čini, da Hrvat ne može pravo razumjeti, što je 
špekulant i špekulacija u pravom smislu te rieči. 

Uzmimo na pr. u ruke englezke novine, na pr, londonski 
»Standard«, recimo od 30. svibnja 1913. Odmah na 1 str. su 
oglasi, i to ne kao u našim novinama, s palac debelim slovi- 
ma, nego sitni-sitni, još sitniji od buhe, baš kao gnjide. A puna 
puncata velika strana! (Poznato je, da su englezke novine ve- 
like, dva puta šire i duže od naših, a obično su najmanje tro- 
struke, t. j. svaki broj ima najmanje 12 str.) I tko to čita! Ja 
imam dobre oči, ali težko to čitam. I ti oglasi počimlju još prije 
naslova (tu su malo krupnija slova. Na 2 str. je kratki članak: 
»Turski dug poslie rata«. Tu se dokazuje, kako se velevlasti 
moraju postarati, da balkanske države preuzmu jedan dio tur- 
skoga duga, da vjerovnici (a to su bome Englezi i Francezi) 
ne štetuju. Zato »Standard« prigovara, što u komisiju, koja u 
Parizu razpravlja o tim dugovima, nisu pozvani i vjerovnici, 
t. j. oni ljudi, koji upravljaju turskim državnim dugom. (Treba 
naime znati, da je Evropa stavila Tursku već god. 1881. tako 
rekući pod skrbničtvo, jer je postavila posebnu komisiju, koja 
pobire turske prihode i tim izplaćuje turske dugove i vodi o 
tom račune). Idemo dalje; Odmah iza toga dolaze sve sasvim 
kratke viesti i člančići, sve samo o novcima, tako na pr. kako 
je Njemačka pokupovala sve zlato na tržištu, pa da se je zato 
jučer na novčanom tržištu čvrsto poslovalo, te je zato zatra- 
ženo mnogo kratkih zajmova; kako je ovoga tjedna prevezeno 
iz Egipta u Indiju oko 425.000 lira (oko 14 i pol milijuna K.) 
zlata, tako da je u posljednje vrieme u svem izvezeno oko 7 
mil. lira (oko 170 mil. K.) ; kako Englezka banka pokazuje malu 
promjenu: pričuva joj sada iznaša 28 milijuna lira; kako je 
Bombajska Banka snizila kamatnjak od 7%| na 6% (Bombaj 
je u Indiji).., Itd. itd. Onda dolazi sve dalje: o bankama, že- 
jeznicama, rudnicima, o vanjskom novčanom tržištu, pa opet 
ciela strana o cienama raznih dionica, o žitnom tržištu i onda 
političke viesti i člančići (te na 5. str.) ali sasvim kratki, pa 
razne viesti, bilježke, i člančići, i onda dakako opet oglasi i 
oglasi, pa dva tri s velikim slovima. 

»Pa što oni, ti Englezi, ne pišu na prvome mjestu, recimo 
o kakvom »razkolu! ili o pokvarenosti seljačkoga naroda, ili 
o sjajnoj kakvoj pobjedi ili o »fijasku«?« Zar nema baš u ni- 

jednom broju barem »malo odgovora« ili kakove »Izjave« na 
pr. svećenstva iz kojega kotara ili trgovačke omladine? Ta tko 
bi čitao takve dosadne novine, gdje su same brojke, sama trgo- 
vina? Zar se ti ljudi slabo zanimaju za ovako važne stvari, 
kaošto je to već i kod nas? 

Ej, moji dragi! Mi i Englezi! Englezi i mi Hrvati! Gdje su 
oni, a gdje smo mi? 

Oni su, vidite, špekulanti. Osamdeset do devetdeset Engle- 
za od stotine živi od trgovine (novcem ili robom) i industrije, 
t. j. od izradjivanja robe, koju treba prodavati u Egiptu, Indiji, 
Africi ... po cielom svietu. Izraditi i prodati, kupiti i prodati 

to je Englezu sav rad i život, od toga on živi. Tu se naravski 

mora neprestano računati i računati, izpitivati i iztraživati 
cienu ovomu i onomu, pitati za potrebu ovdje i ondje. Tu se 
mora neprestano špekulirati. Englezi su »špekulanti« i prvi na 
svietu, pa Engleza i zove jalni sviet Džun bul (John Buli), t. j. 
Ivan Bik, što znači špekulant. Za njima dolaze Holandezi, Bel- 
gijanci, Francezi, Niemci, Talijani . . . Sve su to viši ili manji 
»špekulanti«. 

A mi Hrvati? Već svako diete zna, o čem naši novinari 
znadu jadikovati, da mi Hrvati nismo za trgovca, pa ni za inži- 
nira, ni za fabrikanta. Zato nam sve otimlju tudjinci. »Hrvat, 
ako nije seljak, onda je pisar ili obć. bilježnik, pop, fiškal ili 
žandar. Trgovac je kod nas Židov ili »Vlah« ili hajd koji Kra- 
njac. A i inžiniri većinom, koji što razumiju, i svi fabrikanti 
to su tudjinci: Švabe i »Pemci«. A mi nismo za ništa, nego za 
plug i motiku, pak za birtiju, za svatove, za kolo, za proštenja 
i »kirvaje« i onda kad se sve raztepe, — za roblje u Ameri- 
ci .. . Hrvat nije za ništa.« 

Tako nas znadu počastiti naši novinari, a i drugi pisci. I to 
se čita, a i sluša, već godine i godine, pa ipak: Sve ostaje pri 
starom. Je li to dokaz, da naš čovjek nije za ništa? 

Svi su ovi prigovori istiniti, makar su i preuveličani, a ipuk 
cijela jadikovka nije opravdana, jer glavna stvar nije istinita. 
Sasvim je naravski, da Hrvat nije pravi trgovac. 'Nas Hrvata 
živi barem 80 od 100 na svojoj zemlji i od zemlje, te se kod 
nas još pravo ni ne zna, što to znači živjeti »iz tudje ruke«, 
t. j. od zaslužbe. Naši nekoji ljudi misle, da je dosta dati diete 
u trgovinu — i to će biti trgovac, pa se samo čude, što se 

gotovo uzalud već godine i godine o tom radi, da se što više 
naše djece izući za trgovce. 

AH to nije samo tako. Velika većina našega naroda živi 
još od svoga rada i priroda, a ne od kakvoga profita, kojega 
nema bez računanja t. j. špekulacije. A naš sviet drži profit 
skoro nepoštenim dobitkom, a »špekulaciju« gotovo prevarom. 
Za to se znade dogoditi, da se naš čovjek primi trgovine, pa je 
»gori od Židova«: on u špekulaciji nema mjere. No na ovo pi- 
tanje nije tako lako odgovoriti. Moglo bi se doduše reći, da 
naš čovjek nije za špekulaciju, za profit, ali se pita, je li to 
zlo? Bilo je vrieme, da su sveti otci i crkva bili na pr. proti 
uzimanju kamata. Držali su, da uzimanje takovoga profita (ka- 
mata) nije pravedno. Muhamedanci se toga drže i danas. Ali 
gdje su muhamedanci, koji ne uzimaju kamata, a gdje je Evropa 
i Amerika, koja je sav svoj život i napredak osnovala na nov- 
čarstvu, na kamatama? Muhamedanci propadaju, a Englezka je 
osvojila sviet! Jedan je glasoviti francezki pisac već pred 100 
godina i više napisao, da će za 50 god. (t. j. već oko godine 
1830.) svaki čovjek razumjeti novčane poslove, kao svaki nov- 
čar i voditi svoje gospodarstvo sasvim novčarski, bankarski i 
tko to ne bude razumio, taj će propasti. Do toga doduše još nije 
došlo, ali se zbilja može reći, da slabo stoji danas svatko, tko 


se u novčarstvo ne razumije. 

Pa ipak, uzprkos sjajnom tomu uspjehu špekulacije i nje- 
zinom dobitku i uzprkos tomu, što je špekulacija i njezin profit, 
kad se pravo promisli, sasvim naravska stvar, — ipak se čini, 
a je častniji, dostojniji i ugodniji čovjeku užitak, što ga »Bog 
a<< i’ zem lja urodi i što čovjek primjerenim trudom za- 
vrie i, a drugomu time ništa ne uzme. Ovaj je osjećaj tako usa- 
jen čovjeku u dušu, da mu se ne mogu oteti ni sami špekulanti, 
o sasvim je opravdano mišljenje, da špekulacija s vremenom, 
trgovačke, novčarske, radničke i druge prilike bolje uz- 
apreduju, ne će više biti zazoma, i to tim manje, što i poljo- 
djelci moraju sve to više špekulirati. No danas još seljak nije, 

,„., la f ne * kiti pravi špekulant. Špekulant je seljaku još 
UVlek malo bolji od varalice. 




(»Dom«, God. 1913. Broj 23.) 

Vjestnik družtva sv. Jeronima. 

Valjda nema čitaoca »Doma«, koji ne bi znao, da u Za- 
grebu, obstoji družtvo sv. Jeronima, koje izdaje knjige za »na- 
rod«, t. j. za onaj narod, koji nije učio nikakve više škole. Od 
tih knjiga svakomu je poznata barem »Danica« t. j. koledar, 
što ga to družtvo izdaje. Družtvo obstoji već 46 godina, ima 
sada oko 35.000 članova, što stalnih (koji plaćaju 10 kruna za 
uviek), što godišnjih (koji plaćaju 1 krunu na godinu), izdaje 
svake godine osim »Danice« još po 3 — 4 knjige, koje se sada 
tiskaju u 35.000 primjeraka za sve članove, a »Danica« se ti- 
skala za god. 1912. u 60.000 primjeraka. Svoga imetka ima 
družtvo preko 300.000 (trista tisuća) K a zaklade, kojima 
upravlja iznaša preko 70.000 kruna. 

Družtvo sv. Jeronima osnovano je u doba, kad su i naša 
školana gospoda bila zanesena za slobodu, prosvjetu i napre- 
dak, pa kako je za učenjake bila već osnovana akademija 
(učeno družtvo), za obrazovani gradski sviet »Matica Hrvat- 
ska« osnovalo se i družtvo za prosvjetu najvećega diela na- 
roda, koji je do tada bio i bez škole, t. j. za seljačtvo. Družtvo 
su osnovali poglavito katolički svećenici, na čelu im kanonik 
Tomo Gajdek. I nema nikakve sumnje, da je Družtvo sv. Jero- 
nima mnogo učinilo za širenje književne prosvjete u katolič- 
kom dielu hrvatskoga naroda. Pošto je družtvo počelo primati 
i godišnje članove, broj se je članova znatno pomnožio. Sad je 
družtvo počelo izdavati svoj »Vjestnik«, kojemu bi imala biti 
zadaća nastojati, kako bi se prosvjeta što više proširila tako, 
da se »i zadnji naš brat izpod slamnata krova« — kako piše 
urednik Fr. Rožić, u tom »Vjestniku« — osjeti članom svietloga 
carstva obrazovanosti, t. j. da se »prosvietli, naobrazi«. Da se 
to postigne, treba pregledati, koliko je narod do sada napre- 
dovao u prosvjeti, a koliko nije, zašto nije i što bi trebalo uči- 
niti, da bolje napreduje, gdje bi trebalo osnovati knjižnicu, ka- 
kove knjige i u nju primiti — i opće sve potaknuti, čim bi se 
i kako bi se narod mogao više prosvietiti. Ovomu nastojanju, 
piše urednik, mnogo bi pomogle »Jeronimske zajednice« t. j. 
udruženja članova Družtva sv. Jeronima, koje bi imao druž- 
tveni povjerenik okupljati, s njima razgovarati i razpravljati 
te ih upućivati. 

0 ovoj sasvim dobroj i zgodnoj misli napisao je spomenuti 
urednik u tom »Vjestniku« dva loša članka, jedan kraći (»Ob- 
java«), a drugi (»0 obrazovanosti«) ponešto dulji. Ovaj je drugi 
članak upravo nešto strašno u našoj književnosti. Ja sam či- 
tao dosta naklapanja i natucanja, ali onako što nisam još čitao. 
G. urednik hoće da razloži, što je obrazovanost, ali se od po- 
četka do kraja vidi, da mu nije jasno, što je kultura, što civili- 
zacija, što obrazovanost, pa se mota, plete, muči i sebe i či- 
taoca do zla boga — na čitavih sedam velikih stranica. Šteta 
samo truda i troška! Vidi se, da bi nešto htio, a ne zna ni što, 
ni kako. 

G. urednik F. Rožić htio bi naime i nešto drugo, a ne samo 
da se provede ona dobra misao: da se prosvjeta što više proširi 
i ovo drugo je ono glavno, radi čega je družtvo sv. Jeronima 
počelo izdavati svoj »Vjestnik«, A što je to, razabiremo iz ono 
malo rieči, što ih je g. urednik izrekao na skupštini god. 1911. 
gdje je spomenuo, da se osnivaju i druga družtva za širenje 
prosvjete, da se izdaju časopisi i knjige, a da se Družtvu sv. 
Jeronima, doduše samo malo prigovara, ali da će Družtvo sve- 
jedno ići svojim utrtim putem dalje. Kako je g. urednik razložio 
potrebu novoga lista (i troška) na sjednici od 13. siečnja 1913., 
nije nam poznato, ali po ovom, pa po onom, kako je »Vjestnik« 
preporučen u »Kat. Listu« (gdje se tuži na druge pučke listove, 
a posebice spominje »braću Radiće«), sudimo, da bi »Vjestnik« 
imao braniti dosadašnji put, kojim je išlo D. sv. J., a pobijati 
nastojanje drugih družtava i listova i to ne samo onih, koji 
(po sudu g. urednika) idu krivim putem, nego i onih, koji nisu 
ni simo ni tamo (kao što je »Pučka Prosvjeta«). Drugim rieči- 
ma: Družtvo sv. Jeronima imalo bi ući u onu borbu, koja se od 
nekoga vremena razmahala drugdje pa i kod nas, u borbu iz- 
medju takozvanih klerikalaca i liberalaca. »Klerikalci« kako je 
poznato, kažu, da brane vjeru proti »bezvjercima« (framasu- 
nima, pokretašima, radićevcima). 

Mi o ovoj stvari nismo već dugo pisali, a ne kanimo ni 
sa a, nego ćemo reći samo ovo: Nema sumnje, da bi branitelji 
ršćanskoga mišljenja i života imali i danas mnogo razloga, da 
se spreme na posao, jer nekršćanskoga mišljenja i života ima 
os a, rekao bi, sve to više. Ali se na žalost svaki dan na svoje 
oci uvjeravamo, da naši branitelji vjere i kršćanstva slažući se 
nevjernicima i odpadnicima, a progoneći se medju sobom, 

svu tu borbu za vjeru izvrgavaju ruglu, pa Družtvu sv. Jer. 
ne će to ni malo podići ugleda, ako stupi u redove takvih bo- 
raca. A što se tiče drugih družtava i listova, D. sv. J. imalo bi 
ih radom nadkriliti, jer ima sredstava. No to mu ne će biti mo- 
guće, ako se bude držalo uzkoga puta, kojim je udarilo. A nije 
istina, da je to utrti put, t. j. stari put. Poznato je, da je D. sv. 
J. prvih godina izdavalo knjige u sasvim naprednom duhu, te 
da mu je suradnik bio i dr. Bogoslav Šulek, uzput budi rečeno: 
lutoran. Danas se to ne može ni pomisliti. Čemu na pr. onakva 
(inače poučna) knjiga, kakva je lanjska »Sjedinjena Crkva« gdje 
se onako zaneseno nazivlju buntovnicima, ubojicama i t. d. 
»braća« koju zovemo u jedinstvo? Ne bi li za sve ovo bilo do- 
sta članak u »Danici«, samo s više razbora i ljubavi? Čemu 
može poslužiti i članak g. urednika u ovom »Vjestniku« o Vuku 
Karadžiću i biskupu Vrhovcu? 

Taj članak u ostalom ne spada u »Vjestnik« kao što ni 
drugo koješta, dok naprotiv u »Vjestniku« nema ni traga »in- 
tenzivnom odnosu prema domaćoj kulturi«. Ili zar zbilja nemamo 
doma ništa, što bi bilo za hrvatsku prosvjetu važnije od nje- 
mačkoga boromejskoga družtva? Kolike brojke, kolike potan- 
kosti o jednom njemačkom družtvu, a o tolikim domaćim kul- 
turnim pojavama — ni rieči! Uz ovakov duh i postupak hva- 
stati se nemirom i brigom za hrvatsku narodnu prosvjetu — 
samo su prazne rieči, da ne kažemo drugo. 

Glavnu rieč kod D. sv. J. ima, čini se, g. urednik Fr. Ro- 
žić, valjda jedan od onih svećenika, koji su za to najspremniji. 
Ali po našem sudu nije g. Rožić ni iz daleka na čistu o stvari, 
koju je uzeo na svoju brigu. 

A kako je istom kod onih, koji bi mu imali pomagati! Pa 
ipak svi misle da mogu osudjivati, pobijati i ružiti svako pro- 
svjetno nastojanje, kojega oni ne vode i ne zakriljuju! I to je 
najgore u ovoj stvari. 


(»Dom«, God. 1913. Broj 23.) 


Ne bojte se, Srbi ! Starčevićanci 
su s nama ! 

Madžaronsko-srbskoj koaliciji mora biti strašno tiesno, 
kad se ovako grdno uhvatila za starčevićance. Izvješćujući 
naime »Srbobran« o skupštini u Vel. Gorici piše, da je na 
tu skupštinu »došlo ravno četrdeset« pristaša (selj. str.), 
i da je Stj. Radić počeo sipati grdnje na koaliciju, ali da je 
»brzo ućutao, jer prisutnih oko 150 pravaša starčevićanaca i 
pristaša koalicije začepiše mu usta burnim prosvjedima«. — 
Dakle »ravno četrdeset« pristaša seljačke stranke, a oko 150 
pravaša starčevićanaca pristaša koalicije! A sam g. Iv. Peršić 
piše u »Hrvatu«, da je njegovih bilo »pedesetak« (a kolovodja 
radićevštine oko stotine i još znatiželjnika i krasnoga spola!) 
Sad ako je istina, što piše »Srb.«, t. j. da je udruženih madžaro- 
srbo-starčevićanaca bilo 150, a g. Iv. Peršić priznaje, da je 
njegovih bilo samo »pedesetak«, onda su ostali, ciela stotina, 
bili pristaše hrv. srb. koalicije. I to je g. Iv. Peršiću pravo. Za 
koje će vrieme g. I. Peršić priznati »Srbobranu« i više, naime, 
da su svi oni ostali protivnici seljačke stranke — Srbi. 

Ali sve to nije ništa prema radosti, kojom »Srb.« sav sre- 
tan i blažen javlja Srbima: Ne bojte se, Srbi, »Starčevićeva 
stranka prava nema i ne će imati nikakva posla sa Stipičinom 
rabotom!« 

Sad će skupštinari na veliko-goričkoj skupštini podpuno 
za ^° ie seljačka stranka onako živo pljeskala g. Iv. 
eršiću, kad je napokon rekao, da ne će imati posla s Radićima 
i rankovcima. Ne će, jer ne smije, imati posla: ne dade koa- 
lciia, ne dadu Srbi? Starčevićanci su još jedini spas srbsko- 
ma žarske koalicije: za njih se ona sakriva, oni ju pokrivaju, 
ve i rvafi, protivnici srbske politike! A moraju tako, jer 
nače g. M. Starčević — bio u reštu! 


(»Dom., God. 1914. Broj 23.) 

»Nestat će buntovnosti — nestat će 
hrvatstva !« 

Negdje od početka travnja počele su u Zagrebu izlaziti 
najprije svaki tjedan, a onda dva puta na tjedan čudne novine 
»Narodno Jedinstvo«. U 4. broju (od 18. travnja) dokazuju te 
novine na dugo i široko, da ne valja ona hrvatska politika, koja 
podupire carevinsku politiku, te nastoji, da Hrvati tako zasluže 
i zadobiju povjerenje viših faktora, t. j. povjerenje vladara i 
prvih njegovih savjetnika. Ako ta politika, koju te novine zovu 
politikom »čistoga hrvatstva«, nadvlada, onda će kod Hrvata 
»nestati posljednjih tragova samostalnosti i samosviesti, ponosa 
i odpomosti, jednom riječi buntovnosti. Time je pak nestalo 
i hrvatstva . . . « 

Mi za danas upozorujemo samo na ovu — ne znamo, da li 
veću bezumnost, ili zlotvorstvo naših gospodskih političara, 
koji eto naučaju, da će nestati i Hrvata, ako nestane njihove 
buntovnosti, t. j. ako se ne budu bunili! Ovoga su se sve glavne 
hrvatske rodoljubne stranke do sada i držale (samo nisu ovako 
bezumno to naučale) — i zato su hrvatski narod dovele ovamo, 
gdje jest. 

(»Dom«, God. 1913. Broj 23.) 

Što je krivo? 

Što je krivo, da mi Hrvati ne možemo napried? 

Prije nego odgovorimo na ovo pitanje, trebalo bi znati: 
je li zbilja istina, da mi Hrvati ne možemo napried? Ali ovo 
ne treba ni pitati, jer da mi ne možemo napried, to vide već 
i naši sasvim neuki ljudi, koji pamte, kako se naši rodoljubi 
muče, pletu i motaju u ovo posljednjih 30 — 40 godina, pa nikad 
s mjesta! Ustanovilo se dapače, da nas Hrvata ima posljednjih 
godina sve to više nepismenih, mjesto da bude manje! Ustano- 
vilo se i to, da se medju gradskim ili gospodskim našim svietom 
posljednjih godina prodaje sve to manje hrvatskih knjiga! A 

ako pismenost u narodu i čitanje knjiga što vriedi (a svakako 
to nešto vriedi), onda idemo još natrag, mjesto naprijed! Još 
je važnije to, što se je kod posljednjega popisa ustanovilo, da 
nas Hrvata u banskoj Hrvatskoj ima za 120.000 (stodvadeset 
tisuća) manje, nego što bi nas moralo biti! To jest: posljednjih 
10 godina rodilo se u banskoj Hrvatskoj za 325.000 duša više 
nego što je umrlo, pa ipak nas nema za toliko više, jer se je oko 
120.000 izselilo! A oni, koji paze, kakvi, momci dolaze na nova- 
čenje (asentaciju, vizitu), znadu pripoviedati, kako je i ovo, 
što nas ima, sve to kržljavije, mnogo kržljavije i nesposobnije 
nego što je bilo prvašnjih godina! 

Hoćemo li i dalje? Hoćemo li spomenuti, koliko je narod 
više dužan? Hoćemo li iztraživati, koliko imamo više bezkuć- 
nika? Bi li nas razveselilo, kad bismo doznali, koliko ima više 
tužbi, a osobito, koliko ima više zločinaca? Bismo li što ra- 
dostna doznali, da upitamo: Jesmo li posljednjih godina što 
vriedna stvorili za olakšanje biede zapuštenima, sirotama, sla- 
bima i bolestnima? Jesmo li što stvorili za — ? 

Ali nemojmo pitati. Previše bi nas boljelo, kad bismo mo- 
rali po istini odgovoriti . . . 

A sve su to, što smo spomenuli i zamučali, sve su to stvari, 
koje u prosviećenom svietu dolaze, tako reći, same po sebi, jer 
se danas samo po sebi razumije u prosviećenom svietu, da je 
pismenih sve to više, da je mladež sve to zdravija i krepča, da 
je svake biede sve to manje i tako dalje. Sve se to mora danas 
opažati i kod cigana, koji živu u prosviećenoj državi. 

Ali cigani nisu svoj narod, t. j. nisu narod, koji bi imao 
svoju jednu domovinu i jednu misao, koja bi ih vodila napried; 
oni živu svaki za sebe, od danas do sutra, bez prošlosti i bu- 
dućnosti. A u narodu, koji nije od danas do sutra, koji ima 
svoju domovinu, državu i vladu, svoje uspomene i osnove, koji 
se ogleda na svoju prošlost i svoju budućnost; — u takvom se 
narodu ne pita samo za one doduše važne stvari, koje smo 
spomenuli, nego se pita još i to: Je li taj narod postigao što od 
onoga, za čim su mu težili djedovi i otci? Je li se učvrstio u 
misli, koja ga vodi? A što je glavno: Vriedi li u svietu više, 
nego što je vriedio? 

Pitamo li sve ovo i za nas Hrvate, morat ćemo priznati 

ne možemo biti zadovoljni. 

Istina je: Što se tiče onih najprije spomenutih stvari, ne 
može se poreći, da smo u koječem dobrom i napredovali. Tako 
je na pr. seljačko gospodarstvo i imanje, barem u nekim kra- 
jevima, mnogo bolje i veće pa ako na pr. kaže, da je negda u 
zadrugama bilo svega dobra, treba znati, da je u selu bilo 5 — 6 
zadruga, od kojih je nastalo i 50 novih gospodara, a ovi danas 
imaju svi skupa svakako barem još jedanput više, nego što su 
imale njihove zadruge. I pismenost i svaka druga obrazovanost 
svakako je danas kud i kamo veća, nego što je bila pred 20 — 30. 
a kamo li pred 50 godina. A što smo posljednjih godina u pi- 
smenosti zaostali, što je više duga, sirotinje i izseljenika, sve 
su to važne stvari, koje bi se mogle protumačiti, a da se ipak 
možda ne bi na koncu pokazalo, da u cielosti idemo natrag. 
Ne znamo svega toga potanko, ali nam se čini, ako nije u 
cielom baš mnogo bolje, da nije nipošto gore. No jedno muči 
sve naše ljude, a to je ono drugo pitanje, naime: kako to, da 
mi Hrvati ne možemo napried u našoj narodnoj borbi, u na- 
šem nastojanju za što većom slobodom, boljom pravicom, za 
sjedinjenjem cieloga naroda i za što većim našim pravom medju 
narodima? Što je krivo, da se mi za sve to vrieme, štogod mo- 
žemo pamtiti, uzalud borimo? 

Ovako se mnogi naši ljudi pitaju osobito u posljednje 
vrieme — poslije rata na Balkanu. — »Eto, Srbi su i Bugari 
bili stotine godina pod Turčinom, pa su oni eto opet došli do 
svoje djedovine, a mi Hrvati . . . Što je tomu krivo?« 

Ovo je težko pitanje. Pitajte za jednoga čovjeka, koji ne 
može napried, što mu je krivo, pa ne ćete za svakoga znati od- 
govoriti. A kako ne bi kud i kamo bilo teže odgovoriti za cieli 
narod, gdje je na stotine i tisuće krivaca. Ali kad prosudimo 
prošlost i napredak drugih naroda, pa kad s time prispodobimo 
našu prošlost, vidimo veliku razliku, koja nam mnogo toga tu- 
mači. Ne možemo svega spominjati, zato neka bude dosta ovo: 
Mi Hrvati nismo proživjeli mnogo toga, što su proživjeli 
drugi narodi. A to je važna stvar. Kako je to važno, što je koji 
čovjek proživio, toga ne treba razlagati, jer čovjek, koji nije 
ništa proživio, taj je neizkusan kao diete, pa taj medju zrelim 
i izkusnim ljudima ne može napried. 

A evo, što mi Hrvati nismo proživjeli: 

Da ne gledamo na cielu tisuću i više godina, odkad se za 

nas ovdje znade, gdje smo danas, pogledat ćemo samo posljed- 
njih 100 godina. 

U posljednjih 100 godina dva su velika dogadjaja silno 
potresla cielu Evropu i evropske narode, a to je: prvo, fran- 
cezka revolucija i borba evropskih naroda za slobodu proti 
Napoleonu, i drugo, ustanak naroda god. 1848. Ova su dva do- 
gadjaja tako važna, te se može reći, da se je u ovim dogadja- 
jima dielio sviet i sreća na svietu, pa je svaki onaj narod, koji 
u ovim dogadjajima nije sudjelovao — ostao bez diela. A mi 
Hrvati u ovom prvom dogadjaju nismo sudjelovali ni malo, a 
u drugom smo sudjelovali samo na pol, i to pol naopako. No da 
se to bolje razumije, razložit ćemo u kratko važnost jednoga 
i drugoga dogadjaja. 

(»Dom«, God. 1913. Broj 24.) 


U posljednjih sto godina dogodile su se u Evropi tako ve- 
like promjene, kakvih nije bilo nikada do sada. Te su promjene 
nastale poglavito prvo time, što su se dva velika naroda, nje- 
mački i talijanski ujedinili i oslobodili tudjega gospodstva i 
stvorili nove države; drugo time, što se je više manjih naroda 
oslobodilo izpod jarma turskoga (osmanlijskoga), a to su sla- 
venski narodi Srbi i Bugari, zatim Grci i Rumunji, koji su svi 
osnovali nove države. I tako su u ovo posljednih sto godina 
nastale dvie velike i četiri manje nove države, da ne spomi- 
njemo Belgije, koja se odielila od Nizozemske 1830. i to: Nje- 
mačka, Italija, Srbija, Bugarska, Grčka i Rumunjska. 

Da se ove velike promjene bolje razumiju, potrebno je, da 
se znade barem ovo: 

Habsburška (austrijska) vladarska kuća okupila je teča- 
jem stotina godina pod svoju vlast velik dio srednje Europe 
posebice sve njemačke zemlje (t. j. tako zvano njemačko »rim- 
sko carstvo«) i veći dio Italije. I baš, kad se je spremala, da za 
sve ove države i zemlje stvori jednu vladu i jedan zakon, bez 
žira na prijašnje uredjenje pojedinih država i zemalja — 
U , ne u Francezkoj buna (revolucija) god. 1789. do 1793. a 
novi francezki car Napoleon (Bonaparte) od 1804 uzkomeša iz 
temelja cielu Evropu. Glavni mu je čin bio, što je dobar dio 
njemačkih zemalja odciepio od toga »rimskoga carstva«, te 

time to carstvo razbio, a povrh toga oteo Austriji Italiju, a 
kasnije i Kranjsku, Dalmaciju i Hrvatsku s desne strane Save 
(1809.). Pošto je Napoleon (1806.) pobiedio i Prusku, a Špa- 
njolskoj pootavio za kralja svoga brata Josipa, bio je doduše 
gospodar cieloj Evropi, ali su ga Niemci i Španjolci mrzili. Kad 
se je još zaratio s Englezkom i s Rusijom, te u Rusiji i strašno 
postradao (1812.) dignu se proti njemu Prusi, Rusi, Austrija i 
Englezka i napokon ga svladaju i skinu s priestolja (1815.). 

Ova borba za slobodu proti Napoleonu silno je podigla 
Niemce, tako da su se svi Niemci, bili oni Prusi, Švabe, Šasi, 
Bavarci i t. d. počeli osjećati kao jedan narod (Dajč ili Deutsch) 
i sve više se okupljati oko Pruske, koja je taj boj vodila. 

Kod nas Hrvata, kao što ni kod Čeha, nije toga bilo. Za- 
što? Zato, što naš narod, koji je bio pod Napoleonom, ne samo 
da nije osjećao nikakove sramote ni težkoće pod francezkim 
vladanjem, nego je ondašnji slovenski pjesnik Vodnik pozdravio 
francezko vladanje kao oslobodjenje i kao početak nove i 
slavne narodne budućnosti. Kad je naime Napoleon od sloven- 
skih i hrvatskih zemalja stvorio posebnu kraljevinu, kojoj je 
dao ime »Ilirija«, izpjevao je Vodnik poznatu pjesmu: »Ilirija, 
vstani, Napoleon te zove!« Po tom se lako razumije, da hrvat- 
ski narod nije vidio nikakvoga razloga, da se oduševljeno bori 
proti Napoleonu, jer tim i onako ne bi bio ništa dobio. Zato je 
ovo burno doba prohujalo mimo našega naroda, kao da se to 
njega ne tiče. 

Ali od ove borbe proti Napoleonu još je važnija borba 
proti tako zvanoj »reakciji« i »restauraciji« koja je iza toga 
došla. 

Kad je naime Napoleon svladan i otjeran na otok Sv. He- 
lene (gdje je g. 1821. umro), složiše se glavni evropski vladari, 
da opet uzpostave (restauriraju) stari red u Evropi, kako je 
bilo prije revolucije i Napoleona: svi vladari i vladarčići, koji 
su u ovo burno vrieme izgubili vladu, imali su se opet povra- 
titi, a u školi, u upravi, u politici, u novinama i knjigama imao 
je opet zavladati stari duh pokornosti, a nikakva se misao o 
kakvoj slobodi i o pravu naroda nije smjela pustiti u javnost, 
a kamo li naučati. To nastojanje vlada i vladara to je t. zv. 
»reakcija« t. j. protuakcija ili protudjelovanje proti revoluciji. 
Za ovu reakciju bile su sve evropske vlade, a na čelu im 
austrijska pod vodstvom glasovitog ministra Metternicha, 



Proti ovoj reakciji dizali su se i pojedini ljudi i narodi po 
cieloj Evropi, najviše u Francezkoj (gdje je vladao brat god. 
1793. pogubljenoga kralja (Luj XVIII.), pa u Italiji i Njemačkoj, 
te već god. 1830. u mjesecu srpnju bukne u Parizu druga, a u 
veljači 1848. i treća revolucija, kad je ciela Evropa bila kao u 
plamenu, jer bi sad ovdje, sad ondje nastali nemiri i zahtjevi, 
da se ukinu težke i nepravedne uredbe i odredbe i da se na- 
rodima dade ustav. 

Već koju godinu iza one srpanjske revolucije u Parizu 
1830. pokaza se nešto života kod Hrvata oko Zagreba. Iz Pa- 
riza se naime povratio u domovinu grof Janko Drašković, te 
on i nekoliko mladića, koji su učili škole u Njemačkoj, na čelu 
im Ljudevit Gaj, poprimiše onu istu misao, koju je pred dva- 
desetak godina već Vodnik pozdravio: misao o novoj Iliriji, o 
jedinstvu i slobodi cieloga našega plemena: Hrvata, Slovenaca, 
Dalmatinaca, Istrana, Bošnjaka, Kranjaca, Štajeraca i t. d. 
Uspije im nekako, te dobiše dopuštenje, da mogu izdavati i 
novine — prve hrvatske novine (1835.). 

Sve je ovo više ili manje poznato našim čitaocima, kao što 
i ono, što je za tim došlo god. 1848. i poslie: to je takozvani 
preporod našega naroda. Ali kad se malo bolje pogleda za čim 
su onda i do onda išli vodje drugih naroda u Evropi, za ka- 
kvim pravom i za kakvom slobodom, onda se vidi, da su naši 
preporoditelji bili s malim zadovoljni, jer oni za narod nisu 
zahtievali gotovo ništa drugo, nego samo narodni jezik u školi 
i u javnom životu. K tomu su dogadjaji god. 1848. doveli pre- 
poroditelje hrvatskoga naroda u takav položaj, te sva Evropa 
do danas viče na Hrvate, da su i oni bili za reakciju, a proti 
slobodi i napredku. 

Ovo je nama Hrvatima pred prosviećenim narodima mnogo 
s odao, i škodi do dana današnjega, a i doma je medju rodo- 
ju ima bilo radi god. 1848. nesuglasica, koje nisu ni danas 
prestale, te nam i to škodi. No uza sve to može se dosta si- 
gurno reći, da je god. 1848. Hrvate spasila, premda su u njoj 
samo na pol sudjelovali. 

(»Dom«, God. 1913. Broj 25.) 

Umro je hrvatski povjestničar Tadija 
Smičiklas. 

Bio je siromašnog roda iz Žumberka (za Karlovcem, na 
hrvatsko-kranjskoj medji), postao je dosta mlad profesorom 
na sveučilištu, u muževnoj dobi je bio predsjednikom književ- 
noga družtva »Matice Hrvatske«, a pod starost predsjednikom 
učenoga družtva »Jugoslavenske Akademije«. Medju narodom 
je došao na glas kao pisac »Hrvatske Povjesti«, kojoj je izašao 
prvi i glavni svezak (od Muhačke bitke 1526. pa do bana Je- 
lačića 1848.) jošte pod vladom bana Mažuranića (1874.). Medju 
učenjacima postao je poznat osobito time, što je skupio vrlo 
mnogo starih listina i starih dokumenata o povjesti Hrvatskoj. 
Baveć se i politikom, a pristajao je uz biskupa Strosmajera, bio 
je izabran par puta u sabor. Pod konac Khuenove vlade već je 
silno popustio, onda je pristao uz koaliciju, za tim uz Toma- 
šića, a napokon se sasvim okanio politike. Za osnivače se- 
ljačke stranke znao bi reći: A što ti Radići misle, da će oni 
sviet preokrenuti — i dodao bi: Seljačka )e politika muče- 
ničtvo. — Zaista, — pa zato Smičiklas, kao i toliki drugi, nije 
htio ni pridahnuti k toj seljačkoj mučeničkoj politici ... Na 
sprovodu mu je bio i nadbiskup i ban i mnogo druge velike go- 
spode. Imetak je ostavio Jugoslavenskoj Akademiji. Slava 
Smičiklasu! 

(»Dom«, God. 1914. Broj 24.) 


Na bubanj ! 

Kada tko ne će ili ne može da vrati, što je dužan, dolazi 
mu pred kuću bubanj, t. j. sud odredi, da mu se imovina silom 
proda onomu, tko da više. To je dražba. Njegda se je pri tom 
zbilja bubnjalo, t. j. udarao je pandur u bubanj, da se sviet 
skupi; a bubnjao je i onda, kad se je proglasivalo, koliko tko 
nudi, i to prvi, drugi put, pa kad nitko nije dao više, odbub- 
njalo se i »treći put« — i stvar je bila svršena: čovjek bez 
svoga, pa i bez krova! 

Koliko se dražbi danas kod nas odredjuje, to se vidi iz 
svakoga broja »Narodnih Novina«, gdje se te dražbe oglasuju; 
a što se sve može kod ovakve dražbe vidjeti, o tom bi znao 
mnogo pripoviedati svaki odvjetnik, svaki odvjetnički i sudski 
pisar. Tu ima takvih stvari, da bi čovjeku srce puklo, — ali 
pomoći nema: mora biti! 

Kad se o tom razgovaraš s kojim odvjetnikom, koji dražbu 
većinom i vodi, ima ih, koji sami priznaju, da je to često stra- 
šno, da je ne samo nemilosrdno, nego i štetno, i to više puta i 
bez koristi za samoga vjerovnika (dražbovatelja), — ali »dru- 
gačije ne može biti, dok priznajemo privatno vlastničtvo«. 

I doista: Medju učenim pravoznancima ta je stvar svršena, 
te je o njoj uzaludan svaki dalji razgovor. Ako je tko dužan, pa 
ne plati, ima mu se silom uzeti, prodati sve, što ima, dok se 
dug namiri, pa makar dužnik morao sam, ili sa ženom i dje- 
com, s palicom po svietu. »Svakomu svoje! Kad bi se tu po- 
pustilo, onda prestane sve, onda više nema nikakve sigurnosti 
za vlastničtvo, onda čovjek nije gospodar svomu. Država mora 
privatno vlastničtvo braniti, pa makar što bilo. Čovjek u »prav- 
noj« državi (t. j. u državi, u kojoj se poštuje pravo) ne smije 
nikad doći u pogibelj, da ostane bez svoga vlastničtva, jer kad 
bi to moglo biti, tko bi se onda brinuo, da što steče i priskrbi, 
a kamo bi onda došla država! Onda se nitko ne bi brinuo ni 
radio, nego bi gledao samo, kako bi došao do tudjega. To bi 
najlakše bilo: uzajmiti, pa ne vratiti! Ne, to ne može biti. Vra- 
titi se mora, pa nastalo, što mu drago. Kad tko ne plati, što je 
dužan, neka mu se njegovo silom proda, neka ide na dražbu, 
pa makar baš dužnik ostao bez svega. Tko mu je kriv? Zašto 
m je platio? Privatno vlastničtvo mora država braniti. Inače 
nitko ne bi ništa imao. To bi bio socijalizam. A mi ne prizna- 
jemo socijalizam ni komunizam, mi priznajemo privatno vla- 
stničtvo. Dok to priznajemo, a to će se morati uviek priznavati, 
mora biti ovako.« 

^ v *® e bi se u ovom smislu moglo reći i napisati, ali bi 
!° uza lud. Što više bi se naime u ovom smislu dokazivalo, 
nijedan se pravedan i razborit čovjek ne bi protivio, da se pri- 
vatno vlastničtvo ima priznati i poštivati, ali se nikako ne bi 

kali a ° Pr * m * r ^ s bme, da se radi toga mora ovako postupati, 

0 se postupa. No mnogi i mnogi, koji osjeća u duši, da je 
° zlo, što i kako se to radi na dražbama baš zato, što i sam 

priznaje, da svakomu treba dati svoje, ne zna odgovoriti na 
one fiškalsko-mudrijaške prigovore, te kad ga pitaju, kako bi 
on to uredio bez dražbe, ne zna drugo odgovoriti, nego to, da 
se moralo »pričekati«, t. j. da bi se dražba imala odgoditi, ali 
onda tek jadan vidi, da dužnika odgadjanje još više upropa- 
šćuje, jer za odgodu i za novu dražbu treba nova molba i nova 
dozvola, a to se sve ima platiti. 

Ali one rieči o priznavanju »privatnoga vlastničtva« — ono 
je samo prašina u oči. Ne radi se o tom, jer nikomu, osobito 
u našem narodu, kad je govor o ovoj stvari, nije ni na kraj 
pameti mišljenje, da se dug ne bi imao vratiti, a kamo li kakav 
socijalizam ili komunizam, nego evo o čem se radi: 

Odvjetnicima će biti dobro poznato, da danas sve države 
priznaju privatno vlastničtvo, pa ipak su mnogim zakonima 
ograničile pravo vlastničtva, osobito što se tiče utjerivanja du- 
gova. Pravoznancima će biti poznato, da je vjerovnik negda 
imao pravo dužnika dati zatvoriti (pače u staro doba u rim- 
skoj državi i ubiti!), pa premda se je i takav postupak mogao 
braniti »priznavanjem privatnoga vlastničtva«, ipak se tako da- 
nas ne postupa nigdje, pa zato nije sviet propao. Pa što bi i 
danas radili njeki vjerovnici i njeki odvjetnici, da nema kakvih- 
takvih propisa o ovršnom postupku! 

Ne radi se dakle o priznavanju ili nepriznavanju privat- 
noga vlastničtva, ni o socijalizmu i komunizmu, ne radi se o 
tom, ima li se ili nema dug vratiti i svakomu dati svoje, — jer 

0 tom nitko ne sumnja, nego se radi o tom, da se pojedinci ne 
služe svojim pravom na propast drugima. 

A to i jest zadaća i briga države. Tako mi kao i sav sviet 
priznaje na pr., da se čovjek može slobodno služiti svim svojim 
sposobnostima i vještinom (zanatom), jakošću i pameću, pa 
ipak država kazni onoga, tko se svojom pameću služi na štetu 

1 propast drugomu, kad ga na pr. vara. Svi priznajemo i država 
priznaje, da čovjek ima pravo braniti svoj život, pa ipak kazni 
onoga, tko prekorači pravo samoobrane, ne dopušta dakle, da 
se čovjek svojim pravom služi neograničeno. 

»Što dakle? Zar da država uzme vjerovniku pravo, da 
utjera svoju tražbinu od dužnika? Pa onda nije nitko više go- 
spodar svomu!« 

Ne treba, da država uzme to pravo, nego da ga ograniči 
tako i toliko, da mu njegovo ostane, a da ipak to ne bude dru- 


gomu na propast, — kako ograničuje i mnoga druga prava. A 
razumije se samo po sebi, da se to pravo, kao i svako drugo 
pravo, ima ograničiti samo onda i ondje, gdje za to govore oče- 
vidni razlozi pravice i obće koristi. 

A koliko toga ima kod nas, gdje je očevidno, da se čini 
krivo! Tko će na pr. reći, da je to pravedno, ako odvjetnik za 
njekoliko kruna, pače za njekoliko filira svoje zaslužbe, koju 
mu stranka još duguje (i ne znajući možda pravo za taj dug), 
vodi dražbu i iztjera čovjeka iz kuće! Ta većinu dražba, rekao 
bi čovjek, vode odvjetnici za svoje troškove! Ne bi li bilo u 
redu, da se barem ovo ograniči, pa da se, ne dirajući u to, da 
se odvjetniku ima njegova zaslužba platiti, ograniči pravo 
ovrhe radi parbenih troškova? Ovo je bez sumnje tako važna 
stvar, da bi ona sama izkorienila gadne i sramotne nepodob- 
štine i strahote, kojih su pune odvjetničke i sudske pisarne. 

Jednako bi se imalo ograničiti ovršno pravo mjeničnih 
vjerovnika, mnogobrojnih štedionica-gulionica. Strahote, što tu 
se dogadjaju, svima su nam poznate, Da ne spominjemo drugo, 
koliko ima primjera, da čovjek uzimajući novac na mjenicu, 
pogodi, recimo, 8 po sto kamate, a za tri mjeseca traži vje- 
rovnik od njega 10 po sto, 12 ili više po sto, — ili da mjenicu 
izplati! Ili ono, što je radila poznata družba u Zagrebu: Primi 
mjenicu na 600 K, dade za nju 200 K, a utuži 600 K! Ta to su 
proste prevare i zamke, koje se pokrivaju onim komadom pa- 
pira, što se zove »mjenica«. A naši sudovi misle, da su tu ne- 
moćni, jer nema zakona. Možda i jesu. Ali ako nema zakona, 
neka se stvori! 

Sve je ovo u svezi sa zaduženošću i prezaduženošću, koja 
nam mnogima toliko brige zadaje i o kojoj se mnogo govorilo i 
pisalo, a tko zna, kada će se i kako će se što proti njoj učiniti. 
Zato bi ograničenje ovršnoga prava barem u onim slučajevima, 
koje smo spomenuli, zaduženost i prezaduženost u velike ba- 
rem ublažilo. 

Ali za to nema gotovo nikakve nade. Premda dan na dan 
čitamo u raznim novinama mudre i zabrinute savjete narodu, 
neka ne pušta zemlje iz ruku, — a kad tamo: stotine fiškala, 
sto su u svoje ime, a što u ime štedionica i banaka dan na dan 
vode dražbe i izvikuju seljačku zemlju na bubanj. I da dodjete 
s ovim predlogom o ograničenju ovršnoga prava — sve bi go- 
tovo ustalo proti tomu vičući, da se svakomu mora dati svoje 

i da se privatno vlastničtvo ima braniti — pa makar narod 
propao. 

Naš narod, osobito hrvatski seljak, pošten je dužnik. Čo- 
vjeka upravo duša boli, kad vidi, kako naš čovjek pati, samo 
da se oduži. Mnogi donese iz Amerike kući gole kosti, pošto 
je izplatio dug. A kad čovjek pomisli, da tom svojom krvavom 
mukom često naplaćuje lakomce i krvopije, pa ipak svoje si- 
rotinje ne spasi od bubnja, — onda se čovjeku smrkne pred 
očima. 


(»Dom«, God. 1913. Broj 26.) 


Na bubanj ! 

Ova mi stvar ne da mira. 

Uzeo sam u ruke »Narodne Novine« od 14. srpnja 1913., 
pa evo šta sam našao: Samo u tom broju oglašeno je 70 (se- 
damdeset) dražbi nekretnina, najviše dadako seljačkih, i to za 
dug od ukupno 160.000 K., a nekretnina (zemljište, grunt), koje 
dolaze na dražbu vriede oko 450.000 K, t. j. blizu pol milijuna. 
A toliko po prilici oglašeno je dražbi svaki dan, a to iznaša 
na godinu (jer je svaki oglas uvršten tri puta) 8.400 dražbi, 
duga oko 20,000.000 (dvadeset milijuna), a vriednost zemljišta, 
koje u jednoj godini dana dolazi na dražbu, iznaša preko 
50,000.000 (petdeset milijuna) K! Računamo li troškove svake 
dražbe, bila ili ne bila provedena, samo za 30 do 40 K., izna- 
šaju samo ovi troškovi oko 300.000 K, — a to nije zacielo ni 
trećina svih parnica i troškova; tako te možemo mirne duše 
reći (a čim dospijemo, izračunat ćemo to što točnije), da narod 
u banskoj Hrvatskoj plati svake godine (ali to je najmanje!) 
oko jedan milijun samo odvjetničkih i drugih parbenih troškova. 

Ali ostanimo kod onih 70 dražbi na dan. 

Izmedju onih 70 dražbi ima ih onaj dan sedam (baš dese- 
tina), koje vode odvjetnici, i to zacielo za svoje troškove: jedan 
za 179 K 98 f., drugi za 150 K, treći za 130 K, četvrti za 120 K, 
peti za 100 K, šesti za 95 K 90 fil., jedan dapače samo za 15 K 
34 fil. Svih ovih sedam tjera dug od 730 K, a traže dražbu ne- 
kretnina, koje vriede preko 20.000 K. 

Najviše dražbi vode dakako štedionice, i to često za dosta 
mali dug, dapače i za 93 K! Jedna srbska štedionica traži za 
dug od 100 K dražbu nekretnina, koje su vriedne 3.182 K, a 
jedna dapače, takodjer srbska, traži za dug 806 K dražbu ne- 
kretnina, koje vriede 18.780 Kruna! — Jedan trgovac traži za 
dug 17 K 30 fil. dražbu nekretnina, koje vriede 2.400 K. I tako 
dalje. 

Već smo posljednji put napisali, kako naše rodoljubne 
novine znadu pisati i putiti seljaka, neka ne pušta iz ruku ro- 
djene grude. Ali kakovoga smisla imade ovakovo pisanje i upu- 
ćivanje, kad eto vidimo, da svaki dan ide na bubanj stotine 
jutara te »rodjene grude«! Što može seljak misliti, kad čita 
ovakav nauk i od takve gospode, koja ga s rodjene grude dan 
na dan bez ikakva obzira i milosrdja tjeraju! 

Ili možda ne vjerujete? — Uzmimo evo »Narodne Novine« 
sliedećega dana 15. i 16. srpnja, pa evo što vidimo: 

Na molbu dra. E. Lukinića, odvjetnika u Karlovcu, ogla- 
suje se radi dužnih mu 130 K 90 fil. dražba nekretnina Bare 
Kolar u Žakanju; na bubanj će i kuća i dvorište uz još osam 
drugih parcela od kojih samo pašnjak Urenovica vriedi (kako 
oglas kaže) 200 K, a sve parcele zajedno vriede preko 1350 K, 
dakle deset puta više. Što će biti, ako Bara Kolar, valjda udo- 
vica, ima četvero djece? 

Amerika . . . 

Na molbu dr. Živka Kostića u Karlovcima dozvolio je sud 
radi dužnih 80 K 30 fil. dražbu nekretnina Dušana Idjoškoga 
u Bukovcu, vriednih 600 K. 

Na molbu dr. Mile Stojkovića, odvjetnika u Iloku, dozvo- 
lio je sud radi dužnih 275 K dražbu nekretnina Dušana Žigića 
iz Grabova, svega 19 čestica, koje mjere oko 7 jutara »rodjene 
grude«, plodne sriemske zemlje. 

Na molbu dra. E. Kiirschnera, odvjetnika u Požegi, dozvo- 
lio je sud radi dužnih 223 K 96 fil. dražbu nekretnina zadruge 
Stanković u Savskom dolu vriednih 1500 K. 

Na molbu dra. A. Gašparca, odvjetnika u V. Gorici, do- 
zvolio je sud radi dužnih 32 K 05 fil. dražbu nekretnina Josipa 
i Mate Živković iz Brebernice vriednih 3900 K, dakle vried- 
nih više nego sto puta više od duga. 

Na molbu dra. M. Kolmara, odvjetnika u Zagrebu, do- 
zvolio je sud radi dužnih 6 K 80 fil. (šest K 80 fil.) dražbu ne- 
kretnina Josipa Grižića iz Dužice vriednih 500 K. 

Na molbu dra. Benj, Šuperine, odvjetnika u Sisku, dozvolio 
je sud radi dužnih 10 K (deset K) dražbu nekretnina Ivana Ko- 
larića iz Žirčice, vriednih 600 K. 

Na molbu dra. Jos. Kramera, odvj. i jav. bilj. u Karlovcu, 
radi dužnih 26 K 86 fil. dražbu nekretnina Janka Laića vried- 
nih 1000 K. 

Na molbu Ljudevita Poljaka, odvj. i javn. biljež. u Bošnja- 
cima, radi dužnih 63 K 80 fil. dražbu nekretnina Mate Šunura 
i dr., vriednih 2040 K. 

To ih je eto devet samo u dva dana, a medju njima su i 
poznati rodoljubi. 

A da pregledamo »Narodne Novine« od mjesec dana, od 
godinu dana, od deset godina . . , Bože, zamračit će nam se 
pred očima! A da izpišemo jadikovke, uzdahe, suze, proklet- 
stvo, što smo ih mi samo čuli na svoje uši . . . Da opišemo ne- 
mir, brige, besnene noći, nered u kući i gospodarstvu, čega 
svega ima prije i poslije dražbe, a osobito ako se gospodarstva 
i familija raztepe! Ne, toga ne može nitko opisati. Pa ipak, 
kako se lako po odvjetničkim pisarnama pišu molbe za dražbu 
i sračunavaju troškovi na filire! A onda u rodoljubnim novi- 
nama ona jadikovka, pače prikori seljačtvu: »Ne dajte iz ruku 
rodjene grude!« 

To mora biti jedna velika laž, ili još gore . . . 

Mi smo posebice spomenuli odvjetnike, koji provode draž- 
be radi svojih troškova. Reći će tko, da nisu samo oni krivi. 
I doista medju onih 70 dražbi ima ih dosta, preko četvrtina,, 
koje vode, čini se, privatni tužitelji, a još više, koje vode šte- 
dionice. No kad prosudimo, da malo ne svaka štedionica ima 
svoga odvjetnika (a gdje i gdje ima odvjetnik i štedionicu!), 
možemo mirne duše reći, da barem polovicu ovih dražba vode 
odvjetnici po miloj volji. To ne treba ni dokazivati. A što se 
tiče privatnih tužitelja, i tu ponajviše odvjetnik radi sasvim 
po svojoj volji i u svojem interesu, te stranka često ni ne zna, 
što odvjetnik radi. I tako se može zbilja reći, da najveći dio 
dražbi vode odvjetnici. 

Na žalost tu medju odvjetnicima raznih stranaka nema 
razlike; pa zato novine o tom i šute, jer ne će da se zamjere 

svojim pristašama i hraniteljima. Jedne su zagrebačke novine 
ovih dana doduše na dugo i široko pisale o tom, kako je taj i 
taj odvjetnik za 3 K i njekoliko filira vodio dražbu na seljački 
posjed. Ali te su novine o tom pisale samo za to, što je taj 
odvjetnik njihov protivnik, pa bi to ovoj stvari, za koju se bo- 
rimo, moglo biti više na štetu, nego na korist. Branit će se 
naime odvjetnici, da se to piše samo iz političke mržnje. 

Mi ćemo si dati truda još i više nego do sada, pa ćemo 
potražiti po »Nar. Novinama« točno, tko je i za koliki dug tje- 
rao seljaka s toliko spominjane »rodjene grude«, ne će li naši 
rodoljubi ili prestati buncati, ili ćemo — svi zajedno bez ob- 
zira ustati proti ovoj našoj narodnoj nesreći, koja nam narod 
razseljuje i dom upropašćuje. 


(»Dom«, God. 1913. Broj 29.) 


Englezi i Francezi. 

Ovih dana bila je u Londonu, glavnom gradu Englezke, ve- 
lika slava. Predsjednik naime francezke republike, t. j. sadaš- 
nji glavar francezke države, po imenu Poenkare, došao je u 
posjetu englezkomu kralju Gjorgju Petomu. Londonsko je gra- 
djanstvo Poenkareja sjajno dočekalo, a kralj ga je Gjorgj vla- 
darski primio, pogostio i pozdravio, pa se sad na cielom svietu 
piše o zdravicama, što su ih ova dvojica jedan drugomu izre- 
kli, i razpravlja o važnosti toga dogadjaja, što se je prijatelj- 
stvo izmedju Englezke i Francezke ovako srdačno i pred svie- 
tom pokazalo. A i jest to važna stvar, jer Englezka je najmoć- 
nija pomorska država na cielom svietu, koja ima velikih po- 
sjeda (kolonija) u svih pet dielova svieta (u Evropi, Aziji, Afri- 
ci, Americi i Australiji), prva tvornička (industrijalna) država 
na svietu i jedina država, u kojoj zbilja odlučuje sabor (parla- 
menat). Bez Englezke se danas ne može u svietu ništa dogo- 
diti, a još manje proti njoj. A i Francezka je bogata, prosvieće- 
na, velika i jaka; i ona ima dosta velikih posjeda u svim dielo- 
vima svieta, u tvorničtvu u obće jedva zaostaje za Englezkom, 
u njekim granama tvomičarstva ju i nadkriljuje, a u novčanom 
bogatstvu i prosvjeti Francezka je svakako na prvome mjestu. 

Pa i ako su osim ove dvie države još dvie silne države u Euro- 
pi, naime Rusija i Njemačka, a jedna u Americi, t. j. Sjedinje- 
ne države, — ipak je sporazum i sloga ovih dviju najzapadnijih 
i najstarijih evropskih država upravo odlučna za gospodarstvo 
(osobito za trgovinu i novčarstvo), a po tom i za politiku i pro- 
svjetu cieloga svieta. 

Ali je sporazum ovih dviju država vrlo važan dogadjaj i 
zato, što su one stotine godina bile u mržnji, neprijateljstvu i u 
krvavoj borbi. Iz te je borbe Englezka izašla jača, a Francezka 
slabija. Tu je dakle dvoje, što bi bilo vriedno razložiti, naime 
prvo: Što je Engleze podiglo i ojačalo, a Franceze oslabilo? 

Razumije se, to su težka pitanja. O onom prvom trebalo 
bi napisati čitave knjige, t. j. razložiti, što se je u svietu dogo- 
dilo barem posljednjih 150 godina, a u to mi ne možemo sada 
ulaziti. A ni na ono drugo pitanje, naime: Što je Engleze oja- 
čalo, a Franceze oslabilo? Ni na to nije lahko sa stalnošću od- 
govoriti, No budući da se ova dva naroda englezki i francezki, 
silno razlikuju po cielom životu i mišljenju, što se vidi i u nji- 
hovoj prošlosti, bit će možda za nauk nama malima dosta, da 
upozorimo na te razlike. 

Prije svega nema nikakve sumnje, da je Englezkoj mnogo 
pomoglo i da joj pomaže to, što je ona na moru, na otoku. To 
joj je pomoglo zato, što se je u njoj rano razvila trgovina, kao 
i kod svih pomorskih i primorskih naroda. Ali joj je pomoglo 
još više zato, što nije bila upletena u sve one stoljetne smutnje 
i ratove, koji su se vodili na susjednom kopnu. Istina je, Englez- 
ka je u mnogim evropskim ratovima sudjelovala dogovaranjem 
i novcem (osobito novcem!), ali joj se nikad nije dogodilo, da 
bi ju tudja vojska onako poplavila i opustošila, kako je na pr. 
Njemačka opustošena za 30 godišnjeg rata prije 300 godina 
(1618. do 1648.), Dok su evropski narodi, Francezi, Nijemci, 
Švedi, Španjolci u ratovanju, svadjama, prepirkama, nemiru i 
neredu sve više slabili. Englezi su trgovali, po malo sviet osva- 
jali, radili i uredjivali se. 

Drugi je glavni uzrok englezkoj jakosti u ovom: 

U Englezkoj od vajkada do danas imadu glavnu rieč po- 
sjednici zemljišta, zemaljska gospoda, lordi, kako kažu Engle- 
zi. To je sasvim nešto drugo, nego ono, što je bilo u Francezkoj, 
gdje su najprije kraljevi zemaljsku gospodu (velikaše) tako pri- 
tisnuli, da je napokon vladao kralj sam sa svojim činovnicima 

(često i sa ženama), a onda je pred 100 godina došla revolucija, 
koja je zemaljsku gospodu sasvim uništila, te od onda Fran- 
cezkom vladaju školana gospoda, advokati, novinari, novčari. 

Ovo je bez sumnje velika i glavna razlika izmedju ova dva 
velika naroda, a ta je razlika imala i vrlo važne posljedice. Kad 
znamo za ovu razliku, lako razumijemo i ovo: Englezi su veliki 
protivnici novotarijama, oni su u svem skoro starovjerci ili 
konservativci. Nigdje se na pr. na svietu još i danas tako strogo 
ne pazi na vjerske propise, kao u Englezkoj. Tako na pr. prem- 
da su Englezi (i to radi politike) postali protestanti (lutoram), 
ipak nisu ukinuli biskupa i nadbiskupa, nego je to ostalo skoro 
sasvim onako, kako je bilo, dok su bili rimokatolici. Nigdje se 
nedjelja tako strogo ne svetkuje, kao u Englezkoj. A tako je u 
svem, osobito u domaćem (obiteljskom) životu. Tako je u En- 
glezkoj na pr. ženska razkalašenost gotovo nepoznata. Sasvim 
je protivno kod Franceza. Francezima nije ništa preko noći 
napraviti revoluciju i sve okrenuti na glavu, dapače ukinuti 
koledar i kršćansku vjeru! Zato Francezi imaju danas već treći 
put republiku: najprije su imali kralja, onda revoluciju i repu- 
bliku, za tim cara, pa opet kralja, pa republiku (1848.), pa cara, 
pa opet republiku (1871.)! A sve to vode školana gospoda, 
pravoznanci i novčari, tako zvana buržoazija (gradjanstvo). 

(»Dom«, God. 1913. Broj 27.) 


Prosvjeta. 

»Što hoće slobodni mislioci?« Pod ovim naslovom piše u 
»Hrv. Zastavi Ist.« učitelj Josip Marić: 

»Slobodnim misliocima zovu sebe oni ljudi, koji se, ali 
samo jezikom, u svom radu, u svom mišljenju ne obaziru ni na 
kakav ugled bilo svjetovni, bilo crkveni, već sve sami izpituju 
ili iztražuju držeći za istinu samo ono, što su tobože sami izpi- 
tali i dokazali. Već na prvi pogled svakomu je razumnom čo- 
vjeku jasno, da slobodni mislioci hoće neuke da zavedu, jer 
nije moguće . . . tvrditi, da nam je slobodno misliti ... e je dva 
puta dva pet, a ne četiri ... Mi dakle ne smijemo uviek slo- 
bodno misliti, t. j. ne obazirati se na ugled drugih ljudi, koji su 

prije nas ovu ili onu istinu našli ili dokazali, već moramo vje- 
rovati, pošto nismo sposobni, da im protivno dokažemo. Ali 
slobodni mislioci ni ne idu za tim, da zanieču svaki svjetovni 
ugled, t. j. da ne vjeruju u istine, koje je znanost odkrila, nego 
je njima do toga, te niječu tobože svaki ugled, zabace crkveni, 
po tom i vjeru. Slobodni su mislioci dakle zakleti neprijatelji 
vjere, naročito katoličke Crkve.« 

Dalje piše, kako je god. 1909. buknula u Barceloni (u Špa- 
niji) buna, u kojoj je »poživinčena svjetina, a poživinčili su ju 
slobodni mislioci uzevši joj vjeru u Boga, mrcvarila i klala 
ljude, razarala bolnice, pustošila crkve i samostane, otvarala 
liesove, palila kuće. Tako eto slobodni mislioci usrećuju naro- 
de!« Svemu ovomu veselili su se, kaže se dalje, svi, pa i hrvat- 
ski slobodni mislioci. Dobili su doduše, kaže, malu groznicu, 
kad je vojska bunu ugušila, ali kad je španjski kralj potvrdio 
smrtnu osudu vodje slobodnih mislioca, Francezka Ferrera, po- 
češe se prietiti u svojim novinama, a u Španiji nastade nova 
buna. Članak će se još nastaviti. 

Ovakvo pisanje ne prosvjećuje naroda. Iz ovoga pisanja 
nitko se ne može istinito uputiti, što su to zapravo ti »slobodni 
mislioci«, koji čine tolike strahote. Tu se kaže, da slobodni mi- 
slioci hoće da narod zavedu, jer tvrde, što nije moguće tvrditi, 
naime tvrde, da je slobodno misliti, da je dva puta dva pet, a 
ne četiri. 

Da u ovom pisanju nema ništa drugo, ovo je dosta, da se 
vidi, kako je g. učitelj Marić nepromišljeno pristupio k ovomu 
poslu, da razloži, što su to »slobodni mislioci«. Tko bi naime 
što držao do ljudi, koji tako što tvrde i naučavaju, — da je 
dva puta dva pet? — To mora biti nekako drugačije, pa i jest, 
kako ćemo vidjeti. 

Marićevo je pisanje nejasno. Kaže se tu, da se slobodni 
mislioci samo jezikom ne obaziru na nikakav ugled. Po tom bi 
čovjek sudio, da se u istinu obaziru na njekakav ugled, ali samo 
kažu, da se ne obaziru, no pisac ih dalje pobija u tom, što se 
ne obaziru na nikakav ugled, dokazujući, da mi moramo mnogo 
toga vjerovati ugledu dobrih ljudi. Dalje pak piše, da ti slo- 
bodni mislioci ne idu za tim, da zanieču svaki ugled, nego 
samo za tim, da zanieču crkveni ugled. Što će se dakle čita- 
lac naučiti iz ovakvoga nepažljivoga i nepromišljenoga pisanja? 

Po svem se čini, da piscu i nije do toga, da čitaoce što 
nauči, nego da ih podjari protiv tih slobodnih mislilaca, t. j, 
protiv neprijatelja Crkve. Neka bi bilo. Ali tu treba paziti, da 
se nešto zbilja razloži i dokaže. A za taj posao nije zgodno iz- 
našati, što se je dogodilo tamo negdje u Španiji, jer toga ne 
može ni obrazovan čovjek pravo prosuditi, a kamo li će neuk! 
Što mi ovdje znamo, zašto je u Barceloni bila buna? Što mi 
ovdje znamo, je li i koliko je bio kriv onaj Ferrer? Ovo sve 
može biti istina, kako je »poživinčena svjetina« robila, raza- 
rala i palila, ali je drugo pitanje, tko je tomu kriv. Eto, u Za- 
grebu je u jesen god. 1902. svjetina razbijala dućane i prouz- 
ročila štete preko 50.000 K; tu nisu sudjelovali nikakvi slo- 
bodni mislioci, nego ljudi, koji se po svoj prilici slažu s »Hrv. 
Zastavom Ist.« i s g. učiteljem Marićem, pa što bi on, što bi 
njegovi prijatelji rekli, da tko napiše, da su onu zagrebačku 
svjetinu poživinčili gospoda Marić i Ivanek? 

Što su slobodni mislioci — to je dobro poznato već davno, 
davno, osobito posljednjih sto godina. G. učitelj Marić, i nje- 
govi sumišljenici mogli bi svojim čitaocima pisati istinu o slo- 
bodnim misliocima, pa ipak bi ih mogli razložno pobijati, a 
gdješto možda i pobiti. Dosta bi bilo reći, što je istina, naime: 
da su slobodni mislioci ljudi, koji ne vjeruju, da je Bog što lju- 
dima objavio, — pa ih u tom pobijati. K tomu bi mogli još do- 
dati i to po istini, koliko su ti slobodni mislioci počinili zla, 
pa bi i time mnogoga od njih odvratili, a uz put svakoga, tko 
bi ovakvo istinsko i razložno dokazivanje čitao, koliko toliko 
i prosvietlili, jer prosvjeta i nije drugo, nego poznavanje istine. 

Ali se čini, da se ova gospoda svakakvoga razlaganja ne- 
rado laćaju. To je njihova slaba strana. 

(» Dom «, God. 1913. Broj 27.) 


Malo nauka. 

Kako je našim čitaocima poznato, stranka prava, koja je 
bila pociepana već na četiri strane, pa se prije dvie godine bila 
sva sjedinila — opet se je dne 19. svibnja o. g. razciepila, te 
dr. M. Starčević i drugovi izdaju opet posebne svoje novine 

(»Hrvat«, kojemu je urednik Drag. Hrvoj), gdje se mnogo piše 

0 tom razkolu. Kako se ima taj razkol prosudjivati, o tom ni- 
smo nakanili pisati, nego ćemo za uputu našim čitaocima zabi- 
lježiti glavne stvari, ne bi li. se iz toga zla štogod naučili. 

U novinama jedne i druge odciepljene strane mnogo se i 
premnogo pisalo o tom, čija je »Hrvatska«, t. j. čije su novine 
»Hrvatska«, koje su došle u ruke protivnicima M, Starčevića. 
Ova razprava o tom, čije su novine, tim je čudnija, što postoji 
ugovor o tom, čije su novine, i što su taj ugovor sastavljali od- 
vjetnici, dakle ljudi vješti zakonu, — pa ipak po novinama jedni 
tvrde, da su novine vlastničtvo Hrv. kat. tiskovnoga družtva, 
a drugi da su vlastničtvo vrhovne uprave stranke prava! Sad, 
ili taj ugovor nije jasno sastavljen, ili njeki ljudi očevidnu stvar 
pobijaju, — nikako tu nije sve u redu, — kako bi se s pravom 
moglo očekivati od ljudi, koji imaju volju, da dobiju u ruke 
upravljanje ciele domovine. 

Cim se je razkol dogodio, javili su se na jednoj strani M. 
Starčević, Ivan Peršić, Kerubin Šegvić, Stj. Zagorac i Drag. 
Hrvoj (i to u »Hrv. Pokretu«, dok nisu imali svojih novina), a 
na drugoj Aleks. Horvat, Fran Milobar, Karlo Bošnjak, Tomo 
Kumičić i Iv. Frank, — svi s podpisima, čega prije nije bilo, 
ili je bilo riedko. U svim tim prepirkama nije bilo ništa osobito, 
osim što je Drag. Hrvoj bez obzira izpripoviedio koješta, što 
je znao, od Fr. Milobara, kojemu je do onda, kako sam piše, 
bio sliepo odan. No za malo vremena povukli su se na jednoj 

1 drugoj strani na stranu svi, osim dra. M. Starčevića na jednoj 
i dra. Vlad. Prebega na drugoj strani. Prebeg piše vrlo blago, 
pomirljivo, sve za ljubav i slogu, dok je M. Starčević u svom 
pismu, koje je tiskano razaslao pristašama, a i kasnije u »Hrva- 
tu« oštar i nepomirljiv, tako, da su ga protivnici već predali 
sudu. U »Hrvatu« je priobćeno njekoliko pisama, u kojima se 
odobrava postupak M. Starčevića, dok »Hrvatska« piše, da 
ima takvih pisama više, ali ne će da ih objelodani, da se ne- 
sloga ne poveća. Nesloga je, naravski, nastala i medju prava- 
šima u Bosni i u Dalmaciji, gdje se digoše osobito proti dru. 
Krstelju, odvjetniku i načelniku u Šibeniku. (Krstelj pristaje uz 
M. Starč.). 

No razkola i svadje u stranci prava već je bilo toliko, da 
je to mnogima, čini se, dodijalo. No zanimljivo je kako se je 
»Hrvatska« narugala cielomu tomu razkolu, dapače cieloj 

stranci prava. Njezin naime dosta poznati suradnik Zvo nimir 
Vukelić (koji se podpisuje »Zyr Xapula«, a bogzna, kako se to 
čita) piše, da je to posve u redu, što izlazi »Hrvat« kao »sre- 
dišnji organ« (t. j. glavne novine) »vrhovne uprave stranke 
prava za sve hrvatske zemlje«; bilo bi pače, kaže dobro, da i 
vieće stranke prava izdaje svoje novine za sve hrvatske zemlje, 
a osobito bi bilo, kaže, zgodno, da se izdaju novine pod naslovom 
»Hrvatski razkolnik«, »glavne novine razkolnika stranke prava 
za sve hrvatske zemlje«. Kolikogod je ova šala kao šala zgodna, 
toliko dokazuje ili to, da se pred velikim dielom našega hrvat- 
skoga naroda možeš slobodno sprdati s ovako ozbiljnim stva- 
rima, kao što jedna stranka, koja nastoji o jedinstvu svih 
hrvatskih zemalja, — ili pak, da ta stranka nije više ništa 
ozbiljna, nego jedna otrcana sprdačina, da prostite. Ne mislimo 
tako zato, što je jedan novinar, koji za plaću ima napisati toliko 
i toliko redaka, iztresao onu sprdnju, nego zato, što se tako 
obćenito misli, pa zato nitko nije u »Hrvatskoj« ni prigovorio 
radi one sprdnje, 

I tako sve se čini, da bismo se povodom ovoga razkola 
mogli ne samo malo, nego dosta naučiti. Čini se naime, da su se 
nekoje misli, njeki ljudi i njihov rad — sasvim preživjeli, tako 
da je mnogo toga već smiešno, što se još do jučer držalo za 
uzvišeno. Da, vrieme leti, mnogo smo u posljednje vrieme 
doživjeli i preživjeli, pa je sasvim naravski, da će koješta za 
koje vrieme u ropotarnicu. Bilo je već i vrieme. 

(»Dom«. God. 1913. Broj 28.) 

Radi ono »malo nauka«, što smo ga htjeli dati našim čitao- 
cima iz razkola u stranci prava »Hrvat« se strašno oborio na 
braću Radiiće veleći, da su zloradi, da misle, kako su oni naj- 
bolji političari, da su valjda nakanili »opet« u slogu s frankov- 
Clma i s Dežmanom (urednikom »Obzora«), ali da bi morali biti 
oprezni, kad govore o razkolu, jer se je i njihova stranka već 
vise puta razkolila, i to, kad se je odciepila napredna stranka, 
°ju su, kaže, osnovali Radići, i kad su izašli iz stranke »najvi- 
djeniji« članovi dr. Korporić, dr. Krištof i »toliki drugi«. 

Mi smo se začudili, kad smo vidjeli, da »Hrvat« započinje 
opet svadju, jer nikako ne razumijemo, što je tomu razlog. Nama 

nije bilo ni na kraj pameti ništa drugo, nego da na onaj način 
uputimo čitaoce o dogadjajima u stranci prava. Sada vidimo, da 
ono naše pisamje nije bilo baš potrebno nii zgodno, ali zlo 
mišljeno nije bilo, a nezgodno je izašlo baš zato, što se nismo 
htjeli miešati u taj spor, pa nismo rekli jasno, što mislimo. Mi 
se ni sad ne ćemo miešati, a »Hrvat« neka slobodno misli, da 
smo za frankovce. No iz našega se pisanja jasno vidi, da mi 
razkol u stranci prava držimo za zlo, kao što i to, što se sa 
strankom prava može sbijati onakva sprdnja. »Hrvat« je pak 
razumio stvar tako, kao da smo mi pisali, da je stranka prava 
sprdačina. 

Što se tiče seljačke stranke, u njoj nije bilo razkola, jer dr. 
Krištof nije stupio u drugu stranku, a nitko, tko je iz seljačke 
stranke izstupio, nije nikoga za sobom poveo, niti osnovao 
druge strankef A upravo je čudno, što »Hrvat« piše za naprednu 
stranku, da su ju osnovali Radići, Ta napredna je stranka bila 
osnovana prije seljačke! 

Nama nije nikada bilo, a osobito nam sad nije do prkosa, 
svadje i jer je toga bilo previše, a uvjereni smo, da tako misle i 
gospoda oko »Hrvata«, pa se nadamo, da je ovo prvi i posljednji 
nesporazumak medju »Domom« i »Hrvatom«. 

(»Dom«, God. 1913. Broj 29.) 


Proti nepismenosti u Bosni i Hercegovini. 

Djeca u Bosni i Hercegovini ne moraju u školu, ako rodi- 
telji ne će, kako je dosta dugo bilo i u banskoj Hrvatskoj i u 
drugim zemljama. Zato je sasvim naravski, da u Bosni ima 
mnogo nepismenih, i to više kod katolika, nego kod pravo- 
slavnih. To je vrlo zabrinulo njekoje rodoljube, pa se našao 
čovjek, koji je zaslužio, da mu za ime i za rad njegov sazna 
cieli hrvatski narod, a to je redovnik sv. Franje i ravnatelj fra- 
njevačke gimnazije u Širokom-briegu u Hercegovini, otac Didak 
Buntić. Evo što je taj vriedni prijatelj narodne prosvjete učinio: 
Našao je 16 pismenih seljaka, te ih uz pripomoć učitelja Ostojića 
uputio, kako će učiti druge seljake čitati, onda se svi dali na 
posao. Učenje je počelo 1. veljače 1913., a trajalo je do 1. srpnja, 

dakle pet mjeseci. Naučalo se u seljačkim kućama, ponajviše 
večerom, a u nedjelju bi otac Buntić kod crkve izpitivao, i na 
dalji rad i napredak putio. Dne 1. srpnja obdržavao se je kod 
samostana u Širokom-brijegu izpit. Bila je to prava slava, jer je 
učenika bilo do 1000 (jednu hiljadu!), medju njima brkatih ljudi 
i udatih žena, pa zato nije nimalo čudno, što je ta slava navi- 
eštena gruvanjem topova i što je prostor oko crkve i samostana 
bio okićen zelenilom i hrvatskim zastavama. Na izpit je došao 
i franjevački pokrajinski poglavar (provincijal) i od oblasti 
kotarski predstojnik. 

Ovo dokazuje, da još imamo ljudi i rodoljuba. Što bi se 
dalo učiniti, da ih ima više! Što bi bilo, kad bi ravnatelji naših 
gimnazija i toliki profesori gimnazija Ini i sveučilištni, pa toliki 
djaci sveučilištni (ili barem oni, koji uživaju godišnje potpore ili 
stipendije) — što bi se učinilo, da svi ovako porade! Ali »to nije 
njihov posao«! Da, istina je, to je posao siromašnoga fratra mu- 
čenika, koji je i do sada, stotine godina čuvao pod turskim 
jarmom kršćansku vjeru i prosvjetu i narodnu našu misao. 

Čast fratru Buntiću! Čast njegovom pomagaču, učitelju 
Ostojiću! A čast i franjevačkim poglavarima, koji su mu ovaj 
božji posao dopustili! 


(»Dom«, God. 1913. Broj 29.) 


Što je pravo medju narodima? 

Kad se pitamo, rad šta je nastao ovaj strašni drugi rat na 
Balkanu (Srbija i Grčka proti Bugarskoj) dobivamo za odgovor- 
Do rata je moralo doći radi toga, što bi inače Bugarska bila 
prejaka, a tim bi se poremetila ravnoteža medju državama na 
Balkanu. Kad bi Bugarska dobila sve ono, što je dielom osvojila, 
a dielom zahtievala, bila bi ona tako jaka, da bi danas sutra 
m ogla uništiti najprije samostalnost Srbije, a. anda i Grčke, a 
onda bi bila pogibeljna i većim susjednim državama: Rusiji i 
Austriji, a iz toga bi mogli nastajati opet novi i još strašniji 
ratovi, sve na štetu gospodarstva, prosvjete i obćega napredka, 
pa makar i ratom. Zato se je Rumunjska odmah poslie prvih 
bugarskih pobjeda javila zahtievajući, neka joj Bugarska odstupi 

komad svoje zemlje. I skoro nitko nije radi toga Rumunjsko} 
prigovorio, premda je taj zahtjev došao, štono rieč, iz neba u 
rebra: Bugarska se tukla s Turskom, izgubila u boju desetke 
tisuća ljudi, a sad eto ti susjeda, koji zahtieva: »Daj ti sad meni 
nešto, kad si toliko dobila!« I Bugarska je, kako je poznato, 
pristala. Kad se na to javila Srbija, a Bugarska nije popustila, te 
je radi toga došlo izmedju njih do rata, eto opet Rumunjske, 
gdje šalje svoju vojsku preko Dunava u Bugarsku, sve u misli, 
da zaprieči, da se ni Srbija ne ojača, ako sruši Bugarsku. 

Ali ima još nešto. Svi se još sjećamo, što smo čitali u novi- 
nama, kako je Srbija bila prodrla sa svojom vojskom od Jadran- 
skoga mora i osvojila Drač na moru, ali je za kratko vrieme 
morala taj grad i cielo albansko primorje ostaviti. Isto je tako 
Crna Gora morala ostaviti Skadar, premda se je bio predao. 
Zašto? Zato, što su to zahtievale velike države, posebice 
Austro-Ugarska i Italija, veleći, da to njima ne bi bilo u prilog 
niti u korist, kad bi Srbija došla na Jadransko more. 

A sad malo da stanemo, pa upitajmo. Je li sve ovo pravo. 

Kaže se, da je pravo, kad je »svakomu svoje«. A priznaje 
se i to, da država i narod ima pravo na ono, što pridobije 
svojom snagom, pa makar i osvoji oružjem, ratom. Malo se 
naime pita, je li koji rat pravedan. Pa kako sad, kad se koja 
država ratom ojača, može doći druga, pa kazati, da joj ne da 
dalje, da ne bude prejaka? Nije li to štono rieč, samo jal ii 
nenavist, po onoj: Zašto bi ti više imao, nego ja? 

Prije svega treba kazati, da tu baš mnogo ne hasni pitati, 
je li to pravo ili krivo, što uradi koja država, jer ako je krivo, 
tko joj što može, ako je ona jača? No premda je to tako, ipak 
je istina i to, da i države, jedna više druga manje, drže za pravo 
ono, što i sav prosviećeni sviet, pa državnici i političari nastoje, 
da barem na oko dokažu, da imaju pravo. Ali ima još nešto, i to 
ovo: Od kada razne evropske države imadu sve to više posla 
jedna s drugom, dogodilo se već više puta, i to istom u novije 
vrieme, da su se prvi ljudi više država (i to vladari, ili njihovi 
poslanici) sastali, te ovo ili ono u ime svojih država ugovorili i 
obvezali se, da će se toga držati, da će na pr. priznata samo- 
stalnost tomu i tomu narodu, da će priznavati ove ili one 
granice, da ne će robiti ' tudjih ladja i t. d. Takvi su se 
sastanci obdržavali obično poslie kakvoga velikoga rata, 
u kojem je ratovalo više država, pa je trebalo, da svi za- 


jedno sklope mir. Prvi je takav mir, u kojem je sudjelovalo 
više država, sklopljen god. 1648, u Monastiru u Vestfalskoj 
(u Njemačkoj) poslie 30-godišnjeg rata, koji je trajao od 1618. 
do 1649., i u kojem su ratovale njemačke države medju sobom 
i s Češkom, a umiješala se i Španija, Holandija, Švedska i Fran- 
cezka. Taj se je rat, koji je uništio samostalnost Češke države, 
vodio za gospodstvo katoličke Crkve (proti protestantima) i za 
prvenstvo habsburške kuće. U tom vestfalskom miru priznata 
je medju ostalima ravnopravnost protestanata (luteranske) vjere, 
a priznate su i dvie nove države, i to republika Švicarska i 
Holandija (koja je kasnije proglašena kraljevinom). Za 65 godina 
(1713.) sklopljen je mir u Utrechtu (u Holandiji), u kojem se 
prvi put spominju razlozi »ravnoteže«. Znamenit je zatim bečki 
mir i kongres god. 1815., koji je poslie ratova s Napoleonom 
uzpostavio stare vladare i države. G. 1856. sklopljen je poslie 
rata Turske, Englezke i Francezke proti Rusiji mir u Parizu, da 
je tu prvi put u sporazum evropskih država stupila i Turska. 
Od onda se govori i o evropskom »koncertu« (»koncert« znači 
zapravo natjecanje, a onda sudjelovanje). Poslie rusko-turskoga 
rata 1877. god. obdržavao se kongres velikih država u Berlinu, na 
kojem su sudjelovale već i dvie nove države: Njemačka i Italija, 
tako da je od sada bilo sedam velikih vlasti (a osmom velevlašću 
prozvano je za šalu novinstvo ili štampa). Na tom je kongresu 
priznata samostalnost triju novih država: Rumunjske, Srbije i 
Crne Gore, a priznata je i Bugarska pod turskim vrhovničtvom. 

Sve ono, što je na ovakvom zajedničkom vieću raznih 
država ugovoreno i podpisano, toga se naravski moraju držati 
u prvom redu one države, koje su kod toga sudjelovale, a onda 
naravski i druge, jer bi inače imale proti sebi sve one države, 
koje su kod sklapanja ugovora sudjelovale. I tako su se ovakvim 
zajedničkim državnim ugovorima malo po malo države tako 
povezale i obvezale, da danas ima dosta toga, za što se može 
stalno reći: to jedna država smije, a tone smije. Nema tu dakle 
nikakvoga zakona ni pravila, što koja država smije, a što ne 
smije, nego su tu ugovori medju državama (obično zvani proto- 
koli ili zapisnici). Osim toga ima skoro svaka država više 
posebnih ugovora, pogodbi ili konvencija, s drugim državama, 
a napokon obstoje medju svima, a i medju pojedinim državama 
ud starine običaji, kojih se medju sobom drže. A sve ovo: zajed- 

nički i posebni ugovori i običaji medju državama i narodima — 
sve to zajedno odredjuje, što je medju narodima i državama 
pravo i što se smije: a sve se to zajedno zove medjunarodno 
pravo. 

Ali ovo »medjunarodno pravo« ne samo da nije podpuno, 
jer ni iz daleka ne odredjuje, što se smije, a što ne smije, nego 
nije ni sigurno. A nije sigurno zato, što nema sile, koja bi mogla 
na pr. koju jaku državu ili više njih prisiliti, da to pravo poštuje. 
Tako na pr. mnogo je toga odredjeno na kongresima u Parizu 
i Berlinu, što je ostalo samo na papiru. Koliko je puta na pr. 
zajamčeno Turskoj, da se ne će dirati u njezin posjed, pa evo, 
što se prošle i ove godine dogodilo! Velevlasti, koje su na pr. u 
pariškom ugovoru zajamčile Turskoj njezin posjed, mirno su 
gledale, kako se od Turske odkida komad po komad. 

Po tom bi tkogod mogao reći, da u medjunarodnom pravu 
odlučuje onaj, tko je jači, t. j. sila. Ali nije baš tako. Prije bi se 
moglo reći, da tu odlučuje ono, što je zgodnije, koristnije, bolje. 
Kad se na pr. radilo o Turskoj, nije se pitalo, smije li se u Tursku 
dirati i smije li joj se uzeti, što je njezino, nego se je pitalo, hoće 
li to biti bolje za čovječanstvo — i za prosvjetu. Pa i ovih dana, 
kad se radilo o tom, što će dobiti Srbija, što Bugarska, spomi- 
njalo se doduše, da je dio Makedonije pripadao nekada Srbiji, 
ali to nije bio glavni razlog nego to, da Bugarska ne bude 
prejaka, a Srbija da dodje bliže egejskomu moru. Pa tko bi i 
iztražio, što je kada čije bilo.! 

A to je, kako se vidi, sasvim nešto drugo, nego u privatnim 
parnicama. Koliko se papira izpiše, koliko se potroši na mjer- 
nike i komisije, dok se nadje, gdje je »stara medja« ili kako se 
ovo ili ono dogodilo! Koliko se puta dogodi, da vjerovnik- 
boga*aš iztjera dužnika-siromaka iz njegove kućice, — dok bi 
koristnije i bolje bilo, da ga sasvim ne uništi, — kako se evo 
čuje, da velike vlasti ne će dati Bugarsku sasvim uništiti. 

Postupak je dakle u mediunarodnom pravu sasvim dru- 
gačiji, nego u privatnom, te ide sasvm za drugim ciljem: u 
privatnom se pravu nastoji, da sve bude kako je bilo, dok se u 
medjunarodnom pravu gleda na to, kako bi imalo biti, da bude 
koristnije, bolje. I tu je osobito vriedno iztaknuti, da državnici 
i političari danas sasvim otvoreno zah4evaju ovo ili ono, jedno- 
stavno zato, što to zahtievaju životni interesi njihove države, 
t. j. njihova životna korist, — i to im je jedini razlog, a za kakov 

drugi pravni razlog i ne pitaju. A zahtievajući ovako otvoreno 
da im se dade živjeti, moraju to priznati i drugim državama,’ 
i tako se stvara najjači razlog za svako pravo — da se svakomu 
dade živjeti. Istina je doduše, da i tu jači i pametniji bolje prolaze 
na račun slabijih, ali je ovo svakako jedna vrlo zdrava misao 
Vriedno je razmišljati, ne bi li bilo bolje, kad bi se i u pri- 
vatnom pravu počelo suditi onako, kako se postupa u medjuna- 
rodnom pravu, t. j. kad bi se više gledalo na potrebu života i na 
budućnost, nego na umišljeno pravo i prošlost. 

(»Dom«, God. 1913. Broj 31.) 


Poslie promjene komesarijata 

ima mnogo toga, što bi trebalo ne samo zabilježiti, nego i 
razložiti. Mi ćemo spomenuti samo najglavnije. 

Kr - povjerenik Škrlec pozivao je k sebi na dogovor poli- 
icare raznih stranaka i svi su se odazvali osim g. M. Starčevića, 
koji je odgovorio pismeno, da po zaključku svoje stranke (još od 
f 1911.) ne može doći na dogovor, ali da njegova stranka ne 
ce smetati nastojanju kr. povjerenika, da po kraljevoj odredbi 
uzpostavi ustav. Bili su kod kr. povjerenika i »frankofurtimaši«, 
te su mu rekli, da oni ostaju kod svoga programa, a to je ravno- 
pravnost Hrvatske i Ugarske u carevini, a uz to su naglasili, 
kako ,e pok. A. Starčević rekao, da ne pozna dva naroda, koji 
bi ,edan drugoga tako trebao, kako trebaju Hrvati i Magjari 
je ni druge. Osim toga je njihova »Hrvatska« pisala više puta, 
a i Hrvati mogli pristati i uz »unionizam«, 

O tom »unionizmu« sad se opet dosta piše, i to zato, što 
je novi kr. povjerenik dobio zadaću, da uzpostavi ustav, ali uz 
nepromienjenju državopravnu svezu s Ugarskom. Ta državo- 
pravna sveza s Ugarskom — to je taj »unionizam«, a za pravo 
aci to »zajedinstvo« ili »zajednica« s Ugarskom. Političari, 
oji su zagovarali i branili ovaj »unionizam« s Ugarskom i 
agjarima, zvali su se »unionisti«, a zvali su ih i »magjaronima« 

, iaC f ma<< ’ jGr SU prista > ali uz Magjare i priznavali 
b odbu od god. 1868., u kojoj je taj unionizam uzakonjen. Kako 
° poznato - sve su druge stranke osobito pravaši (stranka prava), 

"bile proti »unionistima«, koje su prezirno nazivali »mađaro- 
nima«. Oko toga unionizma i nagodbe vrtjela se je sva naša po- 
litička borba posljednjih 44 godina; sve je išlo proti »unioni- 
stima«. , . , 

Danas je, čini se, drugačije. Kr. povjerenik izviestio je hrv. 

ministru Pejačeviću, da su sve stranke za uzpostavu ustava 
(t. j. da se ukine komesarijat i sazove sabor), i to na teme ju 
nagodbe. I kr. povjerenik skoro ima sasvim pravo kad eto i 
jedan dio najljućih negda protivnika nagodbe, naime jedan dio 
stranke prava, pristaje uz unionizam. Unionizam i priznavanje 
današnje nagodbe nije doduše isto, ali je već dosta blizu. 

No krivo bi, čini se, bilo misliti, da se radi toga i jest razei- 
epila stranka prava, što je jedan dio pristao uz unionizam. To, 
po našem sudu, ne bi bilo razložno, jer je i utemeljitelj stranke 
prava, Starčević, bio za unionizam, t. j. za zajednicu s Ugarskom^ 
"Razlog razkolu treba po svoj prilici tražiti u tom, što se je ovih 
dana očevidno pokazalo, a to je, što je .Hrvatska . hvalila one 
unioniste, kojima se obično kaže »magjaroni«, a kudila koaliciju, 
te zagovarala osnovu, da bi se s tima »magjaronima« mogla 
voditi u banskoj Hrvatskoj »veliko-hrvatska« politika, dok koa- 
licija vodi (piše »H.«) »velikosrbsku« politiku. A u tom grmu 
bez sumnje i leži zec, i to sa tako dugim ušesima, da je upravo 
čudo , što se njeki pričinjavaju, da ga ne vide. »Hrvatska« ima 
naime sasvim pravo, kad piše, da je »unionizam« i »unionizam« 
razlika. Dabome, da jest! A tako je razlika i nagodbenjactvo 
i nagodbenjačtvo. Ali tko hoće, da u mutnom lovi, taj sve to 
smieša i zamuti, pa stane vikati »dolje nagodba! Ja ću ju u 
saboru poderati!« I poderao je pop Tomac (sad se ništa ne 
javlja) knjižicu, u kojoj je tiskana nagodba. Alaj joj je nahudio, 
— toj nagodbi! Zato nije čudo, što se javi drugi, pa ne samo što 
ne će da zna za kakvu nagodbu i nagodbenjake, nego ne će ni 
»okvira« carevine, t. j. ne će da Hrvatska ostane u carevini. 

I o tom »okviru« u carevini piše »Hrvatska« ovih dana 
mnogo braneći okvir, i to proti njekim pravašima u Dalmaciji. 
Velika, velika promjena! 

No ima mnogo političara i naših novinara, koji nisu na čistu 
u nijednoj stvari, pa danas hvale, što su jučer kudili i obratno, 
te dolaze u čudne neprilike. Evo na pr.: 

Kad se čulo, da se koalicija ne će odazvati pozivu kr. po- 
vjereniku, udri »Hrvatska« po njoj veleći: Eto koalicija ne će, 


da se ukine komesarijat! Zar ćemo mi radi nje trpjeti kome- 
sarijat još 10 godina! (A na skupštinama su narodu govorili, da 
će trpjeti i 50 godina razpuštanje sabora. »Gorje nam ne može 
biti!« govorili su). Kad se je pak koalicija odazvala pozivu, udri 
po njoj opet, da se je složila sa starim magjaronima, da se je 
ponudila i t. d.! 

Ili prosudite ovo: Stranka prava sklopila je u ožujku god. 
1912. sporazum s koalicijom. Kad se je ovih dana oglasilo, da je 
i seljačka stranka sklopila sporazum s koalicijom, udri »Hrvat« 
g. M. Starčevića po koaliciji i seljačkoj stranci, da je našla 
slika i priliku i t. d.! Isti dan, kad »Hrvat« tako časti koaliciju, 
piše »Hrv. pokret«, da sporazum sa selj. strankom ne vriedi, 
dokle ga ne odobri stranka prava. Sutradan, mjesto da »Hrvat« 
ostane kod onoga, što je jučer pisao, ne brineći se, kakvu je 
škulja našla zakrpu, kao da ništa nije bilo, — obećaje, da će 
podupirati sve, što koalicija i seljačka stranka budu za narod 
dobro htjele! Ali u istom broju u drugom članku izruga va se g. 
Stjep. Zagorac Stj. Radiću, što se je u isto vrieme dogovarao i 
s koalicijom i s g. M. Starčevićem, dapače i s frankovcima, — 
kako bi se učinilo nešto dobra za narod! To bi bio, piše g. 
Zagorac, nekakav mixtum kompositum (ričet), kad bi se svi 
složili za dobro naroda. (A narodu će se govoriti, da ne ćemo 
sloge!) 

Vidi se dakle doduše, da se ovdje ondje javlja još po koji 
glas na stranu, ali to nas ne smije smetati, jer u glavnim stva- 
rima ljudi dolaze k sebi. Lako ne će ići, ali će ići i bit će sva- 
kako barem nešto bolje. 

(»Dom«, God 1913. Broj 31.) 


Male države. 

Medju Hrvatima, koji se bave domovinskim poslom, t. j. 
koji se staraju za to, što će biti od našega naroda i domovine, 
diele se poglavito na dvoje, i to: jedni kažu, da smo mi maleni, 
pa da sami ne možemo ništa i drugi kažu, da ima još malih na- 
roda, pa ipak imaju ne samo svoju državu, nego i napreduju u 
svakom pogledu, pa su dapače i bogati. Tu se onda obično 

spominje Niederlandska (Nizozemska, Holandija) i Danska 
(Danemark). 

Mi sad ne ćemo na tanko razpravljati, koji imadu pravo, 
jer u nječem imadu pravo i jedni i drugi. Prvi imadu pravo, ako 
misle, da mali narodi ne mogu sve ono, što mogu veliki. A to ne 
treba ni dokazivati. Drugi imadu pravo u tom što je zbilja 
istina, da i mali narod može biti svoj i slobodan, napredan, 
dapače i bogat, to dokazuje živi primjer i kao što su spomenute 
dvie pa i druge male države. No da se na čistac dodje ovoj 
stvari, treba prosuditi, kakav je koji mali narod. Tu treba pro- 
suditi, kakva je zemlja, na kojoj taj narod živi, kakvi su susjedi 
i što je do sada u prošlosti, taj narod učinio, stvario. A za sve 
to je krasan primjer baš Niderlandska. Zato ćemo o njoj nešto 
više reći, a do zgode ćemo upozoriti možemo li se mi Hrvati 
uzporediti s Niderlandcima. 

Današnja kraljevina Niderlandska (Nederland) manja je od 
banske Hrvatske za četvrtinu: ima naime 32.500 četv. km. dok 
banska Hrvatska (Hrv.-Slav.) ima 42.533 četv. km. površine. 
Stanovničtva imala je Niderlandska pred 20 god. nešto preko 
4 i pol milijuna, dakle malo ne dvostruko kao banska Hrvatska. 
No odmah treba reći, da Niderlandska ima izvan domovine, i to 
u Indiji, naseobina (kolonija) u kojima živi preko trideset mili- 
juna ljudi na prostoru, koji je 60 puta veći od gospodarice- 
domovine. Tu se odmah pita: Kako je tako malen narod došao 
do tolikoga posjeda u dalekom tudjem svietu? A na to nam 
odgovara niderlandska poviest. 

Niderlandska je zemlja uz Sjeverno More, i to baš na pro- 
tivnoj strani svieta od našega mora, naime od nas ravno na 
sjevero-zapad, iza Austrije, Njemačke, koja Niderlandsku okru- 
žuje s jedne, a Belgija (za koje na jug leži Francezka) s druge 
strane. Zemlja je sama ravnica, kojom, i to baš sredinom, u 
more utječe najveća rieka u srednjoj Europi, naime Rajna 
Rajn, Rhein), s mnogo brojnim potocima i danas još mnogo 
brojnim kanalima. 

Ova je zemlja, baš kao i naša Hrvatska, bila prije 2000 
godina pod vlašću Rimljana, onda su ju, prije 1500 god. po 
prilici, naselili njemački suplemenici Frizi i Franci, koji su, prije 
tisuću godina, baš kao i mi Hrvati, bili pod vladom franačkoga 
(francezko-njemačkoga) cara Karla Velikoga i njegovih nasljed- 
nika. No već prije 800 godina nije bilo nad Niderlandskom 


pravoga gospodara, kao što ni kod ostalih Niemaca, nego svaki 
kraj pod svojim biskupom, ili opalom, ili grofom i svaki grad bio 
skoro sasvim svoj ili slobodan, boreći se stotine godina s na- 
silnim velikašima i kupujući često od njih slobodu za skupe 
novce. To je bilo vrieme, kad su gradovi obrtom i trgovinom 
dosta uznapredovali. Prije 450 god. počeli su susjedni francezki 
kraljevi, koji su ženitbom postali gospodari u više pokrajina, 
nastojati, da razne pokrajine, medju kojima su bile pokrajine 
današnje Belgije, sjedine pod upravu (1465), ali za malo dodje 
njekoliko pokrajina pod vlast habsburške kuće, koja je skoro 
zavladala i silnom onda Španjolskom, pa Habsburgovac Karl V., 
glasoviti kralj španjolski i car rimski, koji je već vladao i preko 
oceana u Americi (koja je baš nenadano prije, t. j. 1492. odkri- 
vena) te se je zato i hvalio, da u njegovoj državi nikada sunce 
ne zapada (jer kad je u Europi dan, u Americi noć) — taj vladar 
ujedini (god. 1548.) 17 pokrajina, koje sad započeše očajnu i 
dugotrajnu 80-godišnju borbu (1566 — 1643) za slobodu sa Špa- 
njolcima. To je ona glasovita i slavna borba, u kojoj je do zlo- 
glasne slave došao španjolski vojvoda Alba, koji je stotine nider- 
landskih rodoljuba, medju njima vodje Egmonda i Horna, dao 
smaknuti (1568.). Sva sila naroda pobježe u tudjinu. Oni brani- 
telji i zatočnici domovine, koje je jedan kraljev ulizica nazvao 
»hrpom prosjaka« premda je medju njima bilo najviše plemića i 
drugih odličnika, ponosno se sami nazivahu »prosjaci« (goezi 
genzi), postadoše doskora, osobito na moru, gdje su bez milosrdja 
hvatali i plienili španjolske ladje, strah i trepet Španjolcima, te 
doskora osvojiše (1572) najprije njekoliko primorskih, a onda 
i druge gradove, dok (g. 1579) sjeverne pokrajine ne sklopiše 
u Utrechtu oružani savez ili uniju. I to je početak slavne slobode 
republike niderlandske, u vrieme, kad su i hrvatski i slovenski 
seljaci bili podigli strašnu i nesrečnu bunu, za slobodu i kakvu 
takvu pravicu (1571 do 1573 god.). Bilo je to ono odlučno doba, 
kad su se i u ostaloj Europi vodili dugotrajni ratovi za političku, 
narodnu i vjersku slobodu: za političku i narodnu slobodu proti 
kući habsburškoj, koja je bila zavladala velikim dielom Europe, 
posebice Njemačkom, Španjolskom i Italijom, a nedavno (1526) 
i Ugarskom i Hrvatskom. Borbu za vjersku slobodu bio je davno 
počeo Čeh Jan Hus, kojega je veliki crkveni sabor u Kostnici 
(Konstanci, na švicarsko-njemačkoj medji) osudio i živa na 
lomači spalio (g. 1415). Nastavio je tu borbu njemački frater 

Luter. Jedna se i druga borba svršila priličnom pobjedom slobode, 
jer je priznata sloboda dvjema državama, naime Niderlandskoj 
i Švicarskoj i novoj vjeri protestantskoj. Najviše je za slobodu 
Niderlandske učinio Vilim, princ Oranijski, (Oranija je bila 
francezka kneževina) koji se može nazvati utemeljiteljem nider- 
landske slobode i države. On bi zacielo bio kao vladar i za- 
vladao Niderlanskom, da ga nije iz potaje ubio (1584) neki 
žestoki katolik, jer je i Vilim bio pristao uz novu vjeru. U toj 
nesreći bilo je možda i sreće, jer se je Niderlandska država ure- 
dila kao skupštinska vlada ili republika. 

Sinovi Vilimovi nastaviše borbu, potukoše Španjolce na 
kopnu i na moru, te im oteše i prekomorske naseobine, koje 
većinom drže i danas. Tu im je dobro došlo to, što su Španjolci 
ratovali s Francezkom i s Englezkom, a poslije sklopi Nider- 
landska sa Francezkom i savez (1635) dok napokon ne bude u 
vestfalskom miru g. 1648 priznata sloboda Niderlandske. 

Za čudo je, rekao bi čovjek, da je Niderlandska baš u 
vrieme ovih ratova silno napredovala. Mi se Hrvati kadkad 
znamo podičiti, da smo za vrieme narodnih vladara (t. j. prije 
1000 god. po prilici) imali 100 većih i 80 manjih brodova, a 
Niderlandska je imala god. 1634 oko 35.000 brodova. Dakako 
razlika je u vremenu, kad je to bilo, ali je još veća razlika u 
imanju. Novaca je već onda uzprkos silnim ratnim troškovima, 
bilo toliko, da su kamate bile po 2 ili 3 po sto! A kakva je bila 
sloboda! Ne samo, da se je podpuno slobodno trgovalo bez koje- 
kakvih malta i carina, kojih je po ostaloj Evropi bilo skoro na 
svakom prelazu i ulazu, nego je bila i podpuna sloboda vjere i 
tiska, pa je Niderlandska slavna i za onda jedina zemlja slobod- 
noga tiska. Tkogod je onda i još dugo poslie htio što slobodno 
tiskati, išao je u Antwerpen ili u Amsterdam, pa zato na liepim 
i vriednim starim knjigama i nalazimo, da su tiskane »Antwer- 
piae« ili »Amstelodami«. Što se je u ostaloj Evropi tiskalo, to je 
samo za djecu i ostale maloumnike, kao od prilike i danas još 
gdje i gdje, kako nam je poznato. 

Iz ovih ratova vodili su Niderlandci ratove s Englezkom 
za prevlast na moru, pa se Englezka složi dapače s Francezkom, 
koja god. 1672, osvoji gotovo cielu Niderlandsku. (To je bilo 
godinu dana iza one nesreće, kad su naši Zrinski i Frankopani 
smaknuti u Beču. U tu je stvar bila zapletena Francezka, kako 
je poznato.) Sad je buknula buna, a tu nepriliku upotriebe stari 

dušmani Španjolci, protjeraju doduše Franceze, ali povukoše 
zemlju u težke ratove, u kojima je stradala i sve više slabila, 
dok je Napoleon ne proglasi kraljevinom (1810.), kojoj je poslie 
pada Napoleonova pripojen i španjolski dio Niderlandske, ali 
se taj dio za vrieme druge francezke revolucije (g. 1830.) opet 
odciepi pod imenom kraljevine Belgije. 

Malo je ovo doduše, što smo spomenuli o toj maloj državi, 
ali se ipak vidi razlika od naših prilika. Naši dalmatinski Za- 
gorci kažu: »Tko je bliže mora bliže je i Boga«. To vriedi i za 
Niederlandsku. Ali to nije sve. I mi smo Hrvati uz more, pa nam 
to nije toliko koristilo. Zašto? Zato što je naša zemlja uz more 
goli kamen, pa nema toliko ni poljskoga priroda ni blaga, da 
bi se moglo trgovati. Drugo, što je Niderlandsku podiglo jest, 
što je imala toliko mira, da su mogli nastati i razviti se veći 
gradovi, iz kojih se je širila prosvjeta i svako znanje, osobito 
vješto zanati, kojima se služe novci, Napokon je Niederlandska 
imala prosviećene susjede: Engleze, Franceze, pa i Niemce, od 
kojih je učila i onda, kad je s njima ratovala, dok smo mi Hrvati 
ratujući s Turcima sve više divljali, ostajući često bez kuće i 
primajući bjegunce bezkućnike. A ne treba zaboraviti, da je 
i njih kao i Niemce, dosta probudilo i izvježbalo i to, što su se 
morali prepirati i boriti radi vjere. To ih je pobudilo i na poli- 
tičku borbu za slobodu, u kojoj su se morali čvrsto organizovati, 
mnogo kušati, stradati i žrtvovati, a sve to stvara ljude. Svega 
toga kod nas nije bilo, nego su naši ljudi i boljega roda ponajviše 
čamili u neznanju, lienosti i surovosti, a seljačtvo u kmetskom 
robstvu. A što je tko zanemario, to mu se pozna, kao što se 
pozna i onomu, tko je što probao i proživio. Mi smo Hrvati u 
duševnom smislu malo proživjeli. 


(»Dom«, God. 1913. Broj 32.) 


Slaveni, Germani i Romani 

to su tri glavna plemena u Europi. Danas se najviše piše o 
Slavenima i radi rata na Balkanu. U tom su ratu složni Srbi i 
Bugari zajedno s Grcima potukli Tursku i osvojili najveći dio 
turske carevine u Europi. Sav se sviet zadivio tim pobjedama, 

a neki se počeli bojati prevlasti slavenstva u Europi, jer eto uz 
silnu slavensku rusku državu zagospodovat će Slaveni i na 
Balkanu mjesto Turske. Njeki su već pisali, da mora doći do 
strašnoga rata izmedju Slavena i Germana (njemačkih naroda). 
Pametniji su Niemci odmah odgovorili na to, da do toga ne će 
doći, jer niti su složni slavenski, niti germanski (njemački) na- 
rodi. I jedva se je ta prepirka stišala, kad eto nenadane viesti, 
da su se braća i jučerašnji saveznici, Srbi i Bugari, zaratili i 
da se kolju i ubijaju medju sobom gore, nego što su klali Turke. 
Sad je dakako neprijateljima Slavena odlanulo. »Slavenstvo je 
pokopano!« 

Nema sumnje, ovaj je rat izmedju Srba i Bugara slavenskoj 
misli i politici (koliko ima »slavenske« politike, a ima je vrlo 
malo) mnogo škodio. Istina je i to, da će poslie ovoga rata 
mnogi pristaše slavenske misli biti trezniji i oprezniji, jer život 
i nesreća najbolja je škola. Ali slavenska misao, a još manje 
slavenstvo zato nije propalo. Pravoga boja i nema kaže rieč, 
dok se braća ne pobiju, — ali zato ipak ostaju braća. A uza to 
treba držati na umu, da se ne zna i još dugo se ne će znati, 
koliko su posla u ovom ratu imali tudji prsti. 

Medjutim pogledajmo na drugu veliku familiju naroda, na 
Germane, t. j. Niemce i njihove bliže i dalje suplemenike: Ho- 
landijce, Dance, Švede i Norvežane i Engleze. Niemci su sami 
medju sobom vodili stotine godina dugotrajne ratove i to još 
nedavno (1866.) Prusi s Austrijom. Prije 100 godina, za Napo- 
leona, bili su podieljeni u dva tabora, a i za Marie Terezije 
i t. d. Dugo je trebalo, dok su došli k pameti, premda i danas 
vlada velika mržnja izmedju južnih i sjevernih Niemaca (n. pr. 
Bavaraca i Prusa). 

S najbližim svojim suplemenicima i susjedima, Holandijcima 
(Niederlandcima) s tim najnaprednijim narodom u Europi, 
vodilo je njemačko carstvo dugotrajne ratove, te malo ne zada- 
vilo njihovu slobodnu republiku. Danci pak, takodjer najbliži 
susjedi i suplemenici njemački, ratovali su još pred 60 god. 
s Šlezvig Holštajnom i njemačkim carstvom, pa i danas mrze 
Niemce. Još su više medju sobom ratovali susjedi Švedi i Danci. 
I Englezka i Holandija tako su dugo ratovale, dok Englezka 
nije Holandiju sasvim na moru i u naselbinama nadvladala. I 
tako dalje. Englezka i Njemačka nisu susjede, ali se osobito 
danas ipak mrko gledaju radi trgovine i jakosti na moru, pa se 

današnje svjetsko naoružanje ima velikim dielom pripisati na- 
petosti izmedju ovih dviju država. 

Napokon ni kod Romana nije bilo bolje. Talijani su stotine 
godina bili razcjepkani na mnogo državica, koje su neprestano 
skoro medju sobom ratovale. Njihovi suplemenici, Španjolci i 
Francezi gnjavili su ih takodjer stotine godina, sad jedni, sad 
drugi. Istom pred 50—60 god., za Napoleona III., cara frari- 
cezkoga, počelo se ozbiljnije govoriti o rodbinstvu »latinskih« 
(romanskih) naroda, pa je Francezka doista pomogla do slobode 
Italiji i Rumunjskoj, kao što je Rusija oslobodila balkanske Sla- 
vene, Srbiju i Bugarsku. Ali to nije bilo toliko radi rodbinstva, 
koliko radi politike. Za malo vremena odvratila se Italija od 
Francezke (i danas se dobro ne gledaju) kao što i Bugarska (za 
Stambulova) od Rusije, 

I tako je uzaludna vika na Slavene, jer su oni, ako se sve 
pravo prosudi, još najsložniji i medju sobom najmiroljubiviji. 

1 o ne bi bilo težko dokazati. U ostalom rekao tko što mu drago, 
Slaveni su medju sobom po jeziku (govoru), narodnom životu i 
mišljenju tako blizu, kako nisu ni sami svi Niemci, pa nije mo- 
guće, da ova srodnost ne bi s vremenom donesla i ploda. A ne- 
sporazumaka i nesreće ima i medju rodjenom braćom. Prosvjeta 
zbližuje i najrazličnije i najudaljenije narode, a kamo ne bi 
srodnih i blizih! 


( »Dom«, God. 1913. Broj 32.) 


U Ameriku. 

Narod opet sve više odlazi iz Hrvatske u Ameriku. Pripo- 
viedaju nam ljudi, da ima sela, iz kojih je posljednje vrieme 
otišlo 20 do 30 ljudi. I premda je zabranjeno, da se izdaju put- 
mce (pasoši), ne samo onima, koji nisu još sasvim udovoljili 
vojničkoj dužnosti, nego i svim onima, koji su navršili 17 godinu, 
te će istom biti pozvani pod oružje, ipak ljudi odlaze, a i to 
s tudjom putnicom. Badava se pazi na kolodvorima doma, u 
jubljani itd., to ne pomaže mnogo. Novine doduše svaki čas 
javl;aju, da je oblast uhvatila ovoga ili onoga, koji je ljude uz 
dobru nagradu vješto odpremao preko granice. Koliko ih je 
° tlsl ° preko granice samo sa proštenjarima, koji su pobožno 

putovali u Mariju Bistricu! Kad čovjek čuje, kako su ti bjegunci 
(jer što su, ako nisu bjegunci?) izlazili iz željezničkih kola na 
kakvoj maloj postaji kod Križevaca ili kraj Zagreba, šuljali se 
po kukuruzi do kakve kućice, gdje su kao proštenjari prenoćili, 
pa u zoru nastavili put pješice do granice — čudne misli dolaze 
čovjeku, jer se pita: Zašto taj sviet bježi, i zašto baš bježi, zašto 
mora bježati i skrivati se? 

Što je krivo tolikom bježaniju u Ameriku, o tom se je dosta 
malo pisalo. Više se je pisalo, zapravo vikalo na to i odvraćalo 
od Amerike, a bilo ih je koji i nisu vijali, govoreći, da ti bje- 
gunci ipak šalju novaca. No naskoro se javiše tužbe, da doma 
nema težaka, jer sve ide u Ameriku, a onda se je vlada počela 
baviti tom stvarju: Osnovala je posebni »izseljenički ured!«, 
izdala neke odredbe za odpremnike i putnike, a priredila i 
osnovu zakona o izseljivanju. U novinama se počelo o toj stvari 
ozbiljno pisati. Prije se znalo čuti, da sviet ide u Ameriku od 
obiesti ili lakomosti, a sad se čuje i za druge uzroke. 

U »Gospodarskoj Smotri« piše dr. Krištof, da je glavni 
uzrok izseljavanju — prezaduženost, ali kaže, da izseljavanje 
ne prestaje ni onda, kad se čovjek oduži, jer zemlja, kaže, koju 
su izseljenici skupo pokupovali, ne vriedi onoliko, koliko je 
stajala (pošto se na, njoj bolje ne gospodari), pa se nudi na 
prodaju, a čovjek ide opet u Ameriku i to za uviek i sa ženom 
i djecom. Trajnom izseljivanju u Ameriku, razlaže dalje dr. 
Krištof, krivo je, da tako kažemo, i žensko pitanje, koje je baš 
radi Amerike i nastalo. Pošto je naime sva sila mladića u 
Americi, ne mogu se djevojke udavati bez velikoga miraza 
(prćije), pa da se taj miraz namakne (t. j. da brat sestri izplati 
njezin dio (očevinu) mora u Ameriku, da to zasluži, a druge 
djevojke, koje se nikako ne mogu udati idu takodjer u Ameriku 
— za momcima. Dr. Krištof piše, da mu je i poznato i više 
mjesta, gdje su zemlje i kuće izgubile vrieđnost, te tako nastalo 
posvemašno rasulo (krah). »Uzalud je sada sve izseljenikovo 
dugogodišnje naprezanje« uzalud dugogodišnje pregaranje da- 
leko od doma, bez reda i bez ugodnosti kućnoga ognjišta, uzalud 
ono rekbi životinjsko rabotanje, uzalud uništena radna snaga, 
uzalud izgubljene ruke ili noge, uzalud tolike razorene obi- 
teljske sreće, uzalud — sve uzalud. »Domovina ostat će im 
pusta, žensko poštenje pogaženo, a siromaštvo isto, koje je 
i bilo«. 

P a ipak, usprkos ovako strašnim posljedicama — sviet 
vrvi, kako rekosmo, upravo bježi u Ameriku! Dakako, bježi iz 
onih krajeva, gdje se još ne vide posljedice, gdje zemlja još nije 
izgubila vriednosti, gdje djevojke i žene ne idu za momcima i 
muževima preko mora. Ali će svakako i tu doći do toga, boji 
se očevidno pisac, — ako se što ne promieni, t, j. ako se izselji- 
vanje, recimo, raznim zabranama ne ograniči i ne zaprieči. 

U »Gosp. Listu« pak čitamo, da je u vrbovskom kotaru 
(tamo iza Karlovca) ženski sviet tako izopačen američkim 
novcem, da se žene srame s motikom ići u polje, pa ju skrivaju 
pod pregaču. Srame se seljačkoga svoga staleža! A ni mužkarci 
ne mare mnogo za poljodjelstvo, jer to drže zadnjim i najpro- 
stijim poslom! Zato na predavanje o gospodarstvu i nije došlo 
nego desetak ljudi, — tuzi se pisac u »G, L.« — Sve su ovo 
ozbiljne stvari, pa ih treba ozbiljno, mirno i razborito pro- 
sudjivati. 

Što se tiče uzroka izseljivanju, nije dosta reći, da mu je 
kriva prezaduženost — jer treba kazati, što je krivo preza- 
duženosti. Više se kaže onda, kad se kaže, da naš sviet ide 
zato u Ameriku, što je tamo veća zaslužba, ali i tu bi trebalo 
opet znati prvo to, zašto nas seljački sviet mora toliko ići za 
zaslužbom (radi prezaduženosti), a drugo to: zašto je kod nas 
zaslužba tako slaba, da čovjek ne žali poći za boljom zaslužbom 
čak u Ameriku. 

Po našem sudu nisu uzroci i razlozi izseljivanju jednaki ni 
u svim krajevima, ni kod svih ljudi, koji idu u Ameriku, nego 
ih dapače treba oštro razlikovati. Po našem naime opažanju 
idu jedni u Ameriku iz prave nužde, drugi iz nerazbora ili ne- 
promišljenosti, a jedni su i drugi zapali u sasvim druge životne 
prilike. 

Velika većina seljačkoga svieta ide u Ameriku iz nužde, 
a i medju njima ima razlika: jedni su na malom ili slabom po- 
bjedu, drugi su zaduženi (i tih je više). Nove prilike, koje jedne 
i druge gone u sviet, nastale su ovako; 

1. Što se tiče ljudi na malom i slabom posjedu, oni su došli 
u nove prilike time, što su razdieljene zadruge i izašli novi' 
zakoni i naredbe o gospodarstvu, naime novi šumski zakoni, 
naredbe o paši itd. Dok su bile zadruge, nije se gotovo ni znalo 
za sve one neprilike, u koje danas dolazi pojedinac. Pa i kad su 
se zadruge razdielile, još je mogao čovjek i na malom i slabom 

posjedu kako-tako živjeti, dok je na zajedničkom (obćinskom) 
pašnjaku mogao kao i drugi pasti, a iz šume se grijati i drugačije 
služiti. Novi zakoni i naredbe uzeli su tisućama i tisućama 
obitelji upravo život (a da ostalima nisu pomogli). To se je 
najviše, čini se, opazilo u krajevima, gdje je narod držao koze. 

2. Što se tiče zaduženosti i prezaduženih ljudi na dobrom 
gruntu, to su i oni diobom zadruga i novim gospodarskim za- 
konima došli u sasvim nove i nepovoljne prilike. Sama dioba, 
a onda bezkrajne parnice sa bivšim zadrugama i sestrama (a to 
sve traje gdjegdje još i danas) — to je seljački narod ne samo 
uvalilo u dugove (za gradnju kuće, nabavu orudja, za inžinirske 
odvjetničke troškove, bezbrojne komisije, itd.) nego ga je i 
raztrovalo: zavadilo s braćom i sestrama i s ostalim vodom i 
domarima, primoralo na ono često vozikanje ili hodanje do suda 
i oblasti od kancelarije do kancelarije, što sve nije bilo kod 
mnogoga seljaka bez pića, da i ne govorimo o dangubi. Da nije 
niš^a drugo, ovo je moralo narod raztepsti, — kako ga je dobrim 
dielom i razteplo, pa je to bila ne sam velika promjena u životu, 
nego su mnogi tu promjenu upotrebili na štetu naroda. 

(»Dom«, God. 1913. Broj 34.) 


Kažu, da ima ljudi, kojima nije sila ići u Ameriku, pa ipak 
idu. I to je istina. A to su ljudi, kojih s njihovim domom i domo- 
vinom ništa ne veže, kojih u domu i domovini ništa ne drži, 
kojima nije težko ostaviti dom i domovinu. 

Kakvi su to ljudi? Kako to, da ih doma ništa ne drži? Kako 
to, da im nije težko ostaviti ženu, djecu, roditelje, rodjake, 
prijatelje, drugove, se'o, kraj svoj, narod, domovinu svoju ? 
Nije li sve to tako čudno, te bi čovjek rekao, da takvih ljudi 
i nema? 

Ima takvih ljudi. Bilo ih je uviek i svagdje. U svako vrieme, 
i u svakom narodu može se naći po koji čudak, čudan čovjek, 
koji ne mari za nikoga i za ništa, koji ne pazi što će reći sviet, 
kojemu nije ni za ženu ni za djecu, ni za otca ni za majku, a 
kamo li za selo i domovinu. Ali mi sada ne mislimo na takove 
pojedince, čudake, očajnike, ili kako vam ih drago nazvati. 
Danas to već nisu pojedinci i čudaci, nego takvih ljudi ima 

dosta i nitko ih ne drži čudacima. Kakvi su to ljudi? Što ih 
tjera iz doma? 

Ovo je, rekao bi čovjek, skoro suvišno i pitati, kad se zna, 
da se ljudi od vajkada sele iz jednoga mjesta u drugo, iz jednoga 
kraja u drugi, tako da je baš useljenje stvorilo sav onaj veliki 
napredak, o kojem govori poviest raznih naroda, a naprotiv 
da su se kao usmrdjeli oni narodi, koji ostadoše na mjestu ili 
kojima se dragi narodi nisu doseljivali. Pred tri tisuće godina 
na pr. naseljivali se Grci u Italiji i Siciliji, na današnjim našim 
otocima (na pr. na Korčuli), u južnoj Francezkoj itd., te tu 
osnovaše prve gradove i prva sjedišta prosvjete. Prije dvie 
tisuće godina naselili su Rimljani cielu zapadnu Evropu, koliko 
je bliže mora (današnju Španiju, Francezku, dobrim dielom Bel- 
giju i Holandiju, pače i Englezku i današnju Rumunjsku). Prije 
tisuću godina bijahu Arapi poplavili gotovo cielu Španiju, a 
prije 500 god. Turci Osmanlije dobrano Malu Aziju i zemlje na 
Balkanu. Niemci se već kojih 600-700 godina naseljuju po 
Cesko,, Ugarskoj i Poljskoj, pače i po Ruskoj. Židovi napokon 
sele se po čitavom svietu već skoro dvie tisuće godina, dok u 
najnovije vrieme nisu došli do toga, da trgovinom, novcem i 
novinstvom imadu veliku, dapače prvu rieč u više država. A 
pitali se, zašto su se svi ovi narodi selili, ne može se na to 
kratko odgovoriti ništa drugo, nego to i da su izvan domovine 
tražili ono, čega nisu doma imali. 

To se isto može reći i za naše ljude, koji idu u Ameriku: 
raže tamo ono, čega doma nemaju. Pa kad sad dalje pitamo, 
čega naši ljudi doma nemaju, onda dolazimo na glavnu stvar, o 
kojoj bi se moralo mnogo pisati, dok bi se vidjelo, čega naši 
budi doma nemaju, dosta će biti, da upozorimo na ovo: 

Kad čovjek osjeti, da nešta nema, onda je to dokaz, da mu 
nešto treba, što mu prije nije trebalo, ili da mu je nešto uzeto, 
sto , e pn,e imao. A to je velika razlika. Razlika je, ide li čovjek 
o doma u sviet, da dobije više, ili ide u sviet, da nadoknadi, što 
t K az ^*k a je, je li čovjek toliko napredovao, da više 

jeba, ili j e pa k nazadovao, pa gleda da to nadoknadi. Dragim 
ecima: pita se, sele li se naši ljudi iz »obiesti«, »lakomosti« i 
>> akoumnost!«, kako njeki kažu, ili se sele iz nužde. Ali bilo 
leđno, bilo drugo, svakako je istina ovo: Kad čovjek nema, onda 
Postaje nezadovoljan, a nezadovoljan čovjek nema mira, — taj 

je gotov ostaviti mjesto svoga nezadovoljstva, pa makar i nema 
bogzna kakve nade, da će mu drugdje bolje biti. 

Pitamo li sad, čega naši ljudi doma nemaju, to smo već 
jednu veliku stvar kazali na početku: dužni su, a nemaju za- 
službe. A zašto kod nas nema zaslužbe, a u Americi ima, to je, 
štono rieč, duga pripoviest, koja u kratko glasi ova o: asa 

je domovina poljodjelska, a Amerika rukotvorna (mdustnjalna) 
zemlja. Kod nas nema tvornica (fabrika), a poljodjelski se rad 
slabo izplaćuje. To tjera iz doma ne samo one koji idu za za- 
službom, da se oduže, nego i one, koji bi htjeli vise zaslužiti, 
nego što se doma služi, makar i nisu dužni. 

Ali ovo nije ni iz daleka ono glavno, čega naši ljudi doma 
nemaju, nego je glavno ovo: Našemu se je čovjeku doma tezko 
i proturati, a kamo li bi mogao napredovati. To je tako stalno 
i očevidno, da bi ti jedva trebalo dokazivati i razlagati, kad dan 
na dan vidimo, da ne može napried naš seljak ni obrtnik, ni 
trgovac, pa ni gospodin. To je tako poznato i tako obcenito, da 
se često čuju zlovoljne rieči: »A idi, daj si mira! Od toga ne 
će biti ništa! Kod nas se ništa ne može! A toga je toliko da se 
već čini, kao da nas Hrvata jednih s drugima ne veže i kao da 
nemamo domovine, u kojoj bi bilo vriedno živjeti, pa ,u zato 
tako lako i ostavljamo. Njeki se radi toga boje, da ćemo se tako 
mi Hrvati sasvim raztepsti. 

A pita li se, što je krivo ovoj našoj doista velikoj nevolji, 
ćut ćemo razne i vrlo različne odgovore. Jedni će reći, da su 
nam krivi drugi, jer nam ne dadu slobode; drugi će reci, je 
naša neprosviećenost kriva, što ovako, kao negda P° y 1V P 
Goti, Huni i Vandali, lako ostavljamo dom i idemo u tudjinu za 
kruhom, jer smo nesposobni, da se doma prehranimo; treći ce 
se uzprotiviti veleći, da se baš prosviećeni narodi sele, a ne- 
prosviećeni i zalupani ostaju i propadaju doma. Bit će ih, koji 
će reći, da je kriva naša lienost, dok će drugi odgovoriti, da se 
lienčine usmrdjuju, da prostite u zapećku, a ne idu za radom cak 
preko mora. Jedni će reći da se marljiv i spretan čovjek može i 
ne samo proturati, nego da može i napredovati, a iz doma bježe 
samo nevaljane! i vjetrenjači, dok će drugi odgovoriti, da je bas 
obratno, te da najvaljaniji odlaze, a lienčine i glupani ostaju. 

Kako je dakle? I ima li kakve koristi od svega toga pitanja 
i odgovaranja, te ne bi li bilo bolje kazati, kako bi se tomu 

odlaženju u Ameriku moglo na kraj stati? Ili možda i ne treba, 
da se tomu na kraj stane, već neka ide, tko kamo hoće? 

Prije nego što odgovorimo na ova pitanja, spomenut ćemo 
u kratko, da u Ameriku ne odlaze samo Hrvati, nego i svi 
drugi narodi, i to skoro još više. Tako je već pred 20 godina bilo 
u Americi na pr. pet milijuna Niemaca (samo iz Njemačke). Iz 
Irske se je u Ameriku (u Sjedinjene Države i u Kanadu) izse- 
lila skoro polovica naroda (preko četiri milijuna). Talijana se je 
izseljivalo još prije 20 — 30 god. svake godine blizu 250.000 
(najviše u Ameriku). Čeha ima u Americi blizu milijun, mnogo 
ima i Poljaka, a i Rusa je već davno odlazilo u Ameriku preko 
30 tisuća na godinu. U najnovije vrieme odlaze u Ameriku i 
Srbijanci, Bugari, Macedonci i Crnogorci. Pa i iz same Englezke 
znalo se svake godine izseliti i to 100.000 ljudi. Posebice je 
vriedno spomenuti, da se po 20 do 30 tisuća ljudi znalo svake 
godine izseliti u Ameriku i iz Švedske i Norveške, gdje naroda 
ima malo, (U Švedskoj oko pet, u Norveškoj oko dva milijuna), 
a zemlje, premda je neplodna, vrlo mnogo. 

Kako se dakle vidi, ne sele se iz doma samo Hrvati, nego 
svi narodi, pa bi čovjek po tom mislio, da seljenje nije nikakva 
nesreća. Ali ako se pita, zašto se koji narod seli, uvjerit ćemo 
se, da se ne seli od dobra. Kad na pr. čujemo, da se je iz Irske 
(to je zemlja pod englezkom vladom) izselila skoro polovica na- 
roda, a onda saznamo, da se je taj narod selio iz doma zato, što 
su mu englezki velikaši oteli zemlju ili silili katolike, da uzdr- 
žavaju protestantsko (lutoransko) svećenstvo, — onda nam neka 
nitko ne govori: »I Irci se sele!« A kad čujemo za Talijane, da 
se sele na stotine tisuća, a onda saznamo, da su njih i tudjinci 
(Španjolci) i domaća gospoda tlačili i davili stotine godina ne 
dajući nikomu, da se pridigne iz siromaštva i neznanja, — ni 
onda neka nas nitko ne tješi pokazujući na Talijane. A što se 
tiče Niemaca, treba znati, da su se iz Njemačke selili najviše 
vješti radnici, a da se danas iz Njemačke seli 10 puta manje 
naroda nego pred 20 godina. 

Što se tiče Engleza i kod njih su se velikaši (lordovi) i bo- 
gataši preko mjere osilili, dok se je na drugoj strani množila 
sirotinja. Uz to treba držati na umu, da je Englezka prva ruko- 
tvorna (inđustrijalna ili fabrička) zemlja, gdje ima na milijune 
bezkućnika radnika, koji dakle sasvim naravski idu iz tvornice 
u tvornicu, pa i preko mora, tako da tu zapravo o seljenju nema 

ni govora. Napokon ako Englez ide u Ameriku, ili u englezku 
Afriku ili Indiju, on ide iz svoga u svoje i od svojih k svojima. 

Premda je dakle seljenja bilo uviek i premda su izseljenici 
išli za napredkom i prosvjetom, ipak se iz svoga ovoga vidi, da 
mnogobrojno izseljivanje nije znak dobra. A iz naše se domo- 
vine, osobito u posljednje vrieme, seli tako mnogo naroda, da tu 
o dobru ne može biti govora. 

Da se izseljivanju na put stane, izdane su naredbe proti 
izseljivanju, pa oblasti ljude zaustavljaju, vraćaju, globe i za- 
tvaraju. No nitko valjda ne misli, da su dosta ove odredbe. 
Trebat će ukloniti uzroke izseljivanju. Ali kako, čime? 

Najkraće bi bilo reći: Treba učiniti, da ljudi budu doma 
zadovoljni. A da čovjek bude zadovoljan, za to treba više toga, 
osobito kod nas. No kaže li tko da treba narod uputiti na bolje 
gospodarstvo, da mu naime gospodarstvo više nosi — tu treba 
znati, da to ne može biti odmah, nego za to treba vremena 
Istina je i to, da bi i obća prosvjeta mnogo pomogla, ali i zato 
treba vremena. Nije to dosta misliti na čitanje i pisanje, t. j. na 
pučku školu, jer to još nije prosvjeta. No ima jedna stvar, koja 
bi odmah pomogla i barem za polovicu izseljivanje umanjila, a 
to bi bilo onda, kad bi se cielomu seljačkomu narodu pomoglo 
odmah svim onnim sredstvima, koje nam daje naša autonomija 
t. j. novim zakonima i novim proračunom. 

(y> Dom «, God. 1913. Broj 35.) 


Hrvati u Ugarskoj. 

Preko Drave i Dunava ima 'naroda našega jezika i plemena 
— mnogo, valjda blizu milijun duša. Točno se to ne zna, jer kako 
čujemo, kod popisa upisuju za Magjara svakoga, tko ikoliko 
znade magjarski, a kako su škole samo magjarske, pa kako 
se kod oblasti i kod suda govori samo magjarski, nauči mnogi 
po koju rieč. 

Sav ovaj narod našega plemena i jezika nije jednoga obi- 
čaja, a nije ni jedne vjere. Najviše ima, i to u Bačkoj i Banatu, 
pravoslavnih Srba. Oni su po svem slični našim sriemskim 
Srbima. Njih ima oko pol milijuna. Za tim ima u Bačkoj »Bunje- 

vaca« i »Šokaca«, valjda blizu 200.000. Svi su oni katolici, a 
govore isti govor, kojim i sriemski katolici Hrvati tamo oko 
Vinkovaca. Dalje na zapad, u Baranji, osobito kod Pećuha, ima 
možda oko sto tisuća naroda našega jezika, a katoličke vjere, 
koji se zovu baš Hrvati, a govore kao naši Ličani. Hrvata ima 
i dalje na zapad, u županiji šomogjskoj, zaladskoj i željeznoj, a 
osobito u šoprunjskoj — skoro do blizu Beča. Napokon u či- 
tavom Medjumurju živu sami Hrvati (ima ih oko 90.000), koji, 
kako je poznato, govore kajkavski, kao što i Slovenci, kojih 
i u Ugarskoj ima do 80.000. 

Slovenci i megjumurski Hrvati živu u Ugarskoj od vajkada, 
t. j. od onoga vremena, kad je hrvatski narod osvojio današnju 
svoju domovinu — od Blatnoga do Skadarskoga jezera i od 
Dunava do mora. Ostali naš narod, t. j. Srbi, Bunjevci, Šokci, 
baranjski i šopronjski Hrvati, svi su se ovi u Ugarsku dose- 

lili za vrieme turskih ratova, t. j. prije 400 godina i još poslie, 
i to Srbi iz stare Srbije, a ostali većinom iz stare Hrvatske 
(t. j. iz Bosne). 

U staro vrieme, dok nije bilo škola ni ureda, živio je sav 
onaj naš narod preko Drave i Dunava većinom onako, kao što i 
narod u Hrvatskoj. Ali odkada su se počele osnivati škole i 
razni uredi, velika je razlika izmedju Hrvata u banskoj Hrvat- 
skoj i onih preko Drave i Dunava. Od god. naime 1848, a osobito 
cd 1868., osnivaju se u banskoj Hrvatskoj hrvatske škole, a u 
Ugarskoj se osnivaju magjarske škole; u banskoj Hrvatskoj 
govori se kod suda i kod oblasti hrvatski, sva su pisma od 
oblasti i suda takodjer pisana hrvatski, — a u Ugarskoj je sve 
to magjarski. Jedino u crkvi propoviedaju svećenici u hrvat- 
skim župama hrvatski, a i molitvenike ima narod hrvatske. 
z.ato je sasvim naravski, da je naš narod u Ugarskoj u prosvjeti 
zaostao, jer nema hrvatskih škola, a po tom ne zna ni za 
hrvatske knjige, i ako do koje dodje, slabo ju razumije. I tako, 
sve što je prosvjećenije i štono rieč gospodskije, to je Magjar, 
a seljak se još drži koliko toliko svojega jezika i običaja. Mnogo 
je lakše Srbima, jer oni imaju svoju posebnu crkvenu samo- 
upravu (autonomiju) i svoj narodno crkveni sabor (koji se drži u 
Sriemskim Karlovcima), pa mogu osnivati i srbske škole. Srbima 
u Ugarskoj lakše je i zato, što su oni sa Srbima u Hrvatskoj 
vezani ne samo vjerom, nego imadu i jednu crkvu, jedno 
narodno-crkveno poglavarstvo, kojemu je na čelu nadbiskup- 

patrijarha u Karlovcima. Katolici naprotiv, premda su jedne 
vjere, kao i katolici u Hrvatskoj, spadaju pod biskupije u 
Ugarskoj (u Kalači, Gjuru, Pećuhu i t. d.), a to su magjarske 
biskupije, Magjari su biskupi i župnici (većinom), magjarski je 
jezik svuda prvi i glavni, a za hrvatski se jezik i za hrvatsku 
školu malo mari, dapače se ukida i ondje, gdje je od starine 
vladao. 

Premda smo se mi Hrvati u banskoj Hrvatskoj morali i sami 
boriti, dok smo osigurali našemu jeziku pravo u školi, na sudu, 
kod oblasti i u saboru, ipak su naši rodoljubi već tamo od god. 
1848. mislili i na onu našu braću preko Drave, Tako je umni 
rodoljub i profesor Fran Kurelac već pred 60 i više godina 
putovao po Ugarskoj i zapisivao tamo narodne popievke. 

No kasnije se nije skoro nitko starao za taj naš sviet. A 
malo su se i oni za se starali, a nije im ni zamjeriti, jer se nije 
moglo. Ipak nisu sasvim zaspali, jer se ipak izdade svake godine 
barem kakav koledar. Najviše rade, osobito u novije vrieme, 
Bunjevci u Subotici, gdje ih ima samo u tom velikom gradu do 
60.000, pa imadu, kako ćemo za čas čuti, i svoje školane 
gospode. Oni već tridesetu godinu izdaju svoje novine »Neven«, 
koje su ovoga proljeća proglasile, da se Bunjevci i Šokci raču- 
naju k Hrvatima. To su naše novine zabilježile i od ond^ 
osobito zagrebački »Hrv. Pokret« počešče znade potanko izpi- 
sati iz »Nevena«, što ta naša braća rade. 

(» Dom «, God. 1913. Broj 36.) 


A rade, hvala Bogu, prilično. Eto baš ovih dana složili se 
subotički bunjevci, da će osnovati »Prvu školsku zadrugu u 
Subotici«, pa su osnivači izdali poziv na pristupanje u tu 
zadrugu. 

Na pozivu su podpisani ovi: Pajo Kujundžić (župnik), dr. 
Mirko Ivandekić Ivković, Blaško Rajić, dr. Babijan Malogurski, 
Mijo Mandić, dr. Štipan Matijević, Mate Dulić, dr. Stjepan 
Vojnić-Tunić, Nikola Matković, dr. Josip Prčić, Čašo Vukmanov- 
Šimokov. — Eto čak i pet doktora medju ovim rodoljubima, a 
to nisu svi, koliko znamo. 

Tko hoće da pristupi u zadrugu, ima se pismeno obvezati, 
da će barem tri godine plaćati najmanje po jednu krunu (a može 



dakako i više); tko se obveže na 10 K godišnje, može biti biran 
u odbor, a tko se obveže na sto kruna postaje već time 
odbornikom. Tko želi arak za podpisivanje, neka piše na »Ured- 
ništvo Nevena«, Subotica (Szabadka) I, krug br. 74. 

Zadruzi će ovoj biti zadaća, da osniva škole u kojima će 
se djeca učiti »bunjevačkim« t. j. hrvatskim jezikom. Nema 
sumnje, kako su bunjevci dobrim dielom vrlo imućni, a imade 
nade, da će i ostali Hrvati pristupiti u zadrugu, da će ta za- 
druga uspjeti, pa bi za koju godinu mogla postati razsadnicom 
hrvatskih škola po Bačkoj. 

Ovim putem trebalo bi da podju i Hrvati u baranjskoj žu- 
paniji, o kojima je osječka »Nar. Obrana«, dne 13. rujna donesla 
veliki članak, u kojem pisac jadikuje nad propadanjem našega 
naroda u Ugarskoj te poziva Hrvate, da taj narod spase od 
narodne propasti. Pisac kaže, da ne će ništa biti, ako se ne 
osnuje posebni odbor, a misli zacielo, da bi se ti odbori imali 
osnovati u Osieku ili gdje drugdje u banskoj Hrvatskoj. Po 
našem sudu ne treba posebnoga odbora, nego je dosta da 
Osječani, kao najbliži susjedi baranjskih Hrvata osnuju podruž- 
nicu »Hrv. Nar. Straže«. 

Pitanje je samo, bi li »Hrv. Nar. Straža« mogla djelovati 
preko Drave, kad znamo s kakvim nepovjerenjem Magjari gle- 
daju na svako narodno nastojanje, koje nije magjarsko. Zato je 
jedini pravi put, da se i baranjski Hrvati slože, u »Školsku 
zadrugu«, kao što su se eto počeli slagati subotičani. 

Istina je, malo će biti medju baranjskim Hrvatima osvie- 
štenih i sposobnih ljudi. No tu bi baš Subotičani, koji su eto 
poveli novo narodno kolo, a imadu dosta i visoko obrazovanih 
liudi, — Subotičani bi tu, kao domaći ugarski državljani mogli 
baranjskim Hrvatima pomoći, da se počnu organizovati za svoje 
narodne škole. 

Pita se samo, kako će se vlada i oblasti u Ugarskoj držati 
prema ovom našemu nastojanju. Treba naime držati na pameti, 
da Magjari, kojih je najviše u Ugarskoj, pa imaju i vlast, kako 
smo spomenuli, s nepovjerenjem gledaju nastojanje svakoga 
drugoga naroda. Ako im se radi toga prigovori, oni se brane, 
da je to »sveslavensko« (»pan-slavsko«) bunjenje. Ovo je dakako 
samo izgovor, ili možda bezrazložni strah, osobito, što se tiče 
naših suplemenika. Naši suplemenici tamo zacielo dobro znadu, 
da je njihova domovina Ugarska, a u Hrvatskoj da su samo 

njihova braća po rodu i po jeziku. Svojoj ugarskoj domovini oni 
će ostati vjerni i odani sinovi tim više što više budu prosviećeni 
i što više slobode budu u njoj imali. A prosvjetiti se pravo može 
čovjek samo u jeziku, koji mu je potpuno poznat, t. j. u mate- 
rinskom, a gdje se to ne dopušta, tu nema slobode. To priznaje 
sav prosviećeni sviet, pa će to valjda spoznati i Magjari, te 
valjda ne će htjeti, da naši suplemenici ostanu u neznanju i 
tmini. 

U toj nadi želimo braći preko Drave i Dunava što veći 
uspjeh u njihovom nastojanju za prosvjetu naroda. 

( »Dom«, God. 1913. Broj 37. ) 


Naše selo. 


Čitamo u jednim zagrebačkim novinama, kako je jedan 
mladi gospodin pošao sa svojim drugom u jedno naše selo, ne- 
kakvo Cerje. Piše o tom svojem pohodu koješta, što se neiz- 
kusnu mladiću, koji misli, da je štono rieč, pozobao svu mudrost, 
a osobito spoznao spasonosnost civilizacije, — ne može baš ni 
zamjeriti. Više bi se moglo zamjeriti novinama, koje ovako 
nezrele misli tiskaju. Mi ćemo se obazreti na dvie stvari u ovom 
pisanju. 

Prvi je ovo: Piše taj mladi gospodin, da je u tom Cerju bila 
puna krčma ljudi i žena, da su žene bile pijane (pile su rakiju), 
jedna starija da je čak pijana ležala, a mladje su mužkarce 
pozivale, da idu s njima, i to tako valjda da su to mlada gospoda 
čula ili vidjela. — Mi ne znamo, da bi u hrvatskom selu bilo u 
krčmi pijanih žena, osobito tako i toliko, kako tu čitamo. 
Možda bi se gdje na dan sajma ili proštenja našla koja žena 
pripita, no ta bi se brzo izgubila izmedju svieta. Ali da li ovako 
u krčmi, na radni dan, ili makar u nedjelju, žene pijančevale, 
po zemlji se valjale i onako se vladale, — to bi bilo nešto, o 
čem bi one novine morale drugačije pisati, jer to više nije šala, 
niti je tu dosta ono nezrelo i visoko, gotovo radošću obavito 
zgražanje i blagoslivljanje nepokvarenoga i civilizovanoga grada. 
(Mladi gospodin naime piše, kako su jedva dočekali, da dodju 
u grad iz ove seoske pokvarenosti i gada). Nas ta stvar toliko 



105 

zanima i zabrinjuje, da ćemo točno izviditi, kakvo je to Cerje i 
što je u tom pisanju istine. Mi znamo, da na selu ima zla i pre- 
više, ali mislimo, da nije dopušteno pišući o tom zlu još i 
izmišljati, samo da opis bude, tobože kićeniti i zanimiviji, pa da 
se uzmogne kazati, da i naše selo ima svoje »apaše« ili pijane 
žene, kako ih opisuju oni, koji su bili u iztočnom dielu — 
Londona. 

Drugo je ovo: Mladi taj gospodin na dugo i široko opisuje, 
kako se je u toj krčmi jedan seljak, da prostite, rukom useknuo, 
a pritom se neizkazano glupo tomu izruguje i zgraža, što naši 
seljaci nemaju »šnaictihla«, žepnoga rubčića. Mi smo jedva vje- 
rovali, da smo ovo čitali u jednim jugoslavenskim novinama, kad 
sav sviet zna, da se zacielo devet desetina svih nas Jugoslavena 
usekuje ■ — rukom bez rubčića. Ta podjite u beogradsko pozo- 
rište (kazalište, teatar), pa ako ne vidite, da se tko useknuo 
rukom tu, pred tolikim svietom i gospodom, recite, da lažem. 
A za volju jednomu mladomu gospodinu — to se ne bi smjelo ni 
u hrvatskom selu Cerju, i to u krčmi! Bome, Hrvati su prvi na 
slavenskom jugu, kad su tako civilizirani, te njihova zlatna 
gospodska mladež tako ozbiljno shvaća potrebu žepnoga rubčića. 
A mi vam kažemo, što smo na svoje oči vidjeli, da su se bugarski 
sveučilištarci u Beču sred ulice usekivali rukom, pa su ipak 
osvojili Drinopolje! Nisu se predali Turcima mašući bielim rub- 
čićima, jer ih nisu ni imali. A hrvatska će gospoda povesti 
hrvatsko seljačtvo u boj za slobodu istom onda, kad svaki 
seljak bude imao svoj žepni rubčić. Onda će domovina biti 
spašena. 

Žepni rubčić, — no, nije fajde, zgodna stvarca. Ali što bi 
rekao naš mladi gospodin, da mu kažemo, da su se i francezki 
kraljevi jedva pred koju stotinu godina usekivali rukom? Pa 
kakvi su to bili kraljevi! Kakova su to bila gospoda! Sve bez 
žepnoga rubčića! A prve žepne rubčiće imale su gospodje 
(dame), — i to ne za usekivanje, nego za paradu, — kako to 
imaju odavna već naše seljanke. A usekivati se u rubac, to je 
bilo tako prosto, kao da se naš mladi gospodin usekoe u 
servijetu! Pa, hoćemo li pravo, što je gadnije: Useknuti se 

rukom, ili ono nešto zgnječiti u rubčić i spraviti u žep i nositi u 
žepu? Ama znate, kako tko, ali ono po žepu nositi, kako se to 
ljudima ne gadi! Pa kakvih vidimo žepnih rubčića! Bjež, ne 

divani, jer ću izbaciti vruštuk! A onamo naš je mladi gospodin 
očajan, što naši seljaci nemaju onoga gada u žepu. 

Eto, to vam je, kad ludu spopane civilizatorska jeza. Taj 
bi ljude vješao, što nemaju žepnoga rubčića! . . . 

( » Dom «, God. 1913. Broj 36.) 


Opet »bruka« u Bosni. 

Hrvatske i srbske novine u Bosni (»Hrv. Dnevnik«, »Srbska 
Rieč« i dr.) bile su ovih dana pune pisanja opet o jednom doga- 
đaju, na kakve smo hvalu Bogu, bili već zaboravili. Pred kojih 
15 godina naime bilo je po novinama silne galame, a po čarši- 
jama po Bosni razgovora, prepirke i svadje radi toga, što je 
nadbiskup »Štadler opet pokrstio jednu turkinju djevojku«. 
Bože, što se galamilo i pisalo, kao da će na jednoj strani propasti 
»lijepi naš din«, a na drugoj se pomnožati stado Isusovo — sve 
radi jedne turkinje, koja se pokrstila! Pa ako i nije bila samo 
jedna, neka ih je bilo osam u 20 godina, kao što ih više nije bilo, 
koje su se pokrstile, — pa što je to? Je li to vriedno tolike 
galame i mržnje? Ta neka ide, tko kamo hoće: »Da, ali Štadler 
nama otima sviet i na silu ga krsti!« vikahu Turci po čaršiji i 
pisahu po novinama čitave pripoviesti, kako su ju uhvatili, 
zatvorili, odpremili u Dalmaciju, a stražara koji ju je vodio, 
ubili ... I jedva to nekako malo prestalo, eto opet: Sad je opet 
pošokčena neka pravoslavna Srbkinjica, Gjurgjinka Pavlović. 

ošokčena (pokatoličena), i već je u samostanu, ali eto joj 
majke i rodbine, dočekaše je na kapiji, kad je s drugima izlazila, 
i oteše! A Štadler ne da, već zove u pomoć oblasti, policiju, koja 
pozove glasovitu Gjurgjinku preda se i reče joj, da može, kud 
hoće, a ona k majci. »Da bruka bude podpuna« (piše »Hrv. 

Dnev.«) »Srb. Riječ saziva za nedjelju (14. rujna) prosvjednu 
skupštinu« . . . 

I »Hrv. Dnev.« zove to eto brukom, samo misli, da su se 
obrukali »kršćani« (pravoslavni Srbi), a mi mislimo, da je ovo 
bruka za sve nas, te da bi jedna i druga braća u Bosni mogla 
naš ukupni narod poštediti od ovakovih dogadjaja. Ta ovamo 
kod nas preko Save svak se čas tko »pošokči«, tko »povlaši«, 

pa nitko za to i ne zna. Kod nas su se već ljudi i na glasu 
»povlašili«, a ne tek kakva Gjurgjinka, koja ima zlu maćehu, pa 
se ovdje nije dizala nikakva galama. Naši ovdje rekoše: Nit' 
mi izgubismo, niti vi dobiste, — pa smo, što reče Švabo, kvit. 

(»Dom«, God. 1913. Broj 36.) 


Lukno se ukida, crkvene se zemlje »diele«! 

Poznato je našim čitaocima, koliko se je vikalo na seljačku 
stranku, da hoće župnicima »uzeti« lukno, dapače da obećava, 
da će seljaci »dieliti vlastelinstva (spahiluke) i župničke 
zemlje«. To doduše nije baš tako, jer u programu seljačke 
stranke nema ni govora o tom, da bi se dielile župničke zemlje, 
kao što u obće nema govora o tom, da bi se što »uzimalo« i 
»dielilo«, nego o tom, da bi sabor stvorio zakon, po kojem bi 
obćine mogle odkupiti velika imanja (veća, recimo, od 500 ju- 
tara), pa župničke zemlje, jer nisu velike, ovamo ne spadaju. 
Isto tako ne kaže program seljačke stranke, da bi se župnicima 
lukno »uzelo«, nego da bi se i to imalo odkupiti. Ali se je na 
seljačku stranku svejedno godine i godine radi toga vikalo, da 
je proti svećenstvu, proti vjeri, da nauča socijalizam i anarhizam, 
da je bezbožna, da buni narod i t. d. 

Sada medjutim čitamo (»u Hrvatu«) da je župnik u Kalniku 
tkraj Križevaca), na svećeničkom sastanku u susjednoj Glo- 
govnici dne 16. rujna o. g. predložio: prvo, da se lukno odkupi 
drugo, da se sva crkvena imania parceliraju, kako bi narod 
došao u posjed što većega posjeda zemlje, a kler (svećenstvo), 
dao što intenzivnijega (pomnijega) rada za Boga i Hrvatsku. 

U dopisu o toj stvari ne kaže predlagač (dr. Juraj Cenkić), 
jesu li nazočni svećenici (a bilo ih je 18) ovaj predlog prihvatili, 
ali je svakako vrlo važno, što je ovaj predlog potekao od žup- 
nika i medju samim svećenstvom. Sad će valjda ne samo prestati 
navale svećenstva na seljačku stranku barem radi ove stvari, 
nego će se možda ova stvar koliko toliko dalje pomaknuti. 

Što se tiče lukna, župnik je dr. Cenkić razlagao braći 
-svećenicima, kako je to nedostojno svećenika »da po župi sa 
putama (otvorenim posudama za vino; nose se na ledjima) i 

»vaganima« (mjerovima) idu kupiti lukno. »Koliko tu čovjek 
doživi svadja, natezanja, a i neugodnosti? Zar je to dostojno 
jednoga svećenika, da čeka pred klietju na seljaka po jednu uru, 
dok on dodje, pa ti milostivo natoči par litara najlošijega vina!« 

Što se tiče gospodarstva na zemlji (na gruntu), razlagao je 
g. dr. Cenkić, kako župnici moraju od trgovca do trgovca 
(često Židova »hauzirati«) ili od krčmara do krčmara nuditi 
svoje žito i vino, ili kako se moraju voziti na jednim kolima sa 
svinjama na sajam, gdje opet moraju po čitave ure stajati na kiši 
i »zaklinjali« (!) se svim«, što im je milo i drago, da svinje rado 
žderu, da nisu ikričave i t. d. Koliko puta moraju pod šatorom 
likov piti! Dade li se to spojiti »sa dostojanstvom jednoga sve- 
ćenika, koji po teoriji (nauci) imadu neku vrst od same Majke 
Božje!« Koliko nam to, kaže, uzima vremena, da se ne možemo 
starati za duhovnu službu, za narod: Napokon mi svećenici, 
razlagaše župnik dr. Cenkić, nemamo materijalnih uvjeta za 
razborito gospodarstvo, za to se na svim župničkim gospodar- 
stvima gospodari, da uživatelj koji već jest, dobije što više, a 
kako će biti nasljedniku, za to ga nije briga. (To je tako zvano 
»razbojničko gospodarstvo«). 

Ovo, što g. župnik dr. Cenkić kaže na kraju i prema kraju, 
to je po našem sudu, glavno: župnik, ako hoće da bude učitelj i 
pastir narodu, ne može biti gospodar. To opažaju i sami žup- 
Ijani, pa se naši čitaoci zacielo sjećaju kako je o tom poučno 
i razborito pisao seljak Valent Poljak. Istina je i vrlo važno i 
ono, što g. župnik kaže sasvim na kraju: župnik nije vlastnik 
župničkoga zemljišta, ne ostavlja ga ni sinu niti komu svomu, pa 
što mu je stalo, što će zemlja nositi, kad on ode ili kad umre? 

Ono, što g. župnik piše, da se pobiranje lukna, hodanje po 
sajmovima i t. d. ne slaže s dostojanstvom svećeničkim, — to 
se nama sve ne čini doduše tako strašno, — ali razumijemo i g. 
župnika. Mi smo razgovarajući o toj stvari sa svećenicima čuli 
različnih mišljenja. Njekojim se čini, da je ovo obilaženje župe 
poradi lukna ne samo dobra prilika, da župnik zaviri u svaku 
kuću, te vidi, kako narod živi, nego da to približuje župnika i 
župljane, pa da se onaj darak ima smatrati više kao od milošte, 
a ne kao »moraš. Ali na žalost ima g. župnik dr. Cenkić pravo, 
da to obilaženje postaje svakom godinom sve to neugodnije, već 
poradi siromaštva. Ali glavno je to: danas je drugo vrieme, pa je 
već uzalud govoriti o tom, kako je njekada bilo. 

Koliko mi poznamo prilike u narodu, lukno bi se imalo od- 
kupiti poglavito radi toga, što radi njega neprestano nastupaju 
svadje izmedju župnika i župljana, a to je zato, što to lukno nije 
uredjeno: niti je jednako uredjeno u svim župama, niti ga jed- 
nako pobire svaki župnik, a nigdje nije nikada javno proglašeno, 
na kojem temelju i koliko tko ima davati, tako da se mnogo 
puta čini, da svaki župnik uzima lukno po volji, — i od tuda 
tolike neugodne svadje, dapače i parnice. 

Od lukna je mnogo važnije župničko zemljište. G. župnik 
dr. Cenkić predlaže, da se parcelira ne samo župničko, nego u 
obće crkveno (dakle i biskupsko, kaptolsko, samostanskoj 
zemljište. No ako i nije mislio na sve crkveno zemljište, svakako 
bi i to bila vrlo važna, velika i težka promjena kad bi se i samo 
župničko zemljište parceliralo. Misli li se pri tom čekati, dok 
se u toj stvari složi duhovni stol s kr. vladom, dok se to 
»prouči« i na raznim konferencijama (kojih je već bilo) pre- 
trese, — zacielo će se dugo čekati. 

Zato bi po našem mišljenju bilo najbolje, da ovu stvar uredi 
duhovna oblast sama onako, kako ju sama urediti može, i to 
ovako od prilike: 

Sva župnička zemljišta (da za sada ne govorimo o bisku- 
pijskim i kaptolskim) neka se ugovorom dadu u zakup župnoj 
obćini, a župna obćina imade uzdržavati župnika (i kapelana). 
U ugovoru bi se moglo odrediti i to, da za vrieme toga ugovora 
župljani ne će podavati ni ostalih podavanja (lukna, drva, težaci), 
a gdje postoji kakva nesuglasica radi »štole« (ukopa, vjenčanja), 
odredilo bi se i to, — sve, naravski, za trajanje toga ugovora 
i ne dirajući u stalno staro župničko. pravo, koje po tom za 
vrieme ugovora počivalo ( t. j. ne bi se izvršavalo). 

Dakako, da bi u tu svrhu trebalo izraditi statut ili ustav 
(pravila) »župne crkvene obćine«, koja danas obstoji samo po 
imenu. Naputci i odredbe duhovnoga stola nadbiskupije zagre- 
bačke kažu na pr. da »ravnatelj crkve« župnik (upravitelj crkve) 
upravlja crkvenim dobrima uz pripomoć »crkvene obćine« koju 
zastupaju dva starješine: ove starješine bira ravnatelj crkve 
(župnik); a pri tom se ima obazirati na želju »crkvene obćine«. 
No kako će župnik doznati želju crkvene obćine, to se nigdje ne 
kaže, jer se crkvena obćina ne sastaje u nikakvu skupštinu, 
gdje bi se mogla očitovati kakva želja ili volja. Crkvena bi 
oblast mogla to točno odrediti, što je to crkvena obćina (tko 


110 

ima glas i t. d.), i to na biskupijskom zboru (sinodu), na koji bi 
osim svećenika pozvala i svetovnjake. To bi bio pravi »kato- 
lički kongres«, bez buke i pravde, a imao bi dosta i drugoga 
koristnoga posla (osobito što se tiče kršć. odgoja mladeži, crkv, 
pjevanja i orguljanja, svadbenih i posmrtnih običaja i t. d.) 

Jedno je, čega se njeki boje, a to je ovo: Bili crkvena 
(župna) obćina, kad bi se uredila, u redu uzdržavala, t, j. plaćala 
svoga župnika i kapelana? Ne bi li tu trebalo zvati u pomoć 
oblast i žandare? 

To je dakako ozbiljno pitanje. Po našem sudu, koliko mi 
poznamo narod, išlo bi to u većini župa u redu. Ali za veću i 
podpunu sigurnost bilo bi svakako potrebno, da u svakoj župnoj 
obćini izabrani predstavnici (odbornici) osobno jamče za obveze 
župne obćine, tako da bi župnik u nuždi mogao njih držati. A 
možda bi bilo — za prvo vrieme — dobro, da se župna obćina 
upiše (protokolira) kod suda. Nikako pak ne bi po našem mni- 
enju bilo dobro, da se političkoj oblasti dade ikakva prilika, da 
bi s ovom stvarju mogla imati posla. Naš je narod još tako odan 
Vjeri i Crkvi, da bi on stvar s voljom i radošću primio u ruke, 
— samo mu ih treba razvezati. Mi bismo tek onda imali hrvatsku 
narodnu Crkvu, kad bi se ova stvar od prilike ovako uredila. 

No ako se ova stvar skoro i ne uredi na ovaj način, sva- 
kako će se o njoj odsada mirnije suditi i razpravljati, a mi smo 
za sada i time zadovoljni. 


(»Dom«, God. 1913. Broj 38.) 


Dva nova družtva. 

Ovih su dana osnovana dva nova družtva u Zagrebu. Jedno 
se zove: Hrvatsko družtvo za narodno zdravlje, a drugo je 
družtvo abstinenata, t. j. družtvo proti piću. 

Kako je mnogim našim čitaocima poznato, ima i kod nas 
Hrvata već dosta raznih družtava. Svakomu je skoro poznato, 
da obstoji u Zagrebu »Družtvo sv. Jeronima«. To družtvo izdaje 
svake godine knjige, medju njima i koledar »Danicu«. Slično je 
družtvo i hrvatska »Matica«,- koje izdaje knjige za školovanije 
ljude. Gdjekomu je možda poznato, da u Zagrebu obstoji već 70 

godina gospodarsko družtvo, koje ima i svoje podružnice po 
domovini, a brine se za napredak poljskoga gospodarstva. Staro 
je družtvo i hrvatsko pjevačko družtvo »Kolo«, a i po cieloj 
domovini ima u svakom gradu i gradiću kakvo pjevačko družtvo. 
Poznato je mnogima, da obstoje i sokolska družtva, kojima je 
zadaća, da medju Hrvatima šire bratinsko poštovanje, čestit i 
uredan život, ponašanje i muževno držanje. U novije vrieme 
osnovana je Družba Sv. Ćirila i Metoda u Istri. Tomu je družtvu, 
koje je dosta poznato i u banskoj Hrvatskoj, zadaća, da podiže 
hrvatske škole u Istri, tamo uz more, jer tamo imaju kod vlade 
prvu rieč Talijani, koji se brinu samo za talijanske škole. Za 
osnivanje i podupiranje škola po banskoj Hrvatskoj osnivana je 
nedavno »Hrvatska Straža«, koja će osnivati i podupirati 
hrvatske škole, osobito u onim krajevima, gdje je pogibao, da 
bi Hrvati mogli radi kakve koristi ili dati napasti svoju djecu u 
magiarske škole, koje kod nas osniva i pomaže magjarsko 
družtvo »Julijan«. 

Uz ova družtva, kojima može pomagati svaki Hrvat, imade 
mnogo družtava, u kojima se kupe pojedini staleži. Tako ima 
družtvo hrvatskih književnika, liečnički zbor, učiteljski (peda- 
gogijski) zbor, pravničko družtvo, profesorsko družtvo, družtvo 
inžinira i graditelja (arhitekta), družtvo ljubitelja umjetnosti 
i t. d., kojima je svima više ili manje briga, ne samo staležka 
korist, nego i to, da se širi posebna koja nauka ili zanimanje za 
književnost i umietnost, služe dakle i obćoj koristi. 

Za obće dobro osnovana su i vatrogasna družtva, pa i 
družtva za zaštitu životinja. 

Još više ima družtava, u kojima se okupljaju pojedini sta- 
leži samo radi medjusobne pripomoći, pa tako ima družtvo 
obćinskih činovnika, podvomika, pisara i t. d. 

Od svih ovih družtava treba razlikovati dioničarska 
družtva, kao što su na pr. banke (kase) i štedionice, gdje se 
ljudi slažu samo radi dobitka. 

Pita li tko, zašto se slažu sva ova družtva i jesu li na kakvu 
korist narodu, može se na to odgovoriti ovo: 

Nema čovjeka, koji bi mogao sam živjeti. I to čovjek ne 
treba samo pomoći drugoga čovjeka, nego se još i više mora 
braniti od ljudi, jer jedan drugomu na razne načine smeta. Svi 
ljudi naime nisu jednaki, nego jedni mogu živjeti u miru, a drugi 
ne mogu ili ne će, nego na pr. diraju u tudje (kradu), otimaju 

i t. d. Da se tu načini red., za to se stara i brine država, pa je 
zato država najveće narodno družtvo. Ali koliko ima toga, za 
što se država ne brine, ili se ne može brinuti! Koliko put ču- 
jemo, da tko kaže: »To bi se moralo zabraniti! To bi se moralo 
drugačije urediti!« I doista, država, t. j. njezina vlada, izdaje 
naredbe, a oblasti onda zahtievaju i tjeraju, da se te naredbe 
izvrše, pa makar i na silu. Ali ima dosta toga, gdje vladine na- 
redbe i odredbe oblasti ne mogu ništa, ili mogu malo. Ima na 
pr. država, gdje je zabranjeno krčmarima, da daju žestoka pića 
preko mjere. No tko će zabraniti, da ljudi preko mjere piju kod 
kuće? Moglo bi se napokon i to zabraniti, ali koliko bi za to 
trebalo stražara, koliko bi tu bilo neprilika! Zato nema druge, 
nego da se svi oni, koji su proti piću, slože, te da nastoje svakim 
načinom: naučavanjem, upućivanjem, opominjanjem sklonuti 
ljude, da se dobrovoljno kane pića. A tako i sa stotinom drugih 
stvari, 

Na ono drugo pitanje, naime: jesu li sva ona družtva, koja 
smo spomenuli, na kakvu korist narodu, t. j. jesu li što postigla, 
na to se može odgovoriti ovo: 

Po drugom svietu učinila su razna družtva tako mnogo, da 
se to u kratko ne da ni kazati. Može se samo reći, da su razna 
družtva po svietu složila, uputila i pomogla ljudima više nego 
vlada. Pitamo li, ima li kakve koristi od tolikih naših družtava, 
ne možemo biti baš osobito zadovoljni s odgovorom, jer većina 
naših hrvatskih družtava slabo napreduje. Ali to nije nikakvo 
čudo. Gradskoga svieta ima kod nas malo, a seoski je sviet 
do nedavna bio kmet, a ni sada se ne zna, a i ne može pravo ni 
maknuti. Povrh toga velika je smetnja i to, što većina naroda, 
t. j. seoski sviet, slabo ili nimalo ne dolazi u družtvo s prosvje- 
ćenijim gradskim svietom. Sve to nas ne smije odvratiti od toga, 
da po mogućnostima sudjeljujemo u narodnim družtvima, jer 
dok ne budemo svi sudjelovali, naša će družtva slabo na- 
predovati. 

Za seoski je sviet osobito važno jedno i drugo novo družtvo, 
koje je na početku spomenuto. Kako bi i naši ljudi na selu imali 
sudjelovati u tim družtvima, to se najbolje vidi iz sliedećega 
nacrta pravila za družtvene podružnice na selu. Ta bi pravila 
po našem sudu mogla biti odprilike ovakva: 

Družtvo za narodno zdravlje. K osnivanju podružnice ili 

grane »Družtva za narodno zdravlje«, moglo bi se pristupiti 
ovako: Tko misli, pošto ovo pročita, da bi bilo dobro, kad bi se 
u njegovoj obćini ili selu osnovala grana »Družtva za narodno 
zdravlje«, te da bi ga ljudi poslušati, kad bi ih pozvao radi toga 
na dogovor, neka to prijavi kot. oblasti (to treba svakako, dok 
traje komesarijat i dok su sastanci zabranjeni), zatim župniku, 
učitelju i obć. poglavarstvu, a onda neka pozove na odredjeno 
mjesto i u odredjeni dan i sat svakoga, za koga drži, da što ra- 
zumije i da hoće pomoći sebi i drugomu. Kad se ljudi skupe, 
neka im kaže od prilike ovako: 

U našoj cieloj domovini narod mnogo strada od bolesti. To 
se vidi po tom, što kod nas umire osobito mnogo sitne djece i 
što su tako silni troškovi za obskrbu bolestnika u bolnicama. Iz 
domaćega proračuna troši se svake godine na obskrbu bolestnika 
preko 800.000, a koliko moraju doprinašati obćinari! Pa uza sve 
to sa zdravljem u našoj domovini ne stoji dobro. Poznato je, da 
je seljaku težko doći do liečnika, bez velikoga troška, kojega 
oni uz najbolju volju ne može smoći, pa zato liečnika i ne zove. 
A ima ih i takvih, koji do liečnika ne drže mnogo, ili ne drže 
ništa. Mnogi ne znadu, da ima bolesti, koja prelazi od jednoga 
čovjeka na drugoga, pa ne paze na to, i zato se takva bolest 
često razširi kao kuga. Nastojanju i širenju bolesti pomaže, a 
liečenje otežčava svaka nečistoća, nered i nerazbor, a toga ima 
i kod nas: kakve su nam jame, kakva dvorišta sa gnjojištima, 
kakve su nam štale, kotci (svinjci), torovi, kokošinjaci! Što je 
ono za kućom, za štalom, u šljiviku, za kupom slame ili sijena? 
Kako nam je u kuhinji, gdje stoji i u kakvom je redu napojnjak 
s napojem ili spirinama! Kakva čaša i flaša (ako ju imamo)! 
Kakvo je posudje, kakve žlice i noževi! Kakav je stoljnjak, 
kakvi obrisači (peškiri) ! Kakvi su obojci, kakve djeci noge, uši, 
glava, nokti! Kako solimo slaninu, kako kiselimo kupus! Kako 
prešamo groždje, kako tresemo šljive! Kakve su nam ruke, kad 
hranimo djecu ili kad jedemo! Što radimo, kad se ofurimo, po- 
režemo! Što M sve ne mećemo ina rane! Što li sve ne pojedemo, 
čim li se sve ne trujemo! Kako dvorimo bolestnike! Što li nam 
ne prepate rodilje, osobito u ovoj samoći s mužem! 

Sve je ovo naš život, naše zdravlje — ili naša bolest i pre- 
rana smrt, ako nije, kako bi trebalo. Redom, čistoćom i pažnjom 
stotinu bolesti možemo zapriečiti, stotinu ih izliečiti, a uz to 


8 


114 


115 


život olakšati i poljepšati, oku, srcu i duši ugoditi, te i tim 
zdravlje podržati i pokriepiti, a bolest oslabiti i potrti. 

(»Dom«, God. 1913. Broj 41.) 


Družtvo za narodno zdravlje. 

Pravila družtva za narodno zdravlje na selima mogla bi biti 
od prilike ovakova: 

I. U (tom i tom) mjestu osniva se družtvo s imenom »družtvo 
za narodno zdravlje u (tom i tom mjestu)«, a djelovanje mu se 
proteže (na ta i na ta mjesta). 

II. Družtvu je briga: da se narodu zdravlje sačuva i da 
bolestni ozdrave. 

III. Da se narodu zdravlje sačuva, ima se družtvo brinuti 
na ovaj način: 

1. Ima nastojat i, da u područje družtva dodje izkusni liečnik, 
koji će pomno pregledati, prosuditi i proučiti sve prilike, koje 
djeluju na zdravlje u toj okolici, poimence zrak i tlo (okolinu), 
dvorišta, štale, kuće, gospodarsko i kuhinjsko posudje, napokon 
cieli život naroda, pa pošto to prouči, da u skupštini družtva 
sve to narodu razloži, a onda u sporazumu s izkusnim ljudima 
i ženama, osobito materama, sastavi kratak naputak: Kako u 
tom kraju ima narod živjeti, čega se čuvati i čega se laćati, da 
sebi zdravlje očuva. 

2. Ima nastojati, da se barem jedna mužka i jedna ženska 
osoba u području družtva točno i razložno uputi, kako se 
zdravlje čuva i kako se bolestnici njeguju. U tu svrhu ima se 
družtvo obratiti za savjet glavnomu (središnjemu) družtvu u 
Zagrebu, da ono priredi potrebu za takvu uputu naučne tečaje. 

III. Družtvo ima nastojati, da što prije skupi sredstva, da 
uzmogne : 

1, u službu družtva postaviti posebnu dobro upućenu i nau- 
čenu žensku osobu, koja će imati da brižno pazi na rodilje i na 
svu novorodjenu djecu u području družtva, je li naime rodilja u 
redu, jesu li djeca zdrava, drže li se u čistoći i u svakom redu, 
pa ako što pogibeljno za zdravlje opazi, da savjetuje i uputi, a 
koliko družtvena sredstva dopuštaju, da i pomogne; 


2. u svojem području urediti posebne prostorije (kuću) za 
njegovanje i liečenje bolestnika iz svojega područja. 

IV. Družtvo ima nastojati, da se sve zdravstvene odredbe 
oblasti, osobito za vrieme kakove pošasti, narodu javno obraz- 
lože, te da u provadjanju razložnih odredaba oblastima pomaže; 
no nikako ni družtvo ni njegovi povjerenici nemaju u nijednom 
slučaju sami zahtievati posredovanje ili postupanje oblasti, niti 
izazivati prisilnih oblastnih odredaba. 

V. Članovi su družtva: dobrotvorni, djelujući i podupirući. 

1. Dobrotvornim članom priznaje se svaka od osoba, koja 
družtvu davaju u novcu ili u vriednosti preko 20 (dvadeset) K. 

2. Djelujući su članovi one, odrasle mužke ili ženske osobe, 
koje pristupajući u družtvo obećaju, da će: 1. dolaziti na svaki 
družtveni dogovor i skupštinu; 2. po uputi družtva sveudilj pa- 
ziti na sve, što je narodnom zdravlju na korist ili na štetu, te 
narod na to upozoravati i svjetovati, a mladje i opominjati i 
koriti, a u družtvenoj skupštini o tom izvješćivati i oko zajed- 
ničke pomoći nastojati; 3. spremno na se primiti svaki mogući 
mu posao, što mu ga družtvo u družtvene svrhe povjeri. 

3. Podupirajući su članovi oni, koji se pristupajući u druž- 
tvo obvežu, da će plaćati u družtvenu blagajnu, koliko to glavna 
skupština odredi, no nipošto više od K na godinu. 

VI. Družtvu je na čelu odbor od tri do sedam osoba, koje 
izabere skupština družtva. U skupštini imadu rieč i odlučni glas 
svi članovi. Odbor izmedju sebe bira predsjednika, koji vodi 
družtvo. Prvu ili ustanovnu skupštinu saziva privremeni odbor, 
a prvi su članovi oni, koji se tomu pozivu odazovu i u družtvo 
pristupe. Dalje saziva skupštinu predsjednik svake godine naj- 
manje dva puta. — U skupštinu je svakomu slobodno doći, pače 
družtvo ima nastojati, da što više naroda dodje. Na svakoj se 
skupštini imadu na koncu pročitati i protumačiti liečnički zdrav- 
stveni naputci, a i predsjednik družtva i svaki djelujući član 
ima nastojati, da za skupštinu pripravi što koristnije savjete, 
upute i opomene za čuvanje zdravlja. 

VII. Čim se družtvo ustanovi, ima se prijaviti »Hrvatskom 
Družtvu za narodno zdravlje u Zagrebu« s molbom, da bude 
priznato za granu (podružnicu) toga družtva, i to uz one uvjete, 
koje središnje družtvo u Zagrebu za svoje grane postavi. 

VIII. Štogod nije rečeno u ovim pravilima, a tiče se zadaće, 
napredka i dobroga i urednoga vod jenja družtva, ima se za to 

postarati i po svojem sudu odrediti i urediti predsjednik u spo- 
razumu s odborom, a u potrebi i sa skupštinom. Posebice se ima 
predsjednik s odborom brinuti i sve potrebno odrediti, da računi 
družtva budu u redu. Račune ima polagati skupštini. 

(»Dom«, God. 1913. Broj 42.) 


Englezka vlada za poljodjelstvo. 

Naši se čitaoci sigurno sjećaju, kako je naš prijatelj, na- 
rodni zastupnik u zadarskom saboru I. F. Lupiš, razlagao u ovom 
našem »Domu«, da se treba »vratiti k polju«, te pri tom upozo- 
rivao, da o tom ozbiljno nastoje i Englezi. Da naši čitaoci sasvim 
dobro razumiju, o čem se to radi u Englezkoj, razložit ćemo 
im to barem u kratko, jer se baš ove dane o tom u Englezkoj 
živo radi. Englezka je vlada naime odlučila, osnovati novo jedno 
ministarstvo, t. j. jedan novi odio, i to ministarstvo za poljo- 
djelstvo ili za zemlju. A da je to upravo nuždno Englezkoj 
uvjerit će se naši čitaoci, ako saznadu ovo: 

U cieloj Englezkoj, koja ima oko četrdeset milijuna sta- 
novnika, ima poljodjelaca, samo oko poldrug milijuna, tako da 
se od 100 ljudi samo 3 do 4 bave poljodjelstvom! Toga nema 
nigdje na svietu, jer se na pr. u istoj Belgiji, gdje ima iza En- 
glezke najviše fabrika, ipak od 100 ljudi živi barem njih dva- 
deset (20) od poljodjelstva (u Njemačkoj 35, u Francezkoj 42 
od stotine). Pa ni ovaj poldrug milijun englezkih poljodjelaca 
ne živi na svojoj zemlji, nego samo jedna četvrtina, a ostale tri 
četvrtine — to su zakupnici i poljodjelski radnici. 

Pitat će tko zacielo: Pa kako je to? Zar nema zemlje u 
Englezkoj? — Ima zemlje u Englezkoj. Englezka zajedno sa 
Škotskom i Irskom (koje su negda bile posebne države) ima do- 
sta zemlje (prostora) samo nekako za polovicu manje od naše 
carevine, ali zato ima i nešto manje stanovnika. Ali u našoj 
carevini ima blizu trideset milijuna poljodjelaca, a u Englezkoj 
ih ima, kako smo čuli, jedva poldrug milijun! 

Ima Englezka zemlje, ali je ta zemlja — čujte i čudite se — 
pusta, zaraštena šumom, što živicom, a mjesto orača po njoj 
jašu i skiću se — lovci! 

No možda tko tomu ne vjeruje. Zato ćemo izpisati što je 
o tom govorio englezki ministar financija, po imenu’ Llovd 
Lieorge (Lojd Dzordž), i to na javnoj skupštini, dne 22. listo- 
pada ove god. Ministar George počeo je svoj govor ovako- 

»Njemačka ima deset milijuna poljodjelaca; Francezka, 
koja ima manje stanovnika, ima ih devet milijuna; mi — Velika 
Britanija — imamo ih samo poldrug milijun. U posljednjih 50 
do 60 godina narod se je u našoj domovini skoro podvostručio, 
a broj poljodjelaca je u to vrieme pao za 600.000. No u isto 
vneme se je broj lovaca podvostručio, jer su milijuni jutara 
zemlje ostavljeni neobrađjeni, i to radi zabave ili radi športa, 
ako kažu, tako da se na stotine centi hrane pogazi u lovu, dok 
stotine tisuća naroda nema što jesti, i da stotine i tisuće radeći 
tezko od zore do mraka ne požanju toliko da uzmognu prehra- 
niti sebe i obitelj, živući u jadnim kućama, a milijune su platili 
u ime zakupnine. Ako su vlastnici zemljišta znali za sve ovo, a 
nisu toga promienili premda su stotine i stotine godina imali 
svu vlast u rukama, onda je to skandal za njihov stalež!« (Odo- 
bravanje.) — Tako čitamo u engl. novinama »Standardu« od 23. 
listopada 1913 str. 9. stupac 7. 

Dugo bi bilo pripoviedati i razlagati, kako je do toga došlo, 
da je preko polovice za obradjivanje dobroga zemljišta u En- 
glezkoj vlasničtvo samo četiri tisuće osoba! Čujte: od četrdeset 
milijuna ljudi ima ih četiri tisuća (tj. od deset tisuća jedan), 
koji su vlastnici polovice svega dobroga zemljišta! Ostali je 
narod bez zemlje! A došlo je do toga ovako: Englezku, a veći- 
nom i Škotsku i Irsku osvojili su pred 840 godina Normani, 
koji su došli iz Francezke — a još prije su bili negdje na sje- 
veru, — osvojili i zemlju narodu oteli. Što je još ostalo zemlje 
u rukama narodu, to je oteto, — baš oteto, konfiscirano — ka- 
snije (prije 200 i 300 godina), kad je narod u Škotskoj, a oso- 
bito u Irskoj ustajao na oružje, da obrani svoju slobodu i vjeru. 
Tako to traje do danas, 

Englezka je ipak napredovala i razširila svoje gospodstvo 
po cielom svietu — sve uz slabo svoje poljodjelstvo. Kako je 
to bilo moguće, i to bi trebalo dugo razlagati. Dosta je spome- 
nitu, da su se Englezi primili trgovine, a poznato je, da 
se trgovinom najlakše dodje do imetka i bogatstva. To je jedno, 
a drugo je ovo: Englezka je na moru odsječena od ostaloga 
svieta, pa joj neprijatelj nije mogao lako nauditi. Ona se nije 

morala boriti ni s Arapima, ni s Mongolima, ni s Turcima (kao 
na pr. Španjolci i Poljaci, pa mi Hrvati). Dok su se druge 
države na kopnu branile, ili medju sobom krvarile, Englezka 
je pazarila. 

Ali dobro reče spomenuti ministar, da je bilo vrieme, kad 
je englezka trgovina slabo išla, a to vrieme može, kaže, opet 
doći. A što onda? Engleska ne može od svoga žita živjeti ni 
poldrug mjesec! 

Zato se Englezka vlada brine, kako bi opet podigla poljo- 
djelstvo. A kako je to nakanila postići, o tom drugom zgodom. 

(»Dom«, God. 1913. Broj 43.) 


Čujte! 

Čujte me, ljudi i prijatelji i braćo, koji me niste čuli već 
dvadeset mjeseci, a kad ste me čuli, govorio sam vam isto, što 
ću vam sad napisati. 

Evo opet su došli izbori za hrvatski naš sabor u Zagrebu. 
Opet će početi sastanci i skupštine, — tako zvana izborna 
borba. 

Vi znate, što ste vi i što smo mi svi skupa u toj borbi pre- 
patili. Ne mislim na ono, kako ste mnogi i mnogi, često gladni 
i žedni, hodali od sela do sela, da uputite neupućenu braću. 
Ne mislim na to, kako ste išli na sastanke i skupštine, ili na 
same izbore, gdje ste opet i gladni i žedni stajali i slušali, a 
na izborima čekali negdje i cieli dan, a negdje dan i noć. Težko 
je i ovo biio, ali ovo ne žalimo. Ne žalimo ni ono, što su nas, 
nas prve, koji smo počeli širiti misao seljačke slobode i pra- 
vice, naši seljani pače naši najbliži — otci i štrici i rodjaci i 
žene — što su nas htjeli, štono rieč, s ovoga svieta potjerati, 
dok im se nisu oči otvorile. Svega toga ne žalimo, premda je 
bilo težko, često i pretežko, ali je moralo biti, pa već je i prošlo. 

Nego, na što mislim, kad ovo pišem? 

Mislim na ono, kad je rodjeni Židov, a s krstnim listom 
u džepu, smio kod stola katoličkoga župnika reći ljudima: »Kad 
dodje Radić, kolcem po njem!« I to se je skoro i dogodilo! 

Mislim na ono, kad je drug i prijatelj toga rodjenoga Ži- 
dova — a sada lutoran — s revolverom obilazio po kotaru, u 
kojem je htio biti zastupnik, te narod tako uzbunio, da su naši 
ljudi pristaše seljačke stranke jedva iz toga kotara iznieli 
živu glavu. 

Mislim na ono, kad je svaki od nas, koji je i koliko više, 
radi ove stvari polazio u druga mjesta i krajeve, bio više puta 
u smrtnoj pogibelji. 

Mislim na ono, kad je predsjednik naše najveće stranke 
javno kazao, da je za njegovu pobjedu kod izbora dosta, ako 
na svaki ulaz u grad postavi takve razbijače, koji će Radića 
s kolcem sprovesti na drugi sviet. A ne mogu da ne pomislim 
i na pokojnoga siromaha Matu Sčirka, Bog mu dao duši lako! 

Na to mislim i o tom hoću da vam otvoreno kažem dvie- 
tri rieči. 

Vi znate, svi mi znamo, da od nas, t. j. od seljačke stranke 
nije našemu nijednomu protivniku ni vlas s glave pao, ni 
frankovcu, ni koalircu, pa ni magjaronu. 

Ovo je naš ponos, ovo je naša najveća dika. 

Ostajmo ljudi i braća tomu vjerni: Ostajmo, kakvi smo bili. 
Naš je put pravi! 

Istina je, govori se na sva usta, da je politika sve, samo 
ništa dobra ni poštena. Istina je, da prevara, laž, mito, grožnja 
i sila — mnogomu pomogne kod izbora, a kad je izbor gotov, 
tko tobože pita, kako je i zašto je tko izabran. 

To ljude zavadja, ali se ne dajte smesti! 

Istina je, politikom se ne bave samo najbolji, najsposobniji 
i najzdušniji ljudi. Naprotiv se može reći, da vikači, drzoviti 
lažci, bezobraznici i bezdušnici imadu u politici često više 
uspjeha, nego mirni, razboriti i pravedni poštenjaci i to ne 
samo kod nas, nego i drugdje. 

Ali ipak nimalo nije istina, da tako mora biti. 

Bilo je doba, kad su konjarski razbojnički narodi — na pr. 
Magjari i Mongoli — gospodovali pitomim i radinim narodima. 
Bilo je doba, kad su razbojnički baroni i vitezi strahovali mirne 
gradjane i seljake, gospodovali im i sve otimali. I to nije baš 
tako davno, — i to je bila onda politika. 

Ali je bilo naroda, gdje je odmah od početka vladao i 
gospodovao razbor i poštenje, kao na pr. u Rimu, gdje se je 

za rimske starješine (senat) moglo reći, da je to zbor samih 
kraljeva. 

I Rimljani su zavladali svietom, a Mongoli su propali. 
A bili bi propali i Magjari, da ih nisu silom pokrstili i u red 
spravili i s drugim narodom poženili i pomiešali. A radi razboj- 
ničkih svojih baruna i viteza Njemačka je bila divlja zemlja 
još pred sto godina. 

To je, što se zna iz starijega vremena. 

A za današnje vrieme može se reći da laži, prevare, bezo- 
braznost, sila, mito i svaka druga lopovština, da ovo gubi svoju 
vriednost sve više po cielom prosviećenom svietu. Mogao bih 
vam liepo razložiti, kako je politika kod drugih naroda napre- 
dovala, pa biste se uvjerili još i više, da je seljačka siranka na 
dobrom, na pravom putu — bez kolca, bez revolvera, bez laga- 
nja, bez sile i mita, bez psovke i prevare, bez gulaša i bez pa- 
prikaša i bez svih drugih lopovština, s kojima se na žalost mo- 
ramo još boriti, dok ih ne zatremo i kod nas, kako su većinom 
zatrte po drugom naobraženom svietu. 

Ali da i nemamo primjera u drugom svietu, naša bi borba 
morala biti sasvim drugačija, nego što je borba raznih gospod- 
skih stranaka drugdje i kod nas. A zašto? Zato, što se gospoda 
i gospodske stranke kod nas i drugdje bore najviše ili samo 
za vlast, da otmu drugima i da sami dobiju u ruke vlast 
nad narodom. A tko se bori za vlast i jakost, komu je to 
glavno, taj sasvim naravno gleda, da pokaže svoju jakost, bez- 
obzirnost, bezobraznost, — sve ono za čim i ide. 

Drugačija je borba seljačkoga naroda, seljački se narod ne 
bori za vlast nad drugima, nego za pravednost i za slobodu. 
Zato u svojoj borbi mora biti pravedan. Jer tko bi nam 
vjerovao, da se borimo za pravo i za slobodu, kad bismo već 
sada radili krivo, pravili silu? 

To je jedno. A druge je ovo: 

Pravičnom našom borbom, bez psovke, bez grožnje, bez 
sile, samim naukom, strpljivošću i uztrajnošću — mi smo do 
sada najviše postigli. Koliko ima tvrdih pristaša seljačke stranke, 
koji su joj bili ljuti protivnici! Zašto su k nama pristupili? 
Nisam čuo jednoga, nego više njih, koji su sami pripoviedali, 
kako su se u nama obratili. Oni su, pripoviedaju sami, seljačku 
stranku psovali, svaku nam štetu i sramotu smišljali i činili, ali 
su pristaše seljačke stranke na sve to šutjeli i išli dalje čvrsto 

i nepokolebivo svojim pravednim putem, ne vraćajući psovaka, 
ne smišljajući zla ni osvete. »Mi smo bili poraženi. Mi smo vi- 
djeli, da ste vi pravedni ljudi, da hoćete pravo za svakoga!« 
Tako govore mnogi naši pristaše, negda naši najljući protivnici, 
Pitajte Andriju Kovača iz Turnašice, a i Dragutin Kovačević bi 
znao pričati, koliko su ga grdili, a on im zahvaljivao, dok nisu 
položili nedostojno oružje. 

A napokon još ovo: Recite, za Boga, što bi bilo od svih 
nas, da je od seljačke stranke koji čovjek čak poginuo, kako 
je od ruke naših protivnika poginuo naš Mato Ščirko! Ili što 
bi bilo od nas, da je tko od naših protivnika poginuo onako, 
kako je nedavno poginuo naš Ivo Škuljević iz Sibinja? Je li, 
da bismo svi morali bježati u Ameriku, ako bismo i mogli po- 
bjeći? Što bi bilo od naših ljudi, da su igdje počinili kakvu silu, 
ili samo napravili gungulu? — »To vam je seljačko pravo! Tako 
Radiji odgajaju narod!« — orilo bi se po skupštinama, po 
crkvama, po sudovima! 

Što svi smiju, mi ne smijemo! Što se svima prašta i kroz 
prste pregleda, nama se ne bi oprostilo ni pregledalo! Što se 

0 svima zašućuje, o nama bi se razglasilo! Što se svima zabo- 
ravlja, nama se ne bi zaboravilo — nikada! I sam Bog nas je, 
hvala mu budi, čuvao od zla, jer i naši su ljudi — samo ljudi, 
pa bi i oni mogli doći u napast ili zapasti u nesreću. 

Zato ostanimo stalni na putu, kojim smo pošli. 

Težko će biti. Doći će opet koji bezdušnik, pa reći, da Radić 
ima najljepšu kuću u Zagrebu. Doći će drugi pa reći, da su 
Radići dobili od Tomašića — koga li — silne novce. Možda će 
se još tko naći, te reći, da su vlasi, ili lutorani, ili bezbožnici. 
Vikat će, da dielimo crkvene i velikaške zemlje i da naučamo, 
da seljak bez svake škole mora biti i sudac i predstojnik i 
župan i sam ban. Svega će toga biti, i laž će ovdje ondje ručati, 
ali večerati ne će. Istina će nadvladati. 

Ostanimo dakle stalni na ovom putu, kojim smo pošli od 
početka, i ova će izborna borba proći za nas mirno, častno 

1 dostojanstveno. I na taj način: Mi ćemo svuda dobiti: 
u jednim kotarima svoje zastupnike, a drugim kotarima takve 
pristaše i borce, koji će za seljačku stranku s vremenom pre- 
dobiti sav naš seljački narod. Pomogla nam u tom vjera u Boga 
i naša seljačka sloga! 

(»Dom«, God. 1913. Broj 47.) 

Domaći državni proračun: ili velika hrpa 
činovničkih plaća. 

Nema države u Europi, a skoro je ne će biti ni na cielom 
svietu, gdje bi se narodu nametale daće i porezi ne pitajući 
naroda i gdje bi se tako sabrani novac trošio bez odobrenja 
naroda t. j. sabora. 

Dozvoljenje troškova za državne potrebe to je prvo i 
glavno pravo naroda u ustavnoj državi. Za to su se pravo narodi 
najviše borili, a dva najveća naroda, Francezi i Englezi, za to 
su pravo podigli i prave revolucije i prolili čitave potoke krvi. 

Za bansku Hrvatsku odredjuje daće i poreze, kako je po- 
znato, zajednički sabor u Pešti. Od tako odredjenih svojih 
poreza i daća dobiva banska Hrvatska 44 po sto za svoje domaće 
(autonomne) potrebe. Taj postotak iznašao je u posljednje 
vrieme 26,750.000 (dvadeset i šest milijuna 750 tisuća). Osim 
toga ima domaća vlada oko 1,330.000 drugoga prihoda tako, da 
za domaće potrebe ima banska Hrvatska okruglo 28,000.000 
(dvadeset i osam milijuna), i to je domaći državni proračun 
banske Hrvatske. Kako se ta svota ima razdieliti t. j. na što se 
ima upotriebiti, o tom odlučuje hrvatski sabor u Zagrebu. 

No hrvatski sabor nije već više godina pravo ni razpravljao 
o proračunu, niti vladi dozvolio, da troši, niti odredio, na što 
smije trošiti taj novac, premda je kr. vlada više puta saboru 
proračun predložila, nego je, pošto nije bilo sabora, Nj. veli- 
čanstvo kralj već više puta ovlastio načelnika Kr. hrv.-slav.- 
dalm. vlade, (bana, poslie kr. povjerenika), da može trošiti u 
okviru predloženoga, ali neodobrenoga proračuna. Takovu je 
ovlast imala kr. vlada i za god. 1913. 

Kolika je to šteta, što sabor nije već više godina proračuna 
razpravio, o tom će se svatko uvjeriti, kad prosudi ovo malo, 
što ćemo ovdje iznieti. 

Po vladinom predlogu za g. 1911. troši se od 28 milijuna K: 
na plaće, nadnice (12,182.700) i mirovine (3,173.000) K 15,355.700 
,, zgrade (991.600) i kancelarijske potrebe 

(662.000) K 1,553.600 

„ oružničtvo K 1,777.500 

„ razne sudbene troškove (1,111.450) hranu 

za kažnjenike (364.450) K 1,475.500 

„ bogoštovlje i prosvjetu (osim plaća) . . . K 2,297.200 

„ gradnju cesta (1,873.440) i gospodarstvo 

(1,957.200) . .... K 3,830.640 

,, sabor K 220.000 

„ razne troškove K 663.000 

Na same dakle plaće (doplatke, nagrade, nadnice) i miro- 
vine troši se preko 15 milijuna. Razumije se, da tu nasu uraču- 
nate plaće za častnike vojske, za porezne i financijalne, po- 
štanske i željezničke činovnike i službenike, koji dobivaju plaću 
iz zajedničke državne blagajne Isto tako nisu ovdje uračunate 
plaće za obćinske (i gradske) činovnike i pučke učitelje, koji 
dobivaju plaće iz seoske ili gradske obćinske blafajne. 

Da ostanemo čas kod plaća, spomenut ćemo, kolike su 
plaće. Najveću plaću ima dakako ban, a iznaša (zajedno sa služ- 
bovinom) 41.000 K. Za tim ima predsjednik Kr. stola sed- 
morice 20.800 K, predstojnik unutarnjeg odjela kr. vlade 
(podban) 17.600 K, predsjednik kr. banskog stola 16.400 K, drugi 
predstojnici ostalih dvaju odjela imadu, kao što i podpredsjednik 
kr. stola sedmorice svaki po 15.600 K, tako da ovih prvih 7 
službenika imadu zajedno 144.000 K. 

Dalje ih imade 19, svaki po 13.000 K (to su banski savjet- 
nici, veliki župani, drž. nadodvjetnik i 5 sveučilištnih profesora) 
ili zajedno 247.000; 22 imadu svaki po 11.000 K ili zajedno 
242.000 K; 55 ih ima svaki po 8.320 K ili zajedno 457.000 K; 40 
ih ima po 7.520 K ili zajedno 300.800 K, onda imadu 183 od 
5.240 do 7.240 K, a onda 333 od preko 4.000 do 5.240. Svih 
činovnika i namještenika, kojima plaća iznaša preko 1.200 K 
ima oko 2.300. Od ovih ima ih najviše (preko 800) kojima plaća 
iznaša 2.000 do 3.000 K. Medju plaćama je, kako ćemo još vidjeti, 
velika razlika, a sve su ove plaće (osim onih prvih 7) po mišljenju 
vlade i koalicije premalene, pa sabor mora najprije sve te 
plaće povisiti . . . 

(» Dom «, God. 1914. Broj 3.) 


Plaće, stanarine, nadnice i putni troškovi za činovnike 
iznašaju ukupno preko petnaest milijuna (točno 15,335.712) K. 
Same plaće u proračunu označenih osoba iznašaju blizu deset 

milijuna (točno 9,837.630 K ) mirovine preko tri milijuna 
(3,137.037). Ostalo su nadnice (871.683), putni troškovi (447.980), 
doplatci i nagrade (241.608) i plaće neoznačenih osoba (717.184). 

Sto se tiče plaća, našim je čitaocima poznato, što mi o 
tome mislimo. Mi mislimo, da su te plaće prevelike, previsoke, 
i da ih naš narod ne može plaćati. 

Preko 10.000 K na godinu imade ukupno 48 osoba, preko 
7.500 K 95 osoba, preko 6.240 K 89 osoba, napokon preko 5.200 
K 94 osobe, tako da ovih 326 osoba imadu zajedno blizu dva 
i pol milijuna plaće (točno 1,476.960 K). Računamo li, da su svi 
ovi otci obitelji, poprieko s troje neobskrbljene djece, vidimo, da 
1630 osoba, t. j. toliki broj osoba, koliko ih ima jedno veliko 
selo, dobiva od naroda blizu dva i pol milijuna Kruna za život 
na godinu, t. j. poprečno po 1520 K na glavu (makar bila i u 
zibki). Preko 4.000 K plaće imadu 333 osobe, preko 3.000 K 
plaće imade 350 osoba, ukupno 683 osobe imadu preko dva mi- 
lijuna i šeststotina tisuća K. (točno 2,678.020) ili poprečno oko 
785 K. I tako jedna tisuća (točno 1009) ljudi — obitelji — - ima 
preko pet milijuna, (točno 5,154.980 K), t. j. popriečno na obitelj 
preko pet tisuća K. Što je preko pet-šest tisuća K, to je za naše 
prilike svakako previše. A da se nije išlo preko toga, moglo bi se 
već kod ovih 326 plaća prištediti oko pol milijuna. Da radi toga, 
što bi te plaće bile manje, ne samo, da ne bi sviet propao, 
nego da ne bi ni ti činovnici ni njihove obitelji stradavale, to se 
najbolje vidi po tom, što ima preko tisuću činovnika, koji su 
jednake škole svršili, a i jednake od prilike godine imadu, pak 
nemaju ni pet tisuća na godinu. 

Plaće naime naših činovnika ne samo da su djelomice pre- 
velike, nego su i nepravedno razdieljene. Zašto od dvojice ljudi, 
koji imadu iste škole i iste godine, jedan ima pet, a drugi deset 
tisuća plaće? I još k tomu onaj, koji ima deset tisuća plaće, ima 
manje posla, nego onaj, koji ima za pol manju plaću! Je li to 
pravedno? 1 Kažu, da to mora biti, jer onaj ima veću odgo- 
vornost, ili zato, što onaj ima veću čast. A mi mislimo, da svi 
činovnici moraju imati jednaku odgovornost, — za koju u 
ostalom kod nas nitko ne pita ... A što se tiče časti, o tom se 
baš i radi, da smo mi bogci, pa da ne možemo časti plaćati. 
Bog sveti, da platimo posao, — ali po zasluzi. 

Ali o tom malo hasni govoriti, jer se na to ne može ni mi- 
sliti, da bi se činovnicima plaće snižavale. Još će se — dok je 

ovakav sabor, vidjet ćete — povisiti, pa kad bi bio i drugačiji 
sabor, koji bi o ovim stvarima mislio od prilike, kako mi mi- 
slimo, ne bi se moglo ni misliti na to, da se sadašnjim 1 činovni- 
cima plaće snize. Zašto? Pravnici kažu, da se to ne bi moglo 
zato, što se nikomu ne može uzeti ono pravo, koje je stekao 
i dobio, a činovnici su vladinim dekretom stekli pravo, na toliku 
i toliku plaću, pa im se to ne može uzeti. Dobro. To je liepo i 
neka bi bilo. Samo ne treba zaboraviti, da i svaki posjednik ima 
barem toliko prava na sav svoj imetak, kao što i činovnik na 
svoju plaću, pa ipak je vlada naša saboru predlagala zakon, da 
svaki obćinar ima platiti 30 po sto od svoga poreza na povišenje 
učiteljskih plaća, t. j. da se svakom obćinaru ima uzeti toliko od 
njegova imetka. To bi, vidite, moglo biti. Tako bi moglo biti 
na pr. i ovo: 

Neka naš sabor prihvati zakon, da svaki činovnik, koji) ima, 
recimo, preko 3400 K plaće, plaća od onoga viška, što ga ima 
preko te svote, samo 5 do 10 po sto, ili ako ima preko 5000 K 
plaće, 10 do 20 po sto, ili ako ima čak i preko 7000 K plaće, 20 
do 30 po sto — velimo: ne od ciele plaće, nego samo od viška 
preko 3400 K plaće, — pa ćete vidjeti, da bi se skupila liepa 
svota, — kakvih 400.000 K (četiri stotine tisuća). — »Pa što bi 
s tim novcem? Da to damo seljacima?« — Ne, nego dajte to za 
svoje kazalište, za školanje svoje djece (Stipendije), a nemojte i 
za to tražiti od naroda stotine tisuća (za kazalište 185.000 K, za 
Stipendije 127.000 K.) Dajte to za razne svoje nagrade i pripo- 
moći, za koje do sada narod daje i veće stotine tisuća. 

No ako se ne može misliti na sniženje činovničkih plaća, 
moralo bi se misliti na to, da se nepotrebni izdatci ukinu, a 
kod potrebnih da se počne jednom štediti onako, kako to siro- 
mašni narod, kao što smo mi Hrvati, mora, ako ne će da pro- 
pane. A koliko ima tih nepotrebnih izdataka? Koliko bi se uz 
veću pažnju i štednju moglo prištediti i kod potrebnih izdataka! 
Mi smo si dali malo truda, pa smo izračunali, da bi se nepo- 
trebnih izdataka moglo ukinuti i kod potrebnih prištediti 
okruglo pet milijuna K. — a da se ne dira u te blažene činov- 
ničke plaće. Koliko bi se s tih pet milijuna dalo pomoći narodu 
i priskrbiti za godinu — dvie drugih pet milijuna! 

Koji su to nepotrebni izdatci, koji bi se morali ukinuti, a 
kod kojih bi se moglo i moralo štediti, to ćemo razložiti slie- 
doći pilt. ( »Dom«, God.. 1914. Broj 4.) 

Gdje smo sada u našoj politici? 

Skoro dvie godine imali smo komesara, koji je vladao bez 
sabora. Jedan je komesar otišao*, drugi je došao, ali je ime- 
novan banom, t. j, bit će odgovoran saboru, izbori su obavljeni, 
sabor je na okupu i razpravlja. Većinu u saboru ima koalicija 
(48 zastupnika), a podupire ju 15 »unionista« ili starih madža- 
rona javno i otvoreno. Bivši komesar postao je banom, a bivši 
vladini predstojnici takodjer su ostali na svojim mjestima. Sa- 
borska se većina s vladom slaže. Manjina, premda dosta jaka 
(preko 20 razdvojenih »pravaša« i 3 seljačke stranke), poslije 
prve bude, dapače i tučnjave, za čudo se primirila. »Smetao« 
je samo zastupnik seljačke stranke, Stj. Radić, ali njega je 
većina izključila na 15 sjednica. Sabor radi. Produljio je na pol- 
y u Ž u godinu financialnu nagodbu s Ugarskom, izabrao kralje- 
vinske odbore za sklapanje nove financialne nagodbe (u tom su 
odboru i dva pravaša, po jedan od svake grupe), ižabrao izasla- 
nike u zajednički sabor (medju njima pet starih madžarona) i 
napokon dozvolio vladi, da bez odobrenja proračuna troši novce 
(t. zv. indemnitet). 

Što se je promienilo? — Ukinut je komesarijat, obavljeni 
izbori za sabor, sabor se je sastao. 

Zašto je bio postavljen komesarijat? Zašto je komesarijat 
ukinut? 

Dok je trajao komesarijat, o tom se nije smjelo pisati Svi 
smo neustrpljivo čekali ,dok se otvori sabor, da saznamo, zašto 
je postavljen komesar, da čujemo, što je to, taj komesar, kr. 
povjerenik, o kojem nema ni rieči u nijednom zakonu našem. 

Ah do sada nismo o tom od vlade u saboru ništa čuli, jer 
za to nije nitko pitao. Možda će većina pitati za to kralja u 
adresi, t. j. u odgovoru sabora na kraljev odpis (reskript), kojim 
je otvoren sabor. 

Ali cuh smo nešto o komesarijatu od stranaka u saboru. Čuli 
smo i čudili smo se. Čudili smo se tomu, što stranke jedna drugu 
rive radi komesarijata. »Pravaši« kažu, da je tomu koalicija 
kriva, jer se ,e zavadila s bivšim banom Tomašićem, a pravaši 
su krivi, jer su držali skupštinu s pravašima iz ostalih hrvatskih 
zemalja (iz Dalmacije, Istre i Bosne). Kako bilo, ovo je čudno 
zato, sto su pred narodom ove stranke drugačije govorile, jer 

su se barem pojedinci od jedne i druge stranke, pred narodom 
hvalili, da su se tako nepopustljivo borili, da vladi nije preostalo 
drugo, nego da komesarijatom skrši tu borbu. Sad se njekako 
svi odriču krivnje. 

A bilo bi nuždno znati, što je istina u toj stvari, i to zato, da 
se uzmogne razumjeti ono drugo pitanje, naime: Zašto je ko- 
mesarijat ukinut i opet sazvan sabor? Tko se je popravio? Tko 
je popustio? 

Ni u toj stvari nije narod na čistu. U saboru je ban Škrlec 
rekao, da je on izposlovao, da je povraćen ustav, a poslie je 
dodao, da je to izposlovao zajedno s koalicijom. Tako njekako 
govorilo se i na strani koalicije. »Pravaši« su naprotiv rekli u 
saboru, da su oni i Slovenci t. j. pravaši u Zagrebu i pravaši 
Slovenci u bečkom saboru izposlovali ili dapače prinudili 
Magjare — i to preko bečkoga sabora i bečke vlade — da je 
komesarijat ukinut. 

I tako je u ovoj važnoj stvari, što se tiče komesarijata: 
narod ni poslie uzpostave ustava ne zna, gdje smo zapravo, što 
smo bili krivi, jesmo li u čem smo pogriešili, jesmo li se i u čem 
smo se popravili i tko nas je u zlo naveo i iz zla izbavio. Sve je 
to mutno, a u tom mutežu i metežu muti se i smućuje i narod. 
Od nikoga ne čuje istinske ili barem iskrene rieči. 

U takvom mutežu obavljeni su i izbori. Većinu — ali malu 
— dobila je kako je poznato, koalicija. Spasili su ju kako je 
takodjer poznato, činovnici u njekojim kotarima, a u drugim 
onaj narod, koji — na žalost — još uviek glasuje »za vladu«, a 
mnogo su odlučili i Srbi. Svi ovi — činovnici »vladinovci« i Srbi 
nisu glasovali, dok je koalicija bila proti vladi, ili su činovnici, 
i »vladinovci« glasovali za staroga madžarona, ali su sami bili 
preslabi. Sad, kad se je koalicija sporazumjela s vladom i sa 
starim madžaronima, — sad su u mnogim kotarima činovnici i 
»vladinovci« odlučili, jer je tu malo trebalo. Tako je bilo pose- 
bice u kotarima seljačke stranke: u Hercegovcu, Novskoj, Boš- 
njacima i Bjelovaru, a zacielo i drugdje. Jednako su činovnici i 
»vladinovci« odlučili i ondje, gdje je koji prijatelj koalicije kan- 
didirao proti seljačkoj stranci. Tako su na pr. činovnici i vladi- 
novci glasovali za pravaše u Vel. Gorici i Dugom selu. To, što 
je koalicija tražila »slobodne« izbore, to je značilo ne samo to, 
da činovnici i vladinovci slobodno glasuju za koaliciju, nego i to, 
da ne bude drugoga vladinoga kandidata osim koalicionaškoga. 

Metež, u kojem su obavljeni izbori, nastao je iz velikih 
promjena u strankama i medju strankama prije izbora još za 
vrieme komesarijata. Te su promjene bile zbilja velike, naime: 
razdvojila se i zavadila stranka prava, sporazum ili pakt izmedju 
seljačke stranke i koalicije je sklopljen i razvrgnut. Uz neupu- 
ćenost naroda gotovo je čudo, što metež nije bio i veći. 

No, kako bilo, izbori su obavljeni sabor je na okupu. »Sad 
će se vidjeti, tko je s kim« — pomisliš e mnogi. 

I opet se prevariše, jer istinske i iskrene rieči narod iz 
sabora ne čuje ni sada. Još se ne zna, tko je s kim. Vidi se da- 
pače da su skoro sve stranke same proti sebi, jer kude ono, što 
su prije hvalile, a hvale, što su prije kudile. Dosta će biti neko- 
liko primjera za to. 

Posljednji sabor je razpušten radi toga, što koalicija nije 
htjela da sabor radi, nego je htjela »prelom« t. j. odieliti se od 
Ugarske i Madžara. Tako su se onda njezine novine hvalile i 
strašno zamjerale našoj seljačkoj stranci, što je glasovala za 
dnevni red, da se izaberu izaslanici u zajednički sabor. — Sad 
koalicija kaže, da nije istina, da je bila za »prelom« sada na 
vrat na nos izabire izaslanike u Peštu i u svem nastoji da udo- 
volji Madžarima: dočekuje Tisu itd. Sad joj je strašna sila, da 
sabor radi. Pa i starčevićanci su najedanput silno zabrinuti za 
to, da sabor radi, premda su bezbroj puta napisali i rekli, da 
sabor, dok stoji nagodba, ne može ništa dobra stvoriti, i premda 
baš oni još i sada strašno zamjeraju seljačkoj stranci, što je za 
bana Tomašića bila za to, da sabor radi, i to na korist seljačtvu, 
kako je to bilo u kraljevskom odpisu. I tako dalje: što je onda 
bilo zlo, sada im je svima dobro. 

Ili prosudite ovo: Svi smo vikali dok smo smjeli i koliko 
smo smjeli, na Cuvaja, a vikala je dakako i koalicija. Dapače 
još poslie otvorenja sabora pozivale su koalicionaške novine 
svoje pristaše, neka jave, tko je šta propatio za Cuvajeva kome- 
sarijata. Po tom bi čovjek očekivao, da će koalicija sada, kad 
ima većinu, staviti Cuvaja pod obtužbu, kako joj to zakon do- 
pušta. Ali o tom ni govora. Dapače, kad ju je na to sjetio stari 
političar Mazzura (u »Obzoru« digle su se proti njemu koali- 
cijine novine pa ni čuti o tom, da Cuvaja obtuže! Kažu, da bi 
sabor bio razpušten. Pitamo li dakle, gdje je koalicija sa svojom 
politikom, to je očevidno: Ona se je sasvim izmirila ne samo sa 
sadašnjom vladom, nego i s onima, koji su nam bili poslali ko- 

mesara. Je li to dobro? Hoće li što od toga biti? Zašto koalicija 
tako radi? 

Na to bi morala koalicija odgovoriti i narodu tu svoju poli- 
tiku otvoreno razložiti. Ali toga koalicija nije učinila ni u sa- 
bora, ni u novinama, ni na skupštinama. Sve što kaže jest to, 
da je pomogla »razplesti krizu« t. j. ukinuti komesarijat i uzpo- 
staviti ustav. A kad joj se što prigovori, kaže, da se drži zakona 
(t. j. nagodbe) i da je sada glavno, da sabor radi pa neka joj 
druge stranke ne »smetaju«. A »smeta« joj svatko, tko ne pri- 
staje na sve, što bi i kako bi ona htjela. 

Prema ovoj politici koalicije čudno se drže starčevićanci 
oko dra. M. Starčevića. U prvoj sjednici sabora bili su straho- 
vito bučno i burno ustali proti koaliciji, tako da je došlo i db 
šaka. No to se brzo promienilo, te sada starčevićanci doduše 
»markiraju« da su proti koaliciji, ali na koncu svojih govora u 
sabora izriču nadu, da će koalicija to i to postići, a oni da će 
joj pomagati. Pri tom starčevićanci malo pitaju, kako se to 
slaže s njihovom naukom: da se pod nagodbom ne može ništa 
dobra stvoriti, da su svi nagodbenjaci jednaki, da je koalicija 
pogazila rieč (pakt) da joj je samo do vlasti i t. d. Ali takav je 
zacielo sporazum, naime: da starčevićanci budu »lojalna« 
(poštena) ili čak naružena opozicija, a narod, koji uz njih pri- 
staje, neka se snadje, kako znade. Starčevićanci misle ovako: 
Mi sad i onako ne možemo po svojem programu ništa postići, a 
koalicija je ipak »manje zlo« od starih madžarona (koji ju podu- 
piru), pa nemojmo im smetati, jer su nam pomogli kod izbora . . . 

Dakle tu smo. Koalicija i starčevićanci složni. A čemu? Što 
su nakanili? Hoće li što napraviti? Hoće li to kako dugo trajati? 

Što su nakanili, to se ne zna, ali se na žalost dosta vidi. U 
svem, baš u svem su pošli istim putem, kojim su išli i stari mad- 
žaroni. Tu smo dakle, gdje smo i bili — još za Khuena. Ne mi- 
slimo tu na izbor izaslanika u Peštu, i t. d. — premda koalicija 
ne bi — po svom obećanju — smjela ni to učiniti (jer pragmatika 
još nije ukinuta). Mislimo na nečuvenu i nevidjenu silu i ne- 
pravdu, s kojom je u sabora nastupila. Toga, priznajemo, nismo 
od nje očekivali. Mislimo dalje na to, što medju prvim stvarima 
sprema povišenje činovničkih plaća, dok ništa ne vidimo, što bi 
za narod dobra spremala. I u tom smo dakle, gdje smo i bili: za 
narod ništa, — • osobito ništa, što bi u ovim teškim prilikama bilo 
spomena vriedno. 

A na pitanje, hoće li to dugo trajati, ima da odgovori sam 

narod. . , - 

Skupimo li sve u jedno, možemo reći ovako: Mi smo s našom 

politikom ondje, gdje smo bili prije kakvih 40 godina. Gore je 
još to, što je onda bilo iskrenih i oduševljenih branitelja držav- 
noga prava, dok danas glavni državopravni govornici govore, 
samo da »markiraju«, a inače su s vladinom većinom sasma 

sporazumni. , , 

Mislio bi čovjek, da je ipak bolje to, što je prošireno izborno 

pravo i što je narod bolje prosviećen i upućen. Jest to je Dolje. 
Ali ipak ne treba zaboraviti da su se oni, koji ovim ili onim 
načinom od naroda i na njegov račun živu, a ovu politiku podu- 
piru, a to su poglavito činovnici, i organizovani novčari — da su 
se strahovito pomnožili i ojačali, a proti narodu su kud i kamo 
više, nego što su bili još pred koju godinu. Zato narod, osobito 
seljački, ako i jest u ogromnoj većini u domovini i na biralištu, 
mora znati, da mu borba ne će biti laka. 

(»Dom«, God. 1914. Broj 5.) 


Narod, stranke i vlada. 

Pišući o izboru u Velikoj Gorici piše nar. zastupnik g. Ivan 
Peršić medju ostalim i ovo: 

»Od činovnika su glasovali za Peršića neki obćinski i sudbeni 
činovnici. Ali ti su od uviek bili pravaši, ti su činovnici davali g. 
Peršiću podatke, kako prije dok nije bio zastupnikom, tako i 
sada, da ih iznosi pred mjerodavna mjesta, samo da narodu bude 
pomoženo.« 

»Mjerodavna mjesta« — to je vlada i najviše oblasti, G. 
Ivan Peršić je pravaš, starčevićanac. Stranka prava nauča, da 
Hrvatska nema svoje vlade, nego da tudjinci pošiljaju u 
Hrvatsku svoje sluge, da narod upropašćuje, a narod ih zato 
mora još plaćati. Ovako — i još gore — čitali smo i nedavna u 
proglasu stranke prava i ovo je sasvim u duhu i po nauci pok. 
A. Starčevića. Ovakav duh i nauk morao bi djelovati na narod 
i u drugoj zemlji, gdje se više poštuje zakon i gdje se ljepše po- 
stupa s narodom, a kamo ne bi djelovao kod nas, gdje mnogi 

imadu svaki čas razloga, da se potuže na kakvu grdnu krivicu, 
a seljački narod pod tim krivicama jedva i diše. I zato nije čudo, 
što je mnogo naroda, pa i seljačkoga, koji je isto čuo za politiku, 
pristajalo uz stranku prava i starčevićance. Ova je nauka najviše 
prijala narodu, kojemu je doista zlo, a ne može si pomoći. To 

je bila jedina naša opozicija: proti vladi pod svaku cienu, 

s vladom ni Boga molit! 

Ali narodu je bilo težko i pretežko i stvorila se seljačka 
stranka, koja je još i više vikala na sve krivice, koje narod trpi, 
ali je ujedno nastojala, da tih krivica bude manje, i da se čita- 
vomu narodu ne može drugačije pomoći, nego da kraljevska 
vlada izda bolje i pravednije naredbe i upute službenicima, a sa 
saborom i bolje i pravednije zakone. Zato su stupili zastupnici 
seljačke stranke u dogovor i sporazum s banom Tomašićem, 
koji je pristao na to, da hrvatski sabor ima udovoljiti nekim 
najprečim potrebama seljačkoga naroda, te je te glavne potrebe 
postavio i u kraljevski odpis, kojim je sabor pod zimu god. 1911. 
otvoren. Starčevićanci su, naravski, strahovito navalili na se- 
ljačku stranku radi toga, što se je s kraljevskom vladom spora- 
zumjela. »Tko se s vladom dogovara, taj je madžaron, nagod- 
benjak, taj produljuje sužanjstvo hrvatskoga naroda« i t. d. To 
je po nauci pok. A. Starčevića sasvim u redu, pa se mi nismo 
srdili na starčevićance, što su nas radi toga grdili, nego smo 
mirno dokazivali, da mi bolje radimo za narod nego oni. Mi smo 
starčevićance još uviek poštivali, premda im rad nismo odo- 
bravali. Danas vidimo nešto* sasvim drugačije. U novinama, koje 
izdaje g. dr. M, Starčević i koje su glavne novine vrhovne uprave 
stranke prava za sve hrvatske zemlje, — piše jedan zastupnik, 
da je od činovnika primao podatke i iznosio ih pred mjerodavna 
mjesta, samo da narodu bude pomoženo. »Mjerodavna mjesta« 
to je vlada, kako smo spomenuli. »Što ima jedan starčevi- 
ćanac posla kod vlade, kod ljudi, koje su tudjinci poslali, da 
narod upropašćuju? — pitat će gdjetko, tko dobro pazi, što 
starčevićanci pišu i govore. 

Mi ne znamo, što bi na ovo odgovorili starčevićanci. No 
ako u istinu — makar i potajno — dolaze pred mjerodavna 
mjesta s pritužbama i molbama, da se pomogne narodu, — 
zašto su onda grdili seljačku stranku radi toga, što su njezini 
zastupnici javno pred saborom i narodom iznašali pred mjero- 
davna mjesta seljačke potrebe, samo da se pomogne narodu? 

Zar je dostojnije, častnije i uspješnije, da narodni zastupnici 
dolaze pred tudjinske sluge potajno i pojedince, nego pred za- 
konitu vladu javno i skupno kao stranka ? 

Na ovo bi starčevićanci, ako što drže do razloga i poštenja, 
do časti i ozbiljnosti svoje stranke i politike, morali narodu 
odgovoriti, ali ne poslati u boj kakvoga još nedoučenoga djaka 
— prostaka, koji može biti na žalost još dobar za tužnu našu 
izbornu agitaciju, ali o ozbiljnom političkom nastojanju nema ni 
pojma. 

A onda još ovo: 

G. I P. piše, da su mu činovnici davali podatke, koje je 
iznosio pred mjerodavna mjesta. 

što je pak ovo? 

činovnici — < narodni službenici — ako vide, da narodu 
treba u čem pomoći, imadu se obratiti na više oblasti sami, a ne 
to povjerovati jednom novinaru, kako to tvrdi g. 1. P., doista se 
je težko dosjetiti valjanomu razlogu, zašto su i ovi činovnici i 
g. I. P. pošli ovim putem. Jedan bi razlog mogao biti ovo: Služ- 
benici vide krivice ili nedostatke, ali nemaju kuraže podnesti 
izvješće višoj vlasti. Onda su ne samo kukavci, nego nisu ni 
prijatelji naroda, ni valjani ni pouzdani službenici. Ili se je pak 
radilo o tome, da g. I. P. zagovara na mjerodavnim mjestima — 
interese i potrebe gospode činovnika, što dodulše ne mora baš 
biti zlo, ali u našim prilikama nije to zauzimanje za te interese 
i potrebe obilježje pravoga borca i opozicionalca. A ako se 
radilo o narodnim potrebama, kako to, da je pravaški zastupnik 
morao podatke o narodnim potrebama dobivati istom od či- 
novnika! I tako, kakogod uzmemo ovu stvar, ne možemo se 
uvjeriti o drugom, nego da stranka prava trpi petljanije, koje 
nisu dostojne pristojne opozicionalne stranke, a za nepomir- 
ljivu opoziciju, kakva hoće da bude stranka prava, žalostna su 
i sramotna sljeparija. 

Starčevićanci mogu još više puta pretiskavati, što je koji 
Radić pisao o starčevićancima. Radić se toga ne treba stiditi. 
Mi smo se veselili svakomu i malomu dobru, koje smo kod koje 
druge stranke opazili, pa smo to otvoreno i priznali (što mnogi 
drže za našu najveću pogrešku, pače bedastoću), jer nama 
ništa, što je u našoj domovini dobra, ne može škoditi. Nama 
škodi samo ono, što je zlo, kao ove i slične starčevićanske 
petljanije, pa zato na to narod i upozorujemo, neka jednom 


133 


počne razložno prosudjivati, kako se stranke smiju i imadu 
držati prema vladi. 

(»Dom«, God. 1914. Broj 7.) 


Narodni obračun s koalicijom. 

Ovo par dana zasjedanja hrvatskoga sabora mora ponosom 
i zadovoljstvom napuniti svakoga pristašu HPSS. Kako to raz- 
borito i odvažno zastupnici HPSS brane prava svoje hrvatske 
omovine! Strašno je to moralo koalicionašem i starim madja- 
ronima biti tiesno i težko pri duši, kada su upotrebili zdvojno 
sredstvo Kuenovoga poslovnika, te izključili iz sabora na 15 
sjednica predsjednika seljačke stranke! Smijati bi se morao 
kad to ne bi tako žalostno bilo. Oni isti koalicionaši, koji su 

m^ P T aUS i a priekora 1 Prebacivanja proti nama kandidatima 
HPSS da je Radić kriv, što 1910. nije došlo do preloma izmedju 
garske i Hrvatske, te isti sada pomoću Kuenovoga saborskoga 
poslovnika izključuju toga istoga Radića, jer se dušom i tielom 
zauzeo za financijalnu samostalnost naše hrvatske domovine, 
laj ocrnjivani i oblagivani Radić brani prava hrvatska protiv 
izvracanja koalicionaša, koji po svom Lorkoviću hoće da do- 
kazu, kako nam Hrvatska mora propasti, ako bude tražila svoju 
financijalnu samostalnost! Gospodo koalicionaška, gdje vam je 
pamet. Za vrieme izbora bili ste za državni prelom s Ugar- 
skom i imali ste još prije u tom smislu pakt s pravašima, a sada 
velite, da mi financialne samostalnosti ne smiemo ni zahtievati, a 
amo i da ju postignemo. Vi zavedeni izbornici koalicionaški 
progledajte sada i lupite se po glavi, pak izrecite iste rieči, koje 
je i Mile Starčević dne 27. o. m. u saborskoj sjednici: »Jedan 

put sam samo glasovao za magjarone i to kada sam glasovao za 
koaliciju«, 

A kako radi ta koalicija inače? 

Čitajte samo njihove novine. Pogledajte si točno saborska 
izvješća, te ih izporedite sa stenografskim zapisnikom, vidjet 
e e, a o je to sve proračunano lažljivo i prosto izvrnuto, kako 
je to izmišljeno i izkrivljeno, samo da narod ne dozna istinu. 
Strasna mora biti vlastita spoznaja krivnje, kada koalicija upo- 
trebi, u, e tako nizka i prosta sredstva, da zavede i u bludnji za- 

drži svoje čitatelje. Netko bi moguće misli, da te novine pišu 
Magjari ili Švabe ili Turci. O ne! — već, što je naša žalost i 
naša sramota — to pišu naši hrvatski ili kako se oni nazivlju 
srbsko-hrvatski »rodoljubni novinari«, a sve to za ono par kraj- 
cara, što ih dobe po redku i za drugu nagradu, koju već imaju 
ili joj se nadaju. O Juda Iškariote, ti si još prava poštenjačina 
prema takvim rodoljubima! A čemu sve to? Čemu koalicionaški 
izvjestitelj Krišković govori, da smo mi Hrvati slabiji od Ma- 
gjara. 

Čemu ste na izborima govorili, da ste za prelom, kad se 
sada u saboru ne ufate biti niti za financijalnu samostalnost? 
Čemu i sva vaša vika i dreka, da ste spasili ustav, da moramo 
primiti do konca godine produljenje financijalne nagodbe, jer 
da će inače zlo i naopako biti, kada znamo, da je ustav nama 
po našem vladaru bezuslovno dan, i kad vidimo, da se nije ništa 
strašna dogodilo premda nije financijalna nagodba produljena 
do konca 1913? 

Sada je eto svemu svietu jasno, kako je neozbiljna bila vaša 
vika i samohvala i da se vi sa starim madjaronima niste za to 
složili, da spasite Hrvatsku, već da ju i dalje sputate. I da je 
vama uspjelo podpunoma zadovoljiti želji Magjara, te proturati 
financialno naše robstvo već do nove godine, onda biste vi vi- 
kali, kako ste samo vi narod spasili od velikog zla, a u koje bi 
on inače tobože upao, a eto sad vidimo, da to nije istina, a 
mnoga luda i bedak bi onda kao papagaj ili šojka vaše izmišljo- 
tine ponavljao, sve u misli, kako govori nešto umna i pametna, 
isto tako, kako je do sada govorio, po vašoj lažnoj uputi, da 
je tobože Radić kriv, što nemamo preloma s Magjarima. 

Čemu ste u vrieme izbora vikali »dolje vlada, dolje na- 
godba« kada se sada šakama tučete za oboje? 

Čemu ste tiskali u vašim izbornim plakatima, »borio sam se 
i borit ću se«, kada cilj te borbe može biti samo »peštanski 
štipendij«? 

Čemu predbacujete Radiću, da je prevrtljiv, kad znamo, da 
ste baš vi sa svim strankama pakte stvarali, a onda prekidali; 
kad ste baš vi vikali za vrieme izbora, da ste za »prelom«, a 
niste niti za financijalnu samostalnost; kad ste psovali Magjare, 
a birali stare madžarone; kad ste govorili, a i vaši pristaše još 
govore, da ste opozicionalci, a vežete se s vladom, ne samo s 
hrvatskom, nego i madžarskom? 

Za što ste se hvalili ukinućem pragmatike, što se još nije 
ni zbilo, a već ste proturali financijalnu nagodbu nečuvenim i 
nevidjenim nasiljem u saboru? 

Iz toga se svega vidi, kako ste slabi i kukavni. Zato vam je 
sva nada u tom, da napadate osobe, napose predsjednika seljačke 
stranke Stjepana Radića. Ne ufate se napadati hrvatsku pučku 
seljačku stranku sa njezinim seljačkim programom, nego napa- 
date Radića i dakako lažete, pod zaštitom imuniteta, jer znate 
da za ono, što se u saboru govori, da vas za to nitko tužiti ne 
može. 

Druga vam je taktika ili način vojevanja, da se pritajite, 
kao da tobože vojujete samo iz vana uz Magjare, a zapravo to- 
bože protiv Magjara. 

Gledajmo u tom vodju koalicije Tuškana, Taj čovjek vrie- 
dja predsjednika seljačke stranke, gdje može, a čitav taj Tu- 
škan stvorio si je svoj politički upliv time, što je napadao ona- 
kove ljude, koji su bili u onom logoru, uj kojem je on sada t. j. 
magjarone — dakle ljude, koji su sliepo pristajali uz nagodbu, 
glasovali za produljenje financijalne nagodbe i dali se birati u 
Peštu. Napokon Tuškan ima još jednoj stvari zahvaliti svoju 
slavu, i to t. zv. nogovritnoj prisegi. On je prisegao, da je 
Gržanić Khuenu dao nogom. Kasnije se taj isti Tuškan duboko 
naklonio Khuenu u Pešti, uza sve to, što mu Khuen nije niti 
ruku pružio. 

Ali evo još jedne stvari, radi koje mora sav narod koali- 
ciju osuditi. 

Kad je ono zastupnik Zagorac rekao, da je Tomašić više 
davao i nosio nego koalicija, meni je nehotice došlo na pamet 
pitanje, a zašto se hrvatsko-srbska koalicija s manjim zadovo- 
ljila. Osim toga mi svi znamo, da je bivši ban Rakocaj predla- 
gao bolje riešenje pitanja hrvatskoga jezika kod željeznica iliti 
t. zv. pragmatike, predlagao je, da tu stvar rieše kraljevinski 
odbori. Koalicija je Rakocaja za to stavila pod obtužbu, a eto 
sada je to tako riešeno, da će se jezične ustanove odrediti ma- 
gjarskom vladinom naredbom, na koju Hrvatska nema nika- 
kvoga upliva. Uz to takova naredba nema stalne zakonske moći, 
nego ju može opet naredba izmieniti, t. j. Magjari mogu jedno- 
stavno opet isto narediti, što je do sada bilo u pragmatici. Koa- 
licija se je složila s Tisom, da se jezično pitanje u kraljevinskom 
odboru niti ne razpravlja, nego da »u svoje vrieme«, t. j. na 

Sv. Nikada kraljevinski odbor razpravi, jesu li hrvatske željez- 
nice privatno poduzeće magjarske države ili nisu. Za riešenje 
jezičnoga pitanja u kraljevinskom odboru bio je izgovor, da ta 
razprava ne će dovesti do svrhe, jer će Hrvati jedno odlučiti, a 
Magjari drugo i tako ne će biti pravovaljanoga zaključka. Ali 
sada ne će uobće biti ni govora o jezičnom pitanju, jer se Hr- 
vati i Magjari ne će složiti ni u tom, što su zapravo sada željez- 
nice, je li to privatno poduzeće magjarske države kako to Ma- 
gjari tvrde, ili je to zajednička uredba, kako do sada tvrdi 
koalicija, te prema tome zahtievamo i po nagodbi, da i na že- 
ljeznicama bude samo hrvatski jezik službeni. 

(»Dom«, God. 1914. Broj 7.) 


Starčevićanci i madjaroni. 

Napokon je g. I. P. (Ivan Peršić) progovorio o magjaro- 
nima, koalicionašima i činovnicima koji su za njega glasovali 
kod posljednjeg izbora u Vel. Gorici. Odgovorio je i opet, da- 
kako, prostački, što i sam priznaje veleći, da je bolje biti pro- 
stak, nego lažac, kakav je, kaže, Radić, koji je lagao prije 
izbora, da će imati 500 glasova većine. — Mislio bi čovjek da 
će g. I. P. kad mu je tako mrzka laž, iznesti, kakvu takvu Ra- 
dićevu laž, a kad tamo, on zna o Radićevu laganju samo to, da 
je lagao, da će imati 500 glasova većine! Radić je doista go- 
vorio prije izbora, da će imati toliku većinu, no ako se za takav 
govor može reći, da je laž, onda bi lako dokazati, da je ne 
samo g. I. P., nego su i svi kandidati i svi novinari i uobće svi, 
koji za uspjeh svoje stranke kod izbora rade, — da su svi lažci, 
jer svaki kandidat, sve novine, svi agitatori idu u izbor s naj- 
boljim nadama. Za kolike se kandidate u novinama pisalo i go- 
vorilo prije izbora, da im je izbor »osiguran«! — Spomenuli smo 
ovo samo zato, da se vidi, da g. I. P. ne zna za nikakvu laž Ra- 
dićevu. 

A za same madžarone, koalicionaše i činovnike odgovara 
g. I. P., priznajemo i mnogo više, nego što smo mi očekivali, pa 
piše: »Mi nismo nigdje i nikad tvrdili, da za pravaša u veliko- 
goričkom kotaru nisu glasovali i stari madžaroni, koalirci i či- 

novnici«. No hvala Bogu jedan put! Nisu tvrdili, da nisu glaso- 
vali; — ali nisu ni priznavali, da su glasovali. Sad priznaju, da 
pravaša nije u velikogoričkom kotaru izabrala pravaška sviest. 

A što se g. I. P. brani: da svih tih glasova nije »možda« bilo 
ni 50 (dakle ipak i više, nego što je trebalo, da se pravaš pro- 
glasi izabranim), da su činovnici, koji su glasovali za pravaša i 
sami pravaši, a i napokon, da su madžaroni i koalicionaši do 
sada kod prvašnjih izbora glasovali i za Radića, — ova je obra- 
na dielom slaba, dielom sasvim nikakva. Pred činovnicima, koji 
su glasovali za pravaša, mi bi skinuli kapu samo onda, da su 
oni glasovali za pravaša i onda, kad pravaši nisu bili u spora- 
zumu s koalicijom, a koalicija s vladom. Ali ovako, može g. I. 
P. sliepiti koga hoće, da su ti činovnici pravaši, kojima treba 
skinuti kapu. — Što se tiče madžarona, to mi ne znamo, da je 
ikoji u vel. -goričkom kotaru glasovao za Radića, a kad i bi, 
to bi bila druga stvar, kao što i s koalicionašima. Zašto druga 
stvar? Zato, što pravaši vele, da ne priznavaju nagodbe, da su 
svi nagodbenjaci jednaki, t. j. prodane mješine, i da se pod na- 
godbom ne može ništa dobra učiniti za narod. Seljačka stranka 
tako ne nauča, nego priznaje nagodbu za zakon, ako ju i ne 
priznaje za temelj i cilj svomu radu. Osim toga selj. str. uči, da 
narod treba raditi i s pomoću koalicije i starih madžarona, pa 
ne bi bilo čudo, da uz ovoliki seljački narod glasuje za nju i 
koji madžaron. Ali zašto stari madžaroni i koalicija glasuje za 
pravaša, kad ih pravaši zovu sve bez iznimke »prodanim mje- 
šinama«? U ostalom o tom piše »Dom« i na drugome mjestu. 

Još piše g. I. P., da se za 600 K ne uništavaju pravovaljani 
izbori. To je istina. Samo što našoj pritužbi nije bilo priloženo 
600 K za to, da se uništi valjani izbor, nego za to, da se plati 
komisija, koja bi iztražila, je li izbor valjan. Komisija je mogla 
uzeti 600 K i izbor ovjeroviti. Što više hoće g. I. P. mi ne znamo. 

Još bi g. I. P. htio znati onoga koalicionaša, koji je ono re- 
kao, da je koalicija lopovska banda, ako su onakovi prigovori 
u pritužbi, pa je ipak izbor u Vel. Gorici ovjerovila. G. I. P. je 
zastupnik, neka točno prepiše prigovore iz naše pritužbe i neka 
ih objelodani, pa ako se ne nadje i više ljudi, izvan seljačke 
stranke, koji će isto reći, što je rekao i onaj koalicionaš, — 
onda ćemo se dalje razgovarati. A kad govorimo o tim prigo- 
vorima, čudimo se, kako g. I. P. mieša prigovore u pritužbi 
proti izboru i prigovore pravašima kao stranci. Mi se u pri- 

tužbi nismo tužili ni na to, što su madžaroni i t. d., glasovali za 
pravaša, niti na to, što su ljude napajali, nego mi to prigovaramo 
pravašima, da kao poštena stranka ne bi to smjela trpjeti. 

Da, i o nasilju piše g. I. P. Mi ne pišemo, jer će o tom dosta 
pisati sudska kronika t. j. izvještaji iz sudnice. Josip Janković, 
kojega su sviestni pravaši skoro zaklali u krčmi pravaša Roz- 
nera u Novih Čičah, jedva se je, hvala Bogu, pridigao . . . 

* 

Starčevićanska »opozicija«. G. Ivan Peršić opet psuje u 
»Hrvatu«. To je znak da ima krivo. Psuje Radića i zove ih ban- 
ditima t. j. razbojnicima zato, što su u »Domu« pokazali, kako 
se starčevićanci drže u saboru, t. j. kako govore tobože proti 
koaliciji, a odmah u istom govoru obećavaju, da će koaliciji 
pomagati, i još izriču nadu, da će se koalicija i popraviti. G. 
Ivan Peršić psuje, a nijednom riečju ne poriče ništa od ovoga. 
A morao bi odgovoriti barem na to, kako mogu podupirati na- 
godbeni rad koalicije, kad se pod nagodbom ne može ništa dobra 
i kad su svi nagodbenjaci jednaki. To neka razloži. A onda neka 
kaže zašto su starčevićanci sada za saborski rad, kad se pro- 
duljuje financijalna nagodba, t. j. naše sužanjstvo, kad se biraju 
deputati u Peštu, kad koalicija dočekuje i slavi Magjara Tisu 
u Zagrebu, — a bili su proti saborskomu radu onda za Toma- 
šića, kad je kraljevski odpis pozvao sabor na rad za seljački 
narod i kad je za rad bila seljačka stranka, a oni su ju radi toga 
grdili. Neka razloži, kakva je to tolika razlika izmedju bana 
Tomašića i Škrlca i zašto su bili proti radu u saboru pod Toma- 
šićem, a nisu sada pod Škrlcem. To se može valjda razložiti i 
bez prostačkih psovaka. Tu bi se moglo razložiti i to, kako su 
se starčevićanci preokrenuli i u »srpskom pitanju«, t. j. kako su 
postali »slavosrbi«, pa već ne kažu, da nema Srba. To im mi ne 
prigovaramo, samo neka to i narodu kažu i razlože, neka ništa 
ne skrivaju, Još bi mogli razložiti kako su riečku rezoluciju, 
iz koje se je rodila koalicija, stvorili njegdašnji starčevićanci 
(Tuškan, Mažuranić, Banjavčić i t. d.), a najviše ju u narodu 
preporučivao sadašnji starčevićanac g. Stj. Zagorac, »Em smo 
med svojimi« — mogu reći starčevićanci. Pa što se onda srde? 
I koješta bi se moglo razložiti, kad se starčevićanci ne bi bojali, 
da bi time progledao onaj »veliki sliepac« — narod. A mi, vi- 
dite, seljačka stranka, ako po vašem i ne radimo dobro, ali ra- 

dimo s narodom, sve mu kažemo, pa smo mu otvoreno rekli, 
kad smo se i zašto smo se sporazumjeli s Tomašićem. Starčevi- 
ćanci ne mogu tako otvoreno raditi, jer bi ih odmah nestalo. Oni 
mogu samo obstati uz sljepoću naroda. Uz put bi mogao g. I. P. 
javiti, je li birtašu Blatniku u Vel. Gorici plaćeno onih 17 litara, 
što su starčevićanski izbornici na dan izbora popili, a nisu pla- 
tili. To bi morao javiti za to, što se brani, da nisu napajali, 
premda se mi na to nismo tužili. Tko glasuje za jelo i piće neka 
im bude. 

* 

Složni starčevićanci i koalicija udariše isti dan, jučer u 
utorak 10. veljače, na Radiće i seljačku stranku, i to na prvome 
mjestu u svojim novinama »Hrvatu« i »H. Pokretu«, — kao da 
je to najvažnije za njih. Možda i jest, — oni bolje znadu, kako 
stvari stoje. 

Ne možemo sve ni u kratko kazati, što pišu. Javljaju veselo, 
da su već razpisane dražbe, pa vele, da Radići upropašćuju se- 
ljačtvo. »Udario Radić harač na svoj narod« — piše »H. Po- 
kret«, — »Hrvat« dokazuje, kako Radići nastoje stvoriti novi 
politički položaj, tako da bi ih vlada opet trebala, te bi novi 
položaj učinio i njihov život udobnijim. U to kolo žele privući 
i starčevićance oko g. M. Starčevića, ali oni se, kaže, ne dadu. 
Da ih zastraše, napisano je ono u posljednjem »Domu« o »lojal- 
noj« opoziciji. . 

Da pravo kažemo, mi tu malo što razumiemo. Ne razumie- 
mo, kako mogu starčevićanci onako lakoumno pisati o nepri- 
likama radi naše tiskare, kad su oni upropastili već njekoliko 
tiskara, za koje je valjda takodjer netko nešto žrtvovao? Zašto 
im je krivo, što i seljaci žrtvuju? — Čudno je u ostalom, da i 
starčevićanci i koalicionaši zaboraviše, što su pisali, da su slo- 
venski klerikalci seljačku stranku onim novcem podmitili, pa 
kako to, da se sada ti novci moraju vraćati? 

Što se tiče novoga političkoga položaja, tu se samo domi- 
šljamo, da se proširena koalicija nešta boji, i tako jako! Ta rad 
šta bi inače toliko pisali o stranci, koja je na izborima 
»propala«? Boje se i sjene! To sudimo po tom, što gataju o onoj 
lojalnoj opoziciji. Ono sam napisao ja, a ni na kraj pameti mi 
nije bilo, da starčevićance strašim, ili u kakvo kolo vučem. Ili 
što drugo, nego da čitaoce uputim, a oni tu vide strašilo! Nečista 
savjest! Magjarski i činovnički glasovi, pomoć oblasti kod iz- 

bora! Zar bi to tako skoro moglo izmaknuti — i Vilderu i Per 
šiću? Nama bi bilo drago! Ali o tom više dojdući put. 

Samo poštenjačina je mogla napisati u »Hrvatu«, da Radići 
idu za udobnijim životom, kad sav sviet zna, da bi Radići mogli 
imati udobniji život od izdavatelja, urednika i suradnika »Hr- 
vata«, da su htjeli biti ono i onakvi, što su i kakvi su, koji se 
toliko staraju za Radićev život. Ta poštenjačina piše, da su se 
Radići dali na onakve »poslove«, kakve su zamjerali pok. Jos. 
Franku, — a još valjda dere kaput kupljen za novce, što mu ih 
je dao Frank, a dobio ih onim »poslovima«. Onda oni poslovi 
nisu bili »poslovi«, onda je Frank bio »najveći živući«. 

Čestitamo i pet g. dr. M. Starčeviću na družtvu. 

( » Dom «, God. 1914. Broj 7.) 


Briga vlade i sabora za narodno 
gospodarstvo. 

Premda je naša domovina poljodjelska zemlja, u hrvatskom 
se je saboru do sada malo razpravljalo o poljodjelskom gospo- 
darstvu, a posebice su malo o tom govorili oni zastupnici, koji 
su bili proti vladi t. j. opozicija. To je sasvim naravski, jer je 
opoziciji bila glavna briga, da Hrvatsku oslobodi od magjarske 
prevlasti. Ipak se je kadkada desilo, da je i opozicija kazala 
koju rieč i o poljodjelskom gospodarstvu, ali kako je bila ogor- 
čena na magjarone, opažala se ta ogorčenost i u prosudjivanju 
onih predloga magjaronske većine, koji predloži nisu imali posla 
s politikom. Tako je i god. 1890 dne 18. studenoga progovorio u 
hrvatskom saboru osnivač i vodja stranke prava, pok. dr. Ante 
Starčević, i to u razpravi o komasaciji zemljišta, pa je medju 
ostalim rekao tom zgodom i ovo: 

»Znamo da neki . , . izgubljeni ljudi pišu i govore o gospo- 
darstvu kod nas. Prostota čita i sluša to, te vidi, koliko se je 
više kroz to postiglo, pak da to vjeruje, onda putuje na strke 
ovamo i samo je nesreća, da uz prostotu trpe i nedužnici. Te 
stvari ja niti ne slušam niti ne čitam i čini mi se, kano da se 
penjemo na nebesa . . . Naš narod, poljodjelci napose nemaju 


nuždnoga znanja . . . nemaju snage t. j. glavnice, nemaju volje, 
jer ne uživaju plod svojih žuljeva, nemaju ukusa za čovječnije 
življenje i duhovni užitak. Gdje nema tih poluga, a kod nas ih 
nema, tu onda ne može biti govora o promicanju poljodjelstva, 
to znači onda ili druge obsjenjivati ili sam obsjenjivan biti. Po 
mojem osvjedočenju . . . sve gospodarstvo stoji u šakah tudji- 
naca neprijatelja . . . kako narod razmišlja, tako mu i ide. On 
vjeruje ljudem, koji su se proti njemu urotili, kad tako hoće, 
neka mu i bude . . . Komunizam i socijalizam ... i obično raz- 
bojstvo meni se čini riečju božjom i svetinjom naproti toj vašoj 
osnovi« . . . 

Dakle o gospodarstvu kod nas govore i pišu — izgubljeni 
ljudi, t. j. propalice. Gospodarske skupštine i izložbe, to su str- 
ke. Seljak nema ukusa, t. j. nema potrebe za čovječnije življenje 
i duhovni užitak. Seljak nema glavnice. Seljak nema volje za 
naprednije gospodarstvo, kad ne uživa plod svojih žuljeva. Go- 
spodarstvo je u šakama tudjinca neprijatelja. Zato o gospodar- 
stvu nije vriedno ni govoriti, niti što o tom slušati, ni čitati. 

Tako je o našem gospodarstvu mislio i govorio prije 23 go- 
dine vodja najodpornije opozicije, a tako je u glavnom mislila i 
ciela njegova stranka, stranka prava. 

Kako je ovo mišljenje krivo, o tom bi se mogla napisati 
ciela knjiga, a za to sada nemamo ni vremena, ni prostora, ali 
ćemo odmah reći, da se je naopakost ovoga mišljenja morala s 
vremenom očevidno pokazati, kako se je i pokazala. Danas, god. 
1914. ne govore više pristaše A. Starčevića, kako je on govorio 
o gospodarstvu, nego na pr. starčevićanac Hrvoj hvali u saboru 
do nebesa bivšeg vladinoga glavara gospodarskoga odsjeka, 
Malina, a i sam liepo govori, kako bi se gospodarstvo moglo 
unapriediti, a starčevićanac Zagorac upravo uzvisuje službenoga 
gospodarskoga izvjestitelja dr. Poljaka. Istina je, starčevićanci 
se još tiviek drže glavne misli svoga učitelja, naime: da naše 
gospodarstvo imadu u šakama tudjinci neprijatelji, pa da se ne 
može ništa, doklegod jest i doklegod bude tako, t. j. doklegod 
bude stajala nagodba s Ugarskom: na tom temelju, vele, ne 
može se ništa i tkogod što na tom temelju radi, taj podržava i 
produljuje sužanjstvo hrvatskoga naroda. 

Može li se dakle, ili se ne može? U tom se pitanju starčevi- 
ćanci strahovito pletu. Njihov učitelj uči, da se ne može. A 
narodni život zahtieva, da se mora. Osobito, od kada je seljač- 

tvo proširenim izbornim pravom došlo do odlučne rieči kod 
izbora narodnih zastupnika, pa od kada se i seljačtvo slaže u 
svoju seljačku stranku, a zastupnici njezini iznašaju pred sabor 
razne gospodarske zahtjeve, našli su se starčevićanski zastup- 
nici u velikoj neprilici. Kad je na pr. seljačka stranka počela 
zahtievati, da se za oduženje prezaduženoga seljačtva osnuje 
seljačka banka, koja bi davala zajmove uz nizke kamate, — 
starčevićanci su još pred godinu dvie pisali proti toj banci, a 
danas ne samo da i sami predlažu, da se takva banka osnuje, 
nego kažu, da je to predlagao već prije 33 godine pok. A. Star- 
čević, za kojega smo čuli, kako je o gospodarstvu mislio i go- 
vorio, a poslie zastupnik Ružić. Mi nemamo ovaj čas pri ruci 
saborskih spisa, te ne znamo, što su Starčević i Ružić predla- 
gali, pa bi za to bilo dobro da starčevićanci te predloge obje- 
lodane. 

No sada kako bilo, o tom se nije vriedno prepirati. Čuli 
smo, kako je pok. A. Starčević mislio i govorio u saboru o go- 
spodarstvu, znamo, da su starčevićanci odlučno pobijali go- 
spodarske zahtjeve seljačke stranke, dapače im se rugali, a 
sada vidimo, da i sami takve predloge iznašaju, kao da zabo- 
ravljaju na nauk svoga učitelja, da je naše gospodarstvo u ru- 
kama tudjinaca neprijatelja, i kao da se je nešto zbilja promie- 
nilo i to na bolje. Ali pogledamo li i prosudimo li bolje tu stvar, 
što je do sada razloženo, sasvim je očevidno da starčevićancima 
ne bi ni na kraj pameti bila kakva seljačka banka, kako im 
nije bila ni posljednjih 20 godina, — da nema seljačke stranke, 
koja je u prvom redu za to i osnovana, da se udovolji najpre- 
čim seljačkim potrebama, te o tom neprestano radila i u narodu 
i u saboru, i to toliko i tako, da je već i vladi i svim ostalim 
strankama dodijala. 

To i ništa drugo razlog je tomu, što i vlada u kraljevskom 
odpisu i starčevićanci u svojim govorima počinju spominjati se- 
ljačke gospodarske potrebe. No koliko je i vladi i saboru zbi- 
lja stalo do toga, da se tim potrebama udovolji, to će se vi- 
djeti onda kad saborska većina možda zajedno sa starčevi- 
ćancima opet povisi činovničke plaće. Ne bojte se, to će biti na 
žalost, skoro. 

( »Dom«, God. 1914. Broj 10.) 



Šeprtljanje u politici. 

U politici je kao i u običnom životu gdje čovjek ima posla 
s ljudima: jedan čovjek postane medju ljudima čovjek, a drugi 
postane šeprtlja, ili čak ništarija. Zato krivo imadu, koji kažu, 
da je politika ciganija, varancija i još koješta ružnije. Politika 
je onakova, kakvi su ljudi i kakav im je život, i svaki je čovjek 
u politici takav kakav je i u životu. Istina je samo to, da u po- 
litici čovjek ima posla s mnogo ljudi i s većim i važnijim stva- 
rima, pa se zato u politici bolje i opaža, kakav je tko čovjek, t. 
j. kakav mu je karakter. 

Sudimo li po tom našu politiku, vidjet ćemo u njoj mnogo 
šeprtljanija. Politika kao što ni život, nije šala, jer i u politici 
dolazi često do toga, da se mora reći ili crno ili bielo, da moraš 
ili na jednu, ili na drugu stranu, a kad rečeš da ne porečeš, 
i t. d. Sad vi prosudite, kako će se u politici držati ljudi, koji 
uviek šeprtljaju: bit će i u politici šeprtlje, a njihova politika 
šeprtljanija. 

Političkih šeprtlja i kukavica ima najviše u potlačenom na- 
rodu, kada se počne boriti proti moćnim, a nadutim vlastodrž- 
cima. Što mislite: Nadje se tko iz toga potlačenoga naroda i 
počne vikati na moćne vlastodržce i njihove pomagače, nazivati 
ih tlačiteljima, bezdušnicima i t. d. Mogućnici imadu vlast i 
mogu takvoga čovjeka proganjati, tjerati po sudovima i tamni- 
cama, globiti njega i njegove i t. d. I gdjegod se potlačeni narod 
oslobadjao, bez toga nije bilo. 

Da vidimo, kako je bilo kod nas. 

Kod nas je proti tudjinskom gospodstvu u novije vrieme 
najodlučnije ustao pok. A. Starčević. I izgubi službu a okusi i 
nešto zatvora. On je dobro znao, kako se je drugdje po svietu 
radilo i kako su branitelji naroda gubili i glave, pa se je dalje 
vladao tako da u ludo ne gubi glave. On je doduše i dalje bez 
milosrdja grdio sve poprieko, ali u osobe onih, koji bi mu mogli 
doći do glave, nije nikada dirao. Grdio je na pr. biskupa Stros- 
smajera i njegove prijatelje, koji nisu imali žandara, ali nije ni- 
kada pogrdio bana Khuen-Hedervarya, jer, veli, osobe nisu 
ništa, osobe treba pustiti na miru, a osudjivati treba samo način 
vladanja ili sustav (sistem). Zamjeralo mu se, naravski, i to što je 
grdio i Strossmajera i druge — ali za to on nije mario, jer je 

bio malone uviek u svojoj sobi sam, pa ga nije smetalo, što su 
ljudi o njem mislili i govorili. Daje više izlazio, dolazio u ka- 
vane, u kazalište, na plesove, objede, svečanosti i t. d. zacielo 
bi mu mnogo puta bilo neugodno, kad bi se sastao s kim, koga 
je pogrdio. On se dakle čuvao dvostruko: nije dirao u vlasto- 
držca, a klonio se družtva, koje je grdio, tako je radi svojega 
mišljenja o našoj gospodi morao postati kao pustinjak. 

Danas je to već težko njegovom nasljedniku, g. dr. M. Star- 
čeviću, koji je uz to odvjetnik, pa mora često i na sud i drugamo 
medju ljude. On bi htio, čini se, voditi i dalje pomirljivu politi- 
ku pok. A. Starčevića. No to je danas neizmjerno težko, kud i 
kamo teže, nego što je to bilo pok. Starčeviću. Svojim položa- 
jem u družtvu i saboru stekao si je g. dr. M. Starčević mnogo 
znanaca, osobito u onih 12 godina što je bio s pok. Frankom, 
koji nije vodio nepomirljive politike, a nije ni grdio svojih pro- 
tivnika. Sad, kad se dr. M. Starčević odielio od Frankovih pri- 
staša i započeo po drugi put s nepomirljivom politikom protiv 
tudjinaca i njihovih slugana u Hrvatskoj, morao bi ne samo raz- 
krstiti sa svom tom tolikom gospodom, nego se s njima i zava- 
diti, jer je sve to protivno pravoj politici pravaškoj, jer sva ta 
gospoda podržavaju sužanjstvo hrvatskoga naroda, sve su to tu- 
djinske sluge, koje tove samo svoje mešine i t. d. I doista je 
položaj g. dra M. Starčevića težak. On bi htio biti sa svakim 
ljubezan i fin, pa u tom ide tako daleko, da je na pr. i meni če- 
stitao, kad sam izabran u Ludbregu god 1910., premda je moj 
protukandidat bio g. dr. Ružić, njegov jednomišljenik. »Dragi 
Klarisime, osobno Vama čestitam, vrlo mi je drago osobno!« — 
govorio mi u istinu ljubezno taj gospodin, pa je to i meni bilo 
drago. Ja sam se g. dru M. Starčeviću nastojao odužiti onom 
zgodom, kad je poslie trećega ili četvrtoga razkola svoje stranke 
opet izabran predsjednikom, pa sam i ja njemu čestitao, a on 
mene za koji mjesec u novinama — izgrdio s čista mira. No mo- 
guće da sam se poslie toga slučajno s njim sreo i liepo ga po- 
zdravio, da bi me bio zaustavio i izpričao se radi onoga u no- 
vinama, veleći, da ono nije bilo osobno nego stvarno i t. d. 

Tu, vidite, počinje nješto kao šeprtljanija. Ali to još nije 
ništa, jer je g. dr. M. S. — kojim se ovdje previše bavimo, ali 
samo radi primjera — jer je, rekoh, g. dr. iM, S. došao sa svo- 
jom nepomirljivom politikom u vrlo nezgodan položaj. Već je to 
neprilika, što se zavadio na život i smrt sa bivšim drugovima 

— frankovcima, — koji sada iznašaju, da ih je ljubio i cjelivao 
onda kad su bili onakvi, kakvi su i danas a sad ih grdi, što su 
bili onakvi, t. j. što su imali posla s »Balkanom« i t. d. I premda 
je proti frankovcima našao veliku pomoć kod koalicije, nesreća 
je njeka htjela, te se je gadno zakvačio s pojedinim koaliciona- 
širtia (s Lukinićem i Mažuranićem), pa eto novih neugodnosti, ko- 
jima možda i nije kriva politika. Ali u najveću i najškakljiviju 
nepriliku došao je vodja naše nepomirljive politike doista radi 
te politike. On je naime, premda ne navaljuje osobno na koali- 
cionaše, nego dapače koraca s koalicijom kao po dogovoru, 
ipak načelno t. j. po načelima i po nauci svoje stranke oštro i 
nepomirljivo udario i ovaj put u saboru na nagodbu i na sistem. 
Ali za nekoliko dana prihvatio je priliku te liepo i fino pokadio 
ne samo sadašnjem banu Škrlecu, nego i bivšem banu Pejače- 
viću, i to tako, štono rieč, iz neba pa u rebra, da je bilo oče- 
vidno, da je to upravo laskanje. 

Zašto je to vodja naših nepomirljivih učinio, to je na dlanu. 
On je dobro znao, da su ga frankovci tužili i da će morati pred 
sud, a da frankovci imadu moćnih prijatelja i u Beču, te toga i 
ne taje. Tu bome šale nema. Zna se, kako nas je bilo po tamni- 
cama. Zna se, da osude za njekoje ljude imaju težje posljedice, 
a za druge nemaju, jer se to tako dade udesiti. E, da prostite 
vrag je šalu uzeo. Što mislite — obtužiti čovjeka, koji tako na- 
valjuje na postojeći državni red, a nema nikoga, tko bi ga za- 
govorio! Treba njekoga naći, njekom se unapried uteći: neka 
preuzvišeni gospodin ban zna, da ja osobno njega vrlo visoko 
cijenim i t. d. pa će već biti lakše. 

Eto, tako dolazi do šeprtljanija u politici. Tako dolazi do 
toga, da naši »nepomirljivi« drže u jednoj ruci toljagu za Hrvate 
i bivše drugove, a u drugoj kadionicu za mogućnike. A što je 
tomu krivo, to bi trebalo dugo razlagati, ali možda kada i na to 
dospijemo. 

Mene će valjda g. dr. M. S. radi ovoga opet izgrditi, ali 
neka metne ruku na srce, pa će možda bar u svojoj duši pri- 
znati, da nemam krivo i da je za današnju starčevićansku poli- 
tiku još preblago reći: šeprtljanija. 

(»Dom«, God. 1914. Broj 10). 

Što se je promienilo? 

N jetko u Starčevićevom »Hrvatu« opet po običaju psuje 
»braću Radiće« radi pisanja njihova u posljednjem »Domu«. 
Spominje i doslovce priobćuje moje pismo, što sam ga dne 
3, lipnja prošle godine pisao g. dru. M. Starčeviću i u kojem 
s am mu čestitao, što je na sjednici vrhovne uprave stranke prava 
u Trstu opet izabran predsjednikom stranke prava i time dobio 
zadovoljštinu u borbi sa svojim protivnicima u stranci, pa 
»Hrvat« sada pita braću Radiće, »u koliko se je i u čemu g. dr. 
M, Starčević promienio od lipnja prošle godine, a frankovci bilo 
u kojem pravcu popravili, kad se sada braća Radići za iste 
(frankovce) tako toplo zauzimlju?!« 

Mi smo već jednom spomenuli, da g. dr, M. Starčević i 
njegovi prijatelji rado pretiskavaju, što je koji Radić kada po- 
hvalno i liepo napisao o kojem Starčeviću, pa smo rekli i to, 
neka to slobodno i dalje čine, jer to nas ne smeta, a rekli smo 
i to, zašto nas ne smeta. Sad pak dodajemo, da nije nikakva 
sramota ni zlo, ako je tko o kom što liepo i dobro napisao ili 
rekao. Možda bi bilo bolje i za hrvatski narod i za g. dra. M., 
da je i on koga kada pohvalio i što liepo o njem rekao i 
napisao. 

No »Hrvat« g. M. St. i njegovi prijatelji pitaju, zašto 
Radići sada ne hvale g. dra. M., a zašto se tako toplo zauzimlju 
za frankovce. U čem se je g. dr. M. St. promienio, a frankovci 
popravili? Time misli g. dr. M. St. i njegovi prijatelji dokazati, 
kako su Radići prevrtljivi. No kad pitaju, dobit će i odgovor, 
premda oni nama nisu na slično pitanje odgovorili. Mi smo ih 
naime pitali, po čem je ban Škrlec bolji od Tomašića toliko, da 
starčevićanci sada pomažu u saborskom radu koaliciji, a tim 
dakako i vladi bana Škrlca, sad, kad se produljuje financijalna 
nagodba ili sužanjstvo hrvatskoga naroda, kad se u Zagrebu do- 
čekuje Magjar Tisa, kad se, dodajmo, kad nam privolom 
koalicije Magjari otimlju Primorje i kad nam s odobra- 
vanjem koalicije uzkraćujti 4 milijuna i t. d., a bili su 
proti saborskomu radu za vlade bana Tomašića, kad je kralj 
pozivao sabor, da se udovolji najprečim seljačkim potrebama. 
Mi nismo na to dobili nikakvoga odgovora, pa ne bi zapravo 
bili dužni ni mi njima odgovarati, osobito kađ ne pitaju pri- 



stojno, nego psuju. Ali mi ćemo im svejedno odgovoriti, jer 
odgovor nije težak. 

Evo, što se je promienilo: 

I. Odkrilo se je, da se je g. dr. M. potajno kradomice vozio 
k bivšem banu Pavlu barunu Rauchu u Martijanec. Župnik Fuček 
priobćio je u novinama, da je Rauchov automobil čekao g. dra. 
M. na jednoj tihoj postaji (ne u Koprivnici), samo da nitko za 
to ne sazna. Do sada to nije nitko porekao. 

I ovo bi bilo dosta, da mi g. dra. M. više ne hvalimo. Jer 
koliko su g. dr. M. St. i njegovi prijatelji blata nabacili na 
Stj. Radića, što je dolazio k banu Tomašiću, premda je to u 
novinama javljao! 

Promienilo se dakle ovo: G. dr. M. St. prikazivao se na- 
rodu kao jedini poštenjak, koji ima pravo sve nas druge koriti i 
grditi. Mi mladji i neizkusniji, mi smo mu vjerovali, pa se nismo 
srdili ni onda, kad bi i koga od nas preko mjere ukorio i nagrdio: 
držali smo, da kao stariji, zaslužniji, i izkusniji, a možda 
i čvršći — ima za to pravo, pa da smo to u interesu domovine 
dužni progutati. Ali smo se strašno, štono rieč, razočarali. Do- 
živjeli smo ono, što je gore spomenuto: g. dr. M. St. krade se 
kao — skoro sam ružno napisao — krade se i skriva, da dodje 
na dogovor s čovjekom, radi kojega je toliko navaljivao na svoje 
drugove, pa ne kaže o tom ništa ni svojoj stranci, a kamo li 
narodu! A njegove novine još i sada to odkriće skrivaju i taje, 
tako bez srama i bez pameti, te kažu, da se je k bivšemu banu 
Tomašiću (jer je i kod njega bio!) navratio, da pogleda njegov 
— park! 

No g. dr. M. St. i njegovi prijatelji mogli bi reći, da se je 
za ove tajne posjete i razgovore saznalo tek ovih dana a Radići 
već i prije toga nisu hvalili g, dra. M. Starčevića.. To je istina. 
Ali se je prije tih odkrića dogodilo ovo: 

II. Za starčevićance su kod posljednjih izbora glasovali 
magjaroni i koalicionaši, a činovnici su za njih radili gore 
nego što ja pamtim za Khuena. Ta nije se moglo biti bez do- 
govora s koalicijom, koja je opet bila u dogovoru s vladom, a 
sve to opet nije moglo biti bez znanja g. dr. M. St. pa kad je 
g. dr. M. St. na sve to pristao, ja ga ne držim u tom boljim 
od najgorega magjarona, ne gledam u njem ni rodoljuba, a kamo 
li čovjeka, koji bi bio za slobodu, za pravicu i za dostojnu 
borbu, kad već bez borbe ne ide nigdje, pa ni kod nas. Koliko 

ja znam, kako su se izabirali starševićanci, ja do tih izbora ne 
držim ništa, pa ni do tih zastupnika, do te stranke i njezinih 
ljudi. 

III. Poslie ovih izbora toliko se je i tako sve promienilo, 
da Starčevićeve stranke prava u saboru više i nema, jer star- 
čevićanci u saboru služe koaliciji i vladi kud i kamo bolje, nego 
stari magjaroni, koji barem šute. Mi znamo, kolika je mržnja 
izmedju g. dra. M. St. i frankovaca, a znamo, da ni nas ne trpi, 
pa se ne bismo čudili, ako Magjari dadu koaliciji vlast te ona 
stane nas i frankovce strieljati — ne bismo se, rekoh, čudili, 
kad bi g. dr. M. St. i njegovi prijatelji u vjernoj i dogovornoj 
službi koaliciji sve to mirno gledali. Ali još uviek bi se dalo 
misliti, da se tako drže iz ljubavi za domovinu. Ali kad smo 
doživjeli, kako Magjari razvališe ralje, te pred licem naroda 
stadoše nagrizati svetu djedovsku grudu domovinsku — našu 
primorsku obalu — pa dok koalicija izazvana plješće obrani te 
otimačine, a starčevićanci šute i svu borbu prepuštaju Stj. Radiću 
i frankovcima — onda smo se uvjerili, da se za tom slogom 
starčevićanaca s koalicijom krije jedna ružna, zla i za narod 
pogibeljna stvar. G. dr. M. St. nije više za nas ono, za što 
smo ga držali. 

To se je promienilo. A promienilo se i više toga, — ali 
previše i ovo. 

A jesu li se frankovci popravili, kad se braća Radići za 
njih tako toplo zauzimlju? 

Ja ne znam, da se Radići ikako zauzimlju za frankovce. 
U saboru me nema, pa ne znam, kako se tamo stvari razvijaju 
i u kakav položaj dolaze stranke jedna prema drugoj. No ne 
bi se čudio, kad je koalicija tako postupala sa zastupnikom 
Stj. Radićem, da se jedan njezin član nije stidio priznati da 
je to »šintarski« postupak, — ne bi se, rekoh, čudio, da st je 
Stj. Radić — premda nije ni, kad je sam, strašljiv — zaklonio 
za brojniju skupinu frankovaca. Ali — to bi bilo premalo, ništa, 
nego su i tu nastale velike promjene. No to je malo važnija 
stvar, pa molim gospodu oko »Hrvata«, da se strpe nedjelju, 
dana, da čuju: u čem su se frankovci popravili. 


(»Dom«, God 1914. Broj 12.) 

U posljednjem je broju razloženo, u čemu se je promienio 
g. dr. M. Starčević i njegova stranka. Sad bi trebalo razložiti, 
je su li se i u čem su se promienili »frankovci«. 

Ovo je malo teže pitanje. 

Prije svega nije tako lako reći, tko su to — ti »frankovci« 
Ali uzmimo, da su »frankovci« oni, koji su bili s pok. Frankom. 
A ako su to »frankovci« onda nam, mislimo, g, dr. M. St. ne će, 
nadamo se, zamjeriti, ako ga sjetimo, da je pok. dr. A. Star- 
čević, a onda on, g. dr. M. St. zapravo prvi i glavni »franko- 
vac«. Kad se je ono stranka prava prvi put jače razkolila, tko 
je ostao uz Franka? Dr. A. Starčević, Tko je njekoliko godina, 
kad je već tako rekući, sav sviet vikao na Franka, tko je jedini 
u saboru bio uz Franka? G dr. M. Starčević. 

Ako sad uzmemo, da su se oni frankovci, koji su Franka 
ostavljali, popravljali, onda to popravljanje traje već tamo ne- 
gdje od god. 1905. ili 1906. pa kako je i g. dr. M. St. bio medju 
prvima, koji su Franka ostavljali, on bi mogao najbolje znati, 
u čem se je on sam popravio i što zapravo znači »popravljanje 
frankovaca«. G. dr. M. St. pisao je o tom dosta, tri i pol godine, 
u svojoj »Hrv. Slobodi« pošto se je od ostalih frankovaca odielio 
(1908. o Gjurgjevu), ali na žalost, do sada nije sasvim jasno 
što su frankovci, od kojih se je g. dr. M. St. odielio, bili krivi. 

To je jedna potežkoća u tom pitanju. Druga je potežkoća, 
i to još veća, ovo: 

Pošto je g. dr. M. St. tri i pol godine iznašao frankovačke 
griehe i zloće, prislonio se opet k njima i sjedinio se s njima 
(god. 1911. u rujnu). Ljudi koji što misle, što su morali misliti, 
kad se je g. dr. M. St. opet složio s frankovcima? Morali su 
misliti, da su se frankovci popravili, — dakle da su se popra- 
vili već god. 1911. Ali u čem su se popravili, to bi opet morao 
najbolje znati g. dr. M. St. Za čudo, g. dr. M. St., nije o tom 
narodu ništa kazao, nego sada — pita nas, da mu kažemo, jesu 
li se i u čem su se frankovci popravili! 

To je, ja mislim, velika krivnja g. dr. M. St. i njegovih 
sadanjih pristaša, što nije narodu kazao, zašto se je opet s fran- 
kovcima složio i u čem su se frankovci popravili. Da je to na- 
rodu kazano, mnogih smutnja, sve one sramote i štete ne bi 
bilo i naša bi narodna borba tekla već i danas sasvim drugačije 
i — s drugim, većim uspjehom. 

No ovo nije jedina krivnja g. dra. M. St., jer tu ima još 
političara, koji su bili izgubili svako povjerenje pred narodom, 
pa ih je stranka prava, i to sa znanjem (ili čak s privolom) 
g. dra. M. St. k sebi primila, veleći, da su se popravili. 
Tako je u slranku prava primljen poznati Khuenov magjaron, 
g. dr. Iso Kršnjavi, i poznati koalicionaški vodja, g. dr. S. Za- 
gorac koji je i sada u stranci zajedno s g. drom M. St. U čem 
su se ovi ljudi popravili, nije stranka prava nikada narodu 
kazivala. 

Sad, kad sve ovo na pameti držimo i prosudimo, onda se 
doista imamo razloga čuditi, kako g, dr. M. St. može od nas 
zahtievati, da kažemo, u čem su se frankovci, premda mi s njima 
nemamo ništa, promienili — a on sam i njegovi nisu držali, da 
im je dužnost narodu kazati, u čem su se frankovci promienili, 
kad se je g. M. St. mogao s njima složiti, pošto ih je tri i pol 
godine grdio i u čem se je promienio g. dr. Kršnjavi, a osobito 
g. S. Zagorac, koji je s drom M. St. u istoj stranci (premda je 
taj gospodin i nedavno u saboru slavio riečku rezoluciju i koali- 
cionašku politiku). 

Onaj postupak g. dra. M. St. pokazuje najbolju glavnu, 
čini se njegovu pogrešku, naime: da ne mjeri jednakom mjerom. 
On se je mogao složiti s frankovcima, u jednu stranku i ne 
kazati narodu, u čemu su se popravili; frankovci su (zabavljeni 
novim razkolom) prestali navaljivati na nas, a mi na njih, — 
i g. dr. M. St. zahtieva, da kažemo, u čem su se frankovci po- 
pravili. Isto ovako nejednakom mjerom mjerio je g. dr. M. St. 
sebi, kad je išao k Rauchu i drugima, kad su činili što takvo. 

Očevidno je, da to nije pravedno, da to nije dobro, da to 
ne valja. 

G. dr. M. St. nema dakle prije svega pravo pitati nas radi 
našega držanja prema frankovcima, u čemu su se frankovci 
promienili, a nema zapravo ni razloga pitati nas, jer je za naše 
držanje svakomu dovoljan razlog, što frankovci puštaju nas 
u miru, a mi puštamo njih. Promienile su se dakle prilike, i to 
tako, da za naše navale na frankovce ne bi nitko mario, kad su 
oči cieloga naroda bile uprte u g. dr. M. St, i na njegova od- 
krića u saboru proti frankovcima. 

Ali sve se čini (a i razumljivo je), da bi g, dr. M. St. možda 
htio znati, što mi mislimo o tim njegovim odkrićima i u obće, 
kako se sada kanimo držati prema toj pravaškoj, recimo, smut- 

nji i politici jednih i drugih pravaša. Mi ćemo i o tom kazati 
svoju, i tu će se podpuno vidjeti, što se je promienilo. 

(»Dom«, God. 1914. Broj 13.) 


Kako se Magjari uvlače u naše? 

Čitav je hrvatski narod uznemiren radi zakona o morskoj 
obali, o kojem je u »Domu« već bilo govora. Oni, koji Magjare 
brane, (a to je koalicija i socijalisti), kažu, da mnogi, koji 
viče na taj novi magjarski zakon, niti ne znaju, što nam Magjari 
hoće uzeti. Još dodaju, da je to čisto jurističko, t. j. fiškalsko 
pitanje, kojega neuki ljudi ne mogu prosuditi itd. 

Na sve ovo može se kratko odgovoriti, da hrvatski narod 
u istinu ne zna svih fiškalskih mudrija, kojima se Magjari služe 
uvlačeći se na naše, ali zato ipak vidi, da se uvlače, pa se pro- 
tivi i brani, kako zna. No da se bolje vidi, kako grieše oni, koji 
ove magjarske mudrije brane, dobro će biti, da se i te mudrije 
malo razjasne. 

Glavna je nesreća i neprilika, što Ugarska i Hrvatska imaju 
njeke zajedničke posle, jer iz života znamo, da malo koja za- 
jednica u miru i slozi napreduje. 

Koji su to zajednički poslovi? 

To mnogi znadu. Hrvatska, premda je kraljevina, nema po- 
sebnoga kralja ni posebnoga kraljevskoga dvora, ni podesne 
hrvatske vojske, nego je to sve zajedničko s Ugarskom. Ni fi- 
nanci, ni porezni uredi, ni željeznice, ni pošte, ni brzojavi i te- 
lefoni — ni toga nema Hrvatska svojega, nego je i to zajedničko 
s Ugarskom. I tu nema rieči hrvatski ban i sabor, nego zajed- 
nički sabor i zajednički ministri. Ni kovanoga ni papirnoga 
novca nema Hrvatska svoga. I zakoni za trgovinu i obrt stva- 
raju se u Pešti. Napokon kaže nagodba, po kojoj je sve to pre- 
dano u zajednicu s Ugarskom, da je zajedničko i »pravo po- 
morsko«, luke, brodarstvo, i one državne ceste i rieke«, koje 
se jedne i druge zemlje jednako tiču. 

Dakle pomorsko pravo, luke i brodarstvo — to je zajed- 
nička stvar. Ako treba napraviti kakav zakon za plovitbu po 
moru, t. j. kako se brod ima na moru vladati, ili ako treba gdje 

otvoriti luku (pristanište za brodove) i t. d., to ne spada pod 
hrvatski sabor i hrvatske oblasti, nego pred zajednički sabor i 
pred zajedničku pomorsku oblast. Razumije se, koji nemaju ni 
pedlja mora — osim naše Rieke, do koje su došli fiškalskom 
mudrijom. I tako je pomorska oblast po toj nagodbi, nakanila 
na obali našega mora podizati radionice za brodove, kupališta, 
lječilišta i t. d. Ali tu je ta zajednička (zapravo magjarska) po- 
morska oblast našla zapreku, i to ovu: Zemljište uz more, t. j. 
obala, ima vlastnika, koji, recimo, ne će da to svoje zemljište 
proda. Šta sada? Treba sada to zemljište »izvlastiti« (ekspro- 
prirati), t. j. vlastniku uzeti i odštetiti. Tu je sad znalo doći do 
daljnje zapreke. Izvlastiti se naime može čije zemljište samo 
onda, ako je to na obće dobro i na obću korist. A tko ima odlu- 
čiti, treba li čije zemljište za obću korist? — To je ono, što se 
ne zna, kažu naši pravoznanci najedanput sada! Kažu, da o tom 
nemamo zakona. A ipak je istina, da su na pr. u Zagrebu iz- 
vlaštena tolika zemljišta. Kako? Zar bez zakona? 

No ako i nema zakona, do sada se je postupalo, tako, da 
je domaća hrvatska oblast — kotarska oblast, županijska oblast, 
kr. vlada — odlučivala o tom, ima li se čije zemljište izvlastiti, 
a onda je sud odredio odštetu. A kako su kod nas oblasti i su- 
dovi naši, podložni hrvatskoj kraljevskoj vladi bila je čitava 
ta stvar do sada u našim rukama pa su se naše oblasti protivile 
zajedničkoj pomorskoj oblasti, kad je htjela čije zemljište iz- 
vlastiti. 

Zato je zajednički sabor u Pešti stvorio novi zakon o iz- 
vlaštenju morske obale. 

Što taj zakon odredjuje? — Taj zakon odredjuje dvoje, 
jedno strašnije od drugoga, i to: 

Prvo, da se svačije vlastničtvo na morskoj obali može pro- 
glasiti »javnim dobrom«; 

drugo, da se javno dobro može dati na porabu pojedincu. 

Zašto je ovo strašno? — Da na ovo pitanje uzmognemo 
odgovoriti, treba znati ovo: »Javno dobro« jest ono dobro, ko- 
jim se ima pravo svatko služiti. Takvo je dobro na pr. javna 
cesta. Po našem gradjanskom zakonu javno je dobro i morska 
obala. A što je to »morska obala«? Od starine se drži, da je 
morska obala zemljište uz more, i to tako daleko, kako daleko 
dosežu valovi morski. Ali se ovaj zakon toga ne drži, te ne kaže 
ništa, kako daleko ide morska obala, nego odredjuje, da se 

svačije vlastničtvo može proglasiti morskom obalom! A to je 
strašno zato, jer se po tom može svačije vlastničtvo, bilo kako 
daleko od mora, proglasiti morskom obalom, t. j. javnim dobrom! 
A još strašnije je to, što se to proglašeno javno dobro može 
uzeti vlastniku, a dati na porabu komu drugomu, recimo kakvo- 
mu dioničarskomu družtvu, ili kojemu strancu, Talijanu, Magjaru, 
i t. d. Da bude strahota veća, novi taj zakon odredjuje, da se 
ne će dati nikakva odšteta vlastniku takova zemljišta, ako ne 
uzmognemo dokazati, da je već deset godina u posjedu! 

Branitelji ovoga zakona brane taj zakon ovako: Prvo, oni 
kažu, da to izvlašteno zemljište postaje »javno dobro« i ostaje 
hrvatsko javno dobro premda ne će biti upisano kao hrvatsko 
javno dobro, jer da toga upisa ne treba. — Ta obrana ne vriedi 
ništa. Treba naime znati, da javno dobro može biti različno i to: 
obćinsko, zemaljsko (hrvatsko) i državno ili erarsko (zajednič- 
ko). Zajednička vlada upisala je do sada u gruntovnicu željez- 
nice kao državno (erarsko) javno dobro i na tom je javnom 
dobru gospodar ona, zajednička vlada (t. j. Magjari) — makar 
je to javno dobro ostalo u Hrvatskoj. Tako će biti i s obalom: 
neka i ostane javno dobro, — ali na tom javnom dobru ne će 
biti gospodari Hrvati ni hrvatske oblasti! To je ono! 

Drugo, čim koalicija brani ovaj zakon, jest ovo: Još se ne 
zna, kako će se postupati po ovom zakonu, jer zajednička vlada 
ima tek izdati naredbu, po kojoj će se postupati, -r- Ni ova 
obrana ne vriedi ništ^, jer kad zakon bude prihvaćen, naredba 
se mora izvršiti, kakva bila, jer se naredba oslanja na zakon. 
A ludo je čekati, kako će se postupati po tom zakonu, kad je 
i sliepcu očevidno, za čim taj zakon ide. A postupat će se 
ovako: Zajednička pomorska oblast (t. j. Magjari) odredit će po 
ovom zakonu, da se čije zemljište proglasi javnim dobrom, da će 
stvar doći pred hrvatski sud, da povede izvlaštenje i naredi 
odštetu. A je li izvlaštenje opravdano, o tom nijedna naša oblast 
ni sud ne će biti pitana. 

A sve je ovo i proti samoj nagodbi i proti našim zakonima. 
Jer ako pomorstvo i jest zajednički posao, ali izvlaštenje zem- 
ljišta u Hrvatskoj, pa bilo to zemljište i na morskoj obali, — 
to nije zajednički posao, pa zajednički sabor nema vlasti davati 
o tom zakone, nego hrvatski sabor. A onda nije svaka morska 
obala javno dobro. Gdje je morska obala bila gospoštijska, a 
na porabu nekdašnjim kmetovima, t. j. gdje za nju vriede urbar- 

ski propisi i zakoni, — tu za morsku obalu ne vriedi gradjanski 
zakon, koji inače morsku obalu proglašuje javnim dobrom. 

(»Dom«, God. 1914. Broj 13.) 

Zakon o izvlaštenju zemljišta za morsku 

obalu. 

1. Sam zakon o izvlastbi. 

§- 1 . 

Ako se u svrhu pomorstva, koje u smislu začk. čl. 30. od 
god, 1868. (nagodbe) spada u djelokrug zajedničkog zakono- 
davstva, izvlasti zemljište u primorju zemalja sv. krune ugarske, 
imade se u privatnom vlastmčtvu stojeće zemljište označiti oba- 
lom, dakle javnim dobrom prema tome izvlastiti na teret listnice 
ministra trgovine prema zak. čl. 41. od god. 1881. 

Za zemljište, koje podpada pod izvlastbu, vlastniku nje- 
govom, ako ga je ovaj stekao na teritoriju označenom obalom 
u roku od 10 godina, ne pripada odšteta. Medjutim se vriednost 
investicija i u tom slučaju mora nadoknaditi. Ako se time stranka 
ne zadovoljava, može svoje zahtjeve za cjelokupnu odštetu za- 
tražiti putem redovitog suda. 

§. 2. 

Ministar trgovine ovlaštuje se, da do pravomoćnosti ovoga 
zakona na zemljištima obalom označenim, u svrhu, da se usta- 
nove stečena prava, sa ministrom pravosudja, a u Hrvatskoj i 
Slavoniji u sporazumu sa banom provede oglasni postupak i da 
se glede takovih zemljišta naredbenim putem uredi postupak, 
koji se odnosi na ukinuće onakovih nedozvoljeno stečenih prava 
dotično na platež odštete. 

§. 3. 

Predležeći zakon proteže se na cieli teritorij zemalja sv. 
Ugarske krune, te ga provadjaju ministri trgovine i pravosudja, 
a u Hrvatskoj i Slavoniji ministar trgovine i u djelokrugu tamoš- 
nje vlade ban. 


155 


II. Glavne točke obrazloženja. 

Interesi pomorstva i vrlo važni javni interesi zahtievaju, da 
se pomorska obala uz kontrolu i upravu oblasti, koje su pozvane 
brinuti se oko interesa pomorstva, sačuva javnoj uporabi i da se 
na njoj ne ustali vlast privatnoga prava, koja bi javnu porabu 
neprestano otežčavala ili sprečavala. 

U tom je pitanju već rimsko pravo postavilo stanovište, da 
se obalom imade smatrati ona granica, do koje dopire plima 
(najviša voda). 

II. Madžarsko obrazloženje zakona. 

Isto tako odlučuju o pojmu obale evropska pomorska prava, 
napose francezka pravna vrela, koja vele, da je obala ono zem- 
ljište, koje pokriva najveća plima sve do zemljišta za najveće 
osjeke. 

Ali ova ustanova držeći na umu pomorske interese može 
se upotriebiti ondje, gdje se kao u Francezkoj proteže plima 4 
do 6 m. Ali ova ustanova ne zadovoljava ovih ciljeva, što ih 
imamo na umu ondje, gdje je kao u austrijskom primorju i u 
primorju Ugarske osjeka i plima jedva pol metra široka, a obala 
je na najviše mjesta klisurasta i strma, pa uporaba gornjih usta- 
nova ne bi odgovarala u obće ili barem ne posvema svrhama 
pomorstva. 

Ovo nas opominje na oprez kod uporabe rimskog prava, te 
nas upućuje na to, da proširenje obale od slučaja do slučaja mo- 
že ustanoviti samo pomorska oblast. Takodjer iz drugih razloga 
moralo se računati sa mogućnošću, da se mora označiti obalom 
uslied nastupivših promjena u primorju i onaj teritorij (zemlji- 
šte), koji se prije nije mogao nikako označiti obalom. 

Pošto nas je pak naučilo izkustvo, da su pojedinci stekli 
razna prava na štetu pomorskih interesa, ili ih žele provadjati 
i na takovim zemljištima, koje je pomorska oblast već označila 
obalom, to se dakle uslied toga mora misliti na uredjenje prav- 
nih odnošaja ovih zemljišta. Naime, da se na takovim zemljišti- 
ma iztraži, da li ih pojedinci uživaju pravom ili nepravom, pa u 
slučaju, da ih pravom uživaju, da se uz primjerenu odštetu nji- 
hova prava obustave. 

Izvlastba primorskih zemljišta mogla se je već provesti na 
temelju zak. čl. 41. od god. 1881. Medjutim ovaj zakon tako je 

sastavljen, da je izazivao razne dvojbe, a mora se priznati, da su 
ustanove toga zakona u svrhu izvlastbe vrlo manjkavo označene. 
Ovaj se je dakle zakon morao promieniti i popuniti i mjerodav- 
nim oblastima dati prilike, da svaki put, kad to zahtievaju inte- 
resi pomorstva, mogu primorska zemljišta izvlastiti. Izvlastba 
se imade obaviti na teret lisnice ministra trgovine, pošto je mi- 
nistar trgovine najveća pomorska oblast. Glede onih pojedinaca, 
koji imadu obalu u privatnom vlastničtvu, ustanovljuje ova za- 
konska osnova, da dotičnik, koji je posjedovao obalu više od 
deset godina, dobije odštetu, a onaj, koji je u vrieme deset go- 
dina stekao posjed na obali, ne dobiva nikakove odštete za 
zemljište, ali dobiva odštetu za ono, što je u zemljište uložio. 
Ako se time ne zadovoljava, to ima. pravo obratiti se na sud. 

Obala je doduše javno dobro, koje može svatko upotreblja- 
vati, ali često može nastati potreba, da se jedan dio obale iz- 
nimno prepusti na uporabu pojedincu. O tom će voditi računa 
pomorske oblasti i o dozvolama, što su ih izdale glede uporabe 
obale. Postupak izvlastbe stvar je posve prelazna, te se mora 
istom potanko urediti. Za to je bilo svrsi shodnije, da se ovo 
uredjenje ne uvrsti u zakon, nego da se ministar trgovine ovlasti, 
da zajedno sa ministrom pravosudja, a u Hrvatskoj u sporazumu 
sa banom, ovaj postupak uredi. 

III. Što misli i kaže na to hrvatski narod? 

Mi smo nedavno razložili, kako se Madžari uvlače u naše. 
Ono razumije svako hrvatsko diete. A tko pročita ovaj zakon, 
osobito obrazloženje, uvjerit će se, da Madžari i ne skrivaju, što 
kane: kane zagospodovati na našoj morskoj obali, i to tako, da 
ju stave pod vlast zajedničkom ministru trgovine, Madžaru, koji 
je odgovoran zajedničkom saboru. 

Zato je sasvim naravski, da se je i u hrvatskom saboru digla 
rieč proti tim madžarskim osnovama. Digao ju je prvi Stj. Ra- 
dić, a kojemu su se već i osvetili, jer su ga iz sabora izključili i 
napokon izbacili. A po narodu, osobito u primorju, zaredaše 
skupštine proti tomu madžarskomu uvlačenju. A što će još biti! 
Ako su Hrvati ljudi, taj se zakon ne će nikada provesti, 

IV, Kako se Madžari i madžaroni brane? 

Razlažući, kako se Madžari uvlače kazali smo i to, kako se 
madžaroni brane. Njeki, kao na pr. dr. Popović, htjeli su se 



izmotati veleći, da je »znanstveno« pitanje, koje razumiju samo 
»fiškali«. Ali nije pomoglo ni to. Sva ona obrana nije vriedna 
pišljiva boba. To su uvidjeli i primorski zastupnici (Mažuranić, 
Hreljanović, Rošić), pa su posljednja dvojica na skupštini u 
Sušaku izjavila da će položiti zastupničku čast, ako se ovaj za- 
kon ne promieni. I poletiše u Peštu, da moljakaju. Prietili su se, 
da će u zajedničkom saboru i interpelirati. Ali od svega ništa! 
Madjari ih uvjeriše, da nema pogibelji i primorski se junaci 
umiriše! 

Što su im rekli Madžari? — Rieči, rieči, rieči: Nema, kažu, 
pogibelji! »Madžari, t. j. zajedničla vlada, ne misli i ne kani 
ono, čega se Hrvati boje!« Ali čitajte zakon! A po zakonu ima 
kod izvlaštenja naše obale rieč — mi nistar trgovine. 

0 stvari su govorila u zajedničkom velikaškom saboru u 
Pešti i dva Hrvata i to od kralja imenovani član Tomašić, 
bivši ban, i izabrani od sabora član Mihalović. Tomašić je do- 
duše rekao, da je u Hrvatskoj narod uzbudjen, ali je pristao na 
zakon! I Mihalović je pristao, samo se nada, da će ministar- 
predsjednik Tisa razpršiti sve bojazni. 

1 ustao je Tisa i rekao: zakon ostaje, kakav jest, — a »Ma- 
džari ne kane ono, čega se Hrvati boje!« I koalicija je zadovolj- 
na! Hvali se pače, da se je dobro držala! 

Jedina stvar, u koju se Madžari i madžaroni upiru, jest 
ovo troje: prvo, da će izvlaštenje provadjati hrvatske oblasti, 
i hrv. sud; drugo, da će pomorska oblast postupati sporazumno 
s banom; treće, da hrvatski sabor može stvoriti zakon o izvla- 
štenju. 

Sve ovo troje ne vriedi ništa, dok stoji ovaj zakon. Hrvat- 
ske oblasti i sud ima izvlaštenje samo provesti, t. j. obaviti, a 
pomorska oblast ima odrediti izvlaštenje, ona i samo ona ima 
odrediti, što se ima proglasiti morskom obalom, a oblasti i sud 
to imadu provesti, t. j. izdati strankama potrebne odluke. Glavno 
je naime pitanje, tko ima pravo odrediti, da je izvlaštenje po- 
trebno za pomorstvo. Kad je to odred jeno, sud mora provesti 
izvlaštenje. A što pri tom ima rieč i ban, to se zna, koliko to 
vriedi, osobito uz ovakav sabor. Napokon ne će ništa pomoći 
ni posebni hrvatski zakon o izvlaštenju, jer će taj zakon odre- 
djivati, kako oblasti i sud imadu odredjeno već izvlaštenje pro- 
vesti, obaviti, a odredjivati će ovlaštenje morske obale — po- 
morska oblast — Madžari. 

Da, zbilja: Madžari i koalirski madžaroni brane se još oso- 
bito time, što ovo tobože nije nikakva nova povreda hrvatskoga 
prava, jer da je sve ovo odredjivao već zakonski članak 41, od 
1881. Ni ova izprika ne vriedi ništa jedno za to, što je onaj 
zakon od 1881. po madžarskom priznanju manjkav, t. j. što 
Madžarima otvara preuzka vrata u Hrvatsko Primorje, a onda. 
zar je sav narod koaliciju pomagao i podigao za to, da ona sad, 
recimo, staru madžarsku otimačinu obnavlja, brani i opravdava? 

(»Dom«, God. 1914. Broj 16.) 


Dakle — bit ćemo linčovani ! 

Linčovati — to vam je isto, što na mjestu bez suda ubiti, 
pa nikome ništa! — A radi se tako u zemljama, gdje se različna 
plemena nepomirljivo mrze. Neka na pr. u Americi crnac, ili 
Indijanac štogod skrivi, svjetina ga na mjestu ubije šakama, 
batinama, revolverima, ili ga na prvom drvu objesi, ili u vodu 
baci. 

To sad napijaju nama, najprije Stj. Radiću. 

A tko to? — Čujmo: 

Zagrebački »Srbobran« prenosi dne 1. travnja iz socijali- 
stičke »Slobodne Riječi« od 31. ožujka ovo: 

»Kad bi postojala kazna kakove narodne anateme (pro- 
kletstva), Radić ju je jučer potpuno zaslužio. Ono, što je jučer 
govorio protiv Srba, zaslužuje najoštriju osudu . . . Radić je ju- 
čer govorio ko pravi provokater, denuncijant i špijun ... te je 
zaslužio najgoru kazan. Dapače on je zaslužio narodni sud, te 
bi i samo linčovanje bilo za njega blaga kazna«. 

»Radić ide danas sviesno za tim, da digne bunu, i to . . . 
protusrpsku bunu, kao i Kuen god. 1902. No Radić se vara, 
da će mu to uspjeti. On i njegovi . . . pokvareni elementi neka 
znadu, da će jedini organizovani borac narodnoga našega je- 
dinstva i jugoslavenske misli, socijalne demokracije, strahovito 
kazniti svakoga, tko se drzne, da ikada još baci zublju brat- 
skoga razdora medju Hrvate i Srbe. Jer tko izazivlje brato- 
ubilački rat, zločinac je i vlastodržački agent, pak protiv njega 
ima samo jedna . . . bez pardona!« 



»Srbobran« psujući i sam Radića, dodaje: »To je doduše 
suviše oštro* rečeno, ali u ovom slučaju ta je oštrina sasvim 
razumljiva«. 

Ovo je dakle po drugi put naviešten »rat do iztrage« (do 
uništenja), i to sada onima, koji nisu za »narodno jedinstvo«. 

Ništa zato, što taj rat nije naviešten odmah u »Srbobra- 
nu«, nego najprije u socijalističkoj »Slob, Riječi«, jer prvo, vodja 
je socijalista Srbin (Korač), a drugo: ni god. 1902. kad je ono 
prvi put takav rat naviešten Hrvatima, nije ga odmah naviestio 
»Srbobran«, nego je navieštenje samo pretiskao i zasolio, kao 
i sada. Razumiju se oni u posao. 

Dakle Stj. Radića treba »linčovati«. A linčovati će ga je- 
dini organizovani borac »narodnoga jedinstva«, socijalisti, a 
»Srbobranu« je to »sasvim razumljivo«, da bude linčovan Radić, 
koji je baš god. 1902. svojim prsima zakriljivao pravoslavnu 
crkvu zagrebačku, koju Srbi zovu srbskom! A zašto? Radi 
svoga govora u saboru, kojim brani hrvatstvo domovine, poziva 
na okup Hrvate i svjetuje, da prestanu trzavice radi neka- 
kvoga »srbskoga pitanja« u Hrvatskoj! 

Stvar je preozbiljna, a da bismo se mogli s njom razstaviti 
ovako na dušak. Bit će o njoj još govora. Ali danas već možemo 
reći, da će nečuveni ovaj dogadjaj biti od odlučne važnosti za 
dalje držanje seljačke stranke prema braniteljima »narodnoga 
jedinstva« i prema drugim strankama. 

( »Dom«, God. 1914. Broj 15.) 


Izbor u Garčinu. 

Dne 28. travnja obavljen je izbor nar. zastupnika za kotar 
garčinski. Od 3157 upisanih izbornika glasovalo ih je preko 
1800, a izabran je kandidat koalicije Milan Roje, koji je dobio 
preko 1000 glasova. Oba pravaška kandidata dobila su zajedno 
660 glasova (dr, Kumičić 560, dr. Car 101), a kandidat seljačke 
stranke dr. Ante Radić oko 200 glasova. 

Još dan prije izbora bili su pristaše i kandidat seljačke 
stranke podpuno uvjereni, da će seljačka stranka imati oko 
500, a možda i 700 glasova. Kandidat seljačke stranke dr. Ante 

Radić, držao je naime sastanke u svim selima, osim u manjim 
selima u brdima, i nigdje nije naišao na uvjerene i ozbiljne pro- 
tivnike seljačke stranke, naprotiv mu je narod svuda odobra- 
vao govor i razlaganje, a mnogi su izbornici javno na skupštini 
odlučili, da će glasovati za seljačku stranku. I doista ih je došlo 
na izbor najmanje 400 s odlukom, da glasuju za seljačku stran- 
ku, ali videći odmah na početku izbora, da seljačka stranka ne 
može imati većine, glasovalo ih je polovica ili za Rojca, ili za 
Kumičića, ili su pak otišli kući, da nisu ni glasovali. Pravaški 
izbornici i njihov kandidat neprestano su prigovarali pristaša- 
ma seljačke stranke, da im samo »kvare« i da će samo oni biti 
krivi, ako koalicionaš bude izabran, pa je to na pristaše se- 
ljačke stranke dosta djelovalo, da su neki glasovali za doktora 
Kumičića. 

Ali to nije glavno. Glavno je to, što se narod garčinskoga 
kotara boji imovinskih šumara (Muravića i Ivića) i lugara, koji 
su po cielom kotaru pratili Rojca. Ta oni poznaju svakoga iz- 
bornika u glavu, sve ih imadu popisane, sa svakim imadu 
posla, za svakoga znadu, što želi, što će mu obećati i čim će 
mu se zaprietiti. Oni su, ti šumari i lugari, imali popisane sve 
izbornike, za koje su znali, da su im sigurni, i sve su to izvie- 
stili kandidatu koalicije, koji je po tom unapried znao, koliko 
izbornika mora za njega glasovati. Ostali kandidati nisu toga 
znali, a osobito, nije toga znao kandidat seljačke stranke, nego 
se je uzdao u to, što je narod pristajao uz njegov govor i raz- 
laganje. Ali mnogi pristaše seljačke stranke nisu vjerovali, da 
će narod glasovati po svojem uvjerenju, — i imali su pravo. 
U garčinskom kotaru biraju nar. zastupnika šumari i lugari 
imovne obćine. To je jedna sramotna istina, i to više sramotna 
za vladu i imovinsku gospodu, nego za seljački narod, koji bez 
šume ne može živjeti, pa pred tom sramotom sagiba glavu. Tu 
sramotu, gdje gospoda narod mite i u robstvu drže i vlastitom 
narodnom imovinom, vidi i osudjuje cieli narod, ali si ne zna 
pomoći, nego sagibljujući šiju, to robstvo još učvršćuje. Tomu 
ne će biti kraja, dok narod u javnim skupštinama ne ustane 
proti toj sramoti i ne iznese na javu sve nepodobštine i krivi- 
ce, što ih gospoda čine s njegovim imenom. Na javnim skupšti- 
nama, koje bi trebalo sazvati odmah poslie izbora i samo u tu 
svrhu, pred licem cieloga naroda treba iznieti i pretresti čitavo 
to azijatsko upravljanje narodnom imovinom. Onda će se i ku- 

kavice ohrabriti i nepošteni špekulanti postiditi, a nametnička 
»zelena stranka«, — kako u kotaru zovu svu tu dangubnu i 
nadutu šumsku četu — povući u granice svoje službe. 

Ne zna se potanko, koliko su za koalicionačkoga kandidata 
radili oblastni službenici, ali suditi se o tom može po djelo- 
vanju privremenoga bilježnika garčinske obćine, nekoga Šime 
Ilijića, koji je sam raznašao izborne iskaznice, samo da uzmog- 
ne tom zgodom djelovati na izbornike, kako je to učinio u 
Bickom selu, veleći, neka paze, za koga će glasovati, jer oni 
trebaju obćinu, kotarsku oblast i vladu! Kad ga je radi toga 
kandidat seljačke stranke upitao i upozorio, da mu to nije 
po zakonu slobodno, oborio se na njega nečuvenim psovkama 
i pogrdama, veleći mu, da vara narod, da su bivši nar. zastup- 
nici Kovačević i Jemrić seljaci, a da nisu, nego da su na se- 
ljačku preobučena gospoda iz Zagreba, koju je Radić platio! 
Pa kad se je usudio ovo kazati pred narodom, a što li je drugo 
morao govoriti pojedinim izbornicima! 

Taj Ilijić je Srbin, žalostna mu majka, — i to je treća sra- 
motna karika u garčinskom izboru: strah pred šumarijom, strah 
pred oblastima i Srbi, to je — uz Berkovićevu špiru — izabralo 
koalicionaša. Srba nema mnogo (oko 300 izbornika), ali su 
listom za koaliciju, pa se i ovdje pokazalo i dokazalo, da koa- 
liciju spašavaju, a hrvatske stranke ruše na izborima — Srbi, 
jer su i u Garčinu hrvatske stranke imale barem 100 hrvatskih 
glasova više. 

Izbor je u Garčinu odkrio sve rane, s kojih nam narod i 
domovina hrvatska strada, a od tih je rana najgrdnija ta, što 
je seljački narod sapet u policajne zakone i naredbe, koje se 
tiču njegova života i obstanka, tako da se ne može ganuti ni 
u onaj čas, kad mu zakon dopušta, da kaže, što mu je težko i 
krivo. A onda neznanje, pa i pokvarenost, napokon okorjela 
i tvrda srbska nastranost i otudjenost domovinskoj hrvatskoj 
misli. 

Zato je uz ove i druge težke rane upravo utješljivo, da su 
hrvatske protuvladine stranke ipak dobile kod ovoga izbora 
makar i malu većinu hrvatskih izbornika, pa je sasvim sigurno, 
da je ovaj kotar sada posljednji put pao u ruke gospodskoj 
madžaronsko-srbskoj koaliciji. 

/ »Domu, God. 1914. Broj 18.) 

* 

Svim pristašama i prijateljima, koji su mi prije izbora u 
Garčinu bilo kojim načinom pomogli u radu za slobodu i pravo 
seljačkoga naroda, posebice onima, koji su me u tom radu pra- 
tili, dvorili, ukonačivali i dali voziti, od srca zahvaljujem sa 
željom, da njima i njihovoj obitelji bilo kada i bilo kako milo 
za drago vratim. Ljubavi, odanosti i spremnosti njihove ne ću 
nikada zaboraviti. Sve ih sa zahvalom i poštovanjem od srca 
pozdravljam. 

Dr. Ante Radić. 

(*Dom«, God. 1914. Broj 18.) 


Zrinski i Frankopani. 

Zrinski su bili bogata velikaška familija hrvatska. Davno, 
prije kakvih 600 godina, bili su samostalni bani u bosansko- 
primorskoj Hrvatskoj, i zvali su se Šubići. Poslie su se preselili 
u prekovelebitsku Hrvatsku i dobili imanja Zrin, Ozalj, Medju- 
murje i druga imanja pa su se počeli pisati Zrinski. Frankopani 
su takodjer bili primorski velikaši hrvatski, a glavno im vla- 
danje bilo na otoku Veji ili Krku. Ove dvie velikaške obitelji 
hrvatske stupile su po vremenu ženidbom u rodbinstvo, a s vre- 
menom su postale vrlo moćne, najmoćnije medju svima, te su 
Hrvatskoj dale mnogo banova i vojvoda. Na glasu je osobito 
Nikola Šubić Zrinski, ban hrvatski, koji je god. 1566. junački 
poginuo kod Sigeta u Ugarskoj, braneći sigetsku tvrdju od Tu- 
raka. Poznat je više i Juraj Zrinski, koji je u Nedjelištu u Me- 
djumurju imao prije 350 godina tiskaru i u njoj tiskao hrvatske 
protestantske (lutoranske) knjige. Osim ovoga Jurja primila se 
u isto doba pisanja hrvatskih knjiga i Katarina Frankopanka, 
udata za Nikolu Zrinskoga, junaka sigetskoga, te sastavila i iz- 
dala hrvatski molitvenik »Molitvene knjižice«. A još jedna 
Frankopanka, takodjer Katarina, udata za Petra Zrinskoga, sa- 
stavila je i izdala hrvatski molitvenik pod naslovom »Putni to- 
varoš (drug)«, i to god. 1661. t. j. prije 250 godina. A to je bilo 
mnogo vriedno u ono doba, kad je bilo malo knjiga. I Kata- 
rinin muž, ban Petar Zrinski, bavio se knjigom hrvatskom, pa 
je u velikoj pjesmi hrvatskoj opjevao junačtvo Nikole siget- 

skoga pod naslovom »Adrianskoga mora Sirena«. Napokon je 
i brat ove Katarine, Krsto Frankopan, bio i pjesnik hrvatski. 

Ali nisu Zrinski i Frankopani marili samo za knjigu hrvat- 
sku, nego i za magjarsku. Govoreći o tom treba znati, da su 
Hrvati u staro vrieme bili mnogo prosviećeniji od Magjara, pa 
je zato sasvim naravski, da su na kraljevu dvoru u Budimu 
prvi učenjaci i državnici bili često Hrvati. Isto su tako mnogi 
glasoviti i učeni biskupi i nadbiskupi u Ugarskoj bili Hrvati. 
Tako je i jedan Frankopan po imenu Franjo, bio naime pred 
400 godina nadbiskup u Kalaču u Ugarskoj, pa je sestra nje- 
gova, opet po imenu Katarina, dala na magjarskom jeziku tis- 
kati poslanice sv. Pavla, — i to je bila prva tiskana knjiga ma- 
gjarska, koju eto imadu Magjari zahvaliti jednoj Hrvatici. Jedan 
pak Zrinski, i to Nikola, opjevao je u magjarskom jeziku ju- 
načtvo Nikole Zrinskoga sigetskoga, kako je njegov brat Petar 
malo kasnije, kako je spomenuto, učinio u hrvatskom jeziku. 

Kako se dakle vidi, prve ove velikaške obitelji hrvatske 
bile su ujedno, kako bi se danas reklo »magjaronske«. No u 
ono vrieme nije se na to pazilo. Velikaši su bili medju sobom 
braća i svojta, a nisu pitali, kojemu narodu pripadaju. To je 
bilo i sasvim naravski, i to zato, što se velikaši nisu brojili 
k narodu, a samo narod je govorio narodnim jezikom, dok su 
velikaši medju sobom govorili najviše latinski (dijački). Uz to 
su se velikaši iz Ugarske često ženili velikašicama iz Hrvat- 
ske, pa su i radi toga bili ugarski i hrvatski velikaši kao jedna 
familija i svojta. Za narod se onda, kažemo još jednom, nije pi- 
talo, jer je narod koji je govorio svojim jezikom, bio kmet i 
rob velikašima i ostaloj gospodi, plemstvu i svećenstvu. 

Ali vratimo se Zrinskima i Frankopanima. 

Ove su dvie velikaške hrvatske obitelji nesretno izginule. 
A dogodilo se to ovako: 

Od god. 1527. zavladaše Ugarskom i Hrvatskom austrijski 
nadvojvode od kuće Habsburga, koji su ujedno vladali i u Nje- 
mačkoj i Italiji, te su se zvali »rimski imperatori« ili cesari. 

S njihovom vladom nisu bili zadovoljni ni Hrvati, a kamo li 
Magjari, koji su se sve to više počeli okupljati oko erdeljskoga 
vojvode u Ugarskoj, a taj je bio pod vrhovnim gospodstvom Tu- 
raka, pa su Magjari često tražili tursku pomoć proti rimskomu 
cesaru, a svomu kralju. Nezadovoljstvo je napokon postalo to- 
liko, da su se ugarski i hrvatski velikaši počeli potajno dogo- 

varati, kako bi zbacili cesara i kralja Leopolda a postavili za 
kralja ugarskoga Petra Zrinskoga. Taj svoj plan dojaviše Tur- 
cima, ali ih Turci odadoše cesaru i tako se za tu tajnu urotu 
saznalo. Dakako, da prema tomu nije bilo ni nade u tursku 
pomoć. Videći to ban Petar Zrinski i njegov šurjak Krsto Fran- 
kopan, odluče, da podju k cesaru u Beč, da ga mole milost i 
oproštenje. Ali u Beču ih zatvoriše, odsudiše i 30. travnja 1671. 
obojicu pogubiše: odrubiše im glave. A sav njihov veliki imetak 
i blago zaplieniše, oteše. Za malo godina poumiraše i preostali 
članovi ove velikaške familije. 

U Hrvatskoj zavlada medju gospodom strah. Cesarska je 
vojska sve dalje tjerala Turke, dok nije za kojih deset godina 
oslobodila od Turčina i iztočnu Ugarsku s Budimom (gdje su 
Turci bili 150 godina) i dolnju Hrvatsku. Za Magjare i Hrvate 
nije se više ni pitalo: cesarska vojska, njezini vojvodi i gene- 
rali, ministarstvo u Beču, — to je bilo sve, ban hrvatski ništa. 
Sto i dvadeset godina iza toga predadoše se hrvatska gospoda 
sasvim Ugarskoj i tako ostade do god. 1848. kad Magjari opet 
ustadoše protiv kralja, a hrvatski ban Jelačić pristane uz kralja 
i carevinu, a cesar odieli Hrvatsku od Ugarske. Ali Hrvati, 
bojeći se njemačke (»švabske«) vlade, pristajahu sve više uz 
Magjare, dok napokon gospoda hrvatska ne sklopiše s Ugar- 
skom nagodbu (1868.), koja stoji i danas. 

Tri godine poslie te nagodbe navršilo se 200 godina od 
strašne smrti Zrinskoga i Frankopana. Sad se političar hrvat- 
ski, dr. Ante Starčević sjeti ove strašne i tužne zgode i pro- 
glasi, da su Zrinski i Frankopani izgubili glave u borbi proti 
Niemcima i Austriji, za Hrvatsku i za hrvatski narod, pa da 
su oni hrvatski »mučenici«, koje treba častiti i slaviti. I doista 
je njegova stranka »stranka prava« kojih 20 godina slavila 
Zrinske i Frankopane, obdržavajući zadušnice i svečane večere 
(komerse). Sabiralo se i za spomenik ovim mučenicima. Oblasti 
su to sve često zabranjivale. 

Ali najedanput nastane u tom velika promjena. Kad su se 
naime god. 1905. hrvatska gospoda opet sporazumjela s Ma- 
gjarima, stvoriše tako zvanu »riečku rezoluciju« zaključi hrvat- 
ski sabor, da se 30. travnja kao smrtni dan Zrinskoga i Fran- 
kopana ima proglasiti narodnim blagdanom, pa da i školska 
djeca imadu taj dan praznovati i svetkovati. I tako je i bilo, te 
su učitelji, koji su još pred malo godina djecu i kaznili, što su 

sudjelovala kod te slave, morali sada sami djecu voditi na tu 
slavu. Čudno je bilo još i to, što je Zrinskoga i Frankopana u 
saboru hrvatskom oduševljeno slavio i jedan Srbin (sada već 
pokojni Bude Budisavljević), jer su se Srbi još malo godina 
prije toga rugali toj »starčevićanskoj« slavi. Ove su pak go- 
dine — 1914., a već i lani — proslavili svečano dan 30. travnja 
i Srbi u Beogradu u Srbiji, a dakako i mnogi Hrvati, pače i 
školska djeca, u Zagrebu i po ostaloj domovini. Starčevićanci- 
frankovci oštro prigovaraju Srbima, što se miešaju u ovu slavu. 
Zrinski i Frankopani, pišu starčevićanci, bili su Hrvati, a ne 
Srbi, ili Srbo-Hrvati, ili Jugoslaveni. Oni su radili za Hrvat- 
sku, a ne za Srbiju, kao što ni starčevićanci ne rade za Srbiju. 
Takvo slavljenje Zrinskoga i Frankopana moglo bi Hrvatskoj 
stvari škoditi, — pišu starčevićanci, 

Ja mislim, i to sam već davno napisao u starom svom, pa 
i u novom »Domu«, da je slavljenje Zrinskoga i Frankopana 
na 30. travnja jedna žalostna zabluda hrvatske gospodske po- 
litike. 

Žalostna je ta zabluda radi toga, što je hrvatski narod do- 
ista jedan nesrećan narod, a nesretnika možemo samo žaliti, ako 
u nesreći i očaju još i zabludi. 

A zabluda je ovo slavljenje zato, što nema ni razborita 
razloga, ni razborite svrhe. 

Zrinski i Frankopani nisu izgubili glavu u borbi za domo- 
vinu, nego u borbi za velikaške svoje časti i dohodke. Tko po- 
zna cielu tu tužnu »urotu« i ono vrieme, kad se je sve to do- 
godilo, tomu to ne treba dokazivati. Za druge je dosta spome- 
nuti, da je Petar Zrinski tražio od francezkoga kralja, da mu 
zajamči, ako urota ne uspije, velika imanja, časti i službe u 
Francezkoj. A pravi domoljub, koji za domovinu daje život, 
ne misli ni na život, a kamo li na časti, službe i imanja — izvan 
domovine, bez domovine. To je valjda jasno. 

A onda — - u nijednom spisu o toj uroti ne spominje se 
Hrvatska, nego samo Ugarska, »Hungaria«. Po tom je jasno, 
s kakvim Hrvatima imamo tu posla. Za takve se Hrvate Hrvat 
ne može, rie smije oduševljavati, niti ih slaviti. 

A koju bi svrhu imalo to slavljenje? Da nas Hrvate pobudi 
na osvetu? Na mržnju? Proti, koinu?: Komu se mi još možemo 

svetiti? Nemamo li dosta neprijatelja? Koga je mržnja podigla 
i ojačala? 

Udes je Petra Zrinskoga i Krste Frankopana doista težak, 
tužan, strašan. Ali najdublje, najpravednije, najistinitije shvatio 
je taj udes sam Petar Zrinski pred samu strašnu smrt, kad je 
pisao ono smrtno, doista velikaško i veliko pismo, u kojem 
kaže svojoj ženi, toj jošte neriešenoj zagonetki: Ja se ufam u 
Boga vsemogućega, koji me je na ovom svitu ponizi!« 

Jest, to — i ništa drugo nije Zrinskoga pred smrt peklo: 
ni gubitak slobode, ni života, ni domovine, — nego poniženje. 
U smrtnoj muci, kao što se to često dogadja, duša je Petrova 
progledala i on je u tom predsmrtnom jasnovidjenju ugledao, 
shvatio i kratko, ali podpuno izrekao sud o svom životu i svršet- 
ku; išao je za tim, da se uzvisi, a svemogući ga je Bog ponizio. 

I to je sve. Pa tko može imati razloga, tko može imati 
prava tražiti u ovoj tužnoj slavi što drugo, nego što je to htio 
sam Zrinski? 

I još bi se mnogo o tom moglo i moralo reći, — ali i ovo 
će zacielo biti previše i za one tisuće Hrvata i Hrvatica, koji- 
ma iskrena duša plače nad priekim udesom ovih dviju glaso- 
vitih ljudi i njihovih familija, a i za one, koji tugu samo mar- 
kiraju, a ovom našom narodnom nesrećom manevriraju . . . 

(»Domu, God. 1914. Broj 19.) 


Zakon proti guljenju (lihvi). 

U većem dijelu naše domovine seljački je narod prezadu- 
žen tako, da mu gospodarstvo propada, te ne može ni živjeti, 
nego bježi u Ameriku, u nadi, da će se odužiti, ali mnogi ni ne 
misli više na povratak. U ovoj prezaduženosti seljački narod 
propada i tjelesno, jer štogod ima za prodaju (jaja, živad, telad, 
vino itd.) mora po što po to prodati, samo da podmiri kamate, 
odplate i troškove, a za njegovu potrebu ne preostaje mu go- 
tovo ništa. A dužan je narod najviše tako zvanim štedionicama, 
zapravo »gulionicama«, kojih ima već u svakom većem mjestu 
i po dvie, tri i više. Svaka ovakva štedionica-gulionica ima 
svoga odvjetnika, koji je često i predsjednik njezin, te marljivo 

»protestira« i utužuje mjenice i nabija troškove, koji su obično 
veći od duga. Kamate, što ih ove štedionice pobiru, iznašaju 
često »s provizijom« (t. j. zaslužbom) i 20 i više po sto! 

Sve je ovo kod nas dobro poznato, pa se već podavno čuju 
glasovi, da bi se proti tomu moralo nešto učiniti, da bi se mo- 
rao stvoriti zakon proti ovomu guljenju, proti »lihvi«. I doista, 
bivši vladin predstojnik za pravosudje, dr. A. Badaj, izradio 
je, a vlada predložila saboru osnovu zakona proti lihvi. Ali na 
žalost u toj osnovi nema gotovo ni spomena ni traga svemu 
onomu, što je malo prije spomenuto, t. j. nema ni govora o šte- 
dionicama-gulionicama i njihovom guljenju, nego o drugom 
guljenju. 

Po ovoj zakonskoj osnovi ima se radi lihve kazniti onaj, 
tko računajući na tudju nevolju i neznanje, daje uz prevelike 
kamate na vjeresiju neubrani prirod (žito, voće itd.) ili na vje- 
resiju i uz prevelike kamate prodaje zemljište, gospodarske 
strojeve, blago, krmu itd. ili uzajmljuje novac za izseljivanje 
(za put u Ameriku) ili si dade podpisati mjenicu ili nagodbu 
na veću svotu, nego što ju je komu uzajmio. A kazniti bi se 
imali ovi prestupci zatvorom od mjesec do godine dana i povrh 
toga novčanom kaznom od 250 do 3.000 K, a ako tko isti čin 
u pet godina ponovi, ili se takvim poslovima bavi, smatra se 
to zločinom, koji se može kazniti i strogim zatvorom do pet go- 
dina i novčanom kaznom od 5.000 K. 

Mi ćemo, čim dobijemo više prostora, priobćiti cielu osno- 
vu, obrazloženje i glavne govore o njoj u saboru, a za sada 
opažamo ovo: 

Predsjednik trgovačko-obrtničke komore u Osieku proti- 
van je ovoj osnovi, te veli, da će više škoditi nego koristiti. Što 
misli taj g. predsjednik, možemo suditi po tom, što kaže, da je 
onomu, tko treba vjeresije (kredita), »miliji skupi novac, ako 
ga dobije, nego li jeftini, kojega ne dobije«. 

Ovo je vriedno zapamtiti i zabilježiti, jer baš u ovom grmu 
leži zec, kojega bi novi zakon imao lztjerati, a njekoja ga go- 
spoda skrivaju! 

Pa dakako kad je čovjek u nevolji miliji mu je i skupi 
novac, ako ga dobije, nego jeftiniji o kojem se samo pripovie- 
da! Ali o tom se i radi, da se nitko ovakovom tudjom nevoljom 
ne okoristi! I pravo je čudo, kako je oprezni predsjednik trg. 
obrt. komore osječke — odao sve one, koji se ovakvom tudjom 

nevoljom okorišćuju. Ta to mi svi znamo, da čovjek u nevolji 
ne pita za kamate i da se tim oni, koji imadu (makar i tudji) 
novac u rukama okorišćuju — ali, kako rekosmo, o tom se i 
radi, da tudja nevolja ne bude komu izvor dobitka! A tko s tom 
nevoljom i nuždom računa, kao ovaj g. predsjednik trg. obrt. 
komore, taj u obće i nije zato, da se guljenje sprieči ili ogra- 
niči! A to je dobro znati. A kad to znamo, onda nam malo 
vriede svi drugi razlozi, što ih taj g. predsjednik proti ovoj za- 
konskoj osnovi iznaša. 

Nevolja i nužda! Ta od sirotinjske se nevolje i nužde i obo- 
gaćuju oni, koji se toj nevolji i nuždi — vesele, bez koje ne bi 
oni zasluživali. I to ne samo novčari, nego i odvjetnici, Kolika 
puta jadni dužnik pristane na sve one strašne sudbene i od- 
vjetničke troškove — samo da se odgodi dražba! A nije li i ta 
guljenje? 

Na žalost — po ovoj zakonskoj osnovi nije! A zašto nije? 
— »Neka plati pa ne će biti troškova!« — Tako se advokati 
rugaju nevolji i nuždi, od koje živu! 

Ja sam već mnogo puta rekao i napisao, da je ovakova 
zaslužba nedostojna za pristojna čovjeka, — a koliki naši ljudi,, 
rodoljubi, koji se turaju na prva mjesta, živu i stiču imetak 
ovakovom nedostojnom zaslužbom! Ili možda misle, da se to 
njih ne tiče, jer oni s tim nemaju posla, nego njihova »kance- 
larija«, njihov »solicitator?« 

Medjutim se sada čuje, da vlada neće iznieti niti ovu za- 
konsku osnovu proti lihvi, a kamo li bi ju izniela i proti tomu. 
guljenju? 

(»Dom«, God. 1914. Broj 20.) 


Što se radi u delegacijama? 

Većina naših ljudi misli, da bi »sve bilo drugačije«, kad bi' 
u našem hrvatskom saboru bila sloga, t. j. kad ne bi bilo to- 
liko stranaka, koje su jedna proti drugoj. Istina je doduše, da 
je sloga svagdje dobra i da bi i hrvatski sabor mnogo više mo- 
gao učiniti, da je u dobru za narod složniji, ali sve ne bi bila 
odmah drugačije ni onda, da je hrvatski sabor i najsložniju 

Treba naime uviek na pameti držati, da hrvatski sabor ne ima 
rieči u mnogim velikim stvarima, na pr. kod odredjivanja po- 
reza. To je tako uredjeno i odredjeno po nagodbi s Ugarskom 
od god. 1868. Po toj nagodbi naime ima hrvatski sabor rieč 
samo u onim stvarima, koje se tiču škole i crkve (bogoštovlja 
i nastave) suda i uprave (domaćih oblasti) a što se tiče vojske, 
poreza (financije), trgovine (željeznica, pošta i brzojava) i po- 
morstva, pak kovanja i izdavanja novaca — to spada pred za- 
jednički ugarsko-hrvatski sabor u Pešti u kojem medju 450 Ma- 
gjara sjedi i 40 Hrvata iz hrvatskoga sabora. Ali ni taj zajed- 
nički ugarsko-hrvatski sabor ne može baš sve. S kojom će na 
pr. državom naš vladar sklopiti savez i prijateljstvo, koliki će 
biti troškovi za vojsku, koliko će se graditi ratnih brodova — 
u tom ni zajednički ug.-hrv. sabor u Pešti nema rieči, nego u 
tom imadu rieč delegacije. 

Što su to delegacije? Delegacije — to je sabor čitave care- 
vine austro-ugarske. Razlikuju se od hrvatskoga, peštanskoga 
i bečkoga sabora poglavito time, što članove za delegacije ne 
izabiru izbornici, nego te članove izabire peštanski i bečki sa- 
bor. Zato delegacije zapravo i nisu sabor, nego samo odbor, 
koji vieća i odlučuje u ime sabora. 

Delegacije su dvoje: ugarsko-hrvatske i »austrijska«. U 
svakoj delegaciji ima 60 članova, a u ugarsko-hrvatskoj mora 
biti pet Hrvata. Svaka delegacija ima svoga predsjednika i 
svaka za sebe vieća (i to jedne godine u Beču, druge u Pešti), 
ali o istoj stvari, a moraju stvoriti suglasne zaključke. Ako se 
to ne bi dogodilo, t. j. ako bi jedna delegacija prihvatila vla- 
dine predloge, a druga ne bi, onda se imadu obadvie delegacije 
sastati u zajedničku sjednicu, pa onda odlučuje većina glasova, 
ali se ne razpravlja, nego se samo glasuje. Delegacijama su od- 
govorna za svoje čine sva tri zajednička ministra ciele care- 
vine, naime: ministar vanjskih posala (sada Berthold), ministar 
rata i ministar zajedničkih financija (sada Bilinski). Nijedan od 
ove trojice ministara ne smije se miešati u unutarnje stvari ni 
ugarske, ni austrijske. 

Po tom se eto vidi, da Hrvatska ima zapravo tri Sabora: 
hrvatski sabor u Zagrebu, ug.-hrv. u Pešti, i delegacije, i svaki 
ovaj sabor ima svoj posao. U hrvatskom se saboru na pr. ne 
može ni razpravljati ni odlučivati o porezu, ili pečenju rakije, 
u ug.-hrv. saboru u Pešti ne može se razpravljati ni odlučivati 

na pr. o tom, hoće li naša carevina biti u prijateljstvu sa Rusi- 
jom, s Njemačkom, sa Srbijom itd. A u delegacijama se ne 
može razpravljati o tom, što medju sobom imadu Česi i Niemci 
u Češkoj, ili što ima Hrvatska s Ugarskom. 

Ove godine viećaju delegacije u Pešti. Viećanje je otvorio 
mjesto cara i kralja, koji je malo nahladjen, prestolonasljednik 
Franjo Ferdinand. Delegacije sada razpravljaju najviše o tom, 
s kojim je državama naša carevina u prijateljstvu, a onda o 
troškovima za vojsku i mornaricu. Ministar vanjskih posala 
Berthold izviestio je delegacijama, da je naša carevina u pri- 
jateljstvu sa svima državama, ali je tomu izvješću više dele- 
gata prigovorilo. Slavenski su delegati prigovarali carevinskoj 
politici na Balkanu, osobito tomu, što je carevina poticala Bu- 
garsku, na rat proti Srbiji i što se je toliko zauzimala za stva- 
ranje nove države Albanije, na što je naša carevina mnogo 
potrošila. Više je delegata, koji pristaju uz vladu, prigovaralo 
i tomu, što Njemačka (Prajska) previše komandira našoj care- 
vini i što carevina previše popušta Italiji. Kako je poznato, 
naša je carevina s Njemačkom i Italijom u savezu, i to je taj 
»trojni savez« (tripel-alijanca) o kojem se mnogo piše. Proti 
ovomu trojnomu savezu stoji »trojni sporazum« (tripel-ententa) 
t. j, Englezka, Francezka i Rusija. Slaveni i slavenski delegati 
većinom su zato, da se i naša carevina približi trojnomu spo- 
razumu, a osobito je važno, što kako misli i magjarska Košu- 
tova stranka, koja se ovih dana čak spremala na put u Rusiju, 
ali je onda odlučila, da će u Pariš, u Francezku, jer su se u 
Beču bili počeli ljutiti, što Magjari idu u Rusiju (koja ih je god. 
1848. kad su se bili digli proti caru svladala i caru pod noge 
bacila). 

(»Dom*, God. 1914. Broj 20.) 


Ni dinamit nas ne će raztepsti. 

Za političku borbu treba novaca, kao što i za rat. Kod 
nas Hrvata najviše su rodoljubi u političkoj borbi trošili i još 
troše na novine. Političke novine drže samo pristaše, a kako je 
nas Hrvata malo, obrazovanih ljudi, koji bi marili za politiku, 
još manje, — sasvim naravski, da se nijedne političke novine 

nisu izplaćivale. Koliko su naime pristaše raznih stranaka i 
naručivali novine, nisu u redu plaćali, a seljačkomu narodu 
novine su se često i bezplatno pošiljale i dielile. Zato se ni- 
jedne rodoljubne političke novine nisu dugo držale, nego su 
prestajale, propadale, dok se opet ne bi našlo njekoliko ljudi, 
koji su posegnuli u žep i opet ih koju godinu izdavali. Tako je 
stranka prava po pet ili šest puta izdavala novine samo pod 
imenom »Hrvatska«, a osim toga su izdavali »Slobodu«, »Hrv. 
domovinu«, »Hrv. Pravo«, »Hrvatstvo«, »Hrv. Slobodu« i t. d., 
— i sve je to propalo! Propale su već i tri-četiri tiskare, a gdje- 
koji su rodoljubi, što mi znamo, škripali zubima, psovali i kleli, 
kad su morali plaćati dugove. Njekoji su žrtvovali za političke 
novine silne pa i stotine tisuća (na pr. župnici Žerjavić i Bo- 
roša). 

Sve je ovo javnosti bilo nepoznato, sve se je ovo tajilo: 
nijedna stranka nije se nikada usudila javno priznati, da nje- 
zine novine, ili njezina tiskara ima kakvih neprilika radi du- 
gova. Sve su te račune rodoljubi uredili medju sobom, pri tom 
se dakako koji put i zavadili i razkrstili — ali javnost o tom 
nije smjela znati. Naprotiv su se takove novine do zadnjega 
dana znale kuražiti, da su sve bajke o kakvim neprilikama ili 

0 prestanku novina — samo »pobožne želje« protivnika. A naj- 
manje je o svem tom znao seljački narod. Ta novine izdaju 
gospoda, a gospoda — »imadu novaca«. Zato nitko nije od na- 
roda ni tražio kakove pomoći za stranku i za njezine novine 

1 to bi vodjama bilo »izpod časti«. Vodje su bili zadovoljni, ako 
su imali pristaša, svojih pristaša, koji su za njih glasovali, a 
prigodice i slavili, pri čem bi znali spomenuti i njihove »žrtve«, 
na što bi vodje samo tiho uzdahnuli, misleći na tisuće, koje su 
žrtvovali . . . 

Kad je osnovana seljačka stranka — ovo se je sasvim 
promienilo. Seljačka stranka nije imala i nema vodja, koji bi 
imali novaca. Zato je seljačka stranka odmah od početka tra- 
žila pomoć za političku borbu od naroda, pa i od seljaka. A 
čim se je pokazalo, da novine i tiskara seljačka imadu nepri- 
lika radi duga, odmah se je to javno priznalo, a pristaše — 
seljaci — pozivani su otvoreno, da pomognu. I pomagali su i 
predplatom i dobrovoljnim prinosima, a njekoji i jamstvom na 
mjenicama i zadužnicama, pa kad tiskara, koja je izdavala 

stranačke novine, nije mogla duga platiti, došlo je do tužbe, 
pače do zapljene, koje vode do ovrhe. 

Ali sada dolazi ono glavno, — žalostno i sramotno. Pro- 
tivnici seljačke stranke, inače naša rodoljubna gospoda podi- 
goše hajku: Eto, seljački će gruntovi na bubanj za Radića! 
Starčevićanski novinar g. Ivan Peršić napisao je čitavu knjigu 
o tom, kako će seljačka tiskara propasti, a seljacima biti grun- 
tovi prodani! A starčevićanske i koalicionaške novine pisale 
su isto gotovo dan na dan. 

Pomislimo sada: U narodu, gdje izbornici dobrim dielom 
glasuju za gulaš i čašu vina ili špire; u narodu, gdje većina iz- 
bornika ne će da si plati koji sekser za željeznicu do birališta, 
ili da upregne svoje konje; u narodu prezaduženomu, gdje se 
dražbe gruntova provode svaki dan; u narodu koji nije na- 
učan, da plaća novine, a kamo li bi što drugo dao za domo- 
vinu ili stranku, — u takvom narodu, širiti glas, da će svakomu, 
tko pristupi u seljačku stranku, biti grunt prodan — ta to je 
značilo tu stranku raztepsti, uništiti. Od takve stranke bježat 
će sve kao od kuge! To su naša domoljubna i rodoljubna go- 
spoda i očekivala. 

Ali nisu toga dočekala. Tri su godine bile prošle — i više 
od kada je g. Iv. Peršić bio napisao onu knjigu, ali seljačka 
tiskara nije propala, niti je kojemu seljaku radi njezina duga 
grunt prodan. Ali su zato medjutim propale dvie starčevićan- 
ske tiskare i troje starčevićanske novine, kod kojih je isti g. 
Iv. Peršić zaslužio mnogo tisuća. 

Seljačka tiskara dakle nije propala, nijedan seljački grunt 
nije prodan, nisu nikomu radi duga seljačke tiskare prodane ni 
nekretnine, niti dapače — osim jedinoga V. Lovrekovića — 
nije morao ni filira platiti za seljačku tiskaru. Sve je uredjeno, 
sve, isti veliki dug u Ljubljani, — samo je tiskara — nječijom 
nepažnjom — zaostala s plaćanjem obroka trgovcu boja Ber- 
geru i Wirtu u Pešti, kojemu je odvjetnik koalicionaš Kolarić- 
Kišur. Aha! Sad — sad ili nikad! Sad, pred izbor u Ludbregu 
i Garčinu! Sad će seljačka tiskara biti zatvorena! Sad, sad 
ćemo ih utući! I načinio taj odvjetnik, što nijedan: zatražio ste- 
čaj, t. j. da se tiskara proda i svakomu vjerovniku dade koliko 
ga dopadne. I sud pristane na postupak, a odvjetnik dade pro- 
glasiti ti službene »Narodne Novine«, da se proti seljačkoj 
tiskari vodi stečajni postupak i da ne smije ništa »odsvojiti« 

t. j. ništa nikomu prodati ni plaćati. G. Iv. Peršiću i gospodi 
koalicionašima oko »Hrv. Pokreta« — bilo je srce na mjestu. 

Ali i opet — prerano. I ta je stvar uredjena. Trebalo je 
platiti 1400 K. I plaćeno je. Od kuda? Kako? Ovako: 

Ja sam otišao k najbližim pristašama seljačke stranke, u 
velikogorički kotar, u Stare Čiće, pa u Buševce. Tu nas se 
kod Mate pl. Robića sastala sedmorica: domaćina, Ivan pl. Ro- 
bić kbr. 55,, Imbro pl. Čunčić iz Kuća kbr. 37., Josip ml. Robić 
kbr. 85, Mato Šestok iz St. Čića kbr. 6 i Ivan pl. Robić ml. kbr. 
84. i ja. Rekoh ljudima, o čemu se radi, te da sam donio papir 

— mjenicu — koji je podpisao moj brat i ja, da bi trebalo da 
podpišu i oni, pa da ćemo dobiti novac, i stvar urediti. Go- 
vorio sam pet minuta i završio: »Sad imate Vi rieč, prijatelji.« 

— »Šta — rieč! Moja je rieč da podpišem!« — reče prvi Imbro 
pl. Čunčić, a domaćina primi papir — i podpiše, a za njim re- 
dom ostali, kako su sjedili. Domaćica je donesla i dodavala 
pero, a onda upitala smiešeći se (jer je djelomice suvlastnica 
s mužem): »Bi li i ja podpisala?« 

Ni dinamit nas ne će raztepsti!« — znade reći Mirko pl. 
Križanić iz Mraclina, koji je malo prije toga bio s nama i mje- 
sto svoga podpisa položio 25 K za odplatu te mjenice. Doista, 
rekoh prijateljima, ni dinamit nas ne će raztepsti, nas pet-šest- 
stotina, što ih poznam. I taj dan, u deset godina težkih i crnih 
dana, bio jedan moj veseli dan, kojega ne ću nikada zaboraviti 
i za koji ću dobrom i pravednom Bogu viekom hvaliti. 

Mene bi veselilo, kad bi sve ostale stranke u cieloj do- 
movini mogle naći toliko osvještenih i za narodnu borbu tako 
požrtvovnih seljaka, koliko ih je evo ovdje onaj dan bilo u Bu- 
ševcih. Ali toga nema i ne će biti. Zašto? Gospoda ne traže od 
siromaha seljaka. Oni ne će, da seljacima budu gruntovi pro- 
dani za politiku. To samo Radići rade. 

Tako naša gospoda rodoljubi govore i pišu, misleći, da je 
narod sliep, te da ne vidi, kolike su seljačke gruntove već pro- 
dali rodoljubni naši odvjetnici, bilo sami, bilo u družtvu s ro- 
doljubnim štedionicama, da i ne govorimo o tom, kolike mili- 
june svake godine od naroda izmuzu jedni i drugi! Oni misle, 
da narod ne vidi, da nijedan Radić nije od seljaka dobio ni 
prebite pare, — osim što su mnogi seljaci jednoga i drugoga 
podvorili i poslužili čim su i kako su mogli. Oni misle, da na- 
rod ne zna, da gospodski novinari, koji pišu o propasti seljačke 

tiskare, primaju za svoje pisanje 300 — 400 — 500 K na mjesec, a 
da Radići tolike godine ne primiše ni za pisanje, ni u koje ime 
ni filira. 

Ali to znači »odgajati« narod, kako ga naša gospoda »od- 
gajaju«, kad ga straše, da će mu grunt na bubanj, ako što žrtvu- 
je za narodnu borbu! Isti bivši vladin predstojnik za bogoštov- 
lje i nastavu, g. Roje, nije se stidio u garčinskom kotaru govo- 
riti ljudima o propasti seljačke tiskare i o prodavanju seljač- 
kih gruntova. I onda se diže hajka, da su Radići demagogi! A 
ima li gadnije, ima li nedostojnije, ima li nekulturnije demago- 
gije od ove, — ovako podraživati najosjetljivije instinkte samo- 
održanja, i to ovako lažno, a ovako štetno za zdravi politički i 
patriotski odgoj naroda? 

Ali mi tu gospodu razumijemo i zato im praštamo. Oni se 
imadu i razloga bojati ove nigdje na svietu do sada nevidjene 
seljačke sviesti i sloge, pa ju nastoje raztepsti. Uzalud! Ni di- 
namit nas ne će raztepsti! 


( *Dom «, God. 1914. Broj 21.) 


Radićevština, frankovština, starčevićanstvo. 

U »Hrvatu« od prekjučer (11. svibnja) čitamo, da je nar. 
zastup. g. Ivan Peršić držao skupštine u Nov. Čičah, Kravar- 
skom, Bukevju i Orlima, pa da je narod s odobravanjem saslu- 
šao njegovo razlaganje, a da je zanimljivo, da inače nasrtljivi 
radićevci nisu prigovarali. Još se tu kaže, da u velikogoričkom 
kotaru »ima još dosta radićevštine«, ali da su »bistriji radićev- 
ci« nezadovoljni, što se je njihovo vodstvo »spreglo s frankov- 
cima«, dok su desetak godina najužasnije napadali starčevićan- 
stve baš radi frankovaca. 

Smiešno je, što se tu kaže, da u vel. -goričkom kotaru ima 
»još dosta radićevštine«, kad je starčevićanac — uz pomoć koa- 
licije, starih madžarona, činovnika, netočne i skoro nikakve 
kontrole — jedva jedvice proglašen izabranim samo za tride- 
setak glasova većine od preko 2300 glasujućih. A neistinito je, 
što se tu kaže, da su radićevci »inače nasrtljivi«. Nasrtljivi su 
starčevićanci, na pr. g. Srnec i njegovi drugovi, šegrti g. Mati- 

jašca zajedno sa svojim gospodarom, pred kojim se je preko 
200 radićevaca — za volju miru i redu — dobrovoljno uklo- 
nilo iz one skupštine, u Vel. Gorici druge nedjelje prije posljed- 
njega izbora. Nasrtljivi su oni starčevićanci, koji su malne za- 
klali našega prijatelja Josipa Jankovića iz Poljane. Ono su čini 
cielom kotaru poznati, pa kad se uz takve čine piše o »nasrt- 
ljivim radićevcima« onda to vriedi toliko, koliko i sve drugo, 
što g. Iv. Peršić govori i piše, misleći, da ima još uviek posla 
s nesvjestnim množtvom. A što radićevci nisu prigovarali, niti 
se izticali, to ili nisu držali za vriedno, ako su to bili bistriji 
(jer tko razborit ima volju natjecati se u vikanju i psovanju?) 
ili im g. I. Peršić nije dao povoda. Naši ljudi ne dolaze nikada 
na skupštine, da smetaju i da skupštinu razbiju, nego da čuju 
i prosude. To je naš nauk, toga se i držimo, pa ako naši ljudi 
ne prigovaraju, to još nije dokaz da odobravaju. Naši ljudi žele 
upute i razjašnjenja, a to je na javnoj skupštini često nemo- 
guće, pa naši ljudi i ne pitaju ništa. Ovakovo držanje naših 
ljudi davno je poznato. Naši su na pr. u ludbrežkom kotaru i 
koalicionaša dra. Šišića slušali bez prigovora, bez ijedne rieči, 
— pa ipak Šišić tamo (god. 1906.) nije mogao ni kandidirati. 

Prosto je, što »Hrvat« piše, da se je vodstvo seljačke stran- 
ke »srepilo« s frankovcima. Ali poznata je stvar, da je to star- 
čevićanski način, posebice g. I. Peršića, koji je valjda i ovo 
napisao. On, na žalost, drugačije ne zna, on valjda misli, da 
je to politika, ili barem, da politika ne može biti bez neistine 
i prostote. Ali ovo nije samo prostota, nego i vrlo nerazborito, 
kad se zna, da je sadašnji velikogorički zastupnik g. Ivan Per- 
šić bio po dva puta — pa njegovu govoreći — »srepljen s fran- 
kovcima«, i to najprije punih 12 godina, a onda dvie godine 
Po našem sudu bilo bi pametnije o tom mučati. 

Piše »Hrvat« da su »radićevci« desetak godina najužasnije 
napadali starčevićanstvo baš radi frankovštine. — Na ovo bi- 
smo potanko odgovorili, da nam je »Hrvat« kazao, što je to 
»frankovština« i koji su naši političari »frankovci«, jer dok o 
tom nismo na čistu, ne bi nikakvo razpravljanje o tom imalo 
smisla. Medjutim, kad smo baš kod te stvari, dobro je, da 
»Hrvatu« kažemo ovo: 

Seljačka se je stranka najviše borila proti frankovskom to- 
ljagaštvu, koje u politici ne da do rieči, razboru, razlogu i po- 
štenju, nego nastoji da odluči sila, laž, glupost i zalupanost. No 

videći mi, da se frankovci danas, kad medju njima nema g. Iv. 
Peršića, sasvim drugačije vladaju, a da je g. Iv. Peršić ostao 
upravo onakav, kakav je bio medju frankovcima, imamo mi 
mnogo razloga držati, da je baš g. Iv. Peršić bio medju fran- 
kovcima glavni vodja toljagaštva i drugih njihovih nepodob- 
ština. — To je jedno. 

Drugo je ovo: Ostala hrvatska javnost, pa i mi uz nju, naj- 
više je vikala na frankovce radi tako zvanoga mešetarenja: taj- 
nih dogovora, ponuda (»oferta«!), davanja svjedočaba čistih 
prstiju itd. Danas čitava javnost drugačije gleda na ove stvari. 
Vidi se, naime, da su skoro sve stranke i svi prvaci i te kako 
»mešetarili«, pa da je i g. dr. M. Starčević bio ne samo kod 
Tomašića nego i kod Raucha, znao je dapače polaskati i banu 
i ministru. Sad se dakle ne prigovara ni frankovcima, što su 
»mešetarili« nego to, što oni mešetare — s Bečom, a proti koa- 
liciji. Nu — o tom se dade govoriti i razpravljati. Mi, da kratko 
kažemo, ne idemo s puškom na Beč, i to za ničiju volju (a na 
našu nesreću), — i zato mi frankovcima ne prigovaramo radi 
»mešetarenja« s Bečom. Milini starčevićanci i koalicija, napro- 
tiv, to danas najviše prigovaraju i zamjeraju frankovcima. Za- 
što? Toga jasno još ne kažu, jer očito drže, da ne mogu kazati 
što u toj stvari misle. 

(»Dom«, God. 1914 Broj 21.) 


Pokradeno sedam milijuna ! 

Kamo i do čega vodi gospodarstvo i postupak u današnjim 
štedionicama-gulionicama, to strašno pokazuje propast »Karlo- 
vačke štedionice« u Karlovcu, za koju se ovih dana pročulo, 
da će propasti, a za malo se dana ustanovilo, da je ravnatelj te 
štedionice, njeki Herman, prorajtao preko sedam milijuna! Sad 
se sastaju one banke, domaće i strane, koje su toj štedionici 
uzajmile novaca, te viećaju, koliko će popustiti od svojih traž- 
bina. Viećalo se i kod vlade, pa je i vlada obećala pomoć. Ali 
ove banke, kojima štedionica ne može vratiti zajma, zahtievaju 
i to, da popuste i ulagači, t. j. oni, koji su svoju sirotinju uložili 
u tu propalu štedionicu, da ju čuva! Sad sa svih strana straše 

te ulagače, da ne će dobiti ni desetine svojih novaca, ako ne po- 
puste. Tako će ih natjerati, da popuste i polovicu! 

Za sve ono malo je reći, da je to škandal! To je strahota! 
Kakvi su to zakoni, kakvo je to družtvo, kakvo je to gospo- 
darsko uredjenje i vodjenje posla, gdje jedan čovjek može pro- 
rajtati sedam milijuna tudjih novaca? Tko je uz takve prilike 
za svoje siguran? 

A što je uzrok tomu, da je moguć ovakav škandal? 

Uzrok je lihvarstvo, guljenje, koje naši zakoni omogućuju. 
Ta zna se, kako je: Štedionice-gulionice uzimaju velike kamate 
i diele dioničarima mastne dielove dobitka (dividende), a rav- 
nateljstvu i nadzornom odboru još mastnije nagrade (tantieme), 
pa su svi ovi zadovoljni, Šta ih briga, od kuda i kako, samo kad 
štedionica toliko nosi! I zato nitko za ništa ne pita, ni dioničari 
ni članovi ravnateljstva ni nadzorni odbori: sve su to sami figu- 
ranti, ili peti kotači, a glavni je kakav »majstor«, koji se u posao 
razumije« i koji svima ostalima začepljuje usta — lihvarskim do- 
bitkom. K tomu je štedionici na službu četa odvjetnika i užasni 
naš ovršni postupak, tako da nijedna tražbina ne propane, jer 
se to utjeruje tako nesmiljeno, da dužnicima kosti pucaju! I kad 
se takvim načinom nagomilaju milijuni krvave sirotinjske muke, 
onda se eto nadje kakav »majstor« i milijuna nestane, a siro- 
tinja, koja je što od muke prištedila, ona neka sada ostane bez 
svoga! 

Eto, to su plodovi ovoga bezbožnoga gospodarstva, proti 
kojemu već desetak godina vapimo za pravicom i redom. Hoće 
li barem ovaki strašni dogadjaji što pomoći? U jednom bi 
barem svakako morali pomoći, naime u tom, da nijedan naš 
seljak i nijedan naš gradjanin ne ulaže ni filira u ovakve gulio- 
nice, nego da svu svoju muku povjerava samo hrvatskim 
seljačkim zadrugama, gdje za uložke jamče svi članovi cielim 
svojim imetkom. 

(•>■> Dom «, God 1914. Broj 23.) 

Glas iz garčinskog kotara. 

Ovo je zacielo samo jedan glas od tisuća vapaja za redom, 
pravicom i napredkom, što se u narodu čuju i još višu prigušuju. 
Ta gdje i može naš čovjek izkazati ovakove misli, želje i po- 

trebe? Nigdje, baš nigdje! Ne može u obćinskom vieću, jer tamo 
to i ne spada, a tamo zapovieda kotarski predstojnik. Ne može 
u županijskoj skupštini, jer tamo seljaka nema (nego istom u 
najnovije vrieme, od kad ih je počela birati seljačka stranka), a 
da ih i ma, županijske se skupštine svršavaju tako brzo, na vrat 
na nos, da saslušaju samo, što odpisuje vlada, pa brže na objed, 
— a za ovakve stvari nitko ne mari. Još gore je u saboru, gdje 
takodjer do nedavna nije bilo seljaka, a i sad su samo tri se- 
ljačka zastupnika, ali tko da sluša ovakove sitnice! Pa i u 
novine težko dopre ovakav glas. U velike novine ne može to 
nikako, a i u male, kao što je naš »Dom«, težko. Tko će čitati 
i izpravljati seljački rukopis! A što je najčudnije, ne može se 
ovakav glas čuti ni na političkoj skupštini. Tu se govori o ve- 
likim stvarima: o nagodbi, o koaliciji, o financijalnoj nagodbi, 
o morskoj obali i t. d. 

Dok se tako radi, narod pati i trpi — i misli, da mu nema 
pomoći, kao što do sad i nema, i ne će biti, dok ovako ostane. 


U pismu našega garčinskoga izbornika nije sve dobro, ili 
nije sve jednako dobro. Ali što će čovjek, kad ne zna što bi i 
kako bi! Vidi nered, krivicu i nemar na sve strane, pa je stavio 
na papir, što mu je najprije na pamet palo, a sve u želji, ne bi 
li se sve to zlo koliko-toliko popravilo. 


Najviše se tu piše o obćinama. Što naš sviet misli o našim 
cbćinama, može se najbolje suditi po tom, što taj naš prijatelj 
predlaže, da svu brigu za obćine uzme u svoje ruke vlada, 
osim brige za plaće obć. činovnika i z,a druge troškove! Narod 
je dakle, sudeći po ovom pismu, spreman plaćati obć. namet, 
samo neka bude red! Nije narodu do obćinske »autonomije«, 
t. j. do njekakve »samouprave«, — kad te samouprave nema i 
kad obć. vieće i onako ništa ne može! Pa čemu onda ta kome- 
dija?, Čemu samovolju oblasti ,i poglavarstva pokrivati nje- 
kakvom narodnom voljom, kad za tu volju nitko ne pita! 


Naš prijatelj vapi za kontrolom, za nadzorom u obćinama. 
A gdje su kotarski predstojnici? Gdje su podžupani? Gdje je 
veliki župan? Gdje je odjelni predstojnik za unutarnje poslove? 
Gdje je i svietli ban? »Imadu posla!« Ako svi imadu posla, nema 
ga valjda toliko veliki župan? Pa ako i imadu, zar i nadzor 
nad obćinama nije posao, za koji su plaćeni? 

Vriedno je upozoriti na to, kako naš prijatelj želi potajnu, 

t. j. nenadanu kontrolu: zna on dobro, kako se to nadzire, ako 
tko i dodje, na kakvu pregledbu. 

I ono je vriedno zapamtiti, da bi obć. bilježnik, blagajnik 
pa i načelnik morali svršiti barem osam razreda više pučke 
škole. To neka zapamte oni, koji kažu, da seljački narod ne 
drži ništa do prosvjete i napredka. Ovo, kako je danas, gdje su 
obć. bilježnici i blagajnici često golobrada, neuka, nikako ne- 
obrazovana momčad, a tolika im je dana vlast nad narodom, — 
to je eto dodijalo i seljaku. 

Kamo je narod dospio radi duga i to se vidi iz ovoga pi- 
sma, i to iz kraja, gdje još nema sirotinje, gdje seljak ne živi 
na dva, nego često i na dvadeset jutara zemlje, i tamo je već 
tako težko, da seljak sebi mora razbijati glavu, kako bi se to 
zlo uklonilo, jer i tamo lišavaju seljaka grunta — radi duga. 

Pa zašto imamo vladu, zašto plaćamo školanu gospodu, za- 
što imamo sabor, — kad eto neuki seljak mora smišljati reforme, 
t. j. popravke i poboljšice u stvarima, koje se tiču ne samo na- 
rodnoga napredka nego i obstanka?! 

Zato, što je kod nas seljak zadnji na redu, ako uobće i do- 
dje kada na njega red. 

To mi narodu razlažemo govorom i pismom već desetu go- 
dinu. Za to smo osnovali seljačku stranku. 

(»Dom«, God. 1914. Broj 23.) 


Hoćemo li se primiriti? 

Zabilježili smo u posljednjem broju, što piše »Narodno Je- 
dinstvo«: pisalo je, da će nestati i hrvatstva, ako nestane hrvat- 
ske buntovnosti, t. j. ako se Hrvati ne budu bunili! Na to smo 
mi u kratko napisali, da su se ovoga držale sve naše stranke i 
da zato i jesu dovele hrvatski narod onamo, gdje jest, a to je: 
da ništa nije postigao i da ništa postići ne može. 

Proti komu bi se Hrvati imali buniti? 

Toga »Narodno Jedinstvo« nije napisalo, ali je to očevidno, 
»Narodno Jedinstvo« je pisalo o tom, kako u novije vrieme neke 
naše političke stranke nastoje, da se primire i pomire sa višim 
faktorima, t. j. s onima, koji nad nama Hrvatima vladaju, pa da 

tako Hrvati steku povjerenje tih faktora, a onda tek, kad se 
Hrvatima bude vjerovalo, onda će oni moći nešto dobiti i po- 
stići. Dok im se ne vjeruje, ništa im se i ne dade. A Hrvatima 
se ne vjeruje zato, što oni viši faktori drže, da su domoljubne 
političke stranke išle za tim, da se Hrvati oslobode i ujedine 
izvan carevine (izvan »okvira«), pa makar i zajedno sa Srbima. 
Na ovo se drugo misli osobito poslie balkanskih ratova. Zato, 
da se to ne bi mislilo, treba da Hrvati vode čisto hrvatsku, a ne 
hrvatsko-srbsku politiku, treba da nastoje, da se ujedini samo 
hrvatski narod i hrvatske zemlje i to u carevini. To bi bila čista 
hrvatska politika. Za tu politiku piše »Narodno Jedinstvo«, da 
ne valja. A ne valja zato, što ta politika ne pozna buntovnosti, 
a bez buntovnosti nestat će i hrvatstva. Po tom je očevidno, da 
bi se Hrvati po pisanju toga »Nar. Jedinstva« imali buniti proti 
carevini. Ako se ne budu bunili proti carevini, nestat će ih. 

Mi smo za ovakvo pisanje napisali posljednji put, da je 
bezumno. Napisali smo i to, da su se ovoga držale sve naše 
glavne rodoljubne stranke, samo što nisu ovako bezumno na- 
učale. I doista, još je nedavno zastupnik Zagorac (od Starčevi- 
ćeve stranke) rekao u hrvatskom saboru (i mi smo to zabilje- 
žili), da će se Hrvati ujediniti makar i izvan carevine, ako se 
ne uzmognu ujediniti u carevini. Dakle i on bi se bunio, jer to 
se zna, da ni jedan vladar, pa ni naš, ne će dopustiti, da izgubi 
koju zemlju. A tako su se starčevićanci većinom držali, pače i 
poslie god. 1894., kad su u svoje zahtjeve ili u program stavili, 
da idu za tim, da se hrvatski narod ujedini »u okviru« carevine. 
Bilo je starčevićanaca, koji su tomu prigovarali, dapače radi toga 
okvira iz stranke i iztupili. No kako se vidi iz govora zast. Za- 
gorca, ni danas se ne zna pravo, što o toj stvari misle i oni star- 
čevićanci, koji su pristali uz svoj program od god. 1894. Zato, 
da o tom ne bude nikakve sumnje, zato se i jesu starčevićanci 
i po treći put razciepali, i to na »frankovce« i »milinovce« (koje 
vodi g. dr. Mile Starčević), pa frankovci i jesu oni, koji hoće da 
ostanu u okviru carevine, ne će da vode hrvatsko-srbsku, nego 
čisto hrvatsku politiku. Proti toj »čisto hrvatskoj« politici i piše 
ono »Nar. Jedinstvo«, a proti njoj se diže i ciela hrv.-srbska 
koalicija, a i milinovci. Seljačka stranka naprotiv, koja je već 
god. 1905. odlučno ustala proti onim našim političarima, koji su 
se bratimili s Magjarima, da složno udare proti »Beču« i care- 
vini, — seljačka je stranka u ovoj stvari s »frankovcima«. I tako 


su sve naše stranke sada podieljene na dva tabora: jedan je za 
buntovnost proti carevini i za politiku hrvatsko-srbsku, a drugi 
je za to, da se mi Hrvati primirimo, pa da se nastojimo ujediniti 
u carevini. 

Ali kamo sreće, da je ova stvar ovako očevidna, kako smo 
to sada razložili! Naš bi se narod brzo odlučio, na koju će 
stranu. Ima doduše i u narodu gdjekoji pojedinac, koji znade 
reći, da »ne će biti ništa bez krvavih gaća«, ali to možda i nije 
sasvim ozbiljno, a onda tako znadu reći tek pojedinci. Većina 
naroda, kad mu se ova stvar pravo razloži, drži se razborito i 
ne misli ni na kakovu bunu. Ali je neprilika ovo: Čim mi, se- 
ljačka stranka, stanemo narod upozorivati na ove dvije grupe 
naših stranaka, t. j. na carevinsku i protucarevinsku politiku, 
znade se na nas ona druga grupa okositi: da to nije istina, da 
su oni proti carevini, ili čak za Srbiju, nego da je to denuncija, 
mi i drugi, koji to kažu, to su denuncijanti, t. j. klevetnici, koji 
žele, da pristaše hrv. — srb. koalicije, osobito Srbi, dodju kao 
veleizdajnici na vješala, kako su već malone i došli! 

Što je dakle istina? Jesu li tu dvie protivne grupe u toj 
stvari, ili nisu? Je li koja grupa buntovna proti carevini? 

Mislio bi čovjek, da je ovo suvišno i pitati, dok se zna, što 
je ono zastupnik Zagorac rekao u saboru, da će se Hrvati uje- 
diniti makar i izvan carevine, a njegova mu stranka (ni pred- 
sjednik sabora) nije prigovorila. To je dosta, da nama Hrva- 
tima ne vjeruju. A onoga, što je zast. Tuškan rekao u saboru, 
da bi s »puškom na Beč«, ne treba ni spominjati. Ali kad čitamo 
i čujemo, kako zast. Zagorac šalje u carsku kancelariju opo- 
mene (memorandume) i obilazi oko ljudi, koji u carevini imadu 
rieč, pa kad vidjesmo, kako je hrv.-srb. koalicija zajedno s g. 
Tuškanom liepo u Zagrebu dočekala grofa Tisu, koji je sigurno 
za carevinu i njezinu jakost, — onda čovjek opet misli, da sva 
ta vika na »Beč« nije tako strašna i da g. Zagorac ne misli baš 
sasvim ozbiljno, da se odieli od carevine, nego se gospoda samo 
malo priete, — ne bi nam oni u Beču dali, što je naše. 

Ako je ovako, onda prije svega to nije ozbiljno ni dostoj- 
no, bez obzira, što nam ovakve lude prietnje škode. Ali glavno 
je ovo: Ako je tako, t. j. ako ona druga grupa nije proti care- 
vini, zašto tako grdi seljačku stranku kao »cesarevce«, a »fran- 
kovce« radi čiste hrvatske politike? Zašto se toliko protive 
carevinskoj i čisto hrvatskoj politici? 

Ali da ona pitanja o buntovnosti proti carevini nisu su- 
višna, to se najbolje vidi po tom, što je starčevićanski »Hrvat« 
prošli četvrtak (4. lipnja) držao za potrebno, da napiše čitav 
članak o sudbini naše carevine. U tom članku se kaže, kako ca- 
revina ima vanjskih neprijatelja, a da ni narodi u carevini nisu 
zadovoljni, ali ipak da svi narodi u carevini (osim možda Nie- 
maca) pa i Hrvati vide, da im je obstanak najbolje osiguran u 
carevini. »Naglašujemo, piše »Hrvat«: »i nama Hrvatima« je 
obstanak najbolje osiguran u carevini. Nama je Hrvatima, raz- 
laže se tu dalje, u carevini mnogo krivo učinjeno u ovo 400 go- 
dina. »No razvoj prilika u svjetskoj politici, nastavlja »Hrvat«, 
pogled na sadašnjost, a još više na budućnost, sili nas kao ozbilj- 
ne ljude, svjestne si odgovornosti za sudbinu svoga naroda, — 
sve nas to sili, da svoja čuvstva i osjećaje zatomimo, da na pro- 
šlost zaboravimo, pa da si nastojimo u ovoj monarkiji, s njom 
i u njoj osigurati bolju narodnu budućnost«. 

Ne znamo, što je potaklo ljude oko »Hrvata«, da ovo na- 
pišu, i što ih sili dapače na to, da sada najedanput i »prošlost 
zaborave«. No što bi bilo, mi se tomu radujemo. Ova je izjava 
(premda se grdno protivi spomenutoj izjavi zast. Zagorca) prvi 
ozbiljni korak k tomu, da se svi primirimo i prihvatimo onoga 
posla, koji možemo obaviti. A na cielu stvar ćemo se jošte po- 
vratiti. 

f»Dom«, God. 1914. Broj 24.) 


Seljačko kazalište u Sibinju. 
i. 

Davno je već trebalo, da našim čitaocima javimo štogod o 
prosvjetnom nastojanju medju seljačkom mladeži u Sibinju. Ali 
je možda skoro još i bolje, što se je više radilo, a manje na glas 
davalo. Ljepše je pokazati na gotovu stvar, nego mnogo govoriti 
o nečemu čega još i nema. 

A u Sibinju je već gotova liepa jedna i dobra stvar. Da 
odmah u tri rieči kažemo: Naši Sibinjci imadu gotovo malo se- 
ljačko kazalište. 

Pa što je to kazalište? ■ — Eto vidite! Stotine tisuće ima još 
seljaka i seljanki, koji ne znadu, što je to kazalište, a naši ga se- 

ljaci u Sibinju sami stvoriše! Ne, nije to baš ni tolika nesreća, 
što hrvatski seljaci još ne znadu, što je kazalište, ali da bi do- 
bro bilo, kad bi znali, uvjerit će se čitaoci, kad im to u kratko 
razložimo. 

Znate, kako se mala već djeca, od 6 do 8 godina znadu sku- 
piti, pa se igraju, recimo, svatova, ili se igraju muža i žene, pa 
je jedan mali ćaća, a jedna mala mama. Znadete, kako tu znade 
biti smieha, kad stari iz prikrajka gledaju, kako se to djeca 
igraju i rade koješta, što su vidjela od starih. Znadu se djeca 
igrati i mrtvaca i sprovoda, pa ih stari znadu raztjerati, jer ga- 
taju, da će biti gladna godina, ili rat, kad djeca igraju mrtvaca. 

Eto vidite, i to je već nešto kao kazalište: igrati se života. 
A to je njekako u naravi čovječjoj, da se igra života t. j. da se 
onoga igra, što si želi, da si barem u igri stvara ono, čega nema. 
Djeca još nisu ljudi, ali kao da im je težko čekati, dok budu 
ljudi, igraju se toga: kako će to biti liepo, kad i oni budu veliki, 
brkati, kad budu mogli sve ono, što mogu veliki. 

Samo je čudno, pitat ćete i sami: kako je to, da se na selu 
samo djeca igraju života, t. j. da si stvaraju kazalište, a odrasli 
stari ljudi za to ne mare, nego kad i vidi gdje u gradu kazalište, 
kaže, da je bio u »komediji«, a i ne zna pravo, što je to? Pa 
da se pravo kaže, nije li tako? »To kazalište i nije za ljude, nego 
za djecu, pa za dangube, koje i ne znadu, kako se pošteno živi, 
već idu po svietu, da iztresaju pare iz džepa opet drugim dan- 
gubama. Daj ti nama mira s tim kazalištem. Imam ja dosta ka- 
zališta u kući, kad mi se djeca dreče, ili kad sin deran ne će 
da sluša, ili kad mi komšija lopov ide na moje, ili baš ako ho- 
ćeš, kad mi kobila stane na nogu u štali, da sve zviezde vidim! 
To je naše seljačko kazalište — i još sto puta više! Pa eno, ako 
ti nije dosta, kad udari kiša, pa sve poplavi i odnese — kao baš 
sada oko toga slavnoga Sibinja - — ■ ili udari tuča, ili miševi izje- 
doše usjev, ili udari crkancija na ovce i goveda, ili na svinje, 
— eto ti, dragi moj, seljačko kazalište! Daj ti zato nama liepo 
mira s tim tvojim i sibinjskim kazalištem. A što ono reče za 
djecu, što znadu djeca? Lako djeci! Što djeca znadu, kako se 
živi! Lako se djeci sigrati, dok je pun želudac! 

Pa dobro je, da se i ova čuje, jer je i ovo istina. I da ovo 
nije rečeno, ne bi se ni drugo razumjelo. 

Ali je opet i ovo istina: I ako je seljaku težko i s djecom, i 
s poljem, i cielim životom, tako da mu nije ni do pjevanja, ni 

do igranja, ili štono kažu plesanja, — ipak se na selu i pjeva i 
igra. Je li, da je istina? Istina, pjeva i igra u kolu mladež, — 
uza sve zlo, što ga je bilo jučer i što će ga biti sutra. Pa i stari i 
to pjevanje slušaju i igranje gledaju, a ako su svatovi, i gdjekoji 
se postariji čovjek i u kolo uhvati. Je li? Jer tko bi, za Boga, 
uviek mislio na svoje zlo i težko?l 

»Ali vidiš, za to tvoje kazalište baš ne mare, nego koji put 
djeca«. 

Jest, i ova je dobra. Ali da dodjemo što prije na kraj, s 
cielom tom igrom: s pjevanjem, igranjem i kazalištem stoji stvar 
ovako: 

Čovjeku je do igre, kad je sit i zadovoljan i kad mu više ni- 
šta ne treba, već kad mu je tako liepo i dobro, da ljepše i bolje 
može samo još pomisliti. Zato se djeca sigraju. Zato samo mla- 
dež pjeva i igra u kolu. Kad je tielo i duh zadovoljan, onda čo- 
vjek viče i skače — pjeva i igra. Ali kod seljaka, pa ni kod se- 
ljačke mladeži, to ne može trajati dugo, jer svaki dan — i već 
treba na posao, dodju brige. Malo se izviče, malo poskoči — i 
gotovo. 

Drugačije je kod djece i kod onih odraslih ljudi, kojima je 
uviek ili barem dugo vremena sasvim dobro i liepo. Njima je 
tako dobro i liepo, da si ljepše i bolje, kako rekoh, mogu još 
samo pomisliti. I oni zbilja pomišljaju i izmišljaju, kako bi to 

bilo, kad bi još ovako i ovako bilo i smisle to i onda se igraju 

onoga ljepšega života, — t. j. stvore si kazalište. Seljaku tako 
dobro i liepo nije, da bi on mogao smišljati, kako bi bilo, kad bi 
još ljepše bilo. A onda za takvu igru treba duže vremena. Lako 
je zapjevati i poskočiti. Ali daj ti najprije smisli njekakav ljepši 
život, a onda nadji još dva-tri ili još više, da se sigrate toga ljep- 
šega života, — ta dok se vi dogovarate, kako bi se to udesilo, 
već vam dodju brige na glavu, pa vas prodje volja igrati se. I 
zato kod seljaka nema ni kazališta. Kazalište može biti samo u 
takvom družtvu, gdje uviek ima barem po njekoliko ljudi, ko- 
jima je tako dobro i liepo, da ih svakidanja briga barem ne 
gnjavi. A toga je svuda po svietu, malo, pa i medju gospodskim 
gradskim svietom. Zato je težko i pretežko došlo i do toga, da 
se u našem glavnom hrvatskom gradu Zagrebu osnuje stalno ka- 
zalište, pa ni danas ne bi moglo obstati, da iz narodnoga (držav- 
noga) novca ne dobiva podpore kojih 100.000 K na godinu, pače 
i kralj mu daje 20.000 K na godinu. 

Ali ipak će tko upitati: što će seljaku kazalište? — Tko 
ovako pita, taj bi morao odgovoriti: što će seljaku i pjevanje i 
kolo? A ako bi odgovorio, da ne treba ni pjevanja ni kola, onda 
s njim nema razgovora, jer je to čovjek izvan svega svieta. Od 
kad ima ljudi na svietu, pjeva se i igra, a tko hoće da sav sviet 
prestvori, s tim nema divana. 

Gotova je stvar, da čovječji duh i um treba isto tako hrane, 
kako je treba tielo. Duhu je umu čovječjemu hrana — zabava. 
I pjesma je duhu i uma zabava. A još mu je veća zabava svaka 
igra, pa i kazalište, o kojem smo govorili. 

Ima ljudi, osobito starijih, koji kažu, da njima svega toga 
ne treba. Dobro, njima — sada ne treba. Ali dok su bili mladi, 
onda su drugačije govorili,: onda im je trebalo. Tako i sada 
treba barem mladima. 

A gledajmo, čim se zabavlja naša mladež na selu. S dje- 
vojkama je još kako — tako. Ali s momcima, čim dodju u go- 
dine, — Bože smiluj se! Ljudi zovu žandare na njih, a gdje ih 
nema, traže oružničku postaju! Pokradoše! Potukoše se! Nitko 
od njih u miru — od tih momaka i njihova bećarenja, dakako, 
po noći! 

Što ćemo dakle? Hoćemo li pustiti, da nam momci i dalje 
divljaju? Jer fratri nisu, da im damo čislo u ruke! Smisla nema, 
da od njih tražimo da budu mirni i pametni, kao starci. Što ćemo 
s njima? 

S ovim pitanjem trli su sebi glavu naši njeki stariji pristaše, 
zabrinuti za odgoj i napredak mladeži. Tako mi je s tim pita- 
njem već prije više godina došao prijatelj Franjo Golec iz Novo- 
ga sela u ludbrežkom kotaru, te odmah i predložio, da složimo 
pravila za omladinsko družtvo. Ali je to, na žalost, a uz druge 
brige i poslove, ostalo samo u glavi. Slične su brige morile i 
siedoga našega člana Miju Juretića u Sibinju. Došao on s tom 
mišlju, da se mladeži priredi zabava, k jednomu mladjemu članu 
glavnog odbora, — »Kakvu zabavu? Pepela na glavu«, a onda 
ga upita: »A jesi Ii bio mlad? Jesi 1' onda tako govorio? Ne 
treba meni zabave, ali što ćemo s ovim mladima?« ... I rieč 
po rieč: »Imaš pravo, i ja ću ti pomoći« — svrši ovaj mladji. 

Eto, tako se uz sve naše težkoće i u samom seljačkom na- 
rodu nastoji oko prosvjete i ljudskoga života. Malo je još toga 
i težko ide. Ali da ide vidjet ćete, kad kažemo, kako je došlo- 
do seljačkoga kazališta u Sibinju. (»Dom«, God. 1914. Broj 25.) 

II. 

Prva kazalištna predstava bila je u Sibinju negdje prošle 
godine. Kad sam za to dočuo, pa da će predstavljati »Dolazak 
Hrvata« (što je tiskano u lanjskoj »Danici«) ljutio sam se misleći, 
da ne će biti ništa, jer ta stvar nije zgodna za predstavljanje. 
Bojao sam se na pr. kako će to na pozornici izgledati. Duh Hr- 
vata. Bojao sam se, da će vrlo zlo djelovati ono silno jadiko- 
vanje nad propašću hrvatskoga naroda, a sve bi imalo biti je- 
dna slava i veselje, a ne jadikovka. Ljutio sam se na nesmisao, 
što u tom »Dolazku Hrvata« dolazi na pozornicu Hrvat, pa Dal- 
matinac, Sriemac i t. d. Što Dalmatinci i Sriemci nisu Hrvati? 
Jednom riečju bojao sam se uzaludnoga truda radi toga, što nije 
izabrana za predstavu zgodna stvar, zgodan »komad« kako se 
kaže. Ali se Juretić nije dao odvratiti ni ustrašiti, — i predstava 
se davala. Žalim, što je nisam vidio, ali pošto sam vidio drugu, 
vjerujem, da je moglo biti liepo. 

Druga se je predstava davala prvi put ove godine na drugi 
dan Uzkrsa. Tu sam vidio — i ne ću je tako brzo zaboraviti. Na 
časove sam mislio: njekoji od glumaca mogli bi slobodno doći i 
u zagrebačko kazalište. 

Predstavljao se ili »davao se«, kako se kaže, »Amanet«, 
drama iz bosanskoga života, u tri čina od M. Milinovića. (Taj 
Milinović mi nije poznat u književnosti). »Amanet« se zove ta 
drama ili činjenje zato, što žena Petra Zlatarića bogatira i obć. 
poglavara, Jela, čuva amanet (svetu ostavštinu) krvavu košu- 
lju ubijenoga svoga zaručnika Marka i viekom nad tim amane- 
tom plače, kad je sama. A ubio je njezinog Marka njezin sada 
muž, Petar, kojega savjest peče te se napokon otruje, a umirući 
ostavlja svoj imetak majci i rodu pok. Marka. Jadna Jela još 
je više razloga imala tugovati nad svojim amanetom radi toga, 
što joj je muža zaplela u svoje mreže udovica krčmarica Manda. 

Gledalište je bilo priredjeno negdje u dvorištnoj suši, — ni- 
sam noću pravo ni vidio, a ni pazio na to, jer me je igra na je- 
dnostavnoj pozornici sasvim zaokupljala. Igralo se većinom iz- 
vrstno, a poprieko sasvim dobro. Svi su priznavali, da je najbo- 
lje igrala Jela, koju je predstavljala domaća sibinjska seljačka 
djevojka Ružica Dosegovićeva, pa bilježnik — Petar Krišimo- 
vić, bogatir Petar — - Tomo Kovačević, služavka Ivka, riečju 
svi, tako da se pogrieške i nespretnosti nisu ni opažale. Premda 






ih je za cielo bilo. Ostala su lica predstavljali: Ivo Gjurčević, iz 
Slobodnice (kojemu se imala dati prema naravi šaljiva uloga), 
Manda Juretić, Marko Ibrišimović, Mato Travarević, Valko Ko- 
celjević. Početak je bio u 8^ sati na večer, a čisti dobitak 
odredjen za domaću pučku knjižnicu i Hrv. nar. stražu. Ciene u 
gledalištu bile su po 1 K 20 fil., 60 fil. i 30 fil., a sve dubkom 
puno. Svirala je seljačka glasba, a poslie predstave bio je, kako 
su kazalištne cedulje unapried oglasile »ples i zabava do volje«. 
Na zabavi je »ravnatelj« i »redatelj« toga zacielo prvoga čisto 
seljačkoga kazališta na svietu, Mijo Juretić, pozdravio mnogo- 
brojno družtvo i progovorio o tom prosvjetnom nastojanju tako 

skromno, ali s toliko sviesti o znamenovanju toga nastojanja, 

da bi to trebalo da čuju mnogi naši školani ljudi. Ja sam sluša- 
jući ga mislio samo na to, koliko je to siromaha starinu stajalo 
muke, dok je sve to stvorio — a onda sam mislio na one naše 
ljude, koji po novinama dan na dan prave reklamu za domo- 
ljubna prosvjetna družtva, a sve njihovo domoljublje stoji u toj 
stvari u tom, da si dadu platiti svaki korak. 

Bi li se nastavilo sa seljačkim kazalištem u Sibinju? Bi li se 
pokušalo što slično i u drugim krajevima domovine? 

Šteta bi bilo, da sibinjsko seljačko kazalište prestane. Ali ne 
mislim, da bi imalo »davati« t. j. predstavljati takove komade, 
u kojima na pozornicu dolazi inteligencija ili ljudi iz drugoga 
kraja, kao na primjer u »Amanetu«. Po mojem sudu ne će se- 
ljački momci i djevojke, pa bili ne znam kako daroviti i spo- 
sobni, nikada moći valjano predstavljati ljudi drugoga staleža 
i naobrazbe. Za to se hoće mnogo učenja i motrenja, — a to 
mladomu svietu nije moguće već radi njegove dobe, a onda i 
radi naobrazbe. Eva je Juretićeva bila doduše krasna varoška 
krčmarica (krasnija, nego što bi se možda igdje i našlo), a Petar 
Ibrišimović tako je zgodno predstavljao gospodina bilježnika 
(kako si je samo zgodno gladio kozju gospodsku bradicu!), — 
ali što bi istom ovo dvoje, pa Ružica Dosegovićeva, da su bili 
sasvim u svom elementu, t. j, u onom, što oni nose u duši i u 
pameti, u cielom svom životu! Zato bi trebalo, da seljačka glu- 
mačka družina predstavlja samo komade iz seljačkoga života i 
to baš iz svoga kraja. Takve bi komade, dakako, trebalo istom 
napisati. Predstavljanje komada iz seljačkoga života, a iz istoga 
kraja, iz kojega je i družina, bilo bi zgodnije i radi toga, što za 

kazalište ne bi trebalo uzajmljivati ili kupovati odiela, a to je 
vrlo važno. 

U drugim krajevima, gdjegod se ne govori čistim književ- 
nim jezikom, težko je i misliti na seljačko kazalište. Jezik je tu 
jedan od glavnih stvari. A koliko bi trebalo muke, dok bi se 
seljani, koji ne govore čistim književnim jezikom naučili samo 
pravilno i liepo govoriti! To težko ide i kod zagrebačkih glu- 
maca. A da vam je bilo čuti naše Sibinjce i Sibinjke! 

Čiči Miji Juretiću dao Bog dragi zdravlja i volje, a isto 
tako i njegovim pomagačima, — pa će možda seljačko kazali- 
šte u Sibinju biti početak nečega većega i nastojanju oko pro- 
svjete naroda, a za dosadanji mučni i požrtvovni rad njegov i 
njihov svaka čast i hvala od svih nas, koji za to njegovo na- 
stojanje znademo. 

(»Dom«, God. 1914. Broj 26.) 


Činovničke plaće i penzije 

— to je čini se, glavna briga hrvatskoj vladi, jer je pred 
sadanji sabor iznesla zakon, da se činovnicima urede mirovine 
(penzije). Bože moj, kako je to u tom zakonu sve potanko i po- 
drobno uredjeno, koliko ima tko dobiti penzije, koliko mu udo- 
vica, koliko djeca! Kad bi se takvom brigom sastavljali zakoni 
za gospodarski napredak naroda! 

Kako je saborska većina predsjedniku seljačke stranke za- 
stupnički mandat uništila, pa ga sada nema u saboru, a ostala 
dvojica zastupnika seljačke stranke, Jalžabetić i Lovreković, 
baš su sada zatražili dopust za njekoliko dana, nismo se nadali, 
da će itko ustati proti tomu vječnomu povisivanju činovničkih 
plaća onako, kako treba, — kad nam eto seljački narod na sve 
strane propada, a ni od kuda mu pomoći nema, a onamo se 
samo dieli i povisuje. Ipak je zastupnik Hrvoj ustao proti tim 
penzijama dosta odlučno. Ali sramotno se je izvukao u ovoj 
stvari zastupnik Peršić, koji je rekao, da za ovaj zakon ne će 
glasovati zato, što činovnicima nisu penzije povišene onako, 
kako je to u Ugarskoj, a to je, veli zato, što nemamo svojih 
financija! Dakle, da imamo svoje financije onda bi on dao i veće 

penzije! Pa to je ono, što mi viekom govorimo dok nema pra- 
vice za seljački narod, od samostalnih financija imat će korist 
samo gospoda! Još se je zast. Peršić zauzeo za pisarske plaće. 
Pa da, pisari su slabo plaćeni, to je istina, ali ih ima previše i 
njih, — ta već pisar ima pisara! — Dobro su prigovorili oba 
ova zastupnika, što mi uviek prigovaramo, naime: da se kod 
plaća i penzija najviše pazi na veliku gospodu, koja manje rade, 
a malo se ili ni malo ne pazi na niže činovnike, koji najviše 
rade. Tako je u našoj domovini gdje nema pravoga reda, a 
kamo li pravice. 

(»Dom«, God. 1914. Broj 25.) 


Starčevićanski pjesnik. 

U »Prijatelju naroda« od 4. lipnja o. g. tiskana je pjesma rugalica o 
propasti Radića u vel. goričkom kotaru, puna poruga Dr. Anti Radiću, Ple- 
šanom pleškim babam (kako se fino izrazuje), Robiću, ćunčiću, Jandrišu i 
Borkoviću, koji su svi (osim Pleških žena) najviše truda uložili, da je ona 
skupština seljačke stranke u Vel. Gorici dne 25. svibnja o. g. za g. Peršića 
i njegovu stranku onako porazno ispala. Ova »pjesma« najbolje dokazuje, 
kako je ta skupština sve goričke starčevićance zapekla, jerbo se od onda 
nikako umiriti ne mogu. To je samo početak, gg. starčevićanci! Takvih skup- 
ština bit će, ako Bog da, za koji dan i više u vel. goričkom kotaru, pa ćete 
vidjeti, koliko će Vam pomoći ova rugalica, do koje ni jedan pametan čovjek 
ništa ne drži. A što bi i držao, kad se tu samo prostački i glupo grdi 
i psuje! 

Gdje je taj pošten čovjek, koji bi se usudio podpisati pod nješto, gdje 
se veli, da je Radić »ciganski sokolić«? (A Peršić nije cigan, koji je rekao 
seljacima u Lukavcu, da je Radić kriv, što je sol poskupila?) Samo pred 
sliepci se može slaviti »Starčevića prava stranka bez primjese kakvog 
Franka«, kad sav sviet, koji vidi, zna, da je Peršić 12 god. bio s Frankom — 
»S nikim onda ne pazari« — nego samo s Wekerlom, a sve sa znanjem g. 
Mile Starčevića, koji još uviek nije kazao, pošto je išao k Tomašiću i 
Rauhu, a sve ostale političare grdi, koji su se s kim razgovarali. Samo pred 
glupači se može pisati, da Starčevićeva stranka nosi narodu nezavisnost i 
slobodu, kad svi znamo, da u saboru podupire srbsko-madžaronsku koali- 
ciju. Zar se tako vodi borba sa Madžari? Čemu pjevati o borbi, koje nema? 
Vi s Vašim ludim pisanjem samo zaludjujete neuki seljački narod, mjesto 
da ga prosvjećujete. Zar se s ovakovim glupim pjesmama, kojih bi se stidio 
svaki pristojan čovjek, narod prosvjećuje? Ako ne znate pisati što pamet- 
nije, da narod prosvietite, pustite pero u miru, kad nije za vas. Jad vam je 

onako uzalud. Hrvatski će seljački narod izvojevati sebi nezavisnost i slo- 
bodu, samo kad ih složi i okupi pod barjak seljačke stranke, na kojem je 
napisano naše sveto geslo: »Vjera u Boga i seljačka sloga«. — Ivan Jandriš, 
zadrugar »Doma«. 

Ova je »pjesma« tiskana i u glasilu vrhovne uprave stranke 
prava za sve hrvatske zemlje, naime u »Hrvatu«, što ga izdaje 
g. M. Starčević, i da po duši kažemo, mi smo se čudili, da je 
ovakva glupost i prostota ugledala svietlo u tim jadnim novi- 
nama, do kojih nitko ništa ne drži. Ali mi smo se čudili radi 
toga, što nikako ne možemo razumjeti, zašto bi se mržnja g. Iv. 
Peršića i glupost i prostota njegovoga kojega korteša morala 
širiti u »sve hrvatske zemlje«. Zar zbilja g. M. Starčević nema 
što važnije i pametnije kazati pristašama svojim u »svim hrvat- 
skim zemljama?« Ako ga nije zbilja pamet sasvim ostavila, 
neka metne ruku na srce, pa prosudi, je li bilo vriedno onoliko 
skupoga prostora zapremiti onako nizkim plodovima strančar- 
ske mržnje. Ne bi li potrebnije bilo, da pristašama svojim u 
»svim hrvatskim zemljama« raztumači, zašto je njegov sada 
drag, a inače glavni širitelj novoga košutovskoga magjaronstva, 
g. Zagorac, rekao u saboru, da će se Hrvati ujediniti makar i 
izvan carevine? Ne bi li bilo potrebnije razložiti, zašto se g. dr. 
Starčević nedavno onako nizko laskao banu Škrlcu i ministru 
Pejačeviću, kao što i to: po što je išao k bivšem banu Tomašiću 
i Rauhu, kojemu se takodjer nedostojno laskao? Napokon bi 
mnogo potrebnije od prostačkih pjesama bilo, da g. dr. M. Star- 
čević razloži i to, kako se je s Rauhom sporazumio za čistu 
hrvatsku politiku (a sad vodi s koalicijom srbsko-magjarsku po- 
litiku). Zašto je izazivao baruna Rauha, a sad, kad mu je od- 
govorio, zašto sad šuti? 

(»Dom«, God. 1914. Broj 25.) 


Sabor i činovničtvo. 

Kako se razprave u našem saboru posliednjih godina u 
mnogočem razlikuju od razprava u doba banovanja grofa 
Khuen-Hedervaria, vidi se najbolje po tom, što je u saboru, — 
izuzevši zastupnike seljačke stranke, koji po svom broju gotovo 
ni ne dolaze na račun — sasvim nestalo one vječne vike i tužbe 

na činovničtvo, osobito na obćinsko činovničtvo. Obćinski su 

Krk!” 1Ci rf bil !i 0 , S0 ^ t0 na gksU ’ a P° sebice l' e na g Ia s došao njeki 
ivritac, »gradski kapetan« u Koprivnici. Što li je samo pok. Vr- 
anić iznio u saboru o tom našem, kako bi gospoda rekla »sne 

Zo T ru tz:; 

O, da su te neci bile postale upravo geslom i kao jedan pro- 
gram. A danas? Ni traga vapaju za upravnom pravicom i redom 
pače m traga pritužbama, a kamo li onim dugim interpelacijama’ 
o »pasovanju« pojedinih upravnih organa. 

_ Št ° Se > e dogodilo? Je li se naša uprava u posljednje vrieme 
možda u doba vladanja bez sabora i pod komesarijatom - 
hao preko noći promiemla na bolje, popravila? 

Rromjena se je bez sumnje dogodila, i to najprije odlazkom 
Khuenovim, a onda cestom i brzom promjenom banova. Nije to 
malenkost: Od Khuena, u deset godina, promienilo se, raču- 

banT 1 nT,r dam ban ° Va: 3 raČUnamo 1 P r °™jenu za pod- 
banstva Unkelheuserova, bilo je od Khuena u deset godina 

ravno deset različitih vlada: Jejačević, Rakocaj, Rauh, Tomašić 

mlcZT P « U k t'f au8er ’ SMec ba " 

Da su ove česte promjene vlade morale djelovati na drža- 
nje cmovnictva, to je na dlanu. Željezni onaj obruč, kojim je 
novmctvo bilo stisnuto dvadesetgodišnjim Khuenovim vkida- 

njem, kako jednom pukaQ) nijeđnomu ^ 

ni e uspjelo, da ga sastavi i pritegne. Činovničtvo je odabnulo i 

• ? ° 1 S J ek , U Iratl ’ na ko ’ u bi stranu. Nije nikakva tajna, da 

njekoje vlade cmovmčtva nisu držale pouzdanim, kao što je i 
sasvim naravski uz tolike promjene. 

No zašto je u kontrolnom tielu, u saboru, najednom prestala 
vika na činovničtvo, zašto su prestali tako glasni vapaji za 
dobrom upravom? Je li uprava bolja? Može li se po tom, što 
je vika na činovničtvo prestala, zaključivati, da je činovničtvo 
samo pod pritiskom Khuenove vlade bilo takovo, da se je na 
nj moralo vikati. Smije li se predmnievati, da su nepravilnosti 
i nasilja, sto su ih od naših upravnika imali podnašati pojedinci, 
posebice seljačtvo, — o političkim progonima ne govorimo, po- 
činjene po želji ili u korist vladi? Kad bi to bilo, onda strašnije 
osude za takvu vladu pred prosviećenim svietom i pred povieš- 
cu nema. A što bi se o tom s obzirom na našu narodnu politiku 
moglo kazati, o tom i ne govorimo. 

Ali na žalost, ne stoji, da je naša uprava bolja, pa su raz- 
lozi, zašto je u saboru vika na činovničtvo prestala, sasvim 
drugi. Što na činovničtvo ne viče saborska većina, to je ne samo 
razumljivo, nego i naravski: ta je većina već kod više izbora 
dobila i javnu pomoć činovničtva, koje je za nju opetovano 
listom glasovalo i time steklo tolike zasluge, da mu je koješta 
unapried oprošteno. A opozicija? Stranka prava (frankovska) 
spremala i sama na vladu, pa je ovdje-ondje imala i ona obilnu 
pomoć činovničtva. A koliko bi starčevićanaca — milinovca 
bilo u saboru, da za njih nije glasovalo i na ruku im išlo činov- 
ničtvo! Kad je to starčevićancima prigovoreno, izpričavali su se, 
da su ti činovnici, koji su za njih glasovali — »pravaši«! Za 
čudo, da su ti pravaši prije uviek glasovali za vladinog kandi- 
data! Ostala bi jedino seljačka stranka, kojoj je ban Tomašić 
strašno zamjerio i na nju se oštro u saboru okosio, što je uz- 
prkos njekakvomu sporazumu s njim bez obzira prigovarala 
upravi. Ali danas je seljačka stranka u saboru malobrojna, a 
uz to predsjedničkom samovoljom i koalirskom silom tako pri- 
tisnuta (dotično iztisnuta), kako to nije još nikada bila nijedna 
stranka niti izvan sabora a kamo li u samom saboru. Povrh 
političkih razloga važno je i ovo: Često se čuje, da su činovnici 
naši ljudi, prijatelji i rodjaci, pa zašto da im »škodimo«. »Oni 
moraju«. Da, oni moraju slušati naloge viših, to se razumije, pa 
je to u saboru ovih dana sasvim pravo rekao zast. Lovreković. 
Ali koliko ima činovnika, koji od svoje volje, bez naloga, čine, 
što ne bi smjeli ni kao činovnici, a kamo li kao rodoljubi! A 
o tom se radi. A ako viši izdadu kakav protuzakoniti nalog, 
za to je tu sabor, da radi toga pozove vladu na odgovornost. 
To je sasvim pravo rekao izvjestitelj zak. osnove o mirovina- 
ma, dr. Krišković. Ali je- ovaj sabor zaniemio, pa ne traži ra- 
čuna od vlade ni za najstrašnije stvari, a kamo li bi tražio, da 
vlada ukloni manje nedostatke. A tomu nije kriva samo poli- 
tika, nego i to, što su interesi činovničtva i goleme većine za- 
stupnika jednaki, ili, kako narod kaže: Vrana vrani očiju ne 
kopa. Ali ovako ne će moći dugo ostati. Političke usluge činov- 
ničtva i zajednička korist činovničtva i većine zastupnika morat 
će uzmaknuti pred pravednom kritikom naše uprave, koja je 
još daleko od toga, da joj ne bi bilo prigovora. Ali ta kritika, 
ti prigovori, zaorit će u hrvatskom saboru ponovno istom onda, 
kad seljački narod uz dosadanju trojicu (dotično dvojicu) se- 


ljačkih zastupnika opet pošalje u sabor naše Jemriće i Kova- 
čeviće i kad im još doda naše Sekuliće, Crnčiće i Crljenjake. 

(»Dom«, God. 1914. Broj 26.) 

Pao im kamen s prsiju ! 

Starčevićanski »Hrvat« od 22. lipnja javljajući, da će Nj, 
Vel. Kralj u utorak 23. lipnja primiti pred se (u audienciju) pred- 
sjedničtvo hrv. sabora, da podastre Nj. Veličanstvu adresu sa- 
bora, piše o tom dalje: 

»Tome otpada jedan frankovački argumenat (dokaz), da 
koalirci nisu u Beču trpljeni i da će frankovci po želji Beča doći 
na uplivno mjesto, jer su njeki frankovci radi toga, što adresa 
nije do sada bila predana kralju, dokazivali, da je Beč s njima 
i da će im doskora prokrčiti put do vlasti u Hrvatskoj«. 

Time dakle, što će Nj. V. kralj primiti pred se predsjednič- 
tvo hrv. sabora, odpada samo jedan frankovački dokaz, da Beč 
koaliciju ne trpi! Po tom tih dokaza ima više. A što ovaj jedan 
»odpada« tomu se ni koalicija ni starčevićanci ne bi smjeli ni 
najmanje radovati, — osim ako se sami osjećaju tolikim kriv- 
cima, da Nj. V. ne bi preda se 'pustilo ni predsjedničtva sabora 
jednoga starodavnoga kraljevstva! A da koalicija a s njim i star- 
čevićanci zbilja nešto slično moraju osjećati, vidi se po tom, što 
s tolikim veseljem bilježe jednu stvar, koja se sama po sebi ra- 
zumije. Čovjeku se zbilja čini, kao da je koaliciji i starčevićan- 
cima pao težki jedan kamen s prsiju. Što ih tako tišti. Zar samo 
klevete i denuncijacije? Ta čista se savjest tomu smije. Pa ko- 
jim bi načinom frankovci, koji imadu tek 12 zastupnika u sa- 
boru, došli do vlasti u Hrvatskoj? Kakve to pojmove o vlada- 
nju šire starčevićanci? Zar im je strah pred frankovcima tako 
pomutio pamet? Ili zar već sami osjećaju kako malo imadu 
tlo pod nogama zajedno s koalicijom? Zar otuda toliki strah — 
i ovakva bezglavost. 

U ostalom što je to, da Starčevićanci s ponosom i veseljem 
javljaju narodu, skoro bi čovjek rekao i cielom svietu, da Beč 
dobro gleda njihove prijatelje koalirce — a onamo pred naro- 
dom blate seljačku stranku kao cesarevce, a frankovce furti- 
maše i bogzna još koga kao bečke sluge! 

(»Dom«, God. 1914. Broj 26.) 

